
ALKULAUSE. 


Amerikan  Suomalaisten  Sivistyshistoria,  joka  nyt  jäte- 
tään yleisön  käteen,  koettaa  lyhyin  piirtein  kertoa  siirto- 
kansamme henkisistä  ja  aatteellisista  harrastuksista,  saa- 
vutuksista maanviljelyksen  ja  liike-elämän  aloilla  sekä  huo- 
mattavimmista tapahtumista. 

Sivistyksensä  ja  omakohtaisten  kulttuurisaavutustensa 
perustuksella  suomalaiset  voidaan  rinnastaa  Amerikan  va- 
listuneimpiin  kansallisuuksiin:  englantilaisiin,  skotlantilai- 
siin, saksalaisiin,  ruotsalaisiin,  tanskalaisiin,  norjalaisiin 
y.  m.  Pienestä  lukumäärästään  huolimatta  suomalaiset  ovat 
saaneet  tunnustusta  henkisistä  ja  taloudellisista  pyrkimyk- 
sistään. Näihin  kidttuurisaavutuksiin  liittyy  niin  paljon  uh- 
rautuvaa työtä,  että  ne  ansaitsevat  tulla  muistiinmerki- 
tyiksi. 

Käsikirjoituksista  päättäen  tulee  kirjasta  noin  500-sivui- 
nen  teos.  Senkokoisen  kirjan  painattaminen  ja  levittäminen 
kysyy  useita  tuhansia  dollareja.  Kirjan  hinnan  pitäisi  myös- 
kin olla  kalliimpi,  kuin  mitä  tavallisissa  oloissa  on  totuttu 
maksamaan.  Kallishintaisia  kirjoja  ostetaan  kuitenkin  niin 
vähän,  ettei  aina  painokustannuksiakaan  saada  suoritetuik- 
si. Ja  meillähän  ei  täällä  Amerikoissa  ole  laajempien  kirja- 
teoksien kustannusavustusrahastoja,  niinkuin  Suomessa, 
jossa  niitä  on  useita. 

Välttääksensä  mahdollista  tappiota  allekirjoittaneen  täy- 
tyy, yksityisenä  kustantajana,  painattaa  tämä  teoksensa 
kahtena  osana,  joista  jälkimmäinen  ilmestyy  vasta  ensi 


vuonna.  Olen  pelännyt  sitäkin,  etten  saa  riittävää  luottoa 
millä  hankkia  laajemman  teoksen  painattamiseen  tarvitta- 
via varoja;  toisaalta  teoksen  kahdessa  osassa  painattaminen 
helpottaa  sekä  kirjan  kustantamista  että  myöskin  sen  le- 
vittämistä. 

Niille  seuroille  ja  yksityisille,  jotka  ovat  vähäisillä  lahjoil- 
la avustaneet  tämän  teoksen  painattamista,  pyydän  täten 
lausua  vilpittömän  kiitokseni.  Suomi-Opiston  suomen  kielen 
opettajalle  maisteri  Kosti  Arholle  jään  suureen  kiitollisuu- 
denvelkaan hänen  suorittamastaan  käsikirjoitusten  kielel- 
lisen asun  tarkistamisesta  ja  korjausluvusta. 

Los  Angeles,  California,  kesäkuun  25  p.  1930. 

S.  Ilmonen. 


YLEISKATSAUS  SUOMALAISEN  ASUTUKSEN  LEVE- 
NEMISEEN YHDYSVALLOISSA  JA  CANADASSA 
SEKÄ  TILASTOJA. 


Californian  kultakuumeen  aikana  1850-luvulla  asettuivat 
varhaisimmat  suomalaiset  Länteen  ja  kullanetsintään  kyl- 
lästyneinä asettuivat  San  Franciscoon,  missä  merimiehinä 
taikka  laivain  lastaus-  ja  purkaustöillä  hankkivat  toimeen- 
tulonsa. 1860-luvun  lopulla  oli  San  Franciscossa  jo  muuta- 
mia satoja  henkiä  käsittävä  suomalaisasutus. 

Yhdysvaltain  itäisiin  ja  eteläisiin  satamakaupunkeihin 
muodostui  1860-  ja  1870-luvulla  suomalaisia  merimiesasu- 
tuksia,  joista  huomattavimpina  mainittakoon  Boston,  New 
York,  Philadelphia,  Pensacola,  New  Orleans,  Galveston  ja 
sisä  järvien  päässä  Chicago. 

Suomalaisten  muuttaminen  Amerikkaan  varsinaisina  siir- 
tolaisina alkoi  v.  1864  Norjan  kautta.  Nämä  Ruijan  ran- 
tamilta Amerikkaan  lähteneet  suomalaiset  suuntasivat  mat- 
kansa, toiset  Minnesotan  maanviljelysseuduille,  toiset  Ku- 
parisaaren  vaskikaivoksille  Michiganiin.  Osa  näistä  var- 
haisimmista siirtolaisista  oli  Norjan  suomalaisia,  osa  oli  ko- 
toisin Ruotsista,  Tornionjoki-laaksosta  ja  Suomen  puolelta, 
Lapin  rajapitäjistä  ja  Perä-Pohjanmaalta.  1870-luvulla 
Amerikan  kuume  pääsi  vallalle  Keski-  ja  Etelä-Pohjanmaal- 
la ja  niin  yhä  taajemmat  joukot  suomalaisia  siirtyivät  uu- 
teen maahan  etupäässä  Ruotsin  ja  Englannin  kautta,  mutta 
yhä  vielä  myöskin  Norjan  kautta.  1880-luvulla  siirtolaisuus 
yleistyi  siinä  määrin,  että  kaikkialta  Suomesta  riensi  var- 
sinkin nuortaväkeä  Amerikan  kultalaan,  useimmat  Oulun 
ja  Vaasan  lääneistä.  Englantilaisten  valtamerilai valin jo- 
jen  kilpailijoina  siirtolaisten  kuljettamisessa  olivat  silloin 
saksalaiset  Bremen-  ja  Hamburg-linjat. 

Jo  1870-luvulla  suomalainen  asutus  Amerikassa  saavutti 
huomattavan  laajuuden.  Suomen  pohjoisimmista  pitäjistä, 
samoin  myöskin  Norjasta  ja  Tornionjoki-laaksosta  tulleet 
siirtolaiset  edelleenkin  suuntasivat  matkansa  joko  Kupari- 
saarelle  taikka  Minnesotan  valtioon.  Siirtolaiset  Oulun  lää- 
nin eteläisimmistä  osista  ja  Oulunjoen  lähettyviltä  yhdessä 
Vaasan  läänistä  tulleitten  kanssa  levisivät  Yhdysvaltain  itä- 
osaan, Massachusettsin,  Maine'in,  New  Hampshire'in,  Ver- 
montin  ja  Connecticutin  valtioitten  kivilouhimoille,  tehtai- 
siin ja  sahoihin  sekä  rautatie-  ja  metsätöihin  Canadaan. 
Kyrö  joen  varsilta,  Etelä-Pohjanmaalta  tulleet  siirtolaiset 
mainitulla  vuosikymmenellä  laskivat  Ohion  valtion  tulevien 
taajaväkisten  suomalaisasutuksien  perustuksia  Ashtabula- 
Harborissa,  Fairportissa  y.  m.  sekä  hajaantuvat  Pennsyl- 
vanian kivihiilikaivoksille  ja  tehdaspaikoille.  Michiganin 
valtioon  muodostui  myöskin  samalla  vuosikymmenellä  lu- 
kuisia suomalaisasutuksia  ei  ainoastaan  Kuparisaarelle, 
vaan  myöskin  rautakaivoksille  Marquette-,  Iron-  ja  Gogebic- 
kaunteihin  sekä  Ala-Michiganin  lukuisiin  puuliikekeskuk- 
siin  ja  sahakyliin.  Kaukaiseen  Länteen,  Oregonin  ja  Wash- 
ingtonin  valtioihin  saakka,  ulotuttivat  suomalaiset,  siirto- 
laiset kulkunsa,  missä  heille  tarjoutui  ansiota  kaivoksissa, 
metsäpirteillä,  sahoissa,  kalastajina  y.  m.  Sillä  vuosikym- 
menellä aloitettiin  Pohjois-Californiassa  jättiläis-punapuu- 
metsien  kaataminen,  josta  työstä  tuonnempana  tuhatmää- 
rin kansalaisiamme  sai  toimeentulonsa. 

1880-luvulla  siirtolaisuuden  yhä  lisääntyessä  Suomesta 
Amerikkaan,  edellämainitut  suomalaisasutukset  taajenivat 
ja  lukuisia  uusia  suomalaiskyliä  syntyi.  Niinpä  kun  löydet- 
tiin Pohjois-Minnesotasta  rautaa  ja  sinne  avattiin  lukuisia 
rautakaivoksia,  valtasivat  suomalaiset  niissä  työt  niin  huo- 
mattavasti, että  muutamien  sikäläisten  kaivosten  työvoiman 
enemmistön  muodostivat  suomalaiset.  Meikäläiset  levisivät 
myös  Minnesotan  maanviljelysseuduille  uudisasukkaina  rai- 
vaamaan korpia  viljelykselle.  Sanotulla  vuosikymmenellä 
saivat  alkunsa  Wisconsinin  ja  Illinoisin  useat  suomalais- 

asutukset.  Dakotan  viljavat  seudut  houkuttelivat  kansalai- 
siamme osallistumaan  vapaasti  saatavista  homestead-mais- 
ta,  toiset  menivät  Mustien  Kumpujen  (Black  Hills)  kulta- 
kaivoksille. Kaivostyöt,  joista  maksettiin  verraten  hyviä 
palkkoja,  ovat  aina  houkutelleet  kansalaisiamme  ja  niinpä 
heitä  kulkeutui  Montanan  kivihiili-  ja  vaskikaivoksille,  Wyo- 
mingin  hiilikaivoksille,  Coloradon  kulta-  ja  hopeakaivoksil- 
le sekä  Idahon,  Nevadan  ja  Arizonan  valtion  jalometalli- 
kaivoksille.  Canadan  suomalaisten  vanhimmat  ja  taajim- 
mat  suomalaisasutukset  Ontarion  ja  British  Columbian  maa- 
kunnissa saivat  mainitulla  vuosikymmenellä  alkunsa. 

1890-luvulla  siirtyi  vuosittain  useita  tuhansia  suomalaisia 
Amerikkaan.  Uusia  suomalaisasutuksia  ilmestyi  ja  entiset 
asutukset  taajenivat.  Amerikan  suurkaupunkeihin  asettui 
Suomesta  tulleita  ammattimiehiä:  räätälejä,  kulta-  ja  ho- 
peaseppiä, puutyöntekijöitä,  maalareja  y.  m.  Suomen  tyt- 
täret myöskin  löysivät  parhaat  ansiot  suurkaupungeissa  ja 
asettuivat  niihin,  esimerkiksi  New  Yorkiin  tuhatlukuisena 
joukkona.  Suurin  osa  Amerikkaan  tulleista  suomalaisista 
tytöistä  hajautui  kuitenkin  kansalaistemme  asutuksille 
omaistensa,  sukulaistensa  ja  tuttaviensa  keskuuteen,  laa  jäin 
Yhdysvaltain  eri  osiin. 

Tilastoja  ja  vertailua.  V.  1870  suomalaisia  asui  Ame- 
rikassa arviolta  noin  5000  henkeä :  Kuparisaarella  y.  m. 
Michiganissa  noin  1500,  Minnesotassa  1000,  Californiassa 
500  sekä  muualla  Yhdysvalloissa,  etenkin  satamakaupun- 
geissa, 2000  henkeä. 

V.  1880  asui  kohtuullisimman  arvioinnin  mukaan  Yhdys- 
valloissa ja  Canadassa  yhteensä  20,000  suomalaista.  Michi- 
gan ja  Minnesota  olivat  edelleenkin  johtavassa  asemassa, 
edellisessä  valtiossa  5000  ja  jälkimmäisessä  4000,  Lännessä 
ja  vuoristovaltioissa  3000,  Ohiossa  ja  Pennsylvaniassa  2000, 
Idän  valtioissa  2000,  Canadassa  2000  ja  muualla  2000 
henkeä. 

V.  1890  asui  Yhdysvalloissa  ja  Canadassa  70,000  suoma- 

laista,  ja  suhdeluvut  eri  valtioihin  olivat  samat  kuin  edelli- 
selläkin vuosikymmenellä,  paitsi  että  oli  syntynyt  lukuisia 
uusia  suomalaisasutuksia. 

"Siirtolaisen"  toimittaja,  maisteri  Akseli  Rauanheimo 
(Järnefelt)  siirtolaisteokseensa  "Suomalaiset  Amerikassa", 
eri  paikkakunnilla  asuvien  "Siirtolaisen"  kirjevaihtajien  ja 
asiamiesten  avustuksella,  laati  v.  1898  laskelman  Amerikan 
suomalaisista,  mikä  laskelma  on  siihenastisista  pidettävä 
tarkimpana  ja  täydellisimpänä.  Sen  mukaan  suomalaisia 
asui  Amerikassa  n.  120,000  henkeä.  Kansalaistemme  luku- 
määrä jakaantui  seuraavasti: 

Minnesota    25,000    Washington    6,000 

Michigan    20,000     Montana    4,000 

Canada    10,000     New  York   4,000 

Dakotat    8,000     Ohio    3,500 

Massachusetts   7,000    Wyoming    3,000 

California    7,000    Muissa  valtioissa  . .  .  14,500 

Oregon    6,000   


118,000 


Siirtolaisuus  Suomesta  Amerikkaan  y.  m.  oli  vilkkaim- 
millaan vuosien  1900  ja  1915  välillä,  huippukohdat  saavu- 
tettiin vuosina  1903  ja  1909.  Suomen  hallituksen  virallinen 
tilasto  osoittaa  seuraavat  merkinnät : 


V. 

henkeä 

V. 

henkeä 

1900 

12,612 

1908 

11,689 

1901 

9,999 

1909 

15,736 

1902 

13,868 

1910 

9,779 

1903 

18,868 

1911 

6,641 

1904 

10,157 

1912 

12,765 

1905 

17,012 

1913 

12,805 

1906 

14,860 

1914 

3,470 

1907 

15,736 

Yhteensä 

. ..  185,993 

Maailmansota  haittasi  siirtolaisuutta  ja  supisti  sitä  tun- 
tuvasti. Se  oli  uudelleen  voimakkaassa  nousussa  rauhan  tul- 
tua 1920-luvun  alkuvuosina,  mutta  sitten  Yhdysvaltain  hal- 
litus rajoitti  siirtolaisuuden,  niin  että  Suomesta  pääsee  vain 
569  vuosittain. 

V.  1920  tämän  kirjoittaja  toimitti  laskelman  Amerikan 
suomalaisista,  jonka  tuloksena  oli  Yhdysvaltain  ja  Canadan 
suomalaisten  lukumäärä  377,500  henkeä.  Tämän  paljon  työ- 
tä kysyneen  laskelman  toimitin  etupäässä  New  Yorkissa 
olevan  Suomen  pääkonsulinviraston  pyynnöstä.  Samaan  ai- 
kaan ja  myöhemmin  keräilin  aineksia  Amerikan  suomalais- 
ten historiaan  ja  olin  kirje  vaihdossa  eri  paikkakunnilla  asu- 
vien kansalaisteni  kanssa.  Täten  korjailin  ja  täydensin  ti- 
lastollisia numeroja,  niin  että  uudelleen  saatoin  ne  julkaista 
v.  1926.  Tämän  tilaston  mukaan  asui  mainittuna  vuotena 
Yhdysvalloissa  422,005  ja  Canadassa  55,000  suomalaista, 
yhteensä  477,005.  Merkitsemme  tähän  viidestätoista  valti- 
osta kansalaistemme  silloisen  lukumäärän. 


Michigan             100,000       California  13,146 

Minnesota             93,000       Montana  11,367 

Massachusetts       32,642       Illinois  8,358 

Washington          27,053       South  Dakota  7,541 

New  York             26,320       North  Dakota  7,267 

Ohio                    23,205       Pennsylvania  6,159 

Wisconsin             16,553       New  Jersey  4,932 

Oregon  14,957   

Yhteensä    392,500 

Muissa  valtioissa   29,505 

Canadassa    55,000 


Pohjois- Amerikassa   477,005 

Konsuli  Edwin  Lundströmin  vuonna  1926  tekemä  laskel- 
ma merkitsee  kansalaistemme  luvun  piireittäin.  Sen  mu- 
kaan 


Koko  Pohjois-Amerikassa  yhteensä   384,500  suomalaista 

Siirtolaisuutta  ja  ulkomailla  asuvien  suomalaisten  vaihei- 
ta tutkinut  tri  Teo  Snellman  v.  1929  painetussa  teoksessaan 
"Ulkokansalaistoiminta  ja  Siirtolaisten  hoito"  lausuu  seu- 
raavan arvostelman  Amerikan  suomalaisten  väkilukutilas- 
tosta:  "  Amerikan  suomalaisten  lukumäärästä  on  viime  vuo- 
sina tehty  kaksikin  eri  arviolaskelmaa,  jotka  ansaitsevat 
tulla  tässä  yhteydessä  huomioon  otetuiksi.  Toisessa,  pasto- 
ri S.  Ilmosen  v.  1925  tekemässä  ja  hänen  historiakirjansa 
kolmanteen  osaan  liitetyssä  on  suomalaisten  lukumäärä  Yh- 
dysvalloissa arvioitu  422,005  hengeksi  ja  Canadassa  55,000 
hengeksi.  Toisessa,  konsuli  Edwin  Lundströmin  v.  1926  laa- 
timassa taulukossa  on  laskelmien  tulokseksi  saatu  349,000 
suomalaista  Yhdysvalloissa  ja  n.  40,000  Canadassa.  Koska 
näiden  kahden  laskelman  ero  siis  on  sangen  tuntuva,  täyty- 
nee olettaa,  ettei  suomalaisten  lukumäärästä  varsin  tarkko- 
ja tietoja  ole  saatavissa.  Toiselta  puolen  huomauttaa  kon- 
suli Lundström  omasta  taulukostaan,  että  se  sisältää  miltei 
yksinomaan  arviolaskuja  ja  on  hänkin  laskelmiensa  perus- 
taksi ottanut  pääasiassa  pastori  Ilmoselta  saamiaan  tietoja 
ja  numeroita  koettaen  itse  Yhdysvalloissa  vuonna  1926  te- 
kemällään matkalla  tarkistaa  näitä  tietoja  eri  paikkakun- 
tiin ja  valtioihin  nähden.  Hän  on  siten  pyrkinyt  mahdolli- 
simman varovaisiin  laskelmiin,  joiden  tuloksena  on  ollut 
taulukossa  ilmaistut  numerot.  On  ehkä  sittenkin  luultavaa, 


Yhdysvaltain  Itä-Piirissä  asui 
„  Keski-Piirissä 
„  Länsi-Piirissä 


105,700  suomalaista 
190,700 
53,100 


Yhdysvalloissa  yhteensä 
Canadassa 


349,500 
35,000 

että  suomalaisten  todellinen  lukumäärä  on  lähempänä  pas- 
tori Ilmosen  arviointia,  joskin  sekin  tietysti  voi  toisissa 
kohdin  sisältää  erehdyksiä.  Sitäpaitsi  on  otettava  huomi- 
oon, että  suomalaisten  lukumäärä  vuoden  1925  jälkeen  on 
sekä  Yhdysvalloissa  että  Canadassa  lisääntynyt,  joten  teh- 
tyjä laskelmia  silläkin  perusteella  voidaan  nykyisellään  pi- 
tää liian  alhaisina." 

Tämän  kirjoittaja  yhtyy  tri  Snellmanin  viimeiseen  lau- 
suntoon siinä,  että  Amerikan  suomalaisten  lukumäärä  on 
nykyjään  (1930)  suurempi,  kuin  ylläolevissa  taulukoissa 
merkitään.  Tasaisin  luvuin  laskettuna,  mutta  samalla  koh- 
tuullista arviomittaa  käyttäen,  voidaan  sanoa  Amerikan  suo- 
malaisten lukumäärän  saavuttaneen  puolen  miljoonan  eli 
500,000. 

Yhdysvalloissa  tänä  vuonna  (1930)  toimitettu  yleinen 
väenlasku  saattaa  muutamin  paikoin  helpoittaa  suomalais- 
ten lukumäärän  tarkistamista,  mutta  toisaalta  myönnettä- 
köön, että  vuosi  vuodelta  käypi  yhä  vaikeammaksi  täysin 
pätevien  ja  tarkkojen  laskelmign  tekeminen  suomalaisista, 
niinkuin  muistakin  kansallisuuksista,  juuri  siitä  syystä,  et- 
tä täällä  syntyneen,  kolmannen  ja  neljännen  polven  siirto- 
laisväki  huomaamatta  painuu  Amerikan  valtavaan  kansalli- 
suuteen eikä  niin  ollen  enää  ole  merkittävänä  kansakun- 
nittain. 


I. 


VARHAISIMPIA  HARRASTUKSIA. 

KIRKOLLINEN  TYÖ  ALOITETAAN. 

Quincy — Hancockin  ev.-lut.  seurakunta.  Amerikan 
suomalaisten  henkisten  harrastusten  varhaisimpana  tulok- 
sena on  seurakunta  ja  myöhemmin  siinä  on  voimaperäisin- 
tä  yhteispyrintöä.  Tuskin  ensimmäiset  Kuparisaaren  suo- 
malaiset olivat  saaneet  kotinsa  järjestetyiksi  ja  olonsa  va- 
kiinnutetuiksi, kun  he  alkoivat  puuhata  seurakuntaa.  Van- 
hanmaan  kirkollisissa  oloissa  kasvanut  kansa  kaipasi  juma- 
lanpalveluksia ja  monet  psalmistan  tavalla  ikävöiden  sanoi- 
vat: "Minun  sieluni  halajaa  Herran  esikartanoihin''.  Täy- 
tyy ihmetellä  ja  kunnioittaen  merkitä  se,  että  tuskin  pari 
vuotta  maassa  asunut,  pieni  Kuparisaaren  suomalaisjoukko 
uskalsi  ryhtyä  seurakuntapuuhaan.  Yksinään  eivät  suoma- 
laiset vielä  voineet  opettajaa  kustantaa,  kirkkoa  rakentaa 
y.  m.,  mutta  heille  tarjoutui  tilaisuus  seurakuntatyöhön  yh- 
dessä norjalaisten  ja  ruotsalaisten  uskonveljiensä  kanssa. 
Pastori  A.  F.  Fredricksenin  johdolla  perustettiin  v.  1867 
kolmen  kansallisuuden  seurakunta,  "Skandinaavinen  evan- 
kelis-luterinen  seurakunta  Quincy ssä  ja  ympärillä  olevilla 
seuduilla  Houghton  kauntissa,  Michiganissa". 

Suomalaisilla  oli  tässä  yhteisessä  seurakunnassa  alusta 
pitäin  huomattava  enemmistö,  mikä  vuosien  varsilla  vielä 
suurenikin.  Jumalanpalvelukset  tosin  pidettiin  norjan  kie- 
lellä. Sitähän  sentään  ruotsalaiset  ymmärsivät  ja  monet 
Norjasta  tulleet  suomalaisetkin.  Erikoistapauksissa  käytet- 
tiin suomalaista  tulkkia.  Quincyn  kaivosalueelle  rakennet- 
tiin pieni  kirkkokin. 

Pastori  Fredricksenin  siirryttyä  muualle  pastori  H.  Roer- 
naes  otti  v.  1871  kolmen  kansallisuuden  seurakunnan  hoi- 
toonsa. Hän  osasi  sen  verran  suomea,  että  saattoi  toimit- 
taa kirkollisia  palveluksia  tulkitta.  Hänen  aikanaan  ruot- 
salaiset erosivat  yhteisestä  seurakunnasta  ja  perustivat 
ruotsalais-ev.-lut.  seurakunnan  Hancockiin  ja  Calumetiin. 
Suomalainen  kansanaines  tuli  kolmen  kansallisuuden  seu- 
rakunnassa entistään  valtavammaksi.  Kirkolliset  toimituk- 
set sen  varmentavat.  Esim.  v.  1869  pidetyssä  rippikoulussa 
oli  seitsemän  suomalaista  ja  kolme  norjalaista  oppilasta  ja 
v.  1872  kaikki  viisi  oppilasta  olivat  suomalaisia.  Pyhäkou- 
luakin pidettiin  vuosina  1872  ja  1873  suomen  kielellä.  Peter 
Christopher  ja  Amandus  Hagen  olivat  opettajina.  Sama 
suhde  näkyy  olevan  lapsikasteiden,  vihkimisien  y.  m.  Kun 
pastori  Roernaes  v.  1876  siirtyi  Iowan  valtioon,  oli  tuo  al- 
kuperäinen kolmikielinen  seurakunta  niin  kokonaan  suoma- 
laistunut, että  siitä  itsestään  muodostui  Quincy-Hancockin 
suomalais-ev Auierinen  seurakunta.  Sen  haltuun  jäi  kolmen 
kansallisuuden  seurakunnan  pöytäkirjat,  kirkonkirja,  pa- 
pillisten toimituksien  merkintäkirja  y.  m.  viralliset  pape- 
rit. Calumetissa  asuvien  evankelis-luteriseen  kirkkoon  kuu- 
luvien kanssa  ryhdyttiin  papinhankintaan  Suomesta. 

Calumetin  evankelis-luterinen  seurakunta  on  vuo- 
delta 1868.  Kaksi  vuotta  varemmiri  ensimmäiset  suomalaiset 
olivat  siirtyneet  Quincystä  Calumetin  ja  Heclan  kaivoksille 
ja  lisää  kansalaisiamme  tuli  sinne  vanhastamaasta.  Yhdes- 
sä norjalaisten  kanssa  suomalaiset  aloittivat  seurakunnalli- 
•  sen  toimintansa  ja  rakensivat  Mänty  kadun  (Pine  Street) 
varrelle  pienen  kirkon  v.  1870.  Ruotsalaisilla  oli  oma  seu- 
rakuntansa. Vuosi  myöhemmin  Calumetin  suomalainen 
seurakuntaväki  jakaantui,  enemmän  kuin  puoli  erosi  evan- 
kelis-luterisesta  seurakunnasta  ja  muodosti  oman  kirkko- 
seuransa.  Se  jossakin  määrin  heikonsi  edellistä,  mutta  kun 
vilkkaan  siirtolaisuuden  aikaa  elettiin  ja  uusia  tulokkaita 
saapui  Kuparisaarelle  taajat  joukot,  niin  molemmilla  seu- 

rakunnilla  oli  hyvät  kasvamismahdollisuudet.  Kun  Mänty- 
kadun  varrelle  rakennettu  pieni  kirkko  kävi  ahtaaksi,  ra- 
kensivat suomalaiset  ruotsalaisten  ja  norjalaisten  kanssa 
yhdessä  tilavamman  kirkon,  jota  sanottiin  kolmen  kansalli- 
suuden kirkoksi.  Siihen  aikaan  norjalainen  pastori  muutti 
Iowan  valtioon.  Calumetin  suomalais-evankelis-luterinen 
seurakunta  tunsi  itsensä  siksi  voimakkaaksi,  että  se  saattoi 
Hancockin  ev.-lut.  seurakunnan  kanssa  kutsua  omakielisen 
opettajan  Suomesta.  Lähetysjohtajan  rovasti  Sireliuksen 
välityksellä  saatiin  Kuparisaarelle  Suomen  kirkon  pappi 
syksyllä  1876. 

Pastori  Alfred  Elieser  Backman,  Amerikan  suoma- 
lais-evankelis-luterisen  kirkon  ensimmäinen  Suomesta  saa- 
punut pappi  ja  monessa  suhteessa  uranuurtaja  alallaan, 
syntyi  Uudessakaarlepyyssä  v.  1844.  Lapsuutensa  ja  nuo- 
ruutensa vuodet  hän  vietti  Kurimon  tehtaalla  Utajärvellä. 
Jumaluusopilliset  tutkinnot  suoritettuaan  Helsingin  yliopis- 
tossa hänet  vihittiin  papiksi  v.  1875  ja  nimitettiin  Taivas- 
saloon apulaiseksi.  Vuosi  myöhemmin  hän  siirtyi  Amerik- 
kaan siirtokansamme  varhaisimpia  seurakuntia  hoitamaan. 
Rakkaudella  ovat  monet  vanhat  tämän  kirjoittajalle  muis- 
telleet sitä  hetkeä,  kun  pastori  Backman  piti  tulosaarnansa 
Calumetissa  ja  heillä  oli  tilaisuus  vuosien  perästä  kuulla 
rakkaalla  suomen  kielellä  julistettavan  armon  evankeliumia. 
Kirkkokansan  valtasi  yleinen  liikutus. 

Pastori  Backman  asui  ensin  Calumetissa,  jonne  yhteis- 
voimin rakennettiin  pappila.  Sieltä  hän  hoiti  Quincy-Han- 
cockin  seurakuntaa,  kävi  joka  kuukausi  saarnailemassa  ja 
kirkollisia  toimituksia  suorittamassa  Delaware'in  ja  Pheo- 
nixin  kaivoksilla  ja  Fultonin  metsäpirteissä.  Saarnamat- 
kansa hän  ulotutti  toisinaan  Marquette-kauntin  suomalais- 
ten luokse  Ishpemingiin,  Negauneeseen  ja  Marquette'iin.  Te- 
kipä hän  pitemmänkin  lähetysmatkan  Minnesotan  ja  Dako- 
tan suomalaisten  asutuksille.  Harborissa,  Ohiossa  hän  saar^ 
naili  Suomen-matkallaan,  , 

Vaikeaa  ja  voimia  kysyvää  oli  siirtokansamme  henkisen 
viljelyksen  alkuunpano.  Eivät  ainoastaan  vaivalloiset  ja 
varsinkin  talvisin  terveyttä  kysyvät  matkat  rasittaneet, 
vaan  myöskin  silloinen  Calumetin  suomalaisten  uskonkiihko 
meni  niin  pitkälle,  että  pastori  Backman  rauhaa  saadakseen 
siirtyi  Hancockiin  ja  asui  kolmisen  vuotta  Quincyn  kaivos- 
alueella. Seitsemän  vuotta  siirtokansamme  keskuudessa 
työskenneltyään  hän  palasi  etenkin  terveydellisistä  syistä  v. 
1883  Suomen  terveellisempään  ilmanalaan  ja  rauhallisem- 
piin seurakuntaoloihin.  Amerikan  suomalaisten  kirkollisel- 
le toiminnalle  oli  latu  hiihdetty. 

Kuparisaaren  suom.  ev.-lut.  seurakunnat  jäivät  kahdeksi 
vuodeksi  vaille  vakituista  hoitajaa.  Maallikkosaarnaaja, 
räätäli  H.  Turunen  piti  seuroja  ja  kirkonmenoja.  Tila  ei 
ollut  parempi  muuallakaan  paitsi  Astoriassa,  Ore.,  jossa  siir- 
tolaisnuorukainen  J.  J.  Hoikka,  ruotsalaisessa  Augustana- 
Opistossa  lueskeltuaan,  vihittiin  papiksi  v.  1883  ja  asettui 
Astoriaan,  Oregoniin. 

Laestadiolaisen  seurakunnan  perustaminen.  Suurin 
osa  Kuparisaaren  suomalaisista  oli  tullut  Amerikkaan  Tor- 
nionjoki-laaksosta ja  Perä-Pohjolasta,  niiltä  seuduilta  van- 
hastamaasta  ja  Pohjois-Norjasta,  joissa  laestadiolaisella  he- 
rätysliikkeellä oli  valtava  vaikutus  kansan  hengelliseen  ti- 
laan. Tämä  Lapin  herätysliike  perustuu  luteriseen  uskon- 
tunnustukseen, mutta  eroaa  ev.-lut.  kirkosta  rippiä  ja  syn- 
ninpäästöä koskevissa  uskonkäsitteissä  sekä  myöskin  seu- 
rakunnallisessa järjestyksessä  ja  hoitamismenettelyissä. 
Kirkollisen  toiminnan  ensi  vuosina  laestadiolaiset  kuuluivat 
kolmen  kansallisuuden  yhteiseen  evankelis-luteriseen  seura- 
kuntaan, mutta  erimielisyydet  pastori  H.  Roernaeksen  kans- 
sa olivat  siksi  vakavaa  laatua,  että  laestadiolaiseen  jouk- 
koon lukeutuvat  katsoivat  parhaaksi  muodostaa  v.  1871 
oman  kirkkoyhtymänsä,  johon  heitä  auttoivat  myöskin 
Amerikan  vapaat  kirkolliset  lait. 

Samoihin  aikoihin  alkoi  tulla  myöskin  saarnamiehiä : 
Antti  Witikkohuhta  Hammerfestista,  Alkkulan  lukkari  Sa- 
lomon Kortetniemi  ja  ylivieskalainen  kansakoulunopettaja 
David  Castren  y.  m.  Seuroja  pidettiin  perheissä  ja  pieni 
kirkkokin  rakennettiin  Mäntykadun  varrelle  v.  1873,  ollen 
ensimmäinen  yksinomaan  suomalaisten  rakentama  kirkko 
Amerikassa.  Omaisuuden  turvaamiseksi  laillistutettiin  sa- 
mana vuonna  seurakuntakin.  Tulkin  vajavaisen  englannin 
kielen  taidon  tähden  tapahtui  nimessä  odottamaton  erehdys, 
kauntin  kirjuri  merkitsi  sen  nimeksi  " Salomon  Kortetnie- 
men  Lutherilainen  Seura".  Muutamia  vuosia  Calumetin 
laestadiolaisella  seurakunnalla  oli  se  nimi. 

Apostolis-luterinen  kirkko.  Laestadiolaiset  Kupari- 
saarella  ja  muuallakin  kaipasivat  sellaista  johtajaa,  joka 
kykeni  heidän  keskuudessaan  syntyneitä  erimielisyyksiä  ta- 
soittamaan ja  uskonasioista  mahdollisimman  totuudenmu- 
kaisesti selvittämään  sellaisia  kohtia,  joista  ei  päästy  yksi- 
mielisyyteen, ja  samalla  oli  tarkasti  seurattava  esikoisseu- 
rakunnan  oppia.  Siinä  tarkoituksessa  saapuivat  Amerikkaan 
Lapin  ensimmäiset  lähetit  Heikki  Parka  joki  ja  A.  Tapani 
sekä  vähä  myöhemmin  Frans  Nikka  ja  Johan  Takkinen. 
Viimeksimainittu  on  vaikuttanut  kaikkein  enimmän  sanotun 
kirkon  varhaisimpaan  kehitykseen  Amerikassa.  Hän  oli 
itse  asiassa  sen  varsinainen  perustajakin. 

Saarnaaja  Johan  Takkinen  oli  aloitekykyinen  ja  järjes- 
tyksellinen.  Ensi  työkseen  hän  korjasi  Calumetin  laesta- 
diolaisen  seurakunnan  nimivirheen,  keksien  tilalle  sellaisen 
nimen,  joka  selvästi  erotti  heidät  evankelis-luterilaisista  ja 
samalla  saattoi  tulla  Amerikan  laestadiolaisten  kirkkokun- 
taa vastaavaksi  viralliseksi  nimeksi.  Niin  merkittiin  Ca- 
lumetin laestadiolainen  seurakunta  uudelleen  kauntin  kir- 
joihin "Apostolis-lutherilainen  seurakunta"  nimisenä  v. 
1879,  mitä  vuotta  voitaneen  pitää  apostolis-luterisen  eli 
laestadiolaisen  kirkkokunnan  rajapyykkinä,  sillä  muualla- 
kin kuin  Kuparisaarella  asuvat  laestadiolaiset,  alkoivat  sii- 

tä  lähtein  kutsua  itseään  myöskin  apostolis-luterilaisiksi, 
vaikka  varhaisin  nimityskin,  Lapin  herätyssaarnaajan  mu- 
kaan, on  säilynyt  näihin  saakka. 

Niinkuin  yleensä  apostolis-luteriset  saamamiehet  teke- 
vät saarnamatkoja  sisarseurakuntiin  ja  ulompana  asuvien 
uskonveljien  ja  sisarien  luo,  niin  saarnaaja  Takkinenkin 
matkusteli  varsin  laajalti,  saarnaten  melkein  kaikkialla 
varhaisimmilta  suomalaisasutuksilla  Michiganin,  Minneso- 
tan ja  Dakotan  valtioissa.  Vieläpä  hän  teki  lähetysmatkan 
Lännen  suomalaistenkin  keskuuteen  Washingtonin,  Orego- 
nin ja  Californian  valtioihin.  Saarnatoimensa  ohella  hän 
piti  rippikoulua  ja  Suomen  kirkon  tapaan  lukukinkerejäkin 
ainakin  Cokatossa,  Minn.  ja  Franklinissä,  Minn.,  vaikka  ei 
lukusten  pitäminen  yleistynyt  siirtokansamme  keskuudes- 
sa. Neljätoista  vuotta  J.  Takkinen  työskenteli  uudella  man- 
tereella ja  häntä  on  täydellä  syyllä  pidettävä  apostolis-lute- 
risen  kirkon  tienraivaajana  Amerikassa.  Suomenmatkallaan 
v.  1892  hän  kuoli  Kittilässä. 

Laestadiolaisia  seurakuntia  muodostui  Amerikan  suoma- 
laisten keskuuteen  vanhimmille  asutuksille  1870-luvulla  ja 
seuraavan  vuosikymmenen  alkupuolella  lukuisammin  kuin 
evankelis-luterisia  seurakuntia.  Toiset  niistä  olivat  järjes- 
tymättömiä, mutta  niin  paljon  oli  kuitenkin  yhteisyyttä,  et- 
tä rakennettiin  vaatimaton  kokoushuone,  kirkko,  kutsuttiin 
silloin  tällöin  vierailevia  puhujia  ja  valittiin  omasta  keskuu- 
desta papinviran  toimittajaksi  sellaiseen  toimeen  mahdolli- 
simman sopiva  uskonveli.  Cokatossa,  Minn.  valmistui  v. 
1874  toinen  siirtokansan  rakentama  kirkko  ja  Hancockissa 
Quincyn  kaivokselle  myöskin  v.  1874  pieni  kirkko,  järjes- 
tyksessä kolmas. 

Varhaisimpina  apostolis-luterisina  saarnamiehinä  ja  pa- 
pinviran toimittajina,  ennenmainittujen  lisäksi,  merkittä- 
köön Cokatosta  Isaac  Barberg,  Jacob  Vuolle  ja  veljensä 
Kalep  Vuolle,  jälkimmäiset  tunnetuita  saarnamiehiä.  Frank- 
linin maanviljelysasutuksella  hoiti  papinvirkaa  ensin  John 

Marttala,  sitten  Isaac  Rovainen.  New  York  Millsissä,  Minn. 
ryhtyi  Israel  Hagell  pitämään  seuroja  1879,  ja  on  näitä  kir- 
joitettaissa  vieläkin  elossa  oleva,  yli  puolen  vuosisataa  paik- 
kakunnallaan toiminut  saarnaajana  ja  papinviran  toimit- 
tajana. Poinsettin  uudisasutuksilla,  nykyisen  Lake  Norde- 
nin seutuvilla  South  Dakotassa  toimi  saarnamiehenä  vuo- 
desta 1880  kuolemaansa  saakka  norjalainen  Torsten  Esten- 
sen,  joka  osasi  suomea,  ja  myöhemmin  Olli  Matoniemi.  Sa- 
von maanviljelysseudun  puhuvaisina  miehinä  mainittakoon 
John  Sikainen  ja  Kalle  Daniels  (Taneli),  viimeksimainittu 
laajoissa  piireissä  tunnettu  ja  paljon  matkustellut  saar- 
naaja. 

Varhaisimpia  laestadiolaisia  seurakuntia  Lännessä  on  v. 
1880  paikkeilla  Pendletoniin,  Ore.  muodostunut  seurakunta, 
jossa  papinviran  toimittajina  olivat  Henrick  Maaherra,  sit- 
temmin Kustaa  Planting  ja  Antti  Rauhala.  Klickitafin 
maanviljelysseudulla,  Centerville'issä,  Wash.  alkoi  kirkolli- 
nen toiminta  melkein  samoihin  aikoihin  kuin  Pendletonissa- 
kin,  Johan  Hagen  eli  Pörhölä  ollen  ensimmäinen  papinviran 
toimittaja,  sitten  Wm.  Passi.  Astoriassa,  Ore.  saarnaaja 
Johan  Autiovaara  rupesi  pitämään  seuroja  v.  1877,  ensin 
tietenkin  perheissä,  ja  valittiin  papinviran  toimittajaksi. 
Hän  oli  siinä  toimessa  vuoteen  1884,  jolloin  Johan  H.  Lumi- 
järvi valittiin  siihen  virkaan.  Samana  vuotena  valmistui 
kirkkokin.  San  Franciscossa,  Cal.  voidaan  merkitä  aposto- 
lis-luterisen  kirkon  toiminnan  alkaneen  1880-luvun  loppu- 
vuosina. Varhaisimpia  saarnaajia  ja  vielä  elossaoleva 
on  merikapteeni  Fadig,  joka  on  paikkakunnallaan  Berk- 
leyssä  toimittanut  papinvirkaa  ja  saarnaillut  yli  neljänkym- 
menen vuoden,  toisinaan  tehden  hyvinkin  laajoja  saarna- 
matkoja. 

SANOMALEHTIALOITTEITA. 

Amerikan  Suomalainen  Lehti.  Syksyllä  v.  1875  pas- 
tori H.  Roernaes  sai  suomalaiselta  ylioppilaalta  New  Yor- 
kista kirjeen,  jossa  tämä  ilmoitti  haluavansa  tulla  Kupari- 
saarella  asuvien  kansalaistensa  luokse  voidakseen  olla  heille 
jonakin  apuna  henkisessä  askartelussa.  Mutta  hänen  va- 
rattomuutensa tähden  heidän  olisi  koottava  hänelle  matka- 
raha. Pastori  luki  jumalanpalveluksen  päätyttyä  kirjeen 
huomauttaen  samalla,  että  suomalaisille  tarjoutui  tilaisuus 
oman  papin  saamiseen.  Kovasti  innostuttiin,  koottiin  mat- 
karahat ja  ne  lähetettiin  New  Yorkiin.  Pian  sieltä  tuli  säh- 
kösanomatieto,  että  ylioppilas  oli  lähtenyt  matkalle  ja  oli 
saapuva  lauantaina  Hancockiin.  Lauantai-iltana  kokoon- 
nuttiin laivarantaan  uutta  pappia  vastaanottamaan.  Hän 
ei  tullutkaan  laivassa,  vaan  rautateitse  L'Anse'iin,  siitä  he- 
voskyydillä Hancockiin  ja  saapui  perille  lauantai-iltana, 
niinkuin  oli  ilmoittanutkin.  Suoraa  päätä  hän  ajoi  pappi- 
laan ja  ilmoitti  odottavalle  kansalle  seuraavana  aamuna  ta- 
paavansa sen  kirkossa. 

Vankka  suomalaisjoukko  kokoontui  kirkkoon.  Norjan- 
kielisen jumalanpalveluksen  päätyttyä  pastori  Roernaes 
kehotti  vastasaapunutta  ylioppilasta  pitämään  kansalaisil- 
leen tervehdyspuheen  tai  saarnan.  Ylioppilas  valitteli  vä- 
symystään ja  hidasteli.  Silloin  eräs  harmaahapsinen  suo- 
malainen vesissä  silmin  pyysi,  että  jotakin  olisi  suomen- 
kielelläkin puhuttava.  Jäykänpuoleinen  ylioppilas  taipui  ja 
piti  seuraavan  tulopuheen:  "Myö  lähettiin  Suomesta  ja  tul- 
tiin Londoniin  ja  Londonista  myö  norjalaisen  papin  avulla 
peästiin  New  Yorkiin,  josta  myö  tultiin  tänne  Hancockiin, 
jossa  myö  ehkä  ollaan  joksikin  hyödyksi  kansalaisilleni". 
Ei  ollut  odotetussa  tulijassa  puhujan  eikä  papin  vikaa. 

Talven  tullen  ylioppilas  A.  J.  Muikku  alkoi  puuhata  suo- 
malaista sanomalehteä.  Se  voitiin  painaa  saksalais-amerik- 
kalaisen  E.  P.  Kibbeen  kirjapainossa,  jossa  oli  suomalainen 
latojakin.  Tarvittiin  vain  jonkin  verran  varoja  alkuunpää- 

semiseen.  Suomalaisen  sanomalehden  tarve  tunnettiin  ja 
tunnustettiin.  Innostuskin  asiaan  näytti  olleen  varsin  ylei- 
nen, sillä  kun  ylioppilas  keräili  sekä  varoja  että  tilauksia, 
eivät  tulokset  olleet  niinkään  niukat.  Yksistään  Raution 
suuresta  ruokatalosta  karttui  $60.00,  toisista  taloista  vä- 
hemmän. 

Huhtik.  14  p.  1876  painettiin  " Amerikan  Suomalainen 
Lehti'7,  Amerikan  suomalaisten  ensimmäinen  sanomalehti, 
uranuurtaja  alallaan,  pienikokoisena,  nelipalstaisena  ja  -si- 
vuisena, kerran  viikossa  ilmestyvänä  uutislehtenä.  Pienes- 
tä koostaan  huolimatta  siinä  oli  yleisiä  uutisia,  Suomen  uu- 
tisia, paikkakuntakirjoituksia  sekä  kuviakin  silloin  pidetys- 
tä Philadelphian  maailmannäyttelystä,  siis  suurin  piirtein 
katsottuna  samanlainen  sanomalehti  kuin  myöhemmätkin 
Amerikan  suomalaiset  lehdet.  Valittaa  täytyy,  että  tämä 
ensimmäinen  sanomalehtemme  ei  jaksanut  ilmestyä  kuin 
neljätoista  kertaa.  Sillä  ei  ollut  osakeyhtiötä  aineellista  ti- 
laa tukemassa,  suomalaisten  lukumääräkin  oli  vielä  silloin 
Amerikassa  verraten  pieni  ja  ehkä  lehden  aineelliseen  epä- 
onnistumiseen oli  osaksi  syynä  sen  toimittajan  surullisen 
epäraitis  elämä,  mikä  joudutti  ylioppilas  A.  J.  Muikun  kuo- 
lemaa, joka  tapahtui  helmikuussa  1877  hänen  31  ikävuodel- 
laan. Tunnustukseksi  hänen  Amerikan  suomalaisten  kes- 
kuudessa aloittamastaan  sanomalehtityöstä  kansalaisensa 
ovat  hankkineet  hänen  Hancockin  kalmistossa  olevalle  hau- 
dalleen arvokkaan  muistokiven. 

Sven  Tuuva.  Waasalainen  Matts  Fred  kävi  synnyinkau- 
punkinsa ruotsalaisen  kansakoulun  ja  maalarinopin.  Kul- 
keutui nuorena  miehenä  Kuivaniemelle,  jossa  oppi  suomea 
puhumaan  ja  vähän  kirjoittamaankin.  Saapui  Amerikkaan 
v.  1871  ja  alkoi  Hancockissa,  Mich.  harjoittaa  maalarin- 
liikettä. 

Kun  suomalaisten  ensimmäinen  sanomalehti  lakkasi  il- 
mestymästä, mutta  sellaista  kuitenkin  kaivattiin,  ryhtyi 
mr.  Fredd  omin  neuvoin  ja  voimin  toimittamaan  ja  paina- 

maan  suomalaista  sanomalehteä.  Sitä  varten  hän  hankki 
kirjasimia,  latomusvälineitä  ja  käsipainon.  Helmikuussa 
1878  ilmestyi  Amerikan  suomalaisten  toinen  sanomalehti 
"Sven  Tuuva"  kolmipalstaisena,  nelisivuisena  viikkolehte- 
nä.  Lehden  otsikkoon  oli  painettu  iskusanat:  " Sinulle  suo- 
malainen puhun  sanan  harvaan  vainen".  Suomen  kielen 
käyttö  oli  niin  puutteellista,  että  se  synnytti  lukijoissa  sekä 
harmia  että  hauskuutta.  Tietojahan  sentään  lehdessä  jaet- 
tiin, uutisia  maailman  tapahtumista,  kuten  Turkin  ja  Ve- 
näjän sodasta.  Kun  "Sven  Tuuvan"  nimestä  alettiin  tehdä 
julkista  pilaa,  lakkautti  mr.  Fredd  parin  vuoden  perästä 
lehden  julkaisemisen,  mutta  alkoi  varsin  pian  julkaista  uut- 
ta lehteä. 

Sankarin  Maine,  Sven  Tuuvan  jälkeläinen,  alkoi  ilmes- 
tyä v.  1880  Hancockissa,  Mich.  Lehden  mielilauseena  oli 
"Sankarin  Maine  eläköön  ja  kansan  arvo  yletköön".  Kun 
vuosi  aikaisemmin  oli  Calumetiinkin  perustettu  suomalai- 
nen sanomalehti,  ei  Sankarin  Maineella  ollut  enää  sitäkään 
levenemismahdollisuutta  kuin  edeltäjällään.  Kahden  vuo- 
den kuluttua  se  lakkasi  ilmestymästä.  Matts  Fredd  antau- 
tui uudelleen  ammattialalleen,  menestyen  siinä,  niin  että 
hän  myöhemmin  lukeutui  Hancockin  suomalaisten  onnistu- 
neimpiin  liikemiehiin. 

Amerikan  Suomalainen  Lehti.  Calumetin  suomalaiset 
ryhtyivät  sellaisiin  toimenpiteisiin,  että  saisivat  kohtuulli- 
sia vaatimuksia  vastaavan  sanomalehden,  jossa  suomenkiel- 
tä käytettäisiin  siedettävästi.  Tässä  tarkötuksessa  perus- 
tettiin "Suomalainen  Sanomalehti  Osakeyhtiö".  Vähässä 
ajassa  myytiin  osakkeita  yli  viidensadan  dollarin  ja  niitä 
ostivat  sekä  laestadiolaiset  että  evankelis-luterilaiset.  Chi- 
cagosta tilattiin  kirjapainokalusto  kirjasimineen  ja  paino- 
koneineen.  Toimittajaksi  kutsuttiin  Texasin  maayhtiön  pal- 
veluksessa toimiva,  paltamolainen  maanmittari  Alex  Lei- 
nonen. Hän  oli  kirjoitellut  Amerikasta  ansiokkaita  kuva- 

uksia  Oulun  Viikkolehteen  ja  muihinkin  Suomen  lehtiin. 
Heinäkuussa  1879  alkoi  ilmestyä  järjestyksessä  kolmas  hei- 
molaistemme  sanomalehti  " Amerikan  Suomalainen  Lehti-'. 

Lehteä  kustantava  yhtiö  ja  sen  toimittaja  joutuivat  san- 
gen vaikeaan  asemaan.  Osakkeenomistajat  kuuluivat  kah- 
teen silloin  jyrkästi  toisistaan  eriävään  ja  kinailevaan  kir- 
kolliseen joukkoon.  Molempia  olisi  pitänyt  lehden  tyydyt- 
tää, mutta  kultaista  keskitietä  oli  vaikea  löytää  ja  toimit- 
tajan sovitteleva,  maltillinen  luonne  ei  tyydyttänyt  oikeas- 
taan kumpaakaan.  Yhtiön  osakkeenomistajain  enemmistön 
muodostivat  laestadiolaiset.  Evankelisluterilaiset  lakkasi- 
vat vuoden  perästä  kokonaan  kannattamasta  lehteä,  ja  niin 
sen  aineellinen  tila  alkoi  kärsiä  siksi  paljon,  että  lehden  kus- 
tantaminen tuotti  ilmeistä  tappiota.  Silloin  toimittaja  A. 
Leinonen  vuokrasi  kirjapainon  koneistoineen  ja  kalustoi- 
neen yhdeksi  vuodeksi,  vapauttaen  siten  yhtiön  tappiovaa- 
rasta.  Tarkalla  taloudellisella  hoidolla  ja  ankaralla  työllä, 
itse  toimittaen,  latoen  ja  painaen  lehtensä,  onnistui  Leino- 
sen pitää  Amerikan  Suomalainen  Lehti  hengissä  niinä  vai- 
keina vuosina,  jolloin  sen  täytyi  luovailla  puolueitten  vana- 
vedessä. Lopuksi  hän  osti  sekä  toimittamansa  lehden  että 
kirjapainon.  Neljätoista  vuotta  Amerikan  Suomalainen 
Lehti  ilmestyi  Alex  Leinosen  toimittamana  ja  kustantama- 
na. Loppuvuosina  se  kallistui  kirkollisissa  kysymyksissä 
selvästi  evankelis-luterilaisuuteen,  ja  siinä  oli  rakentavia 
kirjoituksia  ev.-lut.  kirkkokunnasta  ja  opistoasiastakin  ai- 
kana, jolloin  kansallista  oppilaitosta,  Suomi-Opistoa,  hom- 
mailtiin. 

Uusi  Kotimaa.  Kuparisaaren  evankelis-luterinen  väestö 
perusti  v.  1880  " Uuden  Kotimaa  Seuran",  joka  ryhtyi  ke- 
räämään varoja  sellaisen  sanomalehden  kustantamiseksi, 
joka  toimitettaisiin  evankelis-luterisen  kirkon  etuja  valvo- 
vassa hengessä.  Kuparisaarta  ei  katsottu  sopivaksi  kolman- 
nen samaan  aikaan  ilmestyvän  suomalaisen  sanomalehden 

toimituspaikaksi.  Otollisempi  maaperä  oli  sillä  Minnesotas- 
sa asuvien  kansalaistemme  keskuudessa. 

"Uusi  Kotimaa",  järjestyksessä  viides  suomalainen  sano- 
malehti Amerikassa,  alkoi  ilmestyä  Minneapolissa,  Minn. 
kesällä  1881.  Toimittajana  ja  liikkeenhoitajana  oli  sillä 
kiuruveteläinen  kelloseppä  August  Nylund.  Hän  oli  luon- 
teeltaan rauhaa  rakastava  ja  maltillinen.  Kun  sen  lisäksi 
Minnesotan  suomalaiset  maanviljelijät,  joiden  keskuuteen 
Uutta  Kotimaata  myöskin  levitettiin,  olivat  melkein  poik- 
keuksetta laestadiolaisia,  niin  toimittaja  vältti  sellaisia  kir- 
joituksia, joiden  tarkoitus  ja  sävy  tähtäsi  toisten  uskon- 
katsomuksen  sortamiseen.  Seurauksena  oli,  että  kiihkomie- 
lin asiaa  kannattamaan  ryhtyneet  vetäytyivät  syrjään  ja 
Uusi  Kotimaa  joutui  sellaiseen  aineelliseen  vaikeuteen,  että 
sen  täytyi  lakata  ilmestymästä.  Mutta  samoin  kuin  toimit- 
taja A.  Leinonen  otti  Amerikan  Suomalaisen  huoltoonsa, 
samoin  teki  August  Nylund.  Hän  kokosi  jonkin  verran  kan- 
natusapua,  ryhtyi  omalla  vastuullaan  Uutta  Kotimaata  uu- 
delleen toimittamaan,  ja  siinä  hän  onnistui  niin  hyvin,  että 
voi  ostaa  omistusoikeuden  lehteen  ja  kirjapainoon,  joka 
muutettiin  New  York  Millsin  maan  vii  jelyskylään,  jossa  vie- 
läkin painetaan  Uutta  Kotimaata.  Se  on  siis  nykyisistä  siir- 
tokansamme lehdistä  vanhin. 


KOULU-,  KIRJALLISUUS-  JA  KANSANVALISTUS- 
ALOITTEITA. 

Kuparisaarella,  jossa  siirtokansamme  taajimmat  ja  voi- 
maperäisimmät  asutukset  1870-luvulla  olivat,  myöskin  sai- 
vat varhaisimmat  valistusharrastukset  alkunsa.  Ne  olivat 
alkeellista  ja  hapuilevaa  laatua,  mutta  osoittavat  kansam- 
me pyrkimyksiä  valon  tielle. 

Suomalainen  lastenkoulu.  V.  1873  saapui  Calumetiin 
Kemin  kansakoulunopettaja  David  Castren.  Innostuttiin 

omakielisen  kansakoulun  perustamiseen,  varsinkin  kun  oli 
Suomesta  saapunut  sellaiseen  toimeen  pätevä  opettaja.  Op- 
piaineina olivat  uskonto,  suomen  kieli,  kirjoitus,  laskento, 
maantiede,  historia,  kaunokirjoitus  ja  laulu.  Koulu  vastasi 
suunnilleen  Suomen  alakansakoulua.  Ensi  innostuksen  val- 
taamana ilmoittautui  kouluun  suuri  joukko  suomalaisten 
lapsia  ja  enteet  näyttivät  varsin  lupaavilta.  Mutta  suoma- 
laisesta kansakoulusta  puuttui  kokonaan  englannin  kielen 
opetus.  Suomesta  tullut  opettaja  ei  sitä  kyennyt  opetta- 
maan ja  englanninkielistä  ei  ollut  varaa  kustantaa.  Kaupun- 
gin kouluhallitus  puuttui  asiaan,  vaatien,  että  suomalaises- 
sa lastenkoulussa  oli  opetettava  sama  tuntimäärä  englan- 
nin kieltä  kuin  valtion  kansakouluissa,  ja  kun  näitä  ehtoja 
ei  voitu  täyttää,  määrättiin  siellä  käyvät  lapset  siirtymään 
amerikkalaiseen  kansakouluun. 

Kokemus  opetti  järjestämään  suomalaiset  lastenkoulut 
toisella  tapaa.  Niitä  oli  pidettävä  lauantaisin,  sunnuntaisin 
ja  kesäisin  aikana  sellaisena,  jolloin  valtionkoulut  eivät  toi- 
mineet. Niin  edelleenkin  pidettiin  suomalaista  lastenkou- 
lua Calumetissa,  etenkin  kesäisin  ja  lauantaisin.  Opettaji- 
na toimivat  opistolainen  J.  J.  Hoikka  kesällä  1879,  opettaja 
Pekka  Westerinen  v.  1884,  opettaja  Kustaa  Perälä  v.  1886. 
Muuallakin  kansalaistemme  vankimmilla  asutuksilla  pidet- 
tiin lastenkoulua,  Republicissa,  Mich.  Pekka  Westerisen  toi- 
mesta v.  1885,  New  York  Millsissä,  Minn.  1886,  Cokatossa, 
Minn. 

Amerikan  Suomalainen  Kirjallisuuden  Seura.  Kir- 
jallisuutta harrastavat  Calumetin  suomalaiset  perustivat  v. 
1878  ensimmäisen  Amerikan  Suomalaisen  Kirjallisuuden 
Seuran  ryhtyäkseen  kustantamaan  ja  painattamaan  suoma- 
laista kirjallisuutta  siirtokansan  tarpeiksi,  ensin  pääasial- 
lisesti lasten  oppikirjoja  ja  uskonnollista  kirjallisuutta. 
Seuran  esimiehenä  oli  pastori  A.  E.  Backman,  kirjurina 
John  Lahti,  rahastonhoitajana  J.  W.  Frimodig.  Seuran  toi- 
mesta ilmestyi  Aapinen,  Katekismus  ja  Leinbergin  Raama- 

tim  historia.  Samaan  aikaan  laestadiolaiset  myöskin  pai- 
nattivat Aapisen.  Kirjallisuuden  Seuran  painattamilla  kir- 
joilla oli  sangen  pieni  menekki  eikä  niin  ollen  vastannut  odo- 
tettuja toiveita.  Seura  möi  jäljellä  olevan  kirjallisuutensa 
ja  lopetti  toimintansa. 

Suomalainen  Kirjakauppa-Osakeyhtiö.  Amerikassa 
tarvittiin  sellaista  suomalaista  kirjavarastoa,  josta  eri  pai- 
koilla asuvat  kansalaisemme  voisivat  niitä  tilata  ja  mah- 
dollisimman pian  saada.  Se  aiheutti  edellämainitun  kirja- 
kauppaosakeyhtiön  perustamisen  v.  1879.  Tarkoituksena 
oli  koota  kolmentuhannen  dollarin  pääoma  ja  sijoittaa  se 
Suomesta  tilattuun  kirjallisuuteen.  Saatiin  kokoon  vain 
muutamia  satoja  dollareja.  Niillä  tilattiin  sen  ajan  tarvet- 
ta vastaavia  kirjoja,  mutta  niiden  myynti  kävi  vaikeam- 
maksi, kuin  luultiinkaan.  Oli  opittu  ostamaan  vain  hengel- 
listä kirjallisuutta  ja  tarpeellisia  lasten  oppikirjoja.  Kirja- 
kauppa ei  kannattanut  ja  niin  se  pian  lopetettiin. 

Lainakirjastoja.  Lukemista  siirtokansamme  kaipasi. 
Siinä  tarkoituksessa  alettiin  perustella  lainakirjastoja.  Du- 
luthissa,  Minn.  perustettiin  1881  "  Suomalainen  sivistysseu- 
ra",  joka  järjesti  iltamia  ja  niistä  saaduilla  varoilla  tilasi 
kirjoja  Suomesta  sekä  avusti  seurakunnallistakin  työtä. 
Noyossa,  Cal.  suomalaiset  metsämiehet  perustivat  v.  1882 
lainakirjaston,  joka  on  meikäläisten  vanhimpia.  San  Fran- 
ciscoon, Cal.  myöskin  1880-luvulla  saatiin  suomalainen  lai- 
nakirjasto. New  York  Millsissä,  Minn.  perustettiin  v.  1886 
sivistys-  ja  lukuseura  lainakirjastoineen.  Ishpemingissä, 
Mich.  syntyi  noihin  aikoihin  Kalevatar-seura,  jonka  toimes- 
ta tilattiin  kirjoja  Suomesta  ja  kansalaisillemme  lainattiin. 
Sama  kirjasto  myöhemmin  annettiin  raittiusseuran  huol- 
toon. Calumetiin  myöskin  saatiin  lainakirjasto  samoihin 
aikoihin,  kuin  sinne  muodostui  muitakin  kansanvalistusta 
tarkoittavia  yhdistyksiä. 

Kansanvalistusseurat.  Suomen  Kansanvalistusseuran 
haaraosasto  perustettiin  Calumetiin,  Mich.  1883.  Muutamat 
sikäläiset  valistusta  harrastavat  suomalaiset  etupäässä  kan- 
sakoulunopettaja David  Castren,  ryhtyivät  kirjevaihtoon 
Suomen  Kansanvalistusseuran  johtokunnan  kanssa  perus- 
taakseen Amerikkaan  Kansanvalistusseuran  haaraosaston. 
Asia  sai  lämpimän  vastaanoton  Suomen  Kansanvalistusseu- 
ran johtokunnassa,  kuten  todistaa  seuraava  kirje: 

"Helsingissä,  2  p.  heinäk.  1883. 

Hra  David  Castren, 

Kansanvalistusseuran  toimikunnan  puolesta  saan  ilmoit- 
taa, että  se  ilolla  on  vastaan  ottanut  uutisen  haaraosaston 
perustamisesta  Amerikan  Suomalaisten  kesken.  Se  on  hy- 
villään siitä,  että  suomalaiset  jouduttuaan  maapallomme 
toiselle  puolelle,  vielä  tahtovat  pysyä  henkisessä  yhteydessä 
emämaan  kanssa  ja  toivoo,  että  seuran  tarkoitusperän  har- 
rastaminen kaikkialla  on  ylevätä  ja  tärkeätä  ja  tuottaa  sa- 
mat hyvät  hedelmät.  Se  ymmärtää  hyvin  että  kansalaiset, 
jotka  ovat  joutuneet  hajalle  toisen  mahtavan  sivistyskansan 
kesken,  tarvitsevat  kaiken  henkisen  voimansa  ponnistusta 
voidakseen  pysyä  pystyssä.  Kansanvalistusseuran  toimi- 
kunnan puolesta  *  julistetaan  Kansanvalistusseuran  Calume- 
tin  haaraosasto  lailliseksi  seuran  osastoksi  ja  toivotaan,  et- 
tä se  virkkuna  ja  toimekkaana  pysyen  kauan  uudessa  maa- 
ilmassa on  todistava,  että  Suomen  miehet  voivat  osoittaa  ky- 
kyä ja  kuntoa  milloin  sitä  tarvitaan  hyvän  asian  edistämi- 
seksi. 

Erityisellä  kunnioituksella  Kansanvalistusseuran  käs- 
kystä. A.  A.  Granfelt,  sihteeri." 

Saatuaan  virallisen  toimintaoikeuden  Kansanvalistusseu- 
ran amerikkalainen  haaraosasto  alkoi  tehtävänsä  valiten 
paikalliseen  toimikuntaan  David  Castrenin,  Erick  Kitin, 
Antti  Pajarin,  Antti  Ericksonin,  August  Tapanin  ja  H. 
Hendricksonin.  Jäsenmaksu  oli  vain  70  senttiä  vuodessa, 

mikä  raha  meni  Suomen  Kansanvalistusseuran  päätoimis- 
toon.  Jäsenet  saivat  suunnilleen  saman  rahan  arvosta  hyö- 
dyllistä kirjallisuutta  Kansanvalistusseuran  toimistosta  Suo- 
mesta. Harva  seura  on  jäseniltään  vaatinut  niin  vähän  ra- 
hallista avustusta,  samalla  kuitenkin  jakaen  jäsenilleen  kir- 
jallisuutta runsaskätisesti. 

Kansanvalistusseuran  Amerikan  haaraosaston  huomatuin 
saavutus  oli  kokoushuoneen  rakentaminen  Calumetiin.  Täs- 
sä kaksikerroksisessa  " kansantalossa"  oli  alakerrassa  ko- 
koushuone koulunpitoa,  laulun  ja  soiton  harjoitusta  varten 
sekä  muitakin  tarpeellisia  huoneita,  keittiö  y.  m.  Yläker- 
rassa oli  tilavampi  sali  suurempia  kokouksia,  juhlatilaisuuk- 
sia y.m.  varten.  Kansanvalistusseuran  talosta  tuli  sanan  var- 
sinaisessa merkityksessä  Calumetin  suomalaisten  valistus- 
pyrintöjen  koti.  Siellä  pidettiin  suomalaista  lastenkoulua, 
pyhäkoulua,  kesäkoulua,  siellä  harjoittelivat  laulu-,  soitto- 
ja voimisteluseurat,  siellä  pitivät  kokouksiaan  raittiusseu- 
rat,  Kalevan  sairastus-  ja  loukkausyhdistys,  naisyhdistys, 
Kalevan  ritarit  ja  naiset  y.  m.  Sen  verran  vain  kultakin 
seuralta  perittiin  vuokraa,  että  voitiin  suorittaa  talon  kun- 
nossapitämisestä koituvat  menot,  paitsi  kouluilta,  jotka  oli- 
vat kokonaan  vuokravapaat. 

Kansanvalistusseuran  omakohtainen  henkinen  toiminta 
jäi  alusta  pitäin  vajamittaiseksi  eikä  niinmuodoin  vaikut- 
tanut valistuspyrintöihimme  niin  paljon  kuin  sellaisin  edel- 
lytyksin ja  periaattein  perustetulta  seuralta  voitiin  odot- 
taa. Suurin  syy  on  kai  löydettävissä  siitä,  että  siirtokan- 
samme valistuspyrinnöt  jo  siihen  aikaan  kulkivat  raittius- 
liikkeen ja  seurakuntaharrastuksen  mukana.  Amerikan 
Suomalainen  Kansallis-Raittius-Veljeysseura  tähtäsi  suurin 
piirtein  katsottuna  raittiusaatteen  ohella  myöskin  kansan- 
valistustyön tehostamiseen  siirtokansamme  keskuudessa. 
Kansanvalistusseuran  Calumetin  haaraosaston  toiminta  kat- 
sotaan päättyneen  v.  1918. 

Amerikan  Suomalainen  Kansanvalistusseura,  riippumat- 
tomaksi Suomen  Kansanvalistusseurasta,  perustettiin  New 

York  Millsissä,  Minn.  v.  1887.  Seuran  ensimmäiseen  joh- 
tokuntaan kuuluivat  August  Nylund,  Kustaa  Venälä,  Hugo 
Almquist,  K.  A.  Jurva,  Isaac  Westola  ja  Pekka  Westerinen. 
Tarkoituksena  oli  opettavaisen  ja  siveellisen  kirjallisuuden 
kustantaminen  ja  levittäminen  meikäläisten  keskuuteen. 
Seuran  toimesta  painatettiin  Lembergin  Biblian  historia, 
Marttyyrien  historia  sekä  muutamia  vuosikalentereja  ja  joi- 
takin vihkosia.  Vaikka  seuran  säännöt  laadittiin  sellaisiksi, 
että  voitiin  perustaa  haaraosastoja  ja  Minnesotan  valtion 
vaatima  laillistus  hankittiin,  niin  eipä  montakaan  haara- 
osastoa syntynyt  ja  nekin  harvat,  niinkuin  yllämainittu 
Amerikan  Suomalainen  Kansanvalistusseurakin,  j  onkin 
vuoden  kuluttua  hajosivat.  Voimaperäinen  raittiusliike  val- 
tasi siirtokansamme  ja  sen  mukana  kulkivat  kansan  valis- 
tusharrastuksetkin. 


SIIRTOKANSAMME  SIVEELLINEN  TILA 
1880-LUVULLA. 

Amerikan  suomalaisten  henkinen  ja  siveellinen  tila  oli 
sangen  surullinen  varsinkin  1880-luvulla.  Seurakunnallis- 
ten ja  muitten  jaloimpien  pyrintöjen  harrastusta  tapasi 
vain  harvoissa  suomalaisten  pesäpaikoissa  ja  sekin  oli  al- 
keellista ja  heikkoa.  Kapakka  oli  yleinen  kokouspaikka,  siel- 
lä tuttavat  toisensa  tapasivat,  siellä  iltahetkensä  viettivät 
ja  joutopäivänsä  kuluttivat.  Vanhastamaasta  tulleet  vietiin 
rautatieasemalta  kapakkaan  tuliaisryypyille  ja  sieltä  joh- 
dettiin tuttavien  taikka  omaistensa  asuntoihin.  Niin  Ame- 
rikkaan tultuansa  Suomen  nuoret  raittiit  miehet  heti  totu- 
tettiin nauttimaan  väkijuomia.  Kuvaavaa  on  erään  nuoren- 
miehen sanat,  kun  hänet  väkisten  pakotettiin  juomaan 
lasi  olutta  eli  " piiriä":  "Pahaa  se  oli,  mutta  ehkäpä  siihen 
tottuu".  Ja  todeta  täytyy,  että  siihen  hämmästyttävän  jou- 
tua totuttiin. 

Teoksessaan  " Suomalaiset  Amerikassa",  joka  painettiin 
1899,  Akseli  Järnefelt-Rauanheimo  kuvaa  siirtolaisten  tilaa 
seuraavin  värein:  "Ensi  aikoina  suomalaiset  yleensä  teki- 
vät itsensä  tunnetuksi  suuren  juoppouden  kautta.  Raakaa 
elämää  vietettiin  kapakoissa,  sinne  ansiot  kulutettiin  ja  siel- 
lä mässättiin.  Kaikissa  suomalaisissa  pesäpaikoissa  on  tuo 
ollut  ensimmäinen  kehityskausi.  Se  on  levittänyt  maineen 
Amerikan  suomalaisten  suuresta  juoppoudesta  ei  ainoas- 
taan toiskielisten  keskuuteen,  vaan  Suomeenkin." 

Kapakkaelämä  toi  mukanaan  tappeluja  ja  verenvuoda- 
tusta. Suomalainen  puukko  sai  edustaa  kansalliskuntoam- 
me  ja  urheiluintoamme.  Pigeon  Cove'in,  Mass.  kivilouhi- 
molla,  eräänä  kesäisenä  sunnuntaiaamuna,  muunkielisten 
kirkkoon  rientäessä,  suomalaisesta  ruokatalosta  syöksi  mies- 
joukko ulos  puukot  kädessä  ja  pihalla  syntyi  tappelu,  missä 
verenvuodatustakaan  ei  voitu  välttää.  Amerikkalainen  sa- 
nomalehti asiasta  kerrottuaan  kysyi  kummissaan:  "Onko 
suomalaisilla  sielua?" 

Ohion  suomalaisten  elämästä  noilta  ajoilta  on  säilynyt 
kaameita  kertomuksia.  Juoppous  oli  aivan  asiaankuuluvaa 
ja  yleistä.  Jo  aamulla  työhön  mentäessä  käytiin  kapakassa. 
Väliin  vietiin  laivaan  lekkeri  olutta,  niinsanottu  "piirikäki", 
josta  miehet  laivan  purkamistyönsä  välissä  silloin  tällöin 
maistelivat.  Se  kuitenkin  haittasi  työtehoa  niin  paljon,  että 
oluen  vienti  laivaan  kiellettiin.  Keskenäisiä  ja  joukkotap- 
peluja irlantilaisten  ja  ruotsalaisten  kanssa  oli  alituiseen 
Ashtabula  Harborissa.  Kyllähän  niissä  tappeluissa  kerto- 
musten mukaan  suomalaiset  useimmin  voitolle  pääsivät, 
mutta  laihaahan  se  on  tällainen  kansalliskunnia.  Fairportin 
suomalaisten  elämä  1880-luvulla  ei  ollut  sen  valoisampaa, 
mikäli  M.  K.  Raittiuskalenterissa  sitä  niiltä  ajoilta  kuvailee. 

Marquette-kauntin  ensimmäisestä  kapakasta  J.  H.  Jas- 
berg  antaa  seuraavan  kuvan:  "V.  1881  perustettiin  Negau- 
neessa  ensimmäinen  suomalainen  kapakka,  sen  alkuunpa- 
nijana oli  eräs  Savosta  kotoisin  oleva  satulaseppä.  Kurjaa 
on  elämä  aina  kurjuuden  pesissä,  mutta  tavallista  hurjem- 

paa  se  oli  tässä  esikoisessa  ja  siitä  voisi  kertoa  monta  ta- 
pausta, joista  mainittakoon  seuraava:  Helluntaipyhinä, 
muistaakseni,  olivat  seudun  suomalaiset  kokoontuneet  juo- 
maan "satulaan"  (kapakan  liikanimi).  Ei  aikaakaan  kun 
ryntäsi  joukko  toiskielisiä  juopuneita  taloon  ryskäten  hir- 
veästi ja  ennenkuin  suomalaiset  ehtivät  oikein  toipuakaan, 
särkivät  kapakan  etuikkunat,  kaasivat  tiskin  y.  m.  Siinä 
syntyi  tietenkin  tappelu  ja  meikäläiset  voittivat.  Mutta 
putkaan  vietiin  suomalaiset  ja  sakotettiin  silloin,  samoin 
kuin  monta  kertaa  myöhemminkin,  kun  kielen  taitamatto- 
mina eivät  osanneet  asiaansa  puolustaa."  Jaffet  Lukkarila 
kuvaa  tilaa  seuraavin  sanoin:  "Aikaseen  alkoi  jo  suomalais- 
ten omastakin  joukosta  ilmestyä  halpamielisiä  henkilöitä, 
jotka  pystyttivät  kapakoita.  Näiden  perähuoneissa  oli  ta- 
pana pitää  tansseja.  Jos  kapakkaelämä  on  raakaa  ilmankin 
ja  vaikuttaa  turmiollisesti  kansaan,  niin  tekivät  nuo  kapak- 
katanssit  asian  kahta  pahemmaksi,  sillä  naisetkin  tanssin 
kautta  vedettiin  kapakkaelämään." 

Wyomingin  valtiossa  asuvien  suomalaisten  siveellisestä 
tilasta  kirjoittaa  Antero  W.  Havela  Raittiuskalenterissa 
seuraavaa:  "Sunnuntait  ja  muut  joutohetket  käytettiin  tar- 
kalleen kapakkaelämään.  Ruokataloissakaan  ei  saatu  pide- 
tyksi kunnollista  järjestystä.  'Piirikäki'  useasti  kukkui  ta- 
lojen kynnyksellä  ja  seuraukset  olivat  sen  mukaisia.  Näin 
kului  useita  vuosia.  Kansaa  saapui  Vanhastamaasta  yhä 
lisää.  Pahe  oli  tarttuvaa,  uudetkin  tulokkaat  sortuivat  sa- 
maan paheeseen."  Ja  J.  H.  Oikemus  kirjoittaa  Carbinista, 
Wyo. :  "Tuskin  on  missään  niin  rehottavasti  juoppous  rie- 
hunut kuin  täällä.  Kapakoita  tässä  pienessä  kaivoskylässä 
oli  kymmenkunnan.  Niissä  meidänkin  kansalaisemme  viet- 
tivät sunnuntait  ja  muut  joutohetkensä  juoden,  tapellen  ja 
korttia  lyöden.  Pahimmat  tappelupukarit  heistä  useinkin 
sitten  suljettiin  villipetojen  tavoin  rautaristikkojen  taakse." 

Suomalaisten  elämä  Lännessä  ei  suinkaan  ollut  siivom- 
paa  kuin  muuallakaan,  sillä  "villi-länsi"  oli  siihen  aikaan 
nimensä  arvoinen.  A.  A.  Saari  kirjoittaa  Astorian  elämäs- 

tä  vuoden  1885  vaiheilta:  " Elämä  siihen  aikaan  suomalais- 
ten keskuudessa  täällä  oli  yhtä  kurjaa,  ehkä  kurjempaakin 
kuin  monessa  muussa  suomalaisten  pesäpaikassa  Ameri- 
kassa ennen  raittiustyön  alkua,  sen  mukaan  mitä  silloiset 
juopot,  vaan  nykyään  raittiit  miehet  kertovat". 

San  Franciscosta  lähetti  kesällä  v.  1886  eräs  kansalaisem- 
me Suomen  Kansanvalistusseuralle  Helsinkiin  sisällöltään 
seuraavan  kirjeen:  "Suomalaisten  merimiesten  tila  on  ol- 
lut viime  30  vuotta  ja  on  vieläkin  peräti  huonolla  kannalla 
sieluntilaan  ja  siveyteen  nähden.  Ajatelkaa,  San  Francis- 
cossa on  15  suomalaista  majataloa  joissa  anniskellaan  juo- 
vuttavia juomia  rajattomalla  vapaudella.  Suomalaiset  me- 
rimiehet ovat  aivan  ravintolanpitäjäin  johdon  alla,  eikä  ole 
toivoa  paremmasta.  Kansalaisemme  eivät  ansaitse  kunniaa 
vieraalla  maalla  monen  kansallisuuden  seassa,  jos  ei  heille 
saada  kelvollisia  opettajia.  Ravintolan  pitäjät  menevät 
musta  pullo  kainalossaan  laivoille  suomalaisia  merimiehiä 
vastaan  ottamaan  ja  hänen  seurassaan  merimiehet  menevät 
suomalaiseen  majataloon  juomaan  ja  muuta  rivoa  elämää 
pitämään."  Lisättäköön  tähän  vielä  tapaus,  joka  sattui  kol- 
me vuotta  myöhemmin,  kun  pastori  J.  K.  Nikander  Suomen 
merimieslähetyksen  asioilla  kävi  tilannetta  tarkastamassa. 
Kun  hän  parhaillaan  piti  jumalanpalvelusta  ruotsalaisessa 
kirkossa,  viskattiin  isokokoinen  kivi  kirkonikkunasta  saar- 
naajaa tavoitellen,  kuitenkaan  keneenkään  sattumatta. 

Suomalaisten  merimiesten  elämä  New  Yorkissa  ja  muu- 
allakin Amerikan  suurkaupunkien  satamissa  oli  siihen  ai- 
kaan kirjaimellisesti  kuvattuna  samanlaista  kuin  San  Fran- 
ciscossa. 

Monen  Amerikan  suomalaisen  sydämessä  paloi  halu  pa- 
rempaan. Tänne  he  olivat  tulleet  jalommassa  tarkoitukses- 
sa, nimittäin  ansaitsemaan  ja  hankkimaan  itselleen  sen- 
verran varoja,  että  voivat  järjestää  tulevaisuutensa  mah- 
dollisimman vakavaraiselle  pohjalle,  eivätkä  suinkaan  juo- 
pottelemaan ja  resuamaan.  Jos  varhaisempi  siirtolaisväes- 
tömme oli  heikko  vastustamaan  kiusauksia,  altis  vaipumaan 

juoppouspaheeseen,  niin  se  oli  toisaalta  myöskin  sangen 
herkkä  paremmille  ja  jalommille  vaikutuksille.  Tarvittiin 
vain  elämän  korkeimpien  arvojen  herättämistä  heissä. 

Niin  mustaa  kuin  elämä  Harborissa,  Ohiossa  olikin  1880- 
luvulla,  ei  puuttunut  valoisiakaan  puolia.  Sunnuntai-aamuin 
saattoi  tapahtua  niinkin,  että  joku  joukosta  rohkeni  esit- 
tää veisattavaksi  virsiä.  Kirjat  otettiin  esille  ja  pian  kaikui 
suuresta  miestalosta  voimakas  veisuu,  muistuttaen  Etelä-  ja 
Keski-Pohj  anmaan  heränneitten  kokouksia.  Varhaisempi 
siirtolaisväestö  oli  kasvanut  Suomen  herännäisyyden  pii- 
rissä, kodeissa  oli  pidetty  seuroja  ja  ne  muistuivat  rakkail- 
ta ja  niitä  kaivattiin  Amerikassakin.  Monet  hartaasti  ha- 
lusivat Herran  huoneeseen  ja  suomalaisia  jumalanpalveluk- 
sia kaivattiin  ja  odotettiin.  Amerikan  suomalaiset  olivat 
suoraan  sanoen  väsyneet  juopotteluun  ja  hurjisteluun,  he 
odottivat  tilaisuutta  elämän  parannukseen  vapautuakseen 
juoppouden  kauheasta  ja  hävittävästä  paheesta. 

Ja  se  aika  koitti  siirtokansalle  1880-luvun  keskivaiheilla 
ja  siitä  myöhempinä  vuosina.  Raittiusaate  tuli  kirkollisen 
työn  avuksi  nostamaan  Amerikan  suomalaiset  siitä  alen- 
nuksen tilasta,  johon  juoppous  oli  sen  painanut.  Syvästi 
tunnettiin,  että  "  synti  on  kansan  häpeä". 


II. 


RAITTIUSLIIKE  JA  KIRKOLLINEN  TYÖ 
SIIRTOKANSAN  SIVEELLISEN 
ELÄMÄN  KOHOTTAJANA. 

AMERIKAN   SUOMALAISEN  RAITTIUSLIIKKEEN 
ALKUVAIHEET. 

Raittiusaate  oli  voittokulussaan  Amerikassa  1880-luvulla. 
Kaikkialla  tapasi  raittiusseuroja  ja  miljoonalukuisena  jouk- 
kona raittiusväki  taisteli  aikakauden  juoppouspahetta  vas- 
taan. Amerikan  naisten  ristiretki  kapakoita  vastaan  edel- 
lisellä vuosikymmenellä  liitti  naisetkin  raittiusriveihin  eten- 
kin työskentelyyn  lasten  ja  nuorten  naisten  keskuudessa. 
Good-Templar-nimiseen  laajaan  raittiusjärjestöön  kuuluivat 
useimmat  norjalaisten  ja  ruotsalaisten  paikalliset  raittius- 
seurat. 

Suomalaisia  alkoi  vähin  erin  1880-luvun  alkupuolella  yh- 
tyä norjalaisiin  ja  ruotsalaisiin  raittiusseuroihin  Allouezin 
kaivoksella,  Calumetissa,  Hancockissa,  Ishpemingissä,  Ne- 
gauneessa,  Republicissa,  Ironwoodissa,  Duluthissa,  Ashta- 
bula-Harborissa,  New  Yorkissa,  San  Franciscossa  ja  mah- 
dollisesti joissakin  muissakin  paikoissa.  Torneä-nimisessä 
norjalaisessa  raittiusseurassa  Allouezissa  suomalaiset  olivat 
valtavana  enemmistönä  vuosina  1883  ja  1884.  Ohjelmaakin 
suoritettiin  siellä  suomenkielellä.  Hancockissa  myöskin  kuu- 
lui suomalaisia  niin  paljon  sikäläiseen  norjalaiseen  raittius- 
seuraan,  että  norjalaiset  kehoittivat  suomalaisia  perusta- 
maan oman  raittiusseuran  ja  liittämään  sen  Good-Templa- 
reihin. 

Amerikan  isänmaanystävän  George  Washingtonin  syn- 
tymäpäivänä helmik.  22  p.  1885  joukko  meikäläisiä  raittiu- 
denharrastajia  kokoontui  Hancockissa,  Mich.  suomalaisen 
raittiusseuran  perustamistarkoituksessa,  ja  sen  kokouksen 
tuloksena  oli  Amerikan  suomalaisten  ensimmäisen  raittius- 
seuran,  Pohjantähden,  perustaminen.  Kun  sanomalehtien 
välityksellä  levisi  muille  suomalaisille  pesäpaikoille  tieto 
omakielisen  raittiusseuran  perustamisesta,  niin  se  synnytti 
innostusta  ja  antoi  kehoituksen  seuraamaan  esimerkkiä. 
Niinpä  vielä  samana  vuonna  perustettiin  suomalaisia  rait- 
tiusseuroja  Republiciin,  Mich.,  Calumetiin,  Mich.  ja  Ashta- 
bula-Harboriin,  Ohioon.  Seuraavana  vuonna  syntyi  raittius- 
seuroja  meikäläisten  keskuuteen  Ishpemingiin,  Mich.;  Al- 
loueziin,  Mich. ;  Ironwoodiin,  Mich. ;  Atlanticiin,  Mich. ;  To- 
veriin, Minn. ;  Duluthiin,  Minn. ;  New  York  Millsiin,  Minn. 
ja  Leadiin,  S.  Dak.  V.  1887  raittiustyö  alkoi  Bessemerissä, 
Mich. ;  Astoriassa,  Ore. ;  Noyossa,  Calif . ;  Carbonin  hiilikai- 
voksella, Wyo. ;  Perryssä,  S.  Dak.;  Tarrytownissa,  N.  Y.  ja 
uudelleen  Ashtabula-Harborissa,  Ohiossa. 

Kaikki  edellämainitut  suomalaiset  raittiusseurat  liittyi- 
vät skandinaviseen  Good-Templar-nimiseen  pääyhdistyk- 
seen.  Sieltä  saatiin  tarpeellinen  lupakirja  kokousten  pitä- 
miseksi, suomennetut  käsikirjat  y.  m.,  samalla  kun  jokainen 
seura  maksoi  pienen  veron  pääyhdistykselle.  Sen  toimesta 
lähetettiin  sellaisille  paikkakunnille,  joihin  raittiusseura  ha- 
luttiin perustaa,  varsinainen  neuvoja  ja  perustajakin.  Näyt- 
teeksi noista  varhaisimpien  raittiusseurain  perustamisme- 
nettelyta voista  panemme  tähän  seuraavan  pöytäkirjan- 
otteen : 

"  Suomalaiset  Ironwoodin  rautakaivannolla  kokoontuivat 
Erick  Normannin  taloon,  21  p.  marraskuuta  v.  1886.  Dis- 
tric  Deput,  Herman  Helander  piti  raittiuspuheita  ja  esitel- 
miä ja  ylöspantiin  Skandinavian  Suur-Temppelin  Ootelein 
ja  kaikkein  asetusten  mukainen,  sekä  sääntöin  kuuluva  rait- 
tius-vei jeyskunnan  Temppel,  Valo  No.  9.  Jäseniä  oli  kaik- 
kiaan 16  miestä.  Distric-raittiuspiirikuntain  johtajan,  New 

Yorkin  Suur-Temppelin  käskystä,  Herman  Helander/' 
(Suom.  kelloseppä.) 

Good-Templarein  järjestys  ja  kokousten  pitotapa  tuli  käy- 
täntöön Amerikan  suomalaisten  raittiusseuroissa.  Kokouk- 
set olivat  suljettuja,  niihin  saivat  vain  jäsenet  osallistua. 
Ohjelmakokoukset  ja  juhlat  sensijaan  olivat  yleisölle  avo- 
naiset. Kokoukset  aloitettiin  laululla  ja  kappalaiseksi  nimi- 
tetyn virkailijan  pitämällä  seuraavansisältöisellä  rukouk- 
sella : 

" Kaikkivaltias  Jumala  ja  Isä!  Me  kiitämme  Sinua  siitä 
varjeluksesta,  jonka  Sinä  olet  antanut  meille  kuluneella  vii- 
kolla, ja  että  Sinä  taas  suot  meidän  tulla  kokoon,  meidän 
vähäisen  alttarin  ympäri,  edistämään  raittiutta.  Anteeksi 
anna  meille  meidän  rikoksemme  ja  auta  meitä  parantamaan 
elämäämme.  Koska  olemme  tulleet  kokoon  tänä  iltana  edis- 
tämään raittiuden  hyvää,  olkaamme  valaistu  ja  vahvistettu 
niin,  että  meidän  aikomuksemme  ja  tekemisemme  tyydyt- 
täisi Sinua.  Me  jätämme  Sinun  haltuusi  kaikki  sairaat  ja 
puutteessa  olevat,  erinomattain  juomarit  ja  heidän  perheen- 
sä. Auta  meitä,  O  Herra,  ahkerasti  työskentelemään  puut- 
teessa olevien  hyväksi.  Siunaa  tämä  yhdistys,  johon  kuu- 
lumme ja  kaikki  muut  seurat,  jotka  työskentelevät  samassa 
tarkoituksessa." 

Uutten  jäsenten  vastaanotto  tapahtui  juhlallisesti.  Koke- 
laat johdettiin  jäsenten  seisoallaan  laulaessa  kokoushuoneen 
perällä  olevan  korokkeen  eteen,  jossa  esimies  johtokunnan 
jäsenten  avustamana  toimitti  vastaanoton.  Tulokkaille  se- 
litettiin raittiusseuran  tarkoitus  ja  heiltä  otettiin  ehdotto- 
man raittiuden  lupaus.  Sitten  luettiin  käsikirjasta  neuvo- 
ja varoitussanat,  ja  puheenjohtaja  julisti  tulokkaat  seuran 
tasa-arvoisiksi,  kaikkia  etuja  nauttiviksi  jäseniksi.  Sen  jäl- 
keen tapahtui  yleinen  tervehdyskätteleminen  taikka  kätten- 
nostotervehtiminen. 

Raittiusseurain  käsiteltäviin  asioihin  kuului  säännöllises- 
ti myöskin  tiedustelu  lupauksensa  rikkoneista,  sairaista  ja 

apuatarvitsevista.  Lopuksi  suoritettiin  ohjelmaakin,  soit- 
toa, laulua,  puheita  y.  m.  Kaikki  kokoukset  päätettiin  ly- 
hyellä rukouksella. 


AMERIKAN  SUOMALAINEN  OMINTAKEINEN 
RAITTIUSLIIKE. 

Oman  suomalaisen  pääyhdistyksen  muodostaminen  kat- 
sottiin kansallisen  raittiustyön  kehittymiselle  varsin  välttä- 
mättömäksi. Ruotsalaisten  johtamaan,  Good-Templar  pää- 
yhdistykseen  liittyneet  meikäläiset  raittiusseurat  joutuivat 
sellaiseen  asemaan,  että  se  haittasi  ja  hidastutti  suomalais- 
ten raittiusliikettä.  Yksistään  kielelliset  seikat  tuottivat 
paikallisseurain  ja  pääyhdistyksen  välisessä  kirjevaihdossa 
suuria  vaikeuksia.  Harvat  silloisista  suomalaisista  osasivat 
kirjoittaa  englannin  kieltä  ja  ne  siirtolaisvirran  mukana 
tulleet  Suomen  herrasmiehet,  jotka  ruotsia  taisivat,  kaikkein 
vähimmän  viihtyivät  raittiusseuroissa. 

Skandinavisesta  pääyhdistyksestä  eroamiseen  ja  oman 
kansallisen  raittiusliiton  muodostamiseen  vaikuttivat  vielä 
muutamat  erinäiset  seikat.  Republicin,  Mich.  raittiusseura 
Onnen  Aika  suomennutti  ja  painatutti  Good-Templar  rait- 
tiusseurain  säännöt  omaksi  ja  muitten  meikäläisten  seurain 
tarpeiksi  ja  möi  niitä  toisille  raittiusseuroille.  New  Yorkis- 
sa oleva  pääyhdistyksen  johtokunta  piti  tätä  suomalaisen 
raittiusseuran  menettelyä  omavaltaisena,  sillä  pääyhdistyk- 
sellä  oli  sääntöjen  omistus-  ja  myyntioikeus,  ja  antoi  asian- 
omaiselle raittiusseuralle  vakavan  muistutuksen.  Republi- 
kin  suomalainen  raittiusväki  nuhteen  saatuaan  syvästi  louk- 
kautui.  Se  oli  tarpeenvaatimuksesta  suomennuttanut  ja  pai- 
nattanut säännöt,  tietoisena  siitä,  että  niiden  myönnistä 
saatu  raha  ei  korvannut  painokustannuksiaan,  niin  että  rait- 
tiusseura suorastaan  uhrasi  varojaan  hankkiakseen  itselleen 
ja  muille  suomalaisille  raittiusseuroille  tarpeelliset  säännöt. 
Samoihin  aikoihin  oli  New  York  Millsissä,  Minn.  ilmesty- 

vässä  "Uusi  Kotimaa"  lehdessä  kiintoisia  kirjoituksia,  jois- 
sa Amerikan  suomalaisia  raittiusseuroja  kehoitettiin  eroa- 
maan ruotsalaisesta  pääyhdistyksestä  ja  muodostamaan 
oma  kansallinen  raittiusliitto. 

Ensi  otteen  raittiustyömme  kansallistuttamiseksi  teki 
Republicin  raittiusseura  ryhtymällä  kirjevaihtoon  muiden 
suomalaisten  raittiusseurain  kanssa.  Useimmilta  saapui 
myötämielinen  vastaus  ja  lupaus  kansalliseen  raittiusjärjes- 
töön liittymisestä,  ja  ne  kehoittivat  Onnen  Aika  raittiusseu- 
raa  kutsumaan  kokoon  yleisen  neuvottelukokouksen,  jossa 
meikäläinen  raittiusväki  voisi  asiasta  keskustella  ja  päätel- 
lä. Onnen  Aika  teki  työtä  käskettyä. 

Heikinpäivänä  tammik.  19  p.  1888  pidettiin  Republicis- 
sa,  Mich.  suomalaisten  raittiusseurain  ensimmäinen  yhteis- 
kokous, johon  osallistuivat  seuraavat  edustajat:  Matti  Pe- 
sämäki,  Mikko  Kompsi,  Oskar  Kupari,  Henry  Juntunen  ja 
Johan  Airola  Ishpemingistä ;  Isaac  Silberg,  J.  H.  Jasberg, 
Jaffet  Lukkarila,  Josef  Kuivas,  Oskar  Herlevi,  E.  Laitala 
ja  J.  Erkkilä  Republicista  sekä  Kalle  Silfven  Hancockista, 
viimeksimainittu  ainoa  edustaja  Kuparisaarelta.  Ironwoo- 
din  raittiusseura  ilmoitti  kirjeellä  olevansa  mukana  kansal- 
lisessa raittiustyössä  ja  Atlanticin  lähetti  samansuuntaisen 
suullisen  tervehdyksen.  Edustajat  olivat  yksimielisiä  siitä, 
että  oman  suomalaisen  raittiusliiton  perustaminen  siirto- 
kansan raittiustyön  johtamiseksi  oli  ajanvaatima  ja  tar- 
peellinen. Yhteistoiminta  helpotti  raittiuspuhujain  kus- 
tantamista, raittiuskirjallisuuden  painattamista  y.  m.  Suo- 
malaisen pääyhdistyksen  puoleen  voivat  kansalaiset  kään- 
tyä.sellaisilla  paikkakunnilla,  joihin  raittiusseura  suunnitel- 
laan perustettavaksi,  vieläpä  pääyhdistys  voipi  asianhaa- 
rain mukaan  lähettää  henkilön  avustamaan  raittiusseurain 
perustamista  meikäläisille  asutuksille.  Kokouksen  tulokse- 
na oli  niitten  toimenpiteitten  järjestäminen,  jotka  pidettiin 
asiaankuuluvina  ja  kansallisen  raittiusliiton  perustamiselle 
välttämättöminä. 

AMERIKAN  SUOMALAINEN  KANSALLIS-RAITTIUS- 
VELJEYSSEURA 

(The  Finnish  National  Temperance  Brotherhood  Associa- 
tion) tuli  kansallisen  raittiusliiton  eli  pääyhdistyksen  ni- 
meksi. Pituuttahan  siinä  nimessä  saattaa  tuntua  olevan  lii- 
aksikin, mutta  toisaalta  käsitettiin  raittiustyöhömme  liitty- 
vän melkoisessa  määrässä  myöskin  kansallisia  harrastuksia 
ja  pyrkimyksiä,  samoin  kuin  vei jey saatekin. 

Republicissa,  Mich.  pidetty  kokous  oli  perustavaa  laatua. 
Pääyhdistystä  varten  ei  ollut  sääntöehdotuksiakaan  eikä 
paikallisseuroja  koskevia  säädöstelyjä.  Sovittiin  sentähden 
niin,  että,  Good-Templarein  sääntöjä  mallina  pitäen,  Han- 
cockin  raittiusseura  sommittelee  sääntöehdotuksen  pää- 
yhdistykselle,  Republicin  valmistaa  raittiusseurain  kokouk- 
sissa tarvittavan  käsikirjan  ja  Ishpemingin  laatii  paikallis- 
seurain  säännöt.  Edelleen  sovittiin,  että  kesällä  pidetään 
yleinen  raittiuskokous,  johon  edustajainsa  kautta  saavat 
osallistua  kaikki  ne  raittiusseurat,  jotka  ilmoittavat  liitty- 
vänsä kansalliseen  raittiusjärjestöön.  Hancockin  raittius- 
seuran,  Pohjantähden,  huoltoon  annettiin  pääyhdistyksen 
tehtävät  tulevaan  edustajakokoukseen  saakka. 

Veljeysseuran  ensimmäinen  vuosikokous  eli  viralli- 
nen edustajakokous  pidettiin  kesäk.  21 — 23  päivinä  1888 
Hancockissa,  Mich.  Edustajain  joukko  ei  ollut  suuri,  aino- 
astaan viisitoista  henkeä.  Vankka  perustus  kuitenkin  las- 
kettiin sille  kansalliselle  raittiustyölle,  joka  niin  siunauksel- 
lisesi on  vaikuttanut  siirtokansan  henkiseksi  ja  siveellisek- 
si kohottamiseksi.  Kolme  päivää  kestivät  meikäläisten  rait- 
tius-valtiopäivät. Sääntöehdotelmat  tarkastettiin  ja  hyväk- 
syttiin. Perustuslakiin  liitettiin  lisäys:  " Raittiusseurat  äl- 
kööt panko  toimeen  hupeja,  juhlakulkueita  t.  m.  sunnuntai- 
sin". Siinä  kohdassa  tahdottiin  noudattaa  senaikaisia  ame- 
rikkalaisia tapoja,  joten  juhlat  ja  yleiset  huvit  sovitetaan 
arkipäiville.  Tanssimisesta  ilmeni  jonkin  verran  erimieli- 

syyttä,  jotkut  sitä  nuorison  tähden  puolsivat,  mutta  edus- 
tajain enemmistö  asettui  tansseja  vastustavalle  kannalle  ja 
äänestyksen  tuloksena  merkittiin  perussääntöihin:  " Olkoon 
tanssi  kokonaan  kielletty  raittiusseurain  nimessä".  Amerik- 
kalaisten raittiusseurain  tapaa  noudatettiin  siinäkin,  että 
järjestettiin  $50.00  suuruinen  hautausavustus  maksetta- 
vaksi seuran  jäsenen  kuoltua.  Paikallisseurat  maksavat 
pienen,  vuosineljänneksittäin  kootun  veron  pääyhdistyksel- 
le,  jonka  kassasta  suoritetaan  hautausavustus. 

Pääyhdistyksen  johtokuntaan  valittiin  Isaac  Silberg  esi- 
mieheksi, Josef  Kuivas  varaesimieheksi,  Jaffet  Lukkarila 
kirjuriksi,  J.  H.  Jasberg  kassamieheksi  sekä  lisäjäseniksi 
Kalle  Lahti,  Leander  Aho  ja  Johan  Tolonen,  kaikki  Mar- 
quette-kauntista.  Kansallisen  raittiusliiton  onneksi  on  kat- 
sottava, että  sen  keskushallintoon  saatiin  vakavaperiaattei- 
sia  miehiä. 

Raittiusjuhla.  Vuosikokousta  seurasi  yleinen  raittius- 
juhla luonnonhelmassa,  mitä  tapaa  sittemmin  on  aivan  poik- 
keuksetta noudatettu.  Amerikan  suomalaisten  ensimmäinen 
raittiusjuhla  sovitettiin  juhannukseksi,  joka  sinä  vuonna  oli 
lauantaina.  Suuri  kansalais  joukko  läksi  huvialuksella  jär- 
ven rannalle  juhlakentälle  soittokuntineen  y.  m.  Innostavia 
puheita  pidettiin,  ja  mielet  lämpenivät  kansalliseen  rait- 
tiustyöhön. 

Veljeysseuran  saavuttama  luottamus.  Tuskin  mitään 
Amerikan  suomalaisten  yhteispyrintöä  on  tervehditty  suu- 
remmalla riemulla  ja  sellainen  saanut  niin  yleistä  hyväksy- 
mistä osakseen  kuin  kansallinen  raittiusliitto,  Veljeysseura. 
Sikäläiset  sanomalehdet  Uusi  Kotimaa,  Amerikan  Suoma- 
lainen Lehti  ja  Yhdysvaltain  Sanomat  sisälsivät  innostavia 
kirjoituksia  vastaperustetusta  Kansallis-Raittius- Veljeys- 
seurasta  sekä  kehoittivat  suomalaisia  raittiusseuroja  eroa- 
maan Good-Templar-pääyhdistyksestä  ja  liittymään  suoma- 
laiseen raittiusjärjestöön.  Sen  ajan  kansallishenkeä  kuvaa 

seuraava  Mustilta  Kummuilta  Etelä-Dakotasta  lähetetty, 
elok.  18  p:nä  1888  päivätty  kirje  Veljeysseuran  johtokun- 
nalle: "Arvoisat  raittius  vei  jet  Suomalaisessa  Kansallis- 
Raittius-Veljeysseurassa!  Meidän  seuramme,  Kansan  On- 
ni, sijaitsee  Perryssä,  S.  D.  on  päättänyt  yksimielisesti  kään- 
tyä puoleenne  pyynnöllä,  että  mekin  saamme  yhdistää  vä- 
hät voimamme  jalossa  raittiustyössä  yhteen  muiden  suo- 
malaisten kanssa,  taikka  oikeammin  sanoen  S.  K.  R.  Vel- 
jeysseuran johdon  alle.  Kansallisrakkaus  sekä  monet  han- 
kaluudet Templar-Orderin  suhteen  ovat  meitä  tähän  toimeen 
johtaneet.  Sääntöjänne  emme  ole  nähneet,  mutta  toivom- 
me, että  ne  tyydyttäisivät  paremmin  kuin  Templarien  sään- 
nöt, jotka  tuntuvat  meidän  kansalle  vierailta.  Toivottavaa 
olisi,  että  jokainen  suomalainen  raittiusseura  yhtyisi  työs- 
kentelemään yhteisillä  voimilla,  sekä  suomalaisessa  nimes- 
sä. —  F.  O.  Salomonson  (Korpi),  seuran  välittäjä.'' 

Heti  kun  Veljeysseuran  johtokunta  oli  saanut  painate- 
tuksi raittiusseuroille  tarpeelliset  säännöt  ja  käsikirjan, 
niitä  alettiin  kysellä  ja  tarvita.  Uusia  raittiusseuroja  pe- 
rustettiin suomalaisille  pesäpaikoille  ja  useimmat  näistä 
seuroista  liittyivät  kansalliseen  raittiusliittoon.  Niinpä  Vel- 
jeysseuran ensimmäisten  kolmen  toimintavuoden  aikana 
yhtyivät  siihen  seuraavat  raittiusseurat :  Pohjan  Tähti, 
Hancock,  Mich. ;  Onnen  Aika,  Republic,  Mich. ;  Väinö,  Ish- 
peming,  Mich.;  Valo,  Ironwood,  Mich.;  Kaiku,  Bessemer, 
Mich.;  Aamurusko,  Negaunee,  Mich.;  Pohjan  Leimu,  Tower, 
Minn.;  Iltahetki,  Lead,  S.  Dak. ;  Kansan  Onni,  Perry,  S. 
Dak. ;  Savotar,  Frederick,  S.  Dak.;  Toivon  Tähti,  Duluth, 
Minn.;  Onnen  Aarre,  Newberry,  Mich.;  Pohjan  Lempi, 
Brainerd,  Minn.;  Toivo,  Wakefield,  Mich.;  Turva,  Sault 
Ste.  Marie,  Mich.;  Taimi,  Palmer,  Mich.;  Kaleva,  Kear- 
sarge,  Mich. ;  Vesi,  Ely,  Minn. ;  Hyvä  Toivo,  Calumet,  Mich. ; 
Aamun  Koitto,  Fitchburg,  Mass.;  Valpas,  Seward,  S.  Dak.; 
Pohjola,  Allouez,  Mich.;  Lännen  Rusko,  Nanaimo,  Br.  Col.; 
Valon  Leimu,  Pigeon  Cove,  Mass. ;  Valo,  nuorempi,  Rockiin, 
Calif. ;  Ilmarinen,  Cloquet,  Minn.;  Kalevan  Miekka,  Prince, 

Wis. ;  Itäsuosio,  Worcester,  Mass. ;  Huvitus,  Baraga,  Mich. ; 
Kannel,  West  Superior,  Wis.;  Valon  Säde,  Jesseville,  Mich.; 
Vuoriston  Ruusu,  Hanna,  Wyo. ;  Valon  Toivo,  Tacoma, 
Wash.;  Tyyni  Valo,  Portland,  Ore. ;  Laakson  Kukka,  Red 
Lodge,  Mont. ;  Onni,  Carbonado,  Wash. ;  Rauhan  Toivo, 
New  York,  N.  Y. ;  Uljas  Koitto,  Quincy,  Mass. 

Kolmen  vuoden  aikana  liitettiin  Veljeysseuraan  39  rait- 
tiusseuraa,  joiden  jäsenluku  oli  noin  1500  henkeä.  Sitä- 
paitsi silloin  perustettiin  joitakin  itsenäisiäkin  raittiusseu- 
roja.  Raittiusaatteen  nopea  leveneminen  on  ilahduttava 
ajanilmiö  ja  kertoo  tuleville  sukukunnille  senaikaisen  siir- 
tokansan jaloimmista  pyrkimyksistä.  Paljonhan  tuohon  ja- 
loon harrastukseen  ja  askarteluun  liittyi  kuonaakin,  juop- 
pous yhä  rehoitti,  mutta  sitä  alettiin  pitää  paheena  ja  var- 
sinkin nuorison  keskuudessa  suurena  virheenä. 

RAITTIUDEN  YSTÄVÄIN  YHDISTYS. 

Toisen  pääyhdistyksen  perustamiseen  Amerikan  suoma- 
laisten keskuuteen  vaikuttivat  muutamat  pienet  periaatteel- 
liset eroavaisuudet,  jotka  koskivat  sunnuntaihuveja  ja  -juh- 
lia sekä  seuroissa  pidettäviä  rukouksia,  enimmän  kuitenkin 
sanomalehtikiihoitus.  Vähän  jälkeen  Veljeysseuran  perus- 
tamisen muodostui  Ishpemingissä  sanomalehti-osakeyhtiö, 
jonka  suurin  omistaja  oli  Fred  Karinen,  uuden,  Työmies- 
nimisen  lehden  toimittaja  ja  liikkeenhoitaja.  Veljeysseura 
avusti  sitä  ensin  $150.00,  sitten  $100.00  suuruisella  määräl- 
lä vuosittain,  nimenomaisena  ehtona  ollen,  että  Työmies  oli 
velvollinen  kirjoituksillaan  tukemaan  kansallista  raittiuslii- 
kettä ja  Veljeysseuraa.  Avustuksen  kuitenkin  Veljeysseu- 
ran johtokunta  lopetti,  ja  niin  Työmies  käänsi  kynänsä  mai- 
nittua seuraa  vastaan  syyttäen  sitä  ahdasmieliseksi  ja  nuor- 
ten huveja  liiaksi  rajoittavaksi,  joten  olisi  perustettava  uu- 
si pääyhdistys,  jonka  toiminta  tulisi  vapaammaksi.  Calu- 
metissa  otettiin  Työmiehen  esitys  uuden  pääyhdistyksen  pe- 

rustamisesta  vastaan  mielihyvin,  osaksi  senkin  tähden,  kos- 
ka Kuparisaaren  raittiusmiehet  oli  syrjäytetty  kokonaan 
Veljeysseuran  johtokunnasta.  Asia  voitiin  korjata  perus- 
tamalla toinen  raittiusjärjestö. 

Veljeysseurasta  eronneen  ja  itsenäistyneen,  jäsenrikkaan 
Hyvä  Toivo  raittiusseuran  kokoushuoneessa,  Calumetissa, 
Mich.  perustettiin  tammik.  19  p.  1890  toinen  pääyhdistys 
nimeltä  Suomalainen  Raittiuden  Ystäväin  Yhdistys.  Sen 
ensimmäiseen  johtokuntaan  valittiin  jäsenet  etupäässä  Ca- 
lumetista :  S.  Silvola,  Isaac  Niva,  P.  Westerinen,  J.  H.  Määt- 
tä, A.  Ullman,  A.  S.  Pajari,  Isaac  Liimatta  ja  Antti  Risteli. 
Vastaperustetun  uuden  pääyhdistyksen  sääntöihin  ei  tehty- 
kään odotettuja  räikeitä  muutoksia,  ei  edes  poistettu  ruko- 
uksia seurain  kokouksista,  jonkin  verran  vain  lievennettiin 
nuorten  huveja  ja  sunnuntai  juhlia  koskevia  kohtia.  Hau- 
tausapua päätettiin  maksaa  $50.00  jäsenen  kuoltua,  aivan 
niinkuin  oli  käytännössä  Veljeysseurassa  ja  Good-Templa- 
reilla. 

Kun  myöhemmin  Ystäväin  Yhdistykseen  liittyi  raittius- 
seuroja  Kuparisaaren  ulkopuoleltakin,  valittiin  myöskin  sen 
johtokunta  laajemmalta  alueelta.  Niinpä  v.  1898  keskus- 
hallintoon kuuluivat :  N.  A.  Lempeä,  Edw.  Burkman,  Lauri 
Johnson  ja  Herman  Onkka  Calumetista,  Matti  Kaappela 
Ishpemingistä,  Jos.  Gasberson  ja  John  Latva  Hancockista, 
Kalle  Närä  Jacobsville'istä,  Daniel  Pukema  ja  John  Seppä- 
nen Dollar  Baysta. 

Toisen  pääyhdistyksen  muodostuminen  vaikutti  suoma- 
laiseen raittiusliikkeeseen  sillä  tavalla,  että  suurimmille  pe- 
säpaikoille ilmaantui  kaksi  raittiusseuraa,  toinen  kuuluen 
Veljeysseuraan,  toinen  Ystäväin  Yhdistykseen.  Vastaperus- 
tetut raittiusseurat  saivat  näin  ollen  määrätä  kantansa, 
kumpaan  liittyivät.  Niin  voimakas  oli  kuitenkin  raittius- 
väessä  veljeyshenki,  että,  vaikka  samalla  paikalla  toimi  kak- 
si, eri  pääyhdistyksiin  kuuluvaa  raittiusseuraa,  ei  niiden 
välillä  huomattu  erityisempää  kinastelua  eikä  juopaa,  ne 
koettivat  säilyttää  mahdollisimman  hyvät  naapuruussuhteet 

ja  usein  vierailivat  toisissaan.  Pääyhdistysten  johtokuntain 
väliset  suhteet  olivat  myöskin  ystävälliset,  ja  vuosikokouk- 
sissa vaihdettiin  ystävyys-  ja  onnittelusähkösanomia.  Saat- 
toipa seurojen  välinen  jalo  kilpailu  suorastaan  edistääkin 
raittiusaatteen  voittokulkua,  kumpikin  koettaen  saada  mah- 
dollisimman paljon  jäsenistöään  kasvamaan.  Molempien 
pääyhdistysten  kustannuksella  lähetettiin  raittiuspuhujia 
meikäläisten  asutuksille.  Varhaisimmista  Vei j  eysseuran 
puhujista  merkittäköön  Isaac  Silberg,  J.  H.  Jasberg,  yli- 
oppilas J.  Bäck  ja  Ystäväin  Yhdistyksen  puhuja  N.  A. 
Lempeä. 

OHION  SUOMALAISTEN  VARHAISIMMAT 
RAITTIUSRIENNOT. 

Syksyllä  v.  1885  eräs  muunkielinen  raittiuspuhuja  piti 
viikonpäivät  raittiuskokouksia  puheineen  ja  luentoineen 
Ashtabula  Harborissa.  Kokousten  aikana  tekivät  raittius- 
lupauksen kansalaisemme  August  Edwards,  Carl  Stenroos 
ja  C.  J.  Stenroos  ja  liittyivät  myöskin  muunkieliseen  rait- 
tiusseuraan. 

Edellämainittujen  kolmen  raittiusmiehen  toimesta  perus- 
tettiin saman  vuoden  lopulla  Harborin  suomalaisten  keskuu- 
teen raittiusseura  "Hyvä  Toivo".  Siihen  liittyi  parin  vii- 
kon ajalla  17  jäsentä,  ja  hetkellinen  innostus  valtasi  mielet. 
Mutta  osaksi  kapakoitsijain  juonet,  osaksi  väkijuomia  naut- 
timaan tottuneitten  raittiusmiesten  heikkous  aiheutti  rait- 
tiuslupauksen rikkomisia,  ja  niin  painuttiin  uudelleen  juop- 
pouden lokaan.  Niin  harborilaisten  ensimmäinen  raittius- 
seura  kuoli  muutamia  kuukausia  elettyään. 

Hyvä  siemen  oli  kuitenkin  kylvetty  ja  jalon  raittiusaat- 
teen tenho  lumosi  mieliä,  niin  että  raittiusseuraa  suoraan 
sanoen  kaivattiin.  Kun  sitten  taas  paikkakunnalla  kävi  rait- 
tiuspuhuja aatteen  tulta  virittelemässä,  syttyi  se  meikäläis- 
ten keskuudessa  uudelleen.  Perustettiin  toinen  suomalainen 
raittiusseura  nimeltä  Hyvä  Tahto  elok.  24  p.  1887,  ja  siihen 

yhtyi  ensimmäisessä  kokouksessa  12  jäsentä.  Se  yhdistet- 
tiin skandinaviseen  Good-Templar  pääyhdistykseen.  Vajaan 
vuoden  Hyvä  Tahto  pysyi  hengissä  pitäen  kokouksiaan  jo- 
tenkin säännöllisesti,  mutta  kesällä  1888  se  kuoli. 

Toista  vuotta  Harborin  suomalaisten  raittiustyö  oli  taas 
lakkauksissa.  Mutta  raittiutta  harrastavat  tekivät  kolman- 
nen otteen  ja  niin  lokak.  6  p:nä  1889  herätettiin  "Hyvä 
Tahto"  eloon,  valittiin  virkailijoiksi  vakiintuneita  raittius- 
miehiä :  August  Edwards,  Frans  Lehtinen,  Philip  Hellgren, 
J.  Blom  ja  C.  J.  Stenroos.  Ensimmäisten  kahden  vuoden 
aikana  oli  tämän  seuran  toiminta  sangen  vilkasta  ja  voima- 
peräistä, jäsenluku  lähenteli  sataa.  Seuran  toimesta  järjes- 
tettiin iltama  lainakirjaston  perustamiseksi  tuottaen  $60.00. 
Sillä  rahalla  tilattiin  Suomesta  kirjoja  ja  laskettiin  Har- 
borin suomalaisen  kirjaston  perustus.  Mutta  v.  1891  Har- 
borin suomalaisilla  oli  hajaannuksen  aika,  kirkollinen  väki 
jakaantui  evankelis-luterilaisiin  ja  vapaakirkkoisiin.  Ha- 
jaannus vaikutti  myöskin  raittiusseuraan.  Kun  sen  johto- 
kunnan jäsenet  olivat  enimmäkseen  vapaakirkkoisia,  erosi- 
vat evankelis-luteriseen  kirkkoon  kuuluvat  jäsenet  Hyvä- 
Tahto-raittiusseurasta.  Siihen  jäi  vähemmistö. 

Vasta  paikkakunnalle  saapuneen,  evankelis-luterisen  pas- 
torin A.  Kiviojan  ja  hänen  rouvansa  johdolla  perustettiin 
Ashtabula-Harboriin  jouluk.  7  p.  1892  uusi  raittiusseura, 
"Kunto",  joka  saavutti  heti  johtavan  aseman,  osti  kokous- 
huonetta varten  talon  Market  Streetin  varrelta  ja  ryhtyi 
voimaperäisesti  levittämään  raittiusaatetta  aikana  sellaise- 
na, jolloin  juoppoudella  tuntui  olevan  yhä  vielä  meikäläis- 
ten seuraelämässä  ylivalta.  Se  alkoi  kuitenkin  huomatta- 
van joutuisasti  murtua,  samalla  kuin  kansa  raitistui  ja  ja- 
lommat pyrinnöt  seurakuntatyön  rinnalla  alkoivat  versota. 
"Hyvä-Tahto"  seuran  lakattua  toiminnastaan  suomalainen 
lainakirjastokin  siirrettiin  "Kuntolaan",  uuden  raittiusseu- 
ran  huoneistoon. 

Raittiustyö  sai  varman  otteen  muillakin  suomalaisten  pe- 
säpaikoilla Ohiossa  ja  Pennsylvaniassa:  Fairportissa,  Con- 

neautissa,  Warrenissa,  Eriessä,  Fremontissa  ja  New  Cas- 
tle'issa.  Näidenkin  seurain  kehitykseen  vaikuttivat  Kiviojan 
puolisot,  molemmat  kun  olivat  raittiuspuhujia  ja  aatteen 
innokkaita  kannattajia. 

IDÄN  SUOMALAISTEN  RAITTIUSYHDISTYS. 

Massachusettsin  valtiossa  itsenäisinä  toimivat  jäsenrik- 
kaat  Fitchburgin,  Worcesterin  ja  Quincyn  raittiusseurat 
ryhtyivät  keskenään  neuvottelemaan  sellaisen  pääyhdistyk- 
sen  perustamisesta,  johon  voisivat  liittyä  ne  itsenäisinä  toi- 
mivat seurat,  jotka  eivät  halunneet  kuulua  S.-K.-R.-Veljeys- 
seuraan  eivätkä  Ystävien  Yhdistykseen.  Perustava  kokous 
pidettiin  Fitchburgissa  tammik.  23  p:nä  1897,  jossa  kokouk- 
sessa laskettiin  siirtokansamme  kolmannen  raittiusyhtymän 
eli  pääyhdistyksen  perustus.  Sen  nimeksi  tuli  "Idän  Suo- 
malainen Raittiusyhdistys  Amerikassa1'.  Perustettaissa  sii- 
hen yhtyi  kuusi  raittiusseuraa. 

Kun  eri  pääyhdistyksiin  kuuluvien  raittiusseurain  kesken 
toisin  paikoin  tuntui  olevan  epäterveellistä  kilpailua,  niin 
pidettiin  raittiusväen  neuvottelukokous  Worcesterissa, 
Mass.  kesäk.  23  p.  1899.  Siihen  kokoukseen  osallistuivat 
Jaakko  Saari  Brooklynista,  J.  Peterson  Maynardista,  J.  E. 
Heikkilä,  G.  Perälä  ja  K.  Taipale  Gardnerista,  Herman  Luo- 
ma, E.  Laurel  ja  F.  Wiback  Worcesterista,  F.  E.  Eklund 
Lanesvillesta  ja  Mikko  Michelson  Quincystä.  Kokouksen 
keskustelujen  tulokset  tiivistettiin  seuraavaan  ponsilausee- 
seen:  "Amerikan  suomalaiset  ovat  toivottavasti  jo  ehtineet 
siihen  aikaan,  jolloin  raittiustyössä  on  heitettävä  syrjään 
nuo  vähäpätöiset  raittiustyötä  ehkäisevät  sivuseikat  ja  kä- 
sikädessä käytävä  työhön  kansamme  hyväksi". 

Ensimmäisen  kerran  siis  eri  pääyhdistyksiin  kuuluvien 
raittiusseurain  valitsemat  edusta j  at  yhteiskokouksessaan 
keskustelivat  niitten  toimenpiteitten  järjestämisestä,  jotka 
edistäisivät  yhteisymmärtämystä  ja  johtaisivat  raittiusseu^ 

roja  veljellisessä  sovinnossa  tukemaan  toistensa  työtä  suu- 
ressa yhteisessä  taistelussa  juoppouspaheen  poistamiseksi  ei 
ainoastaan  meikäläisten  keskuudesta,  vaan  yleisen  kieltolain 
aikaansaamiseksi. 


SUOMEN  RUOTSALAISTEN  RAITTIUSYHDISTYS. 

Raittiusharrastus  alkoi  Suomen  ruotsalaisten  keskuudes- 
sa suunnilleen  samaan  aikaan  kuin  suomalaistenkin,  1880- 
luvulla.  Skandinaviseen  Good-Templar-liittoon  kuuluvia 
Suomen  ruotsalaisia  raittiusseuroja  tapasi  New  Yorkissa, 
Brooklynissa,  Worcesterissa  y.  m. 

Michiganissa  ja  Minnesotassa,  missä  Suomen  ruotsalai- 
sia asui  samoilla  paikkakunnilla  kuin  suomalaisiakin,  teh- 
tiin työtä  yhteisillä  työmailla  ja  kaivoksissa,  ja  niin  lähei- 
nen keskenäinen  suhde  syntyi  näiden  eri  kieltä  puhuvien, 
mutta  samasta  maasta  kotoisin  olevien  välillä.  Kun  Suomen 
ruotsalaisten  keskuuteen  perusteltiin  raittiusseuroja  1890- 
luvulla,  niin  ne  halusivat  liittyä  suomalaiseen  pääyhdistyk- 
seen,  Veljeysseuraan.  Sama  asia  kun  oli  kysymyksessä,  niin 
Veljeysseuran  johtokunta  ei  saattanut  heidän  raittiuspyrki- 
myksiään  ehkäistä,  vaan  tukea  ja  auttaa.  Niinpä  Veljeys- 
seuran  toimesta  painettiin  ruotsiksi  raittiusseuroissa  tar- 
vittavat säännöt  ja  käsikirja.  V.  1897  Suomen  ruotsalaisia 
raittiusseuroja  alkoi  yhtyä  Veljeysseuraan,  muutamassa 
vuodessa  niiden  luku  nousi  yli  kahdenkymmenen.  Tarkoi- 
tuksena oli  vain  väliaikaisesti  liittää  siihen  ruotsinkielisten 
raittiusseurat. 

Crystal  Fallsissa,  Mich.  1902  perustettiin  "Suomen  Ruot- 
salaisten Raittius-Yhdistys  Amerikassa"  niminen  pääseura. 
Siihen  yhtyi  samassa  kokouksessa  18  paikallisseuraa.  Vel- 
jeysseuran puolesta  Suomen  ruotsalaisten  raittiusseurain 
pääyhdistystä  perustamassa  olivat  johtokunnan  jäsenet  J. 
Kaminen  ja  Alex  Pantti,  joiden  asiantuntemus  ja  kokemus 
helpotti  uuden  pääyhdistyksen  asiain  järjestelyä, 

RAITTIUSVÄEN  ASKARTELUA. 

Raittiushaalit.  Meikäläisten  yhteispyr intojen  kehitys 
vuosien  1885  ja  1900  välisenä  aikana  kulki  sitä  linjaa,  että 
tavallisesti  ensin  uusille  suomalaisille  pesäpaikoille  perus- 
tettiin raittiusseura  ja  sitten  seurakunta  sekä  muitakin  va- 
listusta tarkoittavia  yhdistyksiä.  Raittiusseurain  tehtäväksi 
tuli  näin  ollen  myöskin  ensimmäisen  kokoushuoneen  raken- 
taminen paikkakunnalleen.  Keskeisenä  ymmärryksenä  oli 
se,  että  raittiustaloista  tulee  koti  muillekin  henkisille  har- 
rastuksille, senpätähden  niiden  rakentamiseen  osallistui  it- 
sekunkin  paikkakunnan  suomalainen  väestö  kokonaisuudes- 
saan. Varhaisimmat  raittiushaalit  olivat  varsin  vaatimat- 
tomia, yksinkertaisia,  suorakaiteenmuotoisia,  koruttomia 
rakennuksia,  joissa  kokoussalin  ohella  saattoi  olla  pari  pien- 
tä kahvinkeitto-  ja  tarjoiluhuonetta.  Kun  niitä  rakennet- 
taissa  tehtiin  maksutontakin  työtä  ja  rakennustarpeetkin 
saatiin  halvalla  hinnalla,  joskus  ilmaiseksikin,  niin  eihän  nii- 
den rakentaminen  useinkaan  ylittänyt  tuhattakaan  dollaria. 
Tuonnempana  tietenkin,  paikkakuntain  kasvaessa  ja  rait- 
tiusseurain jäsenistön  tullessa  satalukuiseksi,  rakennettiin 
uusi,  upeampi  ja  tilavampi,  tavallisesti  kaksikerroksinen 
raittiustalo.  Niiden  rakentaminen  kysyi  useita  tuhansia 
dollareja. 

Raittiustaloista  muodostui  suomalaisten  pesäpaikoille  yh- 
teispyrintöjen  koti  ja  yleinen  sivistyskehto.  Niissä  raittius- 
kokousten  ohella  pidettiin  jumalanpalvelukset  ja  sunnuntai- 
koulut, kunnes  paikkakunnalle  saatiin  suomalainen  kirkko. 
Kapakka,  joka  ennen  oli  ollut  meikäläisten  yhteisenä  ko- 
kouspaikkana, menetti  siinä  suhteessa  kokonaan  merkityk- 
sensä, jääden  yksinomaan  juoppojen  temmellyskentäksi. 

Soittokunnat.  Raittiusväestön  keskuudessa  viritettiin 
myöskin  "  Väinön  Kannel",  Suomen  soitto.  Milloin  vain  suo- 
malaisille asutuksille,  joissa  oli  raittiusseura  ja  kokoushuo- 
ne, saapui  Suomesta  joku  entinen  pataljoonansoittaja,  sil- 

loin  perustettiin  soittokunta  ja  ryhdyttiin  ankaraan  harjoit- 
teluun, joka  vaati  kärsivällisyyttä  ja  johon  kului  aikaakin 
enemmän,  kuin  monet  osasivat  laskeakaan.  Pataljoonain 
soittajista  kehittyi  johtajia  sellaisia,  että  jotkut  niistä  ovat 
kohonneet  musiikissa  hyvinkin  korkealle  tasolle.  Soittokun- 
taan yhtyneet  miehet  ostivat  itselleen  komeat  torvet,  avus- 
tivat johtajansa  palkkaamista,  johon  lisätuloja  hankittiin 
konserteilla  ja  iltamilla.  Raittiusseurat  antoivat  huoneis- 
tonsa vapaasti  käytettäväksi,  kuitenkin  edellyttäen,  että 
soittokunta  suoritti  ohjelmaa  raittiusseuran  juhlissa  ja  ilta- 
missa. Melkeinpä  poikkeuksetta  kaikki  soittajat  kuuluivat 
raittiusseuraan  ja  monet  johtajistakin. 

Lauluseurat.  Kaivosseuduilla,  joissa  väestön  enemmis- 
tön muodostivat  miehet,  naisia  ollen  verraten  vähälukuises- 
ta sekakuoron  perustaminen  kävi  vaikeaksi.  Sellaisissa  pai- 
koissa soittokunnat  saivat  yksinään  edustaa  musiikillista 
askartelua.  Mutta  siirtokansamme  suurimmilla  pesäpaikoil- 
la ja  kaupungeissa  laulukuoro  saatiin  helpommin  muodos- 
tetuksi. Usein  raittiusseurat  suorastaan  itse  maksoivat  lau- 
lunjohtajan palkan,  ja  niin  kuoro  kuului  kiinteästi  raittius- 
seuran  yhteyteen  ja  oli  sen  käytettävänä.  Mutta  paljon  oli 
sellaisia  kuoroja,  jotka  itse  iltamia  järjestäen  maksoivat 
johtajansa  palkan,  mutta  saivat  vuokra  vapaasti  harjoitella 
raittiustalossa,  puolestaan  avustaen  raittiusseuroja  juhla-  ja 
iltamatilaisuuksissa. 

Laulu-  ja  soittokilpailut.  Uskollisena  pyrkimyksel- 
leen, raittiustyön  ohella  edistää  muitakin  siirtokansan  va- 
listusharrastuksia, Suomalainen  Kansallis-Raittius-Veljeys- 
seura,  Virginiassa,  Minn.  v.  1898  vuosikokouksessaan  päät- 
ti järjestää  vuosikokouksiensa  yhteydessä  pidettäviin  ylei- 
siin raittiusjuhliin,  Suomen  Kansanvalistusseuran  tapaan, 
laulu-  ja  soittokilpailut.  Niihin  meikäläiset  kuorot  ja  soit- 
tokunnat saivat  osallistua  puolueisiin  katsomatta.  Veljeys- 
seuran  johtokunta  ilmoitti  sanomalehdissä  hyvissä  ajoin  n§ 

laulut  ja  soittokappaleet,  jotka  tulivat  esitettäviksi  kilpai- 
luissa, samalla  ilmoittaen  palkintojen  suuruuden  ja  kehoit- 
taen  jaloon  laulu-  ja  soittotaidon  mittelyyn. 

Kun  Kansallisen  raittiusliittoon  kuuluvien  seurain  edus- 
tajat olivat  suorittaneet  kolmipäiväisen  työnsä  Veljeysseu- 
ran  vuosikokouksessa  Republicissa,  Mich.  kesällä  1897,  seu- 
rasi kokouksen  kiinteää  työtä  yleinen  raittiusjuhla,  jonka 
yhteydessä  pidettiin  siirtokansamme  ensimmäinen  laulukil- 
pailu, sillä  soittokuntia  ei  ilmoittautunut.  Siihen  osallistui 
neljä  kuoroa:  Hancockin  mieskuoro,  Pohjantähden,  Ishpe- 
mingin  ja  Negauneen  sekakuorot,  jotka  kaikki  palkittiin. 

Fairportissa,  Ohiossa,  v.  1899  Veljeysseuran  vuosiko- 
kouksen yhteydessä  olevilla  raittiusjuhlilla  kilpailivat  mei- 
käläiset soittokunnat  ensi  kerran,  palkinnot  jakaantuen 
niin,  että  Ashtabula-Harborin  mainehikas  soittokunta  Hu- 
mina sai  ensimmäisen  palkinnon  ja  Fairportin  soittokunta 
Sulo  toisen. 

Raittiuskirjallisuus.  Siirtokansamme  varhaisin  kir- 
jallisuus on  etupäässä  raittiuskirjallisuutta  ja  uskonnolli- 
sia pikkuteoksia.  Veljeysseuran  kustannuksella  painettiin 
" Kuivalan  Kestikievarissa",  " Maisteri  Aholinin  vuorokes- 
kustelut", " Raittiuspuheita  ja  kertomuksia",  "Kokoelma 
Raittiusrunoja",  "Raittiuslaulukirja"  y.  m.  Veljeysseuran 
kustantamana  painettiin  Raittiuslehteä  vuodesta  1892,  ker- 
ran kuukaudessa,  neljännesvuosisataa  katkeamatta.  Rait- 
tiuskalenteri,  Veljeysseuran  vuosikirja,  alkoi  ilmestyä  v. 
1897  ja  se  on  näihin  saakka  joka  vuosi  ilmestynyt  arvok- 
kaana, raittiusaatetta  ja  -liikettä  sekä  historiallisia  asioita 
käsittelevänä. 

Raittiuden  Ystäväin  ja  Idän  Suomalaisen  Raittiusyhdis- 
tyksen toimesta  myöskin  painettiin  muutamia  vuosikalen- 
tereja, kuukausittain  ilmestyviä  raittiuslehtiä  y.  m.  rait- 
tiuskirjallisuutta. 

Raittiuskirjailijakilpailut.  Tehostaakseen  raittius- 
kirjallisuuden  levittämistä  ja  innoittaakseen  kynäilijöitä 
käsittelemään  raittiuskysymystä  Veljeysseura  päätti  v.  1897 
pitämässään  vuosikokouksessa  järjestää  kirjailijakilpailun. 
Kirjoitukset  saivat  olla  puheita,  runoja,  kertomuksia,  kun- 
han vain  käsittelivät  raittiusasiaa.  Innostus  oli  varsin  huo- 
mattava, katsoen  verraten  lukuisasti  kilpailuun  osallistu- 
neihin kirjoittajiin.  l:sen  palkinnon  sai  Aino  Kaukonen, 
2:sen  Antero  W.  Havela,  3:nnen  Linda  Mahlberg,  4:nnen 
Fred  Simonson,  5:nnen  Alex  Timberbacka.  Palkitut  kirjoi- 
tukset julkaistiin  erityisenä  kirjasena,  paitsi  muutamat  ly- 
hyet Raittiuskalenterissa. 

Lainakirjastot.  Amerikassa  pidetään  kirjastoa  yhte- 
nä sivistyksen  mittapuuna.  Jos  tuhansia  henkiä  käsittä- 
västä kaupungista  puuttuu  yleinen  kirjasto,  arvioidaan  sen 
paikkakunnan  väestön  sivistystaso  alamittaiseksi.  Ja  niin 
kaiketi  se  on  Suomessakin,  jossa  pidetään  asiaankuuluvana, 
että  kaupungeissa  ja  pitäjissä  ovat  lainakirjastot  lukuha- 
luisten käytettävinä. 

Jo  ennenkuin  siirtokansallamme  olikaan  raittiusseuroja, 
perustettiin  muutamia  lainakirjastoja,  mutta  raittiusseurain 
toimesta  ne  vasta  varsinaisesti  yleistyivät,  kun  raittiusta- 
loissa tarjoutui  niille  suoja  ja  kokoustilaisuuksissa  voitiin 
kirjoja  lainata. 

Raittiusseurain  kirjastot  eivät  sisältäneet  ainoastaan 
raittiuskirjallisuutta,  vaan  yleensä  kaikenlaista  hyödyllistä 
lukemista,  uskonnollista,  historiallista,  romaaneja,  niinkuin 
yleisissä  kirjastoissakin  tapaa.  Ne  tilattiin  pääasiallisesti 
Suomen  kirjakaupoista,  myöskin  meikäläisten  kirjavaras- 
toista. V.  1900  tehdyn  tilaston  mukaan  oli  raittiusseurain 
yhteydessä  70  lainakirjastoa,  niissä  noin  20,000  nidosta. 

Myöhemmin  on  perusteltu  lainakirjastoja  seurakuntain 
pyhäkoulujen  ja  nuorisoliittojen  keskuuteen  sekä  sosialisti- 
osastoihin. 

Puhujaklubit.  Raittiusseurain  ohjelmakokouksissa  tar- 
vittiin puheita,  kertomuksia  ja  runoja,  mutta  niiden  esit- 
täjistä oli  ainainen  puute.  Raittiusväen  oli  kasvatettava 
keskuudestaan  ohjelmansuorittajia,  aivan  niinkuin  musii- 
killisenkin puolen  valvominen  kuului  läheisesti  raittiusseu- 
rojen  askarteluun.  Nuori  kansa  oli  halukas  esiintymään, 
lausui  runoja,  luki  kertomuksia  ja  esitti  yksinlauluakin. 
Monet  olivat  jääneet  vaille  kansakoulukasvatustakin,  esiin- 
tyminen ei  ollut  hiottua,  usein  aivan  alkeellisella  asteella 
ja  vain  tarvittavan  ohjelman  ja  hyvän  asian  harrastuksen 
vuoksi  voitiin  esitykset  sietää. 

Puhujaseuroja  muodostamalla  saatiin  tilaisuutta  esiinty- 
misharjoitteluun.  Ja  epäilemättä  nuo  keskeneräiset  harjoi- 
tukset ovat  kehittäneet  monta  kelpo  puhujaa  ja  runonlau- 
sujaa. Esiintyjän  ensimmäinen  vika,  hämmästys  ja  hätäy- 
tyminen  puhujalavalla,  voitiin  harjoituksilla  karsia  pois,  ja 
toisten  arvostelut,  joskin  väliin  sapettivat,  olivat  kuitenkin 
suurin  piirtein  terveellisiä  ja  kasvattavia.  Kuvaavana  esi- 
merkkinä olkoon  seuraava  eräässä  Kuparisaaren  raittius- 
seuran  puhujaklubissa  sattunut  tapaus.  Suomesta  tulleen, 
jonkin  verran  kansakoulua  käyneen  nuorenmiehen  vuoro 
tuli  pitää  seuraavassa  harjoituskokouksessa  puhe,  kaiketi 
hänen  ensimmäinen  sentapainen  yritteensä.  Kaiken  viikkoa 
työnlomissa  nuorimies  puhettaan  kirjoitteli,  harjoitteli  ja 
opettelipa  vielä  ulkoakin,  menetellen  vasta-alkaville  puhu- 
jille esimerkiksi  kelpaavasti.  Varmana  siitä,  että  hän  pu- 
heensa osasi  ulkoa,  hän  astui  puhujanpaikalle  harjoitus- 
kokouksessa,  ottamatta  kirjoitettuja  muistiinpanojaan  mu- 
kaansa. Tehtyään  tavanmukaisen  kumarruksen  hän  aloitti 

puheensa  reippaasti:  " Arvoisat  kuulijani !"  siihen  se 

päättyi ;  vaikka  nuorimies  ponnisteli  muistivoimiaan,  ei  hän 
saanut  puheenpäästä  kiinni.  Seurasi  kiusallinen  vaitiolo. 
"Jaha,  eipä  minulla  olekaan  tällä  kertaa  muuta  sanomista, 
kiitän  kuulemasta",  lausui  hän  viimein  ja  kumarruksen  teh- 
tyään poistui  puhujalavalta.  Kyllä  sitä  on  samalla  tavalla 
tapahtunut  muillekin,  että  puhujanpaikalle  mentyään  eivät 

ole  muistaneetkaan  enää,  mitä  ovat  opetelleet.  Siinäkin  ta- 
pauksessa puhe-  ja  esiintymisharjoitustilaisuudet  ovat  tär- 
keitä? Edellämainitulla  puhujalla  oli  kumminkin  se  monel- 
le puhujalle  suositeltava  hyvä  ominaisuus,  että  osasi  pois- 
tua puhujanpaikalta,  kun  sanominen  loppui.  Siinäkin  tar- 
vitaan taitoa.  Toisella  kertaa  sama  nuorimies  varasi  muis- 
tiinpanot mukaansa  puhujanpaikalle  astuessaan  ja  hänestä 
kehittyi  kelpo  puhuja. 

Seuranäytelmiä  jo  varhaisimmissakin  raittiusseuroissa 
vähän  esitettiin,  mutta  yksinkertaisissa,  näytelmälavaa  ja 
muita  välineitä  vailla  olevissa  raittiushaaleissa  ei  niiden 
esittäminen  ollut  niinkään  helppoa.  Enimmäkseen  ne  oli- 
vat vuorokeskusteluja,  kuvaelmia  y.  m.  Mutta  myöhemmin 
isompien  raittiusseurojen  uudenaikaiset  kokoushuoneet  ko- 
rokkeineen,  kulisseineen  y.  m.  tarjosivat  enemmän  mahdol- 
lisuuksia seuranäytelmiin,  jotka  varsinkin  Idän  raittiusseu- 
roissa saivat  huomatun  merkityksen. 

Tanssikysymys  raittiusseuroissa.  Veljeysseuran  pe- 
russäännöissä sanotaan:  "Olkoon  tanssi  kokonaan  kielletty 
raittiusseurain  nimessä".  Muutamat  raittiusseurat  kiersi- 
vät tätä  kieltoa,  järjestämällä  raittiustaloille  tansseja  yk- 
sityisten taikka  tilapääyhtymän  toimesta.  Veljeysseuran 
johtokunta  muistutti  seuroja  niiden  sopimattomasta  menet- 
telystä. Jotkin  seurat  muistutuksen  saatuaan  alkoivat  nou- 
dattaa tarkemmin  sääntöjä,  toiset  erosivat  kansallisesta 
raittiusliitosta,  itsenäistymällä. 

Veljeysseuran  kesällä  1894  pitämässä  7:nnessä  vuosiko- 
kouksessa Calumetissa,  Mich.  otettiin  tanssikysymys  perin- 
pohjaisesti harkittavaksi.  Keskusteluissa  korostettiin  sitä 
seikkaa,  että  nuoret  eivät  viihdy  raittiusseuroissa,  elleivät 
saa  tanssia  ja  muita  huveja  toimeenpanna.  Edustajain 
enemmistöllä  oli  asiasta  kokonaan  vastainen  käsitys.  Se  oli 
täysin  tietoinen  siitä,  että  Veljeysseuraan  kuuluvien  rait- 
tiusseurain jäsenten  enemmistön  muodosti  juuri  nuoriso, 

mutta  sellaiset  nuoret,  joilla  oli  jalot  pyrkimykset,  raitis  ja 
siveellinen  maailmankatsomus,  ja  olivat  yhtyneet  raittius  - 
seuraan  aatteen  eivätkä  huvin  vuoksi.  Viitattiin  siihen, 
että  juuri  tämän  vakavan  nuorison  avulla  Veljeysseura  oli 
saavuttanut  Amerikan  suomalaisen  raittiusliikkeen  johto- 
aseman. Ei"  näin  ollen  katsottu  olevan  syytä  luopua  siitä 
vakavasta  periaatteesta  ja  niistä  siveellisistä  menettelyta- 
voista, jotka  olivat  tuottaneet  Vei jeysseur alle  kymmenen 
vuoden  aikana  luottamusta,  kunnioitusta  ja  merkittävän  me- 
nestyksen. Eduskunta  näin  ollen  merkitsi  kantansa  tehden 
seuraavan  päätöksen:  "Kaikellaisten  tanssien  pitäminen 
raittiusseuran  nimessä  ja  seurain  vuokraamissa  taikka  omis- 
tamissa huoneissa  olkoon  kielletty". 

Vuoden  1895  alkupuolella  oli  Amerikan  suomalaisten  sil- 
loisessa johtavassa  sanomalehdessä  "Siirtolaisessa"  laajah- 
ko ja  monipuolinen  kirjoitussarja  raittiusväen  tanssikysy- 
myksestä.  Siirtolaisen  kirjeenvaihtaja,  nuori  raittiusmies, 
S.  Ilmonen  oli  lähettänyt  kyselykirjeitä  muutamille  amerik- 
kalaisille raittiustyönteki joille  ja  suomalaisille  pastoreille, 
tiedustaen  heidän  kantaansa  tästä  asiasta.  Panemme  tähän 
muutamia  lyhyitä  otteita  asianomaisilta  tulleista  vastauksis- 
ta. Kristillisten  Naisten  Raittiusliiton  presidentti  Frances 
Willard  kirjoitti:  "Yleistansseja,  älköön  toki  niitä  sallitta- 
ko raittiusseuroissa".  Good-Templar-pääyhdistyksen  sihtee- 
ri N.  O.  Löfgren  vastasi:  "Tanssia  ei  ole  sallittava  raittius- 
seuroissa  missään  muodossa.  Nuoriso,  jonka  keskuudessa 
huvitus  ja  tanssi  saa  vallan,  lankeaa  helposti  juoppouteen". 
Templar-Bladetin  toimittaja  Axel  Lundström  kirjoitti: 
"Kristillinen  kirkko  ja  vakava  uskonnollinen  väki  vieroaa 
tanssia.  Raittiusväki  tarvitsee  etupäässä  järjestystä  rakas- 
tavan vakavan  väen  apua  taistelussa  juoppoutta  vastaan." 

Pastori  J.  K.  Nikander  kirjoitti:  "Ne  raittiusseurat,  jot- 
ka tansseja  suvaitsevat  ja  niillä  houkuttelevat  nuorisoa  kes- 
kuuteensa, hajoittavat  sitä,  mitä  toiset  koittavat  rakentaa 
ja  sotiv&t  omaa  periaatettaan  vastaan".  Pastori  A.  Kivioja; 
"Raittiusseuroissa  ei  ole  ollenkaan  luvallista  tanssia,  se  kii^ 

hoittaa  intohimoja.  Kun  henki  ja  työskentely  on  vakavaa, 
niin  tuloksetkin  ovat  pysyväisiä."  Lukuisista  vastauksista 
vetää  kirjoitussarjan  laatija  johtopäätöksen:  "Raittiusaate, 
jonka  tarkoituksena  on  kohottaa  ihmiskuntaa  ja  yksityisiä, 
ei  voi  suvaita  tansseja,  jotka  vieroittavat  pois  hyveitten 
tieltä". 

Raittiustilasto  vuodella  1900.  Vuosisadan  päättyessä 
oli  kulunut  viisitoista  vuotta  siitä,  kun  Amerikan  suoma- 
laisten raittiustyö  alkoi.  Kaksisataa  raittiusseuraa  tuona 
aikana  perustettiin  siirtokansamme  keskuuteen  Yhdysval- 
loissa ja  Canadassa.  Samaan  aikaan  niistä  seuroista  noin 
neljäsosa  lakkasi,  etupäässä  paikkakunnilta  loppuneiden 
töitten  ja  väestön  poismuuton  johdosta. 

Suomalainen  Kansallis-Raittius-Veljeysseura  johti  meikä- 
läisten raittiusliikettä  huomattavan  ylivoimaisesti.  Siihen 
kuului  vuoden  1899  lopussa  89  raittiusseuraa,  niissä  jäse- 
niä yhteensä  4,100.  Ystäväin  Yhdistykseen  samaan  aikaan 
kuului  16  paikallisraittiusseuraa  ja  640  jäsentä  ja  Idän  Suo- 
malaiseen Raittiusyhdistykseen  15  raittiusseuraa,  niissä 
610  jäsentä.  Itsenäisinä  toimivia  raittiusseuroja  oli  noin 
30,  ja  niissä  arvioinnin  mukaan  noin  1,200  jäsentä.  Vuosi- 
satamme alussa  oli  Amerikan  suomalaisten  keskuudessa  150 
toimivaa  raittiusseuraa,  joiden  jäsenluku  laskettiin  6,550 
hengeksi. 

Huomattava  muutos  oli  noiden  vuosien  aikana  tapahtunut 
suomalaisten  elämässä  ja  käytöksessä,  samoin  myöskin  hei- 
tä arvosteltaissa.  Ennen  halveksittu,  jopa  häpeäänpainettu 
suomalainen  nimi  alkoi  nousta,  sai  paremman  kaiun,  sikäli 
kuin  kansalaisemme  raitistuivat  ja  heidän  kotielämänsä  sai 
esimerkiksi  kelpaavan,  kristillisen  leiman.  Suomalaisia  alet- 
tiin arvioida,  ei  ainoastaan  kelpo  työmiehinä,  mutta  myös- 
kin valistusta  harrastavina,  raittiina  kansallisuutena,  jonka 
keskuudessa  myös  seurakunnallinen  elämä  alkoi  kauniisti 
orastaa.  Herran  sana  tässäkin  toteutuu:  " Vanhurskaus  ko- 
rottaa kansan". 


III. 


AMERIKAN  SUOMALAISEN  KIRKOLLISEN 
TOIMINNAN  ERI  OTTEITA  JA 
VAKIINTUMINEN 

EVANKELIS-LUTERINEN  KIRKKO. 

Siirtokansamme  seurakunnallisen  elämän  elpyminen  al- 
koi samoihin  aikoihin,  kuin  raittiusaate  valtasi  kansalai- 
semme, ja  nämä  kaksi  kulkevat  rinnakkain,  toinen  toistaan 
tukien  ja  kumpikin  ennätyksiä  saavuttaen.  Vuotta  1885 
voidaan  pitää  Amerikan  suomalaisten  henkisen  ja  aatteel- 
lisen elämän  nousun  alkuna,  silloin  perustettiin  ensimmäi- 
set raittiusseurat,  silloin  saapui  kirkollisen  työmme  järjes- 
täjä, pastori  J.  K.  Nikander  Amerikkaan  ja  silloin  myöskin 
siirtyi  pastori  J.  J.  Hoikka  Astoriasta  Republiciin,  Mich., 
suomalaisen  asutuksen  keskukseen,  mikä  merkitsi  vastaisel- 
le kirkolliselle  toiminnalle  enemmän,  kuin  kenties  yleensä 
luullaankaan. 

Suomalaiset  alkoivat  asutuksilleen  yhä  lukuisammin  pe- 
rustaa seurakuntia.  Pastori  Nikander  järjesti  seurakunnal- 
lisen toiminnan  Hancockissa,  Calumetissa,  Allouezissa,  At- 
lanticin ja  Bostonin  kaivoksilla,  Dollar  Bayssa,  Jacobsvil- 
le'issa  y.  m.  Seurakuntia  perustettiin  Republiciin,  Ishpe- 
mingiin,  Negauneeseen,  Palmeriin,  Newberry'in,  Cham- 
pioniin,  Ironwoodiin  y.  m.  Pohjois-Michiganin  rautakai- 
voksille.  Myöskin  Minnesotaan  ilmestyi  1880-luvun  loppu- 
puolella seurakuntia  Toweriin,  Duluthiin  ja  New  York  Mill- 
siin,  samoin  myöskin  South  Dakotan  suomalaisten  uudis- 
asukkaiden keskuuteen  Lake  Nordeniin  ja  Savoon  sekä  Lea- 
din  kultakaivokselle,  vieläpä  Wyomingin  valtion  kivihiili- 

kaivoksissa  työskenteleväin  kansalaistemme  keskuuteen 
Carboniin,  Hannaan  ja  Rock  Springsiin. 

Lännessä  niinikään  kirkollinen  viljelys  orasti  1880-luvun 
keskivaiheilla  ja  lopulla.  Astorian  seurakunnassa  pani  sen 
alulle  pastori  J.  J.  Hoikka  ja  levitti  seurakuntaharrastuk- 
sen  myös  Deep  Kiverille  ja  Ilwacoon,  Washingtonin  valtion 
puolelle.  Californiassa  samanlainen  harrastus  alkoi  joten- 
kin samoihin  aikoihin,  1888  San  Franciscossa,  Fort  Brag- 
gissa  ja  vähän  myöhemmin  Eurekassa  ja  Rocklinissa. 

Ohiossa  ja  Idän  valtioissa  asuvilla  kansalaisillamme  oli 
seurakunta-aloitteita  1880-luvun  loppupuolella,  ja  merimies- 
lähetysasema  perustettiin  New  Yorkiin  v.  1887,  jonka  ase- 
man vaikutuksesta  seurakunnallinen  toiminta  levisi  New 
Yorkin  ja  Brooklynin  suomalaisten  keskuuteen. 

Myös  seurakunnan  opettajia  alkoi  vuoden  1885  jälkeen 
ilmaantua  useita,  toisia  tuli  Suomesta,  toisia  vihittiin  pa- 
peiksi täällä  Amerikassa.  Edellä  on  jo  mainittu  Augustana- 
Synodin  vihkimä  pastori  J.  J.  Hoikka.  Samassa  synodissa 
vihittiin  v.  1885  lyseolainen  J.  W.  Lähde  papiksi,  joka  oli 
lahjakas  puhuja  ja  etevä  kynäilijä,  mutta  varhaisemman 
elämänsä  epäsäännöllisyys  suuresti  haittasi  hänen  henkistä 
työtään.  Pienessä  "Danish-Norwegian  Conference"  kirkko- 
kunnassa Minnesotassa  vihittiin  maallikkosaarnaaja  Henry 
Turunen  papiksi  v.  1885.  Kun  pastori  Nikander  otti  hoi- 
toonsa Calumetin  ja  Hancockin  seurakunnat,  siirtyi  Turu- 
nen ensin  South  Dakotassa  asuvien  kansalaistemme  kes- 
kuuteen, sitten  Californiaan.  San  Franciscossa  hän  toimi 
vuoden  pari  ja  sytytti  Herran  tulta  juoppoudessa  ja  raakuu- 
dessa elävään  väestöön.  Sitten  hän  saarnaili  jonkin  aikaa 
Mendocino-kauntin  suomalaisten  keskuudessa.  Hänen  mie- 
lensä sairaalloisuus  katkaisi  hänen  saarnatoimensa  1890- 
luvun  alkupuolella.  Norjalaisen  Hauge-Synodin  toimesta 
vihittiin  maallikkosaarnaaja  Wm.  Williamson  papiksi  v. 
1887  ja  toimi  useissa  paikoissa,  kunnes  lopuksi  asettui  Ash- 
tabula-Harboriin,  Ohioon.  Suomessa  jo  saarnaamista  har- 

joittanut  Henry  Sarvela  alkoi  kansalaistensa  pyynnöstä  pi- 
tää seuroja  Minnesotan  rautakaivoksilla  Towerissa,  Elyssä 
y.  m.  V.  1889  hänet  kutsuttiin  Savon  seurakunnan  hoita- 
jaksi Frederickiin,  South  Dakotaan.  Sieltä  hän  muutti  ta- 
kaisin entisille  toiminta-alueilleen  Pohjois-Minnesotaan  ja 
hoiti  monet  vuodet  Elyn,  Soudanin,  Biwabikin  ja  West  Du- 
luthin  y.  m.  seurakuntia.  Nykyään  asuu  viimeksimainitus- 
sa  paikassa. 

Ishpemingin  seurakunnan  kutsumana  v.  1888  saapui 
Suomesta  lähetyssaarnaaja  K.  L.  Tolonen  kansalaistensa 
keskuuteen  Amerikkaan.  Hänen  hoidossaan  kehittyivät  Mar- 
quette-kauntin  suomalais-evankelis-luteriset  seurakunnat 
kukoistaviksi  Herran  peltosaroiksi.  Pastori  J.  W.  Eloheimo 
saapui  Amerikkaan  myöskin  v.  1888  ja  asettui  Astoriaan, 
Ore.  Pastori  Heikki  Tanner  tuli  Suomesta  Leadin  ja  Perryn 
seurakuntien  kutsumana  Mustille  Kummuille,  South  Dako- 
taan. Näitten  lisäksi  mainittakoon  v.  1887  New  Yorkin  me- 
rimieslähetysaseman  hoitajaksi  saapunut  pastori  Emil  Pa- 
nelius  sekä  pastori  M.  Tarkkanen,  joka  v.  1890  tuli  San 
Franciscoon  sikäläisen  merimieslähetyksen  valvojaksi. 

Saavutuksena  merkittäköön  sekin,  että  v.  1888  alettiin 
Michiganin  seurakuntien  ja  niitten  opettajain  toimesta  viet- 
tää lähetysjuhlia.  Ensimmäiset  olivat  Republicissa,  sitten 
Ishpemingissä,  Hancockissa,  Calumetissa  ja  muissakin  pai- 
koissa vuoronsa  mukaan  kullakin  paikkakunnalla.  Näillä 
evankeliumi  juhlilla  oli  suuri  merkitys  ja  hengelliseen  elä- 
mään virkistävä  vaikutus. 


SUOMI-SYNOODIN  PERUSTAMINEN. 

Yhdysvaltain  laajalla  alueella  toimivat  suomalaiset  seu- 
rakunnat kaipasivat  kirkollista  yhteyttä  ja  johtoa.  Mitä 
enemmän  tutustuttiin  amerikkalaiseen  kirkkojärjestykseen, 
varsinkin  luterisiin  kirkkokuntiin,  sitä  selvemmin  huomat- 
tiin tarpeelliseksi  Amerikan  suomalaisten  kirkollisen  toi- 

minnan  keskittäminen  varman  johdon  ja  järjestyksen  puit- 
teisiin. 

Kysymys  suomalaisen  kirkkokunnan  perustamisesta  lie- 
nee ollut  ensi  kerran  keskusteltavana  v.  1886  Minneapo- 
liksessa,  Minn.  Augustana-Synodin  kirkolliskokouksen 
aikana.  Kansalaisemme,  rautatievirkailijan  H.  Bergstadin 
vieraina  ollessaan  pastorit  J.  J.  Hoikka,  J.  K.  Nikander  ja 
saarnaaja  Williamson  siitä  keskustelivat  ja  totesivat  sen 
tarpeellisuuden.  Kerrotaanpa  Bergstadin  esittäneen  perus- 
tettavalle kirkkokunnalle  nimeksi  Suomi-Synoodi,  vaikka 
toisen  tiedon  mukaan  sen  nimen  olisi  antanut  Portlandissa 
silloin  asunut  Venäjän  varakonsuli  Gustaf  Wilson  (Henni). 

Suomalaisen  kirkkokunnan  perustamiseen  ei  kuitenkaan 
kohta  ryhdytty.  Mutta  kun  asia  kerran  oli  esitetty  ja  ky- 
symys herätetty,  alettiin  siitä  puhua  ja  kirjoittaa.  Pastori 
J.  J.  Hoikka  kirjoitteli  Ashtabula-Harborissa,  Ohiossa  sii- 
hen aikaan  ilmestyneeseen  Amerikan  Sanomiin  selostuksia 
Amerikan  luteristen  kirkkokuntain  synodillisesta  kirkko- 
hallinto- ja  edustusjärjestyksestä.  Samaan  aikaan  ja  sa- 
massa lehdessä  pastori  J.  W.  Eloheimo  esitteli  piispallisen 
kirkkokunnan  perustamista  Amerikan  suomalaisten  keskuu- 
teen. Yleinen  mielipide  kallistui  kannattamaan  synodillista 
kirkkokuntaa,  sillä  sellainen  vastasi  amerikkalaisia  tapoja 
ja  oli  käytännössä  Amerikan  muitten  luterilaisten  keskuu- 
dessa, saksalaisilla,  ruotsalaisilla,  norjalaisilla  ja  tanskalai- 
silla. 

Milloin  vain  useita  pappeja  ja  seurakunta-asiaa  harras- 
tavia tuli  yhteen,  keskusteltiin  suomalaisen  kirkkokunnan 
perustamisesta.  Ishpemingin  seurakunnan  vuosikokoukses- 
sa tammikuussa  1889  pastori  K.  L.  Tolonen  esitti  saman 
asian,  jota  kokous  lämpimästi  kannatti,  ja  Ishpemingin  seu- 
rakunta lupautui  olemaan  mukana  perustamispuuhissa. 
Pastori  J.  W.  Eloheimo  siirtyi  v.  1889  Astoriasta,  Ore.  Ku- 
parisaarelle,  Calumetin  ev.-lut.  seurakunnan  hoitajaksi. 
Hän  luopui  piispallisesta  kirkkokuntakannastaan  ja  yhtyi 
puoltamaan  synodillisen  kirkkokunnan  perustamista. 

Ishpemingin  pappilassa,  jossa  olivat  koolla  pastorit  J.  W. 
Eloheimo,  J.  K.  Nikander,  J.  J.  Hoikka  ja  L.  K.  Tolonen, 
suoritettiin  ensimmäiset  kirkkokunnan  perustamista  tar- 
koittavat tehtävät  marraskuun  7  p.  1889.  Kirkkokunnan 
syntysanat  siellä  lausuttiin,  sen  nimestä  ja  sen  synodillises- 
ta  kirkkojärjestyksestä  sovittiin,  jonka  mukaan  kirkollis- 
kokoukselle oli  tuleva  kirkkokunnan  asioissa  ylivalta.  Myös- 
kin määriteltiin  konsistorin  suhteet  ja  tehtävät  kirkkokun- 
nassa. Pastori  J.  W.  Eloheimo  lupautui  laatimaan  sääntö- 
ehdotelman  ja  kukin  läsnäollut  pastori  lupasi  hankkia  seu- 
rakuntansa virallisessa  kokouksessa  tekemän  suostumuksen 
tällä  tavalla  perustettavaan  kirkkokuntaan  liittymisestään. 
Tarvitaan  kolmen  seurakunnan  yhteenliittyminen,  ennen- 
kuin Amerikan  lakien  mukaan  kirkkokunta  muodostuu. 

Hancockin  kirkonvihkiäisten  yhteydessä,  jouluk.  15  p. 
1889,  oli  edellämainituilla  pastoreilla  uusi,  kirkkokunnan 
asioita  käsittelevä  kokous.  Asia  oli  kehittynyt  niin  pitkälle, 
että  sääntöehdotus  oli  kirjoitettuna  ja  se  sellaisenaan  hy- 
väksyttiin kirkolliskokouksen  lähemmin  tarkistettavaksi  ja 
hyväksyttäväksi.  Myöskin  oli  saatu  neljän  seurakunnan  vi- 
rallisissa kokouksissaan  tekemän  päätöksen  nojalla  suostu- 
mus kirkkokunnan  perustamiseen  ja  siihen  liittymiseen.  Nä- 
mä neljä  seurakuntaa,  kulmakiveä,  ovat  Ishpemingin,  Re- 
publicin,  Hancockin  ja  Calumetin.  Kirkkokunta  oli  siis  sitä 
myöten  valmista.  Päätettiin  kutsua  mahdollisimman  pian 
kokoon  kirkolliskokous,  jossa  kirkkokunnan  perustaminen 
varmennetaan  ja  yleisty tetään  sekä  annetaan  kirkkokansan 
haltuun.  Väliaikaiseen  konsistoriin  valittiin  esimieheksi  J. 
W.  Eloheimo,  kirjuriksi  J.  K.  Nikander,  taloudenhoitajaksi 
K.  L.  Tolonen  ja  notaariksi  J.  J.  Hoikka.  Lisäksi  päätettiin 
näin  perustettu  kirkkokunta  laillistuttaa  ja  kauntin  kirjoi- 
hin merkityttää.  Kuitenkin,  kun  niissä  asioissa  mentiin 
Houghton-kauntin  virastoon,  säännöt  jäivät  laillistuttamat- 
ta,  kun  niitä  ei  ollut  käännetty  englannin  kielelle,  mikä  täl- 
laisessa tapauksessa  on  välttämätön. 

Ankaran  vastustuksen  kohdistuminen  kirkkokun- 
taan. Jo  ennen  kirkolliskokousta  alkoi  kirkkokuntaa  vas- 
taan taistelu,  jota  johtivat  etupäässä  Calumetissa  Ino  Ek- 
manin "Kansan  Lehti "  ja  Ishpemingissä  Fred  Karisen 
"Työmies'-.  Lehtien  tarkoitus  oli  synnyttää  epäluuloa  ja 
epäluottamusta  vastaperustettuun  kirkkokuntaan,  niin  että 
tulevassa  kirkolliskokouksessa  annettaisiin  sille  kuolinisku. 
Taistelun  kärki  kohdistettiin  seuraaviin  kolmeen  asiaan: 

a)  Vastaisessa  kirkkokunnassa,  Suomi-Synoodissa,  tulee 
pakkomaksuja  seurakunnan  jäsenille,  viedäänpä  vielä  vii- 
meinen lehmäkin  talosta,  niinkuin  lienee  ennen  vanhaan 
Suomessa  tapahtunut.  Sanomalehden  toimittajat  kyllä  tun- 
sivat niin  paljon  Amerikan  lakeja,  että  tiesivät,  ettei  lain 
kautta  kirkollisten  maksujen  hakeminen  tule  kysymykseen- 
kään, vaan  että  kaikki  seurakuntamaksut  perustuvat  itse- 
kunkin  jäsenen  omaan  vapauteen  ja  hänen  sisäisen  rakkau- 
tensa vaatimukseen.  Mutta  saattoihan  sitä  herkkäuskoista 
kansaa  peloitella  ja  johdatella  harhaan. 

b)  Toinen  hirveä  pelotin  oli  synoodi-sana.  Kirkkokunnas- 
ta tulisi  sellainen  kauhean  itsevaltainen,  kuin  Venäjän  Py- 
hä Synodi  oli  tsaarivallan  aikana.  Ja  kuitenkin  tiedettiin, 
että  melkein  kaikki  senaikaiset  Amerikan  luteriset  kirkko- 
kunnat käyttivät  synodi-nimeä:  ruotsalaisten  Augustana- 
Synod,  norjalaisten  Hauge-Synod,  Danish-Norwegian  Sy- 
nod,  saksalaisten  Missouri-Synod,  Ohio-Synod,  General  Sy- 
nod,  ja  oli  lukuisia  muita  isompia  ja  pienempiä  luterisia 
synodeja. 

c)  Kolmas  hyökkäys  koski  Suomi-Synoodissa  vallitsevak- 
si tulevaa  pappisvaltaa.  Sen  verran  voidaan  senaikaisilla 
sanomalehdillä  myöntää  olleen  aihetta  siihen,  että  kirkko- 
kunnan perustuksen  olivat  papit  laskeneet.  Mutta  vastainen 
kehitys  osoittautui  aivan  toisenlaiseksi.  Suomi-Synoodista 
ei  tullut  pappisvaltaista,  vaan  pikemmin  seurakuntavaltai- 
nen  kirkkokunta. 

Sanomalehtikiihoitus  tuotti  kuitenkin  sangen  suurta  häi- 
riötä etupäässä  niissä  seurakunnissa,  jotka  olivat  Suomi- 
Synoodiin  liittyneet.  Kahta  päivää  ennen  kirkolliskokous- 
ta, maalisk.  23  p.  1890  Calumetin  ev.-lut.  seurakunnasta  luo- 
puneet perustivat  "Kansallis-seurakunnan"  samalle  ev.-lut. 
tunnustuksen  perustukselle,  niinkuin  sekin  seurakunta,  jos- 
ta luopuivat.  Vastustuksen  hyökylaine  kohtasi  myöskin 
Hancockin  ja  Ishpemingin  seurakuntia,  voimatta  niitä 
järkyttää. 

Ensimmäinen  kirkolliskokous.  "Me,  Amerikan  suo- 
malainen kansa,  evankelis-lutherilaisesta  uskon  tunnustuk- 
sesta, muodostaaksemme  täydellisemmän  kirkollisen  yhtey- 
den, järjestääksemme  kirkkokunnan  hallituksen,  säilyttääk- 
semme  puhtaan  evankelisen  opin,  suojellaksemme  seurakun- 
tiemme  omaisuuden,  levittääksemme  evankeliumin  valoa, 
herättääksemme  elävää  kristillisyyttä  ja  vakuuttaaksemme 
itsellemme  ja  jälkeläisillemme  osallisuutta  kristikunnan  py- 
hässä yhteydessä,  olemme  täten  suostuneet  vastaan  otta- 
maan ja  muille  määräämään  seuraavan  peruslain  Amerikan 
Suomalaiselle  Evankelis-Lutherilaiselle  Kirkkokunnalle." 
Näillä  sanoilla  alkaa  edellämainitun  kirkkokunnan  perus- 
tusaki,  joka  hyväksyttiin  Amerikan  suomalaisten  ensimmäi- 
sessä kirkolliskokouksessa  Cälumetissa,  Mich.  maalisk.  25  p. 
1890. 

Tämä  siirtokansamme  tärkeimpiä,  kirkollisen  työmme  pe- 
rustava kokous  aloitettiin  jumalanpalveluksella,  jossa  juhla- 
saarnan  piti  pastori  J.  K.  Nikander.  Edustajiksi  merkittiin 
A.  A.  Pajari,  N.  A.  Lempeä,  J.  Niva,  E.  W.  Wennberg,  Olli 
Rousu  ja  Alex  Leinonen  Calumetin,  Antti  Johnson,  K.  Silf- 
ven  ja  T.  Suni  Hancockin,  J.  H.  Jasberg  ja  N.  Majhannu 
Ishpemingin,  J.  T.  Erickson  Newberryn,  Josef  Salmu  Ja- 
cobsville'in,  E.  W.  Lund  Ironwoodin,  Kalle  Sillberg  Repub- 
licin  ja  H.  Heinonen  Negauneen  seurakunnasta,  kaikki 
Michiganin  valtiossa  toimivista  seurakunnista,  ja  South 
Dakotan  maanviljelysseudun  Savon  seurakunnasta  pastori 

Henry  Sarvela.  *)  Edellämainittujen  lisäksi  osallistuivat  ko- 
koukseen kirkkokunnan  väliaikaisen  konsistorin  jäsenet, 
pastorit  J.  W.  Eloheimo,  J.  K.  Nikander,  K.  L.  Tolonen  ja 
J.  J.  Hoikka. 

Kirkkokunnan  viralliseksi  nimeksi  kirkolliskokouksen 
vahvistaman  päätöksen  nojalla  tuli  Amerikan  Suomalainen 
Evankelis-Lutherilainen  Kirkkokunta,  lyhennettynä  Suomi- 
Synoocli.  Tämän  kirkkokunnan  tunnustus  on  sanasta  sa- 
naan sama  kuin  Suomen  kirkon,  eikä  siitä  kirkolliskokouk- 
sessa keskustelua  syntynytkään,  vaan  se  sellaisenaan,  isien 
kirkon  perintönä,  omaksuttiin.  Mutta  kirkkokunnan  muis- 
ta säännöistä,  jotka  pykälä  pykälältä  luettiin,  lausuttiin  ar- 
vosteluja, muutamista  hyvinkin  vakavassa  äänilajissa.  Ajan 
säästämiseksi  ne  kaikki  kuitenkin  hyväksyttiin  sellaisinaan, 
kuin  olivat  pastori  Eloheimon  kynästä  lähteneet. 

Kun  kirkkokunnan  säännöt  saatiin  hyväksytyiksi,  toimi- 
tettiin konsistorin  jäsenten  vaali.  Esimieheksi  tuli  J.  K.  Ni- 
kander, kirjuriksi  J.  W.  Eloheimo,  taloudenhoitajaksi  K.  L. 
Tolonen  ja  notaariksi  J.  J.  Hoikka. 

Kirkolliskokouksen  monista  päätöksistä  merkittäköön 
seuraavat  tärkeimpinä:  lähetyspastorin  kutsuminen  Suo- 
mesta hoitamaan  pienempiä  papittomia  seurakuntia  ja  te- 
kemään lähetysmatkoja  kansalaistemme  keskuudessa;  kirk- 
kokunnan sääntöjen  kääntäminen  englannin  kielelle  ja  lail- 
listuttaminen ;  Paimen  Sanomain  hyväksyminen  kirkkokun- 
nan äänenkannattajaksi.  Myöskin  keskusteltiin  sellaisen 
oppilaitoksen  perustamisesta,  jossa  siirtokansamme  nuorille 
tarjoutuisi  tilaisuus  opiskeluun,  silmällä  pitäen  etenkin  sel- 
laisia nuoria,  joilla  on  halua  ja  kutsumusta  jumalanvalta- 
kunnan  työhön,  että  heille  tarjoutuisi  sillä  alalla  opiskele- 
mistilaisuus.  Ensimmäisessä  kirkolliskokouksessa  lausuttiin 
näin  ollen  vastaisen  Suomi-Opistomme  syntysanat. 


*)  Huom.  Norjalaisen  Hauge-Synodin  esimies,  pastori  O.  Hanson  vih- 
ki saarnaaja  H.  Sarvelan  papiksi  Red  vVingissä,  Minn.  lokak.  29  p:nä 
1890.    Seuraavana  vuonna  hän  liitettiin  Suomi-Synoodin  papistoon. 

Kirkolliskokoukseen  osallistuneet  pastorit  vuorollaan 
saarnasivat  kirkolliskokouksessa  pidetyissä  jumalanpalve- 
luksissa. 

Kirkkokunta  vastatuulessa.  Suomi-Synoodia  ei  otet- 
tu vastaan  sellaisella  riemulla  ja  yleisellä  hyväksymisellä, 
kuin  pari  vuotta  aikaisemmin  perustettu  Veljeysseura  sai 
osakseen.  Samat  sanomalehdet,  jotka  jo  ennen  kirkollisko- 
kousta olivat  vastustaneet  kirkkokunnan  perustamista,  sai- 
vat sen  säännöistä  uusia  aiheita  arvosteluun  ja  pitelivät  nii- 
tä ankarasti.  Niihin  sittemmin  tehtiinkin  useita  korjauksia 
ja  uudistuksia. 

Vastustus  ja  ankarat  sanomalehtiarvostelut  hidastuttivat 
Suomi-Synoodin  kasvamista  ensimmäisellä  vuosikymmenel- 
lä. 1890-luvulla  perustetuista  siirtokansamme  seurakunnis- 
ta vain  kolmasosa  liittyi  Suomi-Synoodiin.  Monet  jäivät 
odottavalle  kannalle  ja  toimivat  itsenäisinä.  Ensi  innostuk- 
sessa liittyi  siihen  yksitoista  seurakuntaa  niiden  yhdeksän 
lisäksi,  jotka  siihen  merkittiin  ensimmäisessä  kirkollisko- 
kouksessa. V.  1891  perustetuista  kymmenestä  evankelis-lu- 
terisesta  seurakunnastamme  vain  neljä  yhtyi  Suomi-Synoo- 
diin ja  seuraavana  vuonna  kolme,  mutta  yksi  luopui  siitä. 
V.  1893  Amerikan  suomalaiset  perustivat  itselleen  16  seu- 
rakuntaa, niistä  kuusi  liittyi  Suomi-Synoodiin.  Seuraava- 
na vuonna  kirkkokunta  lisääntyi  vain  kahdella  seurakun- 
nalla ja  v.  1895  yhdellä.  Sitten  alkoi  nousukausi,  vaikkakin 
hitaanpuoleisesti.  Vasta  seuraavalla  vuosikymmenellä  saa- 
vutti Suomi-Synoodi  sellaisen  luottamuksen  ja  ansaitun  ar- 
vonkin, että  sen  kasvaminen  kulki  kohtuullisissa  puitteissa. 
Kuitenkin  huolimatta  vastuksista  ja  vaikka  toisina  vuosina 
lisäys  oli  sangen  pieni,  kymmenen  vuoden  ajalla  kirkkokun- 
ta kasvoi  niin,  että  siihen  lukeutui  53  seurakuntaa,  joissa 
oli  jäseniä  yhteensä  15,000  henkeä. 

FENNO-AMERIKALAINEN  KIRKKOKUNTA. 

Tultuaan  syrjäytetyksi  Suomi-Synoodin  esimiehen  arvok- 
kaasta asemasta  pastori  Eloheimo  ei  enää  ollut  niin  harras 
yhteistyön  tekijä  kuin  kirkkokunnan  perustamisen  aikana. 
Muutettuaan  Calumetista  Ironwoodin  seurakuntapiirin  hoi- 
tajaksi hän  alkoi  uudelleen  unelmoida  ja  puuhata  piispallis- 
ta kirkkokuntaa  Amerikan  suomalaisten  keskuuteen. 

V.  1892  pastori  J.  W.  Eloheimo  julkaisi  merkillisen  kir- 
jasen: kk  Julistus  siitä  yleisvaltakunnasta,  joka  esiintyy  tu- 
levana tuhatvuotisena  aikakautena Siinä  kirjassa  koete^ 
taan  Jumalan  välittömän  ilmestyksen  perustuksella  väittää, 
että  kaikkivaltias  Jumala  on  edeltäpäin  määrännyt  ja  kut- 
sunut sen  tekijän,  pappi  William  Eloheimon  ja  hänen  jäl- 
keläisensä (elohidit)  johtamaan  tuhatvuotisen  valtakunnan 
yleistä  hallitusta.  Siinä  ilmestyksessä  saa  pappi,  William, 
Jumalan  sijaitsena,  arvonimen,  joka  ilmaisee  suunnattoman 
suurta  valtaa  ja  kunniaa.  Hänen  nimensä  on  " valta- 
majesteetti". 

Tuntuu  siltä  kuin  pastori  Eloheimo  olisi  pyrkinyt  hank- 
kimaan itselleen  Amerikan  suomalaisten  keskuudessa  sel- 
laisen hengellisen  valta-aseman,  jollainen  muutama  vuosi- 
kymmen sitä  ennen  Bingham  Youngin  onnistui  saada  "  Vii- 
meisten Päiväin  Pyhien"  kirkossa,  mormooni-uskonlahkon 
perustajana. 

" Julistus  yleisvaltakunnasta"  kirjasta  pidettiin  jonkin- 
laisena henkisen  sairaalloisuuden  tuloksena.  Ishpemingin 
kirkolliskokouksessa  1892  pastori  Eloheimon  oli  erottava 
Suomi-Synoodista,  hän  kun  ei  tahtonut  peruuttaa  julistus- 
taan. Hänen  seurakuntansa  jäivät  kuitenkin  häntä  edelleen- 
kin kannattamaan  ja  niin  hänellä  oli  uudet  suunnitelmat 
valmiina.  Hän  tunsi  Amerikan  kirkkokuntien  perustamis- 
lait,  että  kolmen  seurakunnan  yhteenliittyminen  riittää 
kirkkokunnan  perustamiseen.  Niinpä  hän  kuulutti  hoita- 
miensa Ironwoodin,  Wakefieldin  ja  Bessemerin  seurakun- 
tain edustajia  saapumaan  yhteiskokoukseen  heinäk.  26  p. 

1892,  esitti  siellä  uuden  piispallisen  evankelis-luterisen  kirk- 
kokunnan perustamishankkeensa  ja  vaati  kokoukseen  tul- 
leita edustajia  äänestämään  seurakuntansa  irti  Suomi-Sy- 
noodista  ja  liittymään  uuteen  piispalliseen  kirkkokuntaan. 
Se  oli  kokonaan  yllätys  kokoukseen  saapuneille  edustajille, 
eikä  heillä  ollut  halua  äänestää  seurakuntiaan  pois  siirto- 
kansan äskenperustetusta  kirkkokunnasta.  Mutta  puolensa 
siinä  kokouksessa  näyttää  pastori  pitäneen,  koskapa  lopul- 
linen tulos  oli  uuden  kirkkokunnan  virallinen  perustaminen, 
jolle  annettiin  nimeksi  "Fenno-Amerikalainen  Kirkko". 
Viipymättä  Eloheimo  myöskin  laillistutti  sen  ja  niin  hän  oli 
saavuttanut  tarkoituksensa  ja  päässyt  piispaksi  kirkkokun- 
taansa. 

Noin  perin  yksipuolisesti  ja  yllättävästi  perustettu  kirk- 
kokunta ei  tullut  pitkäikäiseksi.  Wakefieldin  seurakunta 
luopui  siitä,  niin  pian  kuin  ehti  pitää  virallisen  kokouksen. 
Mutta  aloitekykyinen  ja  toimeenpaneva  pastori  Eloheimo 
ryhtyi  sellaisiin  toimiin,  että  hänen  kirkkokuntansa  sai  sekä 
opettajia  että  seurakuntia.  Vaikka  hän  Suomi-Synoodissa 
ollessaan  oli  asettanut  papeille  suuret  oppivaatimukset,  niin 
tilanteen  vaatimuksesta  hän  vihki  maallikkosaarnaajia  pa- 
peiksi. Toiset  niistä  olivat  käyneet  kansakoulua,  toiset  jää- 
neet sitäkin  oppia  vaille.  Heillä  oli  ennen  papeiksi  vihki- 
mistä tavallaan  seurakuntiakin  hoidossaan,  niin  että  sa- 
malla nekin  liitettiin  uuteen  kirkkokuntaan.  V.  1893  Elohei- 
mo vihki  papeiksi  Kustaa  Pauruus-nimisen,  Red  Lodge'is- 
sa,  Mont.  toimivan  saarnaajan,  ja  Johan  H.  Kampin,  joka 
saarnaili  Lanesville'issa,  Rockportissa  ja  Gardnerissa, 
Mass.  Heitä  seurasi  Johan  Nissilä  ja  Iisakki  Reinikka. 
Edellinen  hoiti  seurakuntia  Wyomingin  valtiossa,  jälkim- 
mäinen Mainein  valtiossa.  Viimeinen  mainitun  kirkkokun- 
nan toimesta  vihitty  pappi  oli  Mikko  Kivi,  joka  toimi  ensin 
Michiganissa,  sitten  Minnesotassa,  New  Yorkissa  y.  m. 

Laajimmillaan  tämä  kirkkokunta  oli  v.  1895.  Siihen  kuu- 
lui silloin  toistakymmentä  seurakuntaa  ja  kuusi  pappia. 
Samana  vuonna  pastori  Eloheimo  muutti  Ironwoodista  ta- 

kaisin  Calumetiin,  sikäläisen  kansallisseurakunnan  hoita- 
jaksi. Merkillinen  ristiriita  ja  sattuma!  Calumetin  kansal- 
lisseurakunta  oli  aikoinaan  perustettu,  juuri  pappisvallan 
pelosta,  itsenäiseksi,  kansanvaltaiseksi.  Se  sama  kutsui 
opettajakseen  miehen,  joka  on  enimmän  käyttänyt  pappis- 
valtaa Amerikan  suomalaisten  seurakunnallisessa  toimin- 
nassa. 

Kolme  vuotta  myöhemmin  pastori  J.  W.  Eloheimo  valit- 
tiin siirtokansamme  kolmannen  synodin,  Kansalliskirkon 
esimieheksi.  Se  oli  toinen  yllätys.  Fenno-Amerikalaisen 
kirkkokunnan  seurakunnat  ja  papit  liittyivät  tällöin  myös- 
kin Kansalliskirkkoon,  niin  että  vuoden  1900  seuduilla  pas- 
tori Eloheimon  perustaman  piispallisen  kirkkokunnan  toi- 
minta voidaan  pitää  päättyneenä. 

KANSALLISKIRKKOKUNNAN  PERUSTAMINEN. 

Amerikan  suomalaiset  olivat  vuosien  kuluessa  perusta- 
neet lukuisia  itsenäisiä  seurakuntia.  Useita  niistä  sanottiin 
"kansallisseurakunniksi".  Muutamilla  isommilla  oli  omat 
opettajansakin.  Näille  kansallisseurakunnille  kaivattiin  kes- 
kusjohtoa yhdistämään  ne  voimakkaammin  toimimaan. 
Suomi-Synoodi  ei  kaikkia  tyydyttänyt,  eikä  itsenäisillä  seu- 
rakunnilla tuntunut  olevan  kiintymystä  Fenno-Amerikalai- 
seenkaan.  Alettiin  puuhata  kolmatta,  itsenäisten  kansallis- 
seurakuntain  evankeliseen  suuntaan  nojautuvaa  kirkko- 
kuntaa. 

Ratkaisevan  askeleen  asian  toteuttamiseksi  astui  Rock 
Springsin,  Wyo.  itsenäinen  seurakunta  lähettämällä  toisille 
itsenäisille  seurakunnille  ja  niitten  papeille  seuraavan  si- 
sältöisen kirjeen: 

" Taajan  kansalaisjoukon  pyytämänä  saa  Rock  Springsin 
Ev.  Luth.  Kansallisseurakunta  täten  kunnian  allekirjoitta- 
neen sielunpaimenen  kautta  kutsua  tässä  maassa  olevien  eli 
siksi  aikovien  suomalaisten  kansallisseurakuntien  niinhyvin 


Kirkollisen  toiminnan  eri  otteita 


69 


edustajia  kuin  pappejakin  yhteiseen  kokoukseen,  joka  alkaa 
Jumalanpalveluksella  sanotun  seurakunnan  kirkossa  sun- 
nuntaina ensi  tulevan  kesäkuun  26  p.  kello  10  ap.  Tarkoituk- 
sena tällä  kokouksella  on  saada  kansallisseurakuntamme 
kokonaisuudeksi  muodollisesti  niinkuin  ne  jo  aatteellisesti 
kokonaisuus  on,  eli,  suomalaisen  ev.  luth.  kansalliskirkko- 
kunnan  perustaminen.  Samassa  huomautan  ystävällisesti 
niitä  virkaveljiä,  jotka  kokouksen  aikana,  joka  arviolta  kes- 
tää kolme  päivää,  haluaisivat  minua  auttaa  saarnojen  pitä- 
misellä, aikanaan  siitä  ilmoittamaan. 

Rock  Springs,  Wyo.  toukok.  10  p.  1898.  K.  A.  Koski,  ev. 
luth.  pappi". 

Kansalliskirkkokunnan  perustavaan  kokoukseen  saapu- 
miskutsua  noudatti  seitsemän  itsenäistä  seurakuntaa.  Rock 
Springsistä,  Wyo.  olivat  edustajat  Erick  Mäki  ja  Johan 
Turppa;  Kemmereristä,  Wyo.  Herman  Franssi;  Hannasta, 
Wyo.  Abram  Kalliokoski;  Calumetista,  Mich.  Kalle  Haapa- 
koski, edustaen  samalla  Ishpemingin  itsenäistä  seurakun- 
taa; Astoriasta,  Ore.  O.  W.  Ikola  ja  Charve  Lakeilta,  Minn. 
Matti  Hill.  Papeista  oli  saapuvilla  vain  kokoonkutsuja, 
pastori  K.  A.  Koski. 

Kokouksessa  ilmeni  sellainen  yksimielinen  ymmärtämys, 
että  uusi  kirkkokunta  oli  siirtokansamme  keskuuteen  pe- 
rustettava, niin  että  tämän  kokouksen  tehtäviin  kuului  sään- 
töjen laatiminen  ja  nimen  antaminen  uudelle  kirkkokunnal- 
le. Nimestä  keskusteltaissa  korostettiin,  että  "synodia-sa- 
naa tuli  välttää.  Lyhyen  keskustelun  perästä  hyväksyttiin 
nimeksi  "Amerikan  Suomalainen  Evankelis-Lutherilainen 
Kansalliskirkko".  "Mitä  vastaperustetun  kirkkokunnan  tun- 
nustukseen tulee,  on  se  sama  kuin  Suomen  kirkon  ja  Suomi- 
Synoodin;  mitään  eri  tunnustuksellista  kirkkokuntaa  ei  siis 
perustettu  Rock  Springsissa",  toteaa  kansalliskirkkokunnan 
historian  kirjoittaja,  pastori  K.  N.  Salonen  ja  lisää:  "Mitä 
taas  tulee  siihen,  että  Suomi-Synoodin  rinnalle  perustettiin 
Amerikassa  toinen  samalla  tunnustuksella  seisova  kirkko- 
kunta, eletty  taival  on  osoittamassa  oikeutensa  ja  Jumalan 

johdon  tähän.  Amerikan  suomalaiset  ovat  tarvinneet  evan- 
kelisen liikkeen,  ja  sinä  on  toiminut  ja  toimii  edelleenkin 
ujostelematta  Kansalliskirkkokunta."  Kansalliskirkkokun- 
nan  hallinto  tuli  kuitenkin  samanlaiseksi  kuin  Amerikan 
luteristen  Synodien  siinä,  että  kirkolliskokous  on  kirkko- 
kunnan asioitten  korkein  päättäjä  ja  ratkaisija  ja  että  kirk- 
kokunnan hallinnon  muodostaa  kirkolliskokouksen  valitse- 
ma johtokunta  eli  konsistori. 

Kansalliskirkkokunnan  ensimmäiseksi  esimieheksi  pyy- 
dettiin pastori  K.  A.  Koskea,  mutta  hän  aivan  jyrkästi  kiel- 
täytyi, pitäen  itseään  kokemattomana  sellaiseen  tärkeään 
luottamustoimeen,  ja  esitti  Calumetin  kansallisseurakunnan 
pastoria  J.  W.  Eloheimoa.  Kyllähän  muutamat  edustajista 
epäilivät  "Fenno-Amerikalaisen"  kirkkokunnan  esimiehen 
"kansallista  kantaa",  mutta  suurta  valikoimisvaraa  kun  ei 
ollut,  pakotti  tilanne  valitsemaan  hänet.  Kansalliskirkko- 
kunnan  25-vuotis julkaisussa  pastori  Salonen  kirjoittaa  vaa- 
lista seuraavat  merkittävät  sanat:  "Eloheimo  oli  siis  yht- 
aikaa esimiehenä  piispallisessa  ja  synoodillisessa  kirkkokun- 
nassa, mikä  ristiriita". 

Calumetin  kansallisseurakunnan  papiksi,  esimies  J.  W. 
Eloheimon  muutettua  Wyomingiin,  valittiin  Säkylän  kirk- 
koherra W.  A.  Mandelöf.  Suomesta  saavuttuaan  Amerik- 
kaan hän  ryhtyi  heti  innokkaasti  ja  tarmokkaasti  työhön 
siirtokansan  hengellisellä  vainiolla.  Ironwoodin  kirkollis- 
kokouksessa 1900  hänet  valittiin  kansalliskirkkokunnan  esi- 
mieheksi. Hänen  johdollaan  mainittu  kirkkokunta  alkoi 
huomattavasti  edistyä.  Papeiksi  vihittiin  merimieslähetyk- 
sen palveluksessa  toimineet  assistentit  J.  H.  Heimonen  ja 
J.  H.  Warmanen.  Maallikkosaarnatoimi  kirkkokunnassa 
j  är j estettiin,  evankeliumi j  uhlien  toimeenpanemisesta  kes- 
kusteltiin ja  ne  järjesteltiin.  Olipa  sanotussa  kirkollisko- 
kouksessa puheena  oppilaitoksenkin  perustaminen  kirkko- 
kunnan yhteyteen. 

VAPAA-KANSAN  KIRKKOKUNTA. 

Kun  kansalliskirkkokunta  toimintansa  ensimmäisinä  kah- 
tena vuotena  ei  paljonkaan  itseään  esitellyt,  kun  ei  kirkollis- 
kokoustakaan v.  1899  pidetty,  niin  alkoivat  jotkut  luulla  sen 
kokonaan  herpaantuneen,  jopa  rauenneen  tyhjiin.  Pastori 
W.  Williamson,  joka  hoiti  muutamia  itsenäisiä  seurakuntia 
Ohion  valtiossa,  katsoi  olevan  soveliaan  ajan  kirkkokunnan 
perustamiseen  ja  niin  hän  muodosti  seurakuntiensa  myötä- 
vaikutuksella uuden  nimeltä  Evankelis-Lutherilainen  Va- 
paa-Kansan kirkkokunta,  jonka  säännöt  vahvistettiin  Co- 
lumbuksessa,  Ohiossa  toukok.  1  p.  1900.  Pastori  W.  Wil- 
liamson tuli  aivan  kuin  itsestään  tämän  kirkkokunnan  esi- 
mieheksi. Siihen  liittyi  muutamia  seurakuntia  ja  vihittiin 
papeiksi  saarnaajat  E.  V.  Niemi,  J.  Huuskonen  ja  J.  Ran- 
kila. 

Tämän  kirkkokunnan  ikä  tuli  sangen  lyhyeksi.  Sen  toi- 
sessa vuosikokouksessa  Ashtabula-Harborissa  1901  William- 
son itse  esitti  yhtymistä  kansalliskirkkokuntaan  tavallaan 
niin,  että  nuo  kaksi  yhtyisivät  ja  kansalliskirkkokunnan  ni- 
meen lisättäisiin  sana  "Vapaa".  Kansalliskirkkokunnan 
vuosikokouksessa  kesällä  1901  keskusteltiin  asiasta,  oltiin 
myötämielisiä  yhtymiselle,  mutta  nimeä  muuttamatta.  Kun 
sitten  "Vapaa-Kansan  kirkkokuntaan"  yhtyneitä  seurakun- 
tia ja  sen  opettajia,  Williamson  itse,  Mikko  Kivi,  J.  Huus- 
konen, E.  V.  Niemi  ja  J.  Rankila,  liittyi  kansalliskirkkokun- 
taan, voidaan  katsoa  edellisen  kirkkokunnan  toiminnan 
päättyneen  jo  1902  lopulla. 

Tämän  yhtymän  johdosta  supistui  suomalaisten  evanke- 
lis-luteristen  kirkkokuntain  luku  kahteen :  Suomi-Synoodiin 
ja  Kansalliskirkkoon.  Fenno-Amerikalainen  kirkkokunta 
oli  myöskin  pastori  Eloheimon  muuttaessa  hoitamaan  Wyo- 
mingin  kansallisseurakuntia  rauennut  siihen. 

APOSTOLIS-LUTERINEN  KIRKKO. 

Laestadiolaisten  kristittyjen  joukko  Amerikan  suoma- 
laisten keskuudessa  on  huomattavan  iso.  Kuparisaaren  kir- 
kolliseen väestöön  katsoen  he  muodostavat  enemmistön,  sa- 
moin Minnesotan  vanhimmilla  maanviljelysseuduilla.  Pal- 
jon heitä  on  myöskin  molemmissa  Dakotan  valtioissa,  Ore- 
gonissa, Washingtonissa  ja  lukuisilla  muillakin  suomalais- 
asutuksilla enemmän  taikka  vähemmän.  Suomi-Synoodin 
jälkeen  apostolis-luterinen  kirkko  on  laajin  siirtokansamme 
keskuudessa. 

Pastori  A.  L.  Heideman  saapui  Amerikkaan  1892  ja  työs- 
kenteli kuolemaansa  saakka  vuoteen  1928  laestadiolaisten 
seurakuntain  hoitajana  Kuparisaarella,  tehden  silloin  täl- 
löin laajoja  saarnamatkoja.  Hänen  työtapansa  oli  harvinai- 
sen subjektiivista  ja  itsekeskeistä.  Hän  väitteli  suurella  tai- 
dolla ja  varovaisuudella  yhteistoimintaa  muitten  apostolis- 
luteristen  pappien  ja  saarnamiesten  kanssa.  Kirkollisissa 
palveluksissa  taikka  toimituksissa  hän  ylittää  kaikki  Ame- 
rikan suomalaiset  papit  ja  seurakuntain  hoitajat.  Hän  naut- 
ti myöskin  seurakuntansa  ja  yleensä  Kuparisaaren  vapaam- 
paan suuntaan  kuuluvien  laestadiolaisten  aivan  harvinaista 
suosiota. 

Apostolis-luterilaiset  vuosien  kuluessa  jakaantuivat  kah- 
teen pääryhmään,  vapaampaan  Heidemanin  johtamaan 
joukkoon  ja  toiseen,  joka  tiukemmin  kiinnipitää  niistä  esi- 
koisseurakunnan  oppia  ja  kristillistä  elämää  teroittavista 
opetuksista,  jotka  he  ovat  saaneet  perintönä  Lapin  hengel- 
lisen herätyksen  ajoilta  saakka.  Näitä  jälkimmäisiä  yhdis- 
tävät ja  tavallaan  pitävät  koossakin  vuotuiset  " suuret 
seurat". 


IV. 


SUOMI-OPISTO  JA  JUMALUUSOPILLINEN 
SEMINAARI. 

Perustamispuuhat.  Suomi-Synoodin  varhaisimpia  ja 
huomattavimpia  saavutuksia  on  korkeamman  oppilaitoksen 
perustaminen  siirtokansamme  keskuuteen.  Sen  alkuunsaa- 
minen ei  niin  varsin  helppoa  ollutkaan. 

Kirkkokunnan  ensimmäisessä  kirkolliskokouksessa  teh- 
tiin päätös,  että  sellainen  oppilaitos,  jossa  valmistetaan 
opettajia  seurakuntiin  ja  tarjotaan  kristillissiveellisessä 
hengessä  tietopuolista  opetusta  siirtokansamme  nuorille, 
olisi  mahdollisimman  pian  saatava  perustetuksi.  Konsisto- 
rin tehtäväksi  jätettiin  alustavat  toimenpiteet  kouluasiassa. 
Suomalaisen  oppilaitoksen  ystävä  Minneapoliksesta,  rauta- 
tievirkamies,  kansalaisemme  G.  F.  Bergstad  lähetti  tiedon, 
että  sekä  Minneapoliksen  lähellä  että  Saint  Paulin  kaupun- 
gissa oli  tarjolla  sopiva  paikka  vastaiselle  suomalaiselle  op- 
pilaitokselle, jälkimmäisessä  tilava  puistikko  ja  sen  keskellä 
kouluksi  soveltuva  rakennus,  maksuehdot  varsin  edulliset,  ja 
mahdollisesti  vielä  kaupunkikin  antaisi  avustusta.  Suomi- 
Synoodin  konsistori  valitsi  kolmihenkisen  komitean  paikko- 
ja tarkastamaan.  Sen  jäseniä  pastoreja  J.  W.  Eloheimoa 
ja  K.  L.  Tolosta  sekä  mr.  J.  H.  Jasbergia  miellytti  varsin- 
kin Saint  Paulin  paikka,  mutta  kun  ehtoja  ei  voitu  täyttää, 
jäi  osto  suorittamatta. 

Vuoden  1891  kirkolliskokouksessa  Hancockissa,  Mich. 
keskusteltiin  vilkkaasti  opistoasiasta.  Sen  tarpeellisuutta 
edelleen  korostettiin.  Kirkolliskokouksen  edustajat  näkyvät 
mieltyneen  Saint  Paulista  tarjottuun  paikkaan.  Asia  näyt- 
ti vielä  olevan  sillä  asteella,  että  kauppa  voitiin  tehdä.  Kon- 

sistorin  avuksi  opistoasioita  järjestelemään  valittiin  ura- 
koitsija Antti  Johnson,  liikemies  J.  H.  Jasberg  ja  toimittaja 
Hannes  Hela.  Pitemmälle  ei  sinä  vuonna  päästykään. 

Ishpemingin  kirkolliskokouksessa  kesällä  v.  1892  opisto- 
asia  näytti  kaikkein  keskeisimmältä  ja  tärkeimmältä.  Teh- 
tiinpä niinkin  rohkea  päätös,  että  samana  syksynä  koulu  oli 
aloitettava  yksiluokkaisena  joko  Hancockissa  taikka  Hough- 
tonissa,  kummasta  paikasta  vain  saataisiin  sille  sopiva 
huoneisto.  Innostuttiin  valtavasti.  Kerättiin  läsnäolevilta 
edustajilta  listoilla  $115.15  ja  päätettiin  viipymättä  järjes- 
tää kaikkialle  Amerikan  suomalaisten  keskuuteen  ulottuva, 
yleinen  keräys  oppilaitoksen  hyväksi.  Koulua  ei  kummin- 
kaan aloitettu  sinä  syksynä,  ei  vielä  toisena  eikä  kolman- 
tenakaan.  Jäipä  yleinen  keräyskin  opiston  hyväksi  järjes- 
tämättä ja  toimittamatta.  Epäilemättä  sellaisena  innostuk- 
sen aikana  olisi  varoja  saatu,  siitähän  oli  todistuksena  edus- 
tajain pieneltä  joukolta  kerätty  kunnioitettava  määrä. 

Niin  sitä  vielä  muutamia  vuosia  luovailtiin,  opistoasiasta 
kirkolliskokouksissa  vankasti  keskusteltiin,  komiteoita  va- 
littiin, opistopaikkoja  katseltiin,  koulurakennuspiirustuskin 
valmistettiin,  mutta  huolimatta  kansan  toivosta  ja  kirkollis- 
kokouksien tahdosta  koulun  aloittamista  siirrettiin  vuosi 
vuodelta.  Ehkäpä  johtajan  puute  ehkäisi  opiston  alkamisen. 
Johtajaa  tosin  yksityistietä  tiedusteltiin  Suomesta,  mutta 
sellaista  ei  kuulunut.  Jos  siinä  asiassa  olisi  menetelty  sa- 
malla tavalla,  kuin  senaikaiset  seurakunnat  tekivät,  nimit- 
täin julistamalla  paikka  haettavaksi  ja  ilmoittamalla  se 
Suomen  johtavissa  sanomalehdissä,  olisi  varmaan  saatu  toi- 
meensa perehtynyt  koulumies  opiston  johtajaksi.  Opisto- 
asiassa  tehtiin  kuitenkin  muutamia  merkittäviä  aloitteita  v. 
1895.  Sanomalehtimies  Adolf  Riippa,  tultuaan  vihityksi 
papiksi,  matkusteli  kirkkokunnan  lähetyspappina  opisto- 
asioilla  kansalaistemme  keskuudessa  sangen  laajalti.  Myös- 
kin pastori  J.  K.  Nikander  suoritti  samana  vuonna  matkan 
Idässä  asuvien  kansalaistensa  keskuuteen  ja  Ohioon  selos- 
taen ja  selittäen  kouluasiaa,  järjestäen  kannatuskuntia  y.m. 

Calumetissa,  Mich.  kesällä  1896  pidetyssä  kirkollisko- 
kouksessa astuttiin  vihdoinkin  täysi  askel,  pyydettiin  joh- 
tajaksi pastori  J.  K.  Nikander,  joka  lupautui  väliaikaiseksi, 
kunnes  Suomesta  saataisiin  kokenut  koulumies  tuohon  teh- 
tävään. Myöskin  päätettiin  koulu  aloittaa  samana  syksynä. 
Varmuudeksi  valittiin  vankka  toimikunta,  johon  tulivat 
pastorit  J.  K.  Nikander,  K.  L.  Tolonen,  K.  Huotari  ja  J. 
Bäck,  lakimies  O.  J.  Larson,  liikemiehet  J.  H.  Jasberg,  Au- 
gust Pelto,  Antti  Johnson,  sanomalehtimiehet  Alex  Leino- 
nen ja  Vikke  Burman  sekä  opettaja  Jooseppi  Riippa.  Opis- 
ton johtokunta  ryhtyikin  ripeään  toimintaan  koulun  alkuun- 
panemiseksi.  Taloudenhoitajaksi  valittiin  J.  H.  Jasberg, 
vuokrattiin  tilava  talo  länsi-Hancockista,  tilattiin  kouluvä- 
lineitä y.  m.  Johtaja  Nikander  kävi  Rock  Islandissa,  M., 
tutustumassa  sikäläisen,  ruotsalaisen  Augustana-Opiston 
oppikursseihin  ja  amerikkalaisiin  kirkollisten  oppikoulujen 
menettelytapoihin. 

Suomi-Opiston  avajaisjuhla.  Syysk.  8  p.  1896  vietet- 
tiin Suomi-Opiston  avajaiset  Hancockin  suomalaisessa  kir- 
kossa. Juhlasaarnassaan  pastori  K.  L.  Tolonen  lausui  muun- 
muassa seuraavaa:  " Viisaus,  joka  on  iankaikkisuudessa 
ollut  Isän  helmassa,  kutsuu  ihmislapsia  oppimaan  taitoa, 
jonka  johtajana  on  Herran  pelko.  Kristillisten  koulujen  ja 
opistojen  kautta  annetaan  nuorisolle  kristillistä  tietoa  ja 
kasvatusta,  taitoa  eri  toimialoja  varten.  Mekin  olemme  ko- 
koontuneet alottaaksemme  Jumalan  sanalla  ja  rukouksella 
suomalaisen  korkeamman  oppilaitoksen,  Suomi-Opiston. 
Kristillinen  seurakunta  tarvitsee  kristillistä  opistoa,  saa- 
dakseen siitä  sielunpaimenia,  jotka  kallista  Jumalan  sanaa 
puhtaasti  ja  selkeästi  opettavat  ja  sakramentteja  oikein  ja- 
kavat; opettajia,  joita  opetetaan  sanan  tuntoon  ja  joita  Ju- 
malan Henki  valmistaa  kalliiseen  työhön  soveliaiksi.  Se 
tarvitsee  sitä  myöskin  täyttääkseen  Kristuksen  kasvatus- 
käskyä  haltuunsa  uskotun  nuorison  suhteen.  Nyt  olemme 
tulleet  siihen  määrään,  että  Suomi-Opisto  voi  alkaa  vaiku- 

tuksensa  Jumalan  avulla.  Korkeampi  Opistomme,  kerran 
alkuun  päässeenä  ja  edistyen  vaikutuksessaan,  on  oleva  äiti, 
joka  synnyttää  pieniä  kouluja.  Suomi-Opiston  varttuneem- 
mat oppilaat,  niin  toivon,  pitävät  herättäviä  puheita  koti- 
tienoillaan,  pitävät  kouluakin  kesäisin  ja  niin  leviää  siunaus 
siirtokansamme  eri  osiin." 

Suomi-Opiston  ensimmäinen  lukuvuosi.  "Alku  työn 
kaunistaa",  sanotaan.  "Samoin  antoi  Suomi-Opiston  ensim- 
mäinen lukuvuosi  hyviä  toiveita  Opiston  menestyksestä  tu- 
levaisuudessa", kirjoittaa  muistiinpanoissaan  sen  johtaja  J. 
K.  Nikander.  Jo  ensi  päivänä  ilmoittautui  oppilaiksi  yksi- 
toista nuorta.  Myöhemmin  tuli  lisää,  niin  että  ensimmäi- 
sellä syyslukukaudella  oli  koulussa  22  opiskelevaa,  15  mies- 
ja  7  naisoppilasta.  Alussa  johtaja  oli  yksinään  opettajana. 
Lokakuussa  tuli  lisäksi  sanomalehdentoimittaja  V.  Burman 
ja  myöhemmin  syksyllä  lukkari-urkuri  J.  Holmlund  musii- 
kin ja  voimistelun  opettajaksi.  Englannin  kielen  ja  Yhdys- 
valtain historian  opetusta  antoi  Hancockin  korkeakoulun 
professori  C.  J.  Barr.  Kevätlukukaudella  oppilasluku  ko- 
hosi 25. 

Pastori  V.  Rautanen  "Amerikan  Suomalainen  Kirkko" 
nimisessä  teoksessaan  kuvailee  Suomi-Opiston  ensi  vuosien 
vaiheita  seuraavasti:  "Opettajat  eivät  olleet  ammattimiehiä 
kaikilla  opetusaloillaan,  mutta  hyvä  tahto  oli  heillä.  Oppi- 
laat eivät  lähimainkaan  nauttineet  sellaisia  etuja  kuin  ta- 
vallisesti vastaavissa  oppilaitoksissa.  Opettajilla  oli  pöytä 
ja  tuoli,  oppilaat  istuivat  tuoleilla,  kirjat  polvellaan.  Ei  ol- 
lut aluksi  kaikkia  kirjojakaan,  latinan  kielessä  esim.  opet- 
taja antoi  sanoja  merkityksineen  kirjoitettavaksi.  Raken- 
nus ei  liioin  ollut  tyydyttävä.  Lämmityksestä  tuli  oppilait- 
ten pitää  huolen,  halkoa  puita,  kantaa  niitä  ylikertaan  ja 
pitää  huoneissa  tasaista  lämpöä,  öljylamput  tuikkivat  pöy- 
dällä. Vanhat  oppilaat  muistavat  hyvin  puhdistuspäivät  ja 
huoneitten  pesupäivät,  jolloin  hikihatussa  tehtiin  yhteis- 
voimin työtä  koulun  puhtaana  pysymiseksi." 

Suomi-Opiston  oppikurssit.  Vastaperustetun  oppilaitok- 
sen ohjesäännöissä,  jotka  vahvistettiin  Suomi-Synoodin 
yleisessä  kirkolliskokouksessa  v.  1897,  määritellään  opiston 
nimi,  tarkoitus  ja  oppikurssit  seuraavasti: 

1.  Tämän  oppilaitoksen  nimi  on  oleva  Suomi-Opisto  ja 
Jumaluusopillinen  Seminaari ;  englannin  kielellä  Suomi- 
College  and  Theological  Seminary. 

2.  Tämä  oppilaitos  on  Amerikan  Suomalaisen  Evanke- 
lis-Lutherilaisen  Kirkkokunnan  eli  Suomi-Synoodin  oppi-  ja 
kasvatuslaitos  ja  on  se  aina  oleva  sanotun  kirkkokunnan  yh- 
teydessä ja  sen  tarkastuksen  alaisena. 

3.  Kristillisenä  oppilaitoksena  tämä  opisto  tahtoo  kas- 
vattaa oppilaissaan  tosi  kristillistä  mieltä  ja  johdattaa  hei- 
tä elämässään  uskollisesti  noudattamaan  kristillisiä  periaat- 
teita, sekä  antaa  heille  perusteellista  opetusta  uskonnossa 
ja  yleiseen  sivistykseen  kuuluvissa  eri  aineissa,  valmistaa 
saarnavirkaan  antamalla  opetusta  ja  johdatusta  siihen  tar- 
vittavissa tiedoissa  ja  taidoissa,  antaa  kansakoulun-opetta- 
jan virkaan  aikoville  siihen  tarvittavia  tietoja,  taitoa  ja  oh- 
jausta, sekä  valmistaa  oppilaitaan  mahdollisuuden  mukaan 
toimintakykyisiksi  muillekin  eri  aloille. 

4.  Opistoon  otetaan  oppilaita  etupäässä  suomalaisesta 
kansallisuudesta  kumpaakin  sukupuolta. 

5.  Tässä  oppilaitoksessa  on  seuraavat  osat: 

A.  Valmistava  osasto,  joka  on  jaettu  kolmeen  luok- 
kaan. 

B.  Lukio-osasto,  joka  on  jaettu  seuraavasti:  4:jäs 
luokka  (Freshman),  5:des  luokka  (Sophomore), 
6:des  luokka  (Junior  College),  7 :mäs  luokka 
(Senior   College).    College-kurssin  suorittaneet 

saavat  akatemisen  oppiarvon  A.  B. 

C.  Jumaluusopillinen  Seminaari,  joka  on  jaettu  kah- 
teen osastoon:  Ala-osasto  (Junior  Seminary)  ja 
Ylä-osasto  (Senior  Seminary.) 

Suomi-Opiston  oppikurssi  järjestettiin  Amerikan  kirkol- 
lisia opistoja  eli  "  college  ja"  vastaavaksi.  Siihen  kuuluivat 
uskonto,  suomen  kieli,  englannin  kieli,  saksan  kieli,  latinan 
kieli,  kreikan  kieli,  laskento,  algebra,  geometria,  trigono- 
metria, Suomen  historia,  Amerikan  historia,  yleinen  histo- 
ria, maantiede,  luonnontiede,  kasvioppi,  kemia,  fysiikka, 
fysiologia,  kasvatusoppi,  sielutiede,  laulun-,  soiton-  ja  voi- 
mistelunopetus  sekä  valmistavalla  luokalla  kaunokirjoitus 
ja  toisinaan  piirustuskin. 

Suomi-Opisto  vastasi  siinä  merkityksessä  klassillisia  op- 
pilaitoksia, että  luettiin  vankasti  vanhoja  kieliä  latinaa  ja 
kreikkaa.  Suuretieteessä  myöskin  pyrittiin  mahdollisimman 
pitkälle  ja  historiassa.  Mutta  englannin  kielen  opetus  jäi 
alkuvuosina  valitettavan  heikoksi  ja  puutteelliseksi.  Sitä 
oli  noin  viisi  ja  kuusi  tuntia  viikossa.  Vertauksen  vuoksi 
mainittakoon,  että  v.  1903  perustetussa,  toisessa  Amerikan 
suomalaisten  kirkollisessa  oppilaitoksessa,  "  Kansan-Opis- 
tossa" annettiin  englannin  kielen  opetusta  14  tuntia  viikos- 
sa. Suomi-Opistossakin  tämä  asia  korjaantui  v.  1906,  kun 
sen  oppikurssit  järjestettiin  lähemmin  vastaamaan  Ameri- 
kan korkeakoulujen  oppivaatimuksia,  ja  silloin  englannin 
kielen  opetustunteja  tuntuvasti  lisättiin. 

Soiton-  ja  laulunopetus  sai  Suomi-Opistossa  alusta  saak- 
ka aivan  erikoisen  arvon,  suuremman  kuin  useimmissa  muis- 
sa samankaltaisissa  oppikouluissa.  Kaikille  tarjottiin  mu- 
siikin opetusta,  sillä  sitä  pidettiin  yhtenä  tärkeimpänä  oppi- 
aineena, kaikkia  velvoitettiin  harjoittamaan  soittoa  ja  kaik- 
kein tuli  osallistua  koulun  kuoroihin  sekä  olla  läsnä  laulu- 
harjoituksissa. Seurauksena  oli  se,  että,  ellei  oteta  huomi- 
oon poikkeuksia,  yleensä  kaikki  Suomi-Opiston  käyneet  ovat 
soittotaitoisia,  laulun  johtoon  kykeneviä,  jotkut  kehittyneet 
musiikkialalla  huomattavan  pitkälle.  Seurakunnan  opetta- 
jina toimiessaan  monelle  on  ollut  suoranaista  hyötyä  soitto- 
taidosta, jonka  oppiaikanaan  Suomi-Opistossa  saavuttivat. 
Pienissä  seurakunnissa  soittajan  puutteessa  pastorien  itse 
täytyy  soitosta  huolehtia. 

Oppilaitten  lakko.  Sellainen  verraten  harvinainen  ta- 
paus sattui  Suomi-Opistossa  sen  toisena  lukuvuotena.  Joh- 
taja J.  K.  Nikander  kirjoittaa  siitä  muistelmissaan  Suomi- 
Opiston  Albumissa:  "Rauhallisesti  jatkettiin  opinnoita  nuo- 
ressa opistossamme  alkupuolella  lukukautta  (1898).  Ei  tun- 
tunut kellään  oppilaista  olevan  muuta  halua  kuin  yhä  vaan 
pyrkiä  eteenpäin  oppi-kassan  kartuttamisessa.  Mutta  kun 
joulu,  rauhan  juhla,  oli  ohitse,  alkoi  Hancockin  seurakun- 
nassa nuo  riitaisuudet,  joita  mielipahalla  muistelee.  Ja  seu- 
rakunnassa syntyneet  rettelöt  työnsivät  hyökyaaltonsa  opis- 
tommekin  hiljaiseen  piiriin.  Helmikuulla,  Washingtonin 
päivän  jälkeen  sai  pieni  opistomme  kestää  ensimmäisen  ka- 
pinan. Seurauksena  oli,  että  kuusi  oppilasta  näki  parem- 
maksi erota  opistosta  kuin  kuuliaisuudessa  ja  nöyryydessä 
noudattaa  opiston  järjestystä.  Tämä  tapahtui  ulkoapäin 
tulleiden  yllytysten  johdosta." 

Asian  kulku  oli  seuraava :  Hancockin  seurakunta  tammik. 
30  p.  1898  pitämässään  laillisessa  kokouksessa  erotti  epä- 
raittiin elämän  vuoksi  lukkari-urkuri  J.  Holmlundin  seura- 
kunnan urkurin-  ja  lukkarintoimesta.  Mr.  J.  Holmlund,  jo- 
ka myöskin  oli  Suomi-Opiston  musiikinopettajana,  osasi 
esiintyä  niin  edukseen  sen  johtomiesten  edessä,  että  he  täy- 
destä vakaumuksestaan  asettuivat  häntä  puolustamaan  pi- 
tämällä seurakunnan  menettelyä  epäoikeutettuna.  Hancoc- 
kissa  ilmestyvässä  sanomalehdessä  " Amerikan  Suomalai- 
sessa" toimittaja  V.  Burman  kirjoittaa:  "Kuten  viime  nu- 
merossa lyhykäisyydessään  mainittiin,  on  lukkari  Jaakko 
Holmlund  pantu  pois  Hancockin  synoodi-seurakunnan  luk- 
karin virasta  huonon  käytöksensä  takia.  Mutta  siitä  huo- 
limatta pidetään  häntä  Suomi-Opistossa  opettajan  toimes- 
sa. Tästä  ei  voi  tehdä  muuta  johtopäätöstä  kuin  sen,  että 
Suomi-Opiston  opettajalle  ei  katsota  raskauttavaksi  niitä 
vikoja,  jotka  seurakunta  katsoi  kyllin  riittäväksi  eroitta- 
maan  miehen  seurakunnan  lukkarin  virasta,  —  tahi,  kat- 
sotaanko seurakuntalaisten  julkisesti  lausumia  todistuksia 
valheiksi?  Sitä  melkein  tahtoisi  uskoa.  Olisi  sitä  nyt  sen- 

tään  luullut,  että  seurakuntalaisten  suuren  enemmistön  va- 
kaata lausuntoa  siksi  kunnioitettaisiin,  että  sen  pohjalla  oli- 
si Holmlund  ainakin  väliaikaisesti  pantu  pois  opettajan  toi- 
mesta Opistossa,  kuten  näihin  asti  on  ollut  yleisenä  tapana 
meillä  ja  muualla  eroittaa  henkilö  kaikenlaisista  luottamus- 
toimista, jos  häntä  vastaan  epäluulo  syntyy." 

Kun  edellämainitusta  asiasta  oli  kiivaanpuolista  sanoma- 
lehti väittelyä  ja  mielet  varsinkin  Hancockissa  olivat  yli  äy- 
räittensä  kuohuksissa,  niin  nuo  kuohulaineet,  niinkuin  joh- 
taja siitä  edellä  mainitsi,  valtasivat  opistolaisetkin.  Sen 
vanhimmat  oppilaat,  innokkaina  raittiusmiehinä,  pitivät 
keskinäisen  kokouksen,  laativat  kirjeen  koulun  johtajalle 
pyytäen  siinä  opettaja  Holmlundin  vapauttamista  opetta- 
jantoimestaan.  Mutta  eihän  Opiston  johtaja,  paremmin 
kuin  johtokunnan  jäsenetkään  voineet  ottaa  huomioon  sel- 
laista oppilaitten  vaatimusta,  joka  kaikkein  vähimmin  kuu- 
lui heille.  Kun  pyyntöä  ei  otettu  huomioon,  jäi  joukko  op- 
pilaita pois  oppitunneiltaan,  tämän  kirjoittajakin. 

Sanomalehti  " Siirtolaisen"  toimistosta,  jonka  palveluk- 
sessa tämän  kirjoittaja  oli  ollut  ennen  Suomi-Opistoon  me- 
noaan, saapui  meille  lakkoutuneille  oppilaille  vakava,  osan- 
ottoa, mutta  samalla  terveellistä  nuhdettakin  sisältävä  kir- 
je ja  siinä  kehoitettiin  meitä  palaamaan  luokillemme  ja  jat- 
kamaan opinnoitamme,  olipa  suhde  opettajiin  millainen  ta- 
hansa. Ja  niin  useita  meitä  palasi  opiskelemaan.  Siihen  se 
lakko  päättyi. 

Muutama  vuosi  myöhemmin,  musiikinopettajan  jatkaes- 
sa epäsäännöllistä  elämäänsä,  Opiston  johtokunnan  täytyi 
vapauttaa  J.  Holmlund  opettajantoimestaan,  vaikka  se  ta- 
pahtuikin mahdollisimman  hienotunteisesti  ja  huomiota- 
herättämättä. 

Suomi-Opistolle  kodin  valmistuminen.  Oman  kodin 
hankintapuuhiin  kansalliselle  oppilaitoksellemme  ryhdyttiin, 
ennenkuin  koulu  varsinaisesti  alkoikaan.  Niinkuin  edellä 
on  jo  viitattu,  aiottiin  se  sijoittaa  Saint  Pauliin,  Minn.,  mis- 

sä  tuntui  olevan  sopiva  talo  ja  tilava  maa-ala  edullisesti  saa- 
tavana. Kirkolliskokouksessa  jo  tehtiin  päätöskin  paikan 
ostamisesta,  mutta  tottapa  tuli  esteitä  tielle,  kun  se  paikka 
jäi  ostamatta.  Minneapoliksen  läheltä  tarjottiin  niinikään 
sopivaa  maa-alaa  koululle.  Sen  jälkeen  suunniteltiin  Suomi- 
Opiston  rakentamista  Superioriin,  josta  tarjottiin  tilava 
maa-ala  vapaasti,  kunhan  riittävän  suuri  koulutalo  sille  ra- 
kennetaan. Opiston  johtokunta  hankkikin  noin  $30,000 
maksavan  koulurakennuksen  piirustukset.  Se  homma  kui- 
tenkin raukesi  siihen.  Opistolle  luvattiin  myöskin  lahjaksi 
maakappale  siihen  aikaan  kasvavalta  Nurmijärven  uudis- 
asutukselta, Duluthin  ja  Minneapoliksen  väliltä,  mutta 
seutu  oli  silloin  vielä  niin  asumatonta,  ettei  edes  kaunis,  ka- 
lainen järvikään  ollut  kyllin  voimakas  kiinnostamaan  kou- 
lun johtokunnan  mieltä  tarjoukseen.  Ja  Duluthin  mäen  rin- 
teestä tarjottu  paikka  ei  sekään  vastannut  tarkoitustaan. 
Enimmän  miellytti  se  tarjous,  joka  tuli  Marquette'ista. 
Sieltä  oli  puiston  keskellä  isohko  hotellirakennus  saatavis- 
sa erittäin  edullisin  ehdoin,  vieläpä  lupailivat  kaupungin 
liikemiehet  tehdä  isoja  lahjoituksiakin,  jos  kansallinen  op- 
pilaitoksemme sinne  sijoitetaan.  Ehtoja  ei  kai  täytetty,  kos- 
ka paikka  jäi  ottamatta.  Houghtonista,  Mich.  oli  myöskin 
tarjolla  maakaistale,  mutta  siinäkin  enemmän  luvattiin, 
kuin  oltiin  valmiit  täyttämään. 

Oman  talon  tarve  tuli  Opistolle  vuosi  vuodelta  suurem- 
maksi. Luokkia  lisääntyi  ja  länsi-Hancockista  vuokratussa 
huoneistossa  oli  tilaa  vain  kahdelle  luokalle.  Ehkäpä  tilan- 
ne pakotti  lopuksikin  ostamaan  valtakadun  varrelta  Han- 
cockista  kolme  lottia,  joista  maksettiin  yhteensä  neljätu- 
hatta dollaria.  Muulla  tavalla  tuskin  voidaan  selittää,  että 
Suomi-Opiston  johtokunta,  jolla  oli  ollut  kaukonäköisyyttä 
etsiä  oppilaitokselle  mahdollisimman  tilavaa  aluetta,  vähin- 
täänkin kymmenen  lottia  käsittävää  maakaistaletta,  kuiten- 
kin lopulta  sijoitti  Suomi-Opiston  niin  ahtaaseen  paikkaan, 
ettei  sillä  tulevaisuudessa  ollut  kasvamisvaraa  eikä  tarvit- 
taville uusille  rakennuksille  tilaa.  Olisi  sitä  kaiketi  siihen 

aikaan  saanut  neljällätuhannella  dollarilla  Hancockin  länsi- 
taikka  itäosasta  isompia  maakappaleita,  vieläpä  rauhalli- 
semmalta ja  koululle  sopivammalta  paikalta.  Valitellen  se 
täytyy  mainita. 

Ripeästi  ryhdyttiin  Suomi-Opisto-kotia  rakentamaan. 
Toukok.  30  p.  1899  laskettiin  sen  perustuskivi.  Silloin  oli 
kansallinen  juhlahetki.  Tilaisuuteen  saapui  juhlavieraita 
ympäristön  suomalaisasutuksilta  yhteensä  noin  2.000  hen- 
keä. Kirkkokunnan  esimies,  pastori  K.  L.  Tolonen  laskies- 
saan perustuskiveä  lausui:  "Minä  lasken  tämän  nurkkaki- 
ven Suomi-Opiston  ja  Jumaluusopillisen  Seminaarin  raken- 
nukseen suomalais-amerikalaisen  nuorison  oppilaitokseksi 
korkeampaa  sivistystä  varten  evankelis-luterilaisessa  hen- 
gessä". Tilaisuudessa  puhuivat  myöskin  kaupungin  pormes- 
tari A.- J.  Scott,  Opiston  johtaja  J.  K.  Nikander,  ruotsalai- 
sen seurakunnan  pastori  Olander,  pastorit  R.  Ylönen  ja  J. 
Bäck  ja  sanomalehtimies  N.  J.  Ahlman.  Saman  vuoden  lo- 
pulla koulutalo  valmistui. 

Opistotalon  vihkiminen  toimitettiin  tammik.  21  p.  1900.  . 
Oli  uudelleen  syytä  juhlia,  oli  saavutetun  tuloksen  riemu- 
juhla. Opiston  tarkoitukseensa  vihkimisen  toimitti  johtaja 
J.  K.  Nikander  apulaisinaan  pastorit  Kustaa  Sahlberg 
(Warmavuori),  V.  Sederström  ja  J.  Bäck.  Lukuisa  joukko 
juhlaan  lähetettyjä  sähkösanomaonnitteluja  todistaa,  että 
siirtokansa  oli  mukana  tässä  yhteisessä  kulttuurisaavutuk- 
sessa. 

Suomi-Opisto  oli  siihen  mennessä  tullut  neliluokkaiseksi 
ja  oppilasluku  kasvanut  puoleen  sataan.  Opettajina  toimi- 
vat J.  K.  Nikander  johtajana  ja  uskonnon  sekä  vanhojen 
kielten,  J.  Kiiskilä  englannin  kielen  ja  pastori  R.  Ylönen 
historian  y.  m.  aineiden  opettajana.  Kevätlukukaudella  saa- 
pui Suomesta  maisteri  K.  V.  Arminen  matematiikan  ja  luon- 
nontieteiden opettajaksi.  Pastori  Ylösen  palattua  Suomeen 
otti  hänen  paikkansa  historian  ja  suomen  kielen  opettajana 
ylioppilas,  sittemmin  maisteri  E,  Aaltio, 

Suomi-Opiston  velanmaksu  ja  kannatus.  Opistotalon 
valmistuttua  Suomi-Opiston  velka  oli  noussut  yli  kahden- 
kymmenentuhannen dollarin.  Siihen  aikaan  sellaista  velkaa 
pidettiin  isona,  vaikka  sen  takeena  oli  kirkkokunta  kokonai- 
suudessaan. Johtokunta,  etupäässä  tietenkin  talouden- 
hoitaja J.  H.  Jasberg,  ryhtyi  sellaisiin  toimiin,  että  velka 
saataisiin  vähenemään.  Niinpä  v.  1900  koottiin  vapaaehtoi- 
sina lahjoina  muutamia  tuhansia  dollareja.  Kaksi  vuotta 
myöhemmin  järjestettiin  25  dollarin  suuruisten,  korotto- 
mani lainain  keräys,  joka  uloitettiin  melkoisen  laajalle  ja 
tuotti  toistakymmentä  tuhatta  dollaria.  Pankista  otettua 
korollista  lainaa  melkoisesti  lyhennettiin,  vaikka  itse  asias- 
sa velka  ei  sinään  pienentynyt,  koronmaksussa  kuitenkin 
säästyi  Opistolle  tuhatkunta  dollaria  vuodessa.  Velkakuor- 
ma  pysyi  Suomi-Opiston  hartioilla  parisenkymmentä  vuotta. 

Opiston  tuli  huolehtia  myöskin  vuotuisesta  kannatukses- 
taan. Koululla  ei  ollut  muita  varsinaisia  tuloja  kuin  pienen 
oppilasjoukon  sisäänkirjoitus-  eli  koulumaksut.  Niillä  mak- 
settiin tuskin  kolmas  osa  koulun  vuotuisista  menoista.  Suo- 
mi-Opiston oli  vedottava  kansaan  ja  koetettava  saada  siltä 
vapaaehtoisilla  avustuksilla,  keräyksillä  ja  iltamilla  tarvit- 
tava vuotuinen  rahaerä.  Seurakunnat  ja  raittiusseurat  pa- 
nivat toimeen  opistoiltamia  ja  kesäisin  vietettiin  juhannus- 
juhlia, joiden  tulot  lahjoitettiin  kansalliselle  oppilaitoksel- 
lemme. Erääseen  aikaan  järjestettiin  paikkakunnille  Suo- 
mi-Opiston kannatuskuntia,  joihin  kuuluvat  jäsenet  suorit- 
tivat dollarin  vuotuisena  avustuksena  oppilaitokselle. 

Opiston  asiamiehiä,  puhujia  ja  kerääjiä  kierteli  silloin 
tällöin  kansalaistemme  keskuudessa.  Ensimmäisenä  oli  pas- 
tori Adolf  Riippa.  Kerättiin  varoja  ja  samalla  puhuen  seli- 
tettiin Suomi-Opiston  tarkoitusta  ja  tärkeyttä  siirtokansam- 
me nuorison  kasvattajana.  Ansioittuneimpina  kerääjinä 
merkittäköön  Hanna  Söderbacka  ja  Sofia  Uisteli,  myöhem- 
min mrs.  K.  V.  Arminen.  Tämän  kirjoittaja  myöskin  luku- 
jensa  lomissa  useana  kesänä  kierteli  Suomi-Opiston  asioil- 
la varoja  ja  oppilaita  keräten. 


V. 


HUOMATTAVIA  TAPAHTUMIA  JA  TOIMEN- 
PITEITÄ. 

SUOMALAISIA  SIIRTOLAISLIIKKEITÄ 
VARARIKKOUTUU. 

Molemmin  puolin  vuotta  1890  vallitsi  vilkas  siirtolaisuus 
ja  tuhansia  suomalaisiakin  saapui  Amerikkaan.  Silloin  syn- 
tyi New  Yorkissa  kaksi  suomalaista  siirtolaisliikettä.  Van- 
hempi niistä  oli  G.  A.  Grönlundin  piletti-  ja  rahanlähetys- 
liike,  toinen  vuosi  pari  myöhemmin  perustettu  Oldenburg- 
Jasberg  yhtiön  siirtolaisliike.  Kumpikin  harjoitti  laajaa  pi- 
lettien myyntiä  ja  rahojen  välitystä.  G.  A.  Grönlund  oli 
Bremen-linjan  suomalainen  pääasiamies  ja  kun  juuri  siihen 
aikaan  tuon  linjan  laivoissa  useimmat  meikäläisistä  tulivat 
Amerikkaan,  niin  voitaneen  käsittää  se  sikäläisissä  oloissa 
harvinaisen  laaja  liike,  jota  Grönlund  harjoitti.  Yksistään 
jo  se  rahamäärä,  jonka  hän  vuosittain  välitti  Amerikasta 
Suomeen  nousi  kuuteen  miljoonaan  markkaan.  Oldenburg- 
Jasbergin  liike  möi  etenkin  englantilaisten  laivalinjojen 
matkalippuja,  ollen  Allan-,  Dominion-  ja  White  Star-linjain 
asiamies.  Yhtiöllä  oli  konttori  myöskin  Montrealissa,  New 
Yorkin  konttori  muutettiin  Minneapolikseen.  Vähäiseksi  ei 
ole  katsottava  tämänkään  siirtolaisliikkeen  vuotuista  rahan- 
käsittelyä. 

Vuosikymmenen  1890  alkupuolella  kohtasi  Amerikkaa 
paniikkia  muistuttava  liikelamaus  ja  työttömyys.  Pankkeja 
ja  liikkeitä  vararikkoutui,  kaivoksia  ja  tehtaita  seisautet- 
tiin, toisissa  töitä  supistettiin.  Siksi  siirtolaisuus  supistui 
sangen  pieneen  ja  täällä  asuvat  eivät  kyenneet  paljonkaan 

rahoja  lähettämään  omaisilleen.  Tilanne  kärjistyi  siihen 
pisteeseen,  että  suurimman  suomalaisen  piletti-  ja  raha- 
lähetysliikkeen  oli  syksyllä  1893  pakko  sulkea  ovensa  ja  jät- 
tää velkojilleen  liikeselonteko.  Omistaja  G.  A.  Grönlund, 
New  Yorkin  valtion  viranomaisia  karkkoillen,  pakeni  Suo- 
meen. Amerikan  suomalaisten  rahanmenetys  tässä  varari- 
kossa nousi  moneen  sataan  tuhanteen  dollariin.  Ahtaina 
työaikoina  perheenisät  olivat  säästelleet  ja  rahoja  Suomeen 
perheensä  tukemiseksi  lähettäneet,  mutta  ensin  näitä  varo- 
ja kuukausimääriä  siirtolaisliikkeessä  pidäteltiin  ja  lopuksi 
ne  sinne  hupenivat.  Vahinkoakärsineitten  mieli  oli  moises- 
ta väärästä  liikemenettelystä  äärimmilleen  katkeroitunut. 

Oldenburg-Jasbergin  liike  jäi  nyt  tavallaan  yksin  välit- 
tämään suomalaista  siirtolaisuus-  ja  rahaliikettä.  Luottaen 
ajan  pikaiseen  paranemiseen  he  laajensivat  liikettään  siksi 
paljon,  että  heillä  oli  erääseen  aikaan  kolme  liikekonttoria : 
Minneapoliksessa,  Montrealissa  ja  Superiorissa.  Mutta  kun 
liike-  ja  työolot  pysyivät  edelleenkin  kireinä  ja  yleinen  huo- 
no aika,  niinsanottu  " demokraatti-aika"  vallitsi  Amerikas- 
sa, oli  siitä  seurauksena,  että  Oldenburg-Jasbergin  siirtolai- 
suus- ja  rahanvälitysliike  myöskin  vararikkoutui.  Liikkeen 
toinen  osakas  J.  H.  Jasberg  oli  osansa  luovuttanut  mr.  Berg- 
stadille  pari  kuukautta  sitä  ennen.  Hän  kuitenkin  siirtolais- 
liikkeen  lakattua  yhdessä  Oldenburgin  kanssa  toimi  North- 
ern-Pacific  rautatieyhtiön  maiden  myyjänä  Nurmijärvellä, 
Minn.  Maanmyyntiliike  jäi  sitten  kokonaan  Oldenburgin 
huostaan  ja  Jasberg  perusti  Hancockiin  suomalaisen  kirja- 
kaupan v.  1895. 

Tuhansissa  dollareissa  on  laskettava  sekin  menetys,  jon- 
ka kansalaisemme  hävisivät  viimeksimainitun  liikkeen  va- 
rarikossa, vaikka  ei  se  ollut  läheskään  niin  suuria  uhrauk- 
sia vaativa  kuin  ensinmainitun  liikkeen  romahdus. 

SUOMALAISTEN  PÄIVÄ  SAN  FRANCISCON 
MAAILMANNÄYTTELYSSÄ. 

Vuonna  1894  San  Franciscon  maailmannäyttelyssä  jär- 
jestettiin eri  kansallisuuksille  omat  juhlapäivänsä,  niin  että 
kullakin  Amerikassa  asuvalla  kansallisuudella  oli  tilaisuus 
esittää  kansallisia  erikoisuuksiaan  ja  nähtävyyksiä.  Suo- 
malaisten päiväksi  saatiin  juhannusaatto. 

Suomalaisten  juhlakulkue  herätti  suurempaa  huomiota, 
kuin  uskallettiin  toivoakaan.  Neljän  hevosen  vetämissä 
vaunuissa  esitettiin  Pohjolan  neljä  vuodenaikaa:  luminen 
talvi,  kaunis  kevät,  kukkarikas  kesä  ja  viljarikas  syksy.  Kul- 
kueessa oli  kansallispukuun  puettu  Suomen  neitonen  harava 
kädessä,  toinen  esitti  sirppeineen  elonleikkuuta  y.  m.  Toi- 
nen juhlakulkueen  huomiota  herättänyt  nähtävyys  oli  kuu- 
den hevosen  vetämissä  vaunuissa  kuuluisan  suomalaisen 
pohjoisnaparetkeilijän  A.  C.  Nordenskiöldin  jäämerimatkaa 
esittävä  napaseutukuva  eskimoineen  y.  m.  Juhlakulkueessa 
oli  joukko  raittiusnaisia  sinivalkoisissa  kansallispuvuissa, 
joita  seurasi  tuhatlukuinen  kansalais  joukko  San  Franciscos- 
ta, Fort  Braggista,  Eurekasta,  Rocklinista  y.  m.  Califor- 
niasta. 

Näyttelykentällä  oli  juhlasali,  jota  koristivat  Amerikan 
ja  Venäjän  liput  ja  Suomen  kansallisvärit.  Näyttelykomi- 
tean  esimies,  mr.  Young  piti  ensimmäisen  puheen.  Sitten 
kansalaisemme,  varakonsuli  Gustaf  Wilson  puhui  suomen 
ja  englannin  kielellä.  Varsinaisen  suomalaisen  juhlapuheen 
piti  sanomalehtimies  Adolf  Riippa.  Puheitten  välillä  esitti- 
vät suomalaista  musiikkia  ja  laulua  soittokunta  ja  laulu- 
kuoro. 

Täytyy  ihmetellä,  että  jo  silloin  Lännen  suomalaiset  ky- 
kenivät järjestämään  tällaisen  tunnustusta  saaneen  ja  hei- 
dän kansallisuuttaan  esittävän  juhlakulkueen.  Mutta  toi- 
saalta Lännessä  asui  jo  silloin  vakavarainen  suomalais- 
joukko. 

Amerikan  Suomalainen  Kansalliskomitea.  Maail- 
mannäyttelyssä vietetyn  suomalaisten  juhlan  jälkeisenä  päi- 
vänä joukko  meikäläisiä  kokoontui  Sailors  Unionin  kokous- 
huoneeseen keskustelemaan  Amerikan  suomalaisen  keskus- 
järjestön perustamisesta  kansalaistemme  valistuspyrintöjä 
vaalimaan  ja  keskityttämään.  Kokouksessa  käytetyissä  pu- 
heissa korostettiin  seuraavia  toimenpiteitä:  heimolaistem- 
me  suurimmilla  asutuksilla  olisi  vietettävä  juhannus  erityi- 
senä kansallisena  juhlapäivänä,  suomalaisia  kouluja  perus- 
tettava ja  tässä  maassa  syntyneet  lapsemme  opetettava  se- 
kä puhumaan  että  kirjoittamaan  suomea,  yhteisvoimin  tu- 
ettava siirtokansamme  kulttuuriharrastuksia.  Kokouksessa 
valittiin  "Amerikan  Suomalainen  Kansalliskomitea",  laatu- 
aan ensimmäinen.  Siihen  tulivat  Peter  Lamar  San  Fran- 
ciscosta ;  pastori  J.  J.  Hoikka  Astoriasta,  Ore. ;  konsuli  Gus- 
taf Wilson  Portlandista,  Ore.;  August  Aalto,  Noyosta,  Ca- 
lif. ;  Matti  Halminen  Nanaimosta,  Br.  Col. ;  pastori  Erkki 
Hynninen  Calumetista,  Mich. ;  E.  V.  Kruka  Calumetista, 
Mich. ;  toimittaja  Adolf  Riippa  ja  sanomalehtimies  Jaakko 
Saari  Brooklynista,  N.  Y. ;  pastori  Abel  Kivioja  Ashtabu- 
la-Harborista,  O. ;  Antero  V.  Havela  Rock  Springista,  Wyo. ; 
pastori  J.  K.  Nikander  Hancockista,  Mich.;  toimittaja  Vikke 
Burman  Chicagosta,  111.  ja  Alf.  Laakso  Fitchburgista,  Mass. 

Edellämainitulla  kokouksella  ja  sen  valitsemalla  komite- 
alla oli  epäilemättä  jalo  tarkoitus ;  mutta  mitään  Amerikan 
suomalaista  keskusjärjestöä  siitä  ei  syntynyt.  Valitun  ko- 
mitean jäsenet  asuivat  toisistaan  kovin  etäällä,  yksi  idässä, 
toinen  lännessä,  mikä  missäkin  Yhdysvaltain  ja  Canadan 
laajoilla  alueilla.  San  Franciscossa  vietetty  suomalaisten 
päivä,  vieläpä  kansalliskomitean  valitseminenkin  on  siirto- 
kansamme varhaisimpia  yhteistoimintasaavutuksia. 

TUHOISIA  KAIVOSONNETTOMUUKSIA. 

Toukokuussa  1900  siirtokansaamme  järkytti  se  tuhoisa 
kaivosräjähdys,  joka  tapahtui  Scofieldissa,  Utahissa  ja  jos- 
sa 325  kaivosmiestä,  niistä  63  suomalaista,  sai  äkkikuole- 
man. Suomalainen  Kansallis-Raittius-Veljeysseura,  johon 
monet  surmansa  saaneet  kaivosmiehet  kuuluivat,  avusti 
hautauksia  ja  muutenkin  koetti  toimia  hätään joutuneitten 
leskien  ja  orpojen  hyväksi.  Vapaaehtoisilla  lahjoilla  koottiin 
varoja  ja  koettihan  kaivosyhtiökin  pitää  huolta  perheistä, 
joiden  isät  olivat  tuhoutuneet  kaivosräjähdyksessä.  Sen- 
aikaiset säädökset  jättivät  tällaisissa  tapauksissa  kaivos- 
yhtiöitten  avustuksen  vapaaehtoiseksi,  niin  ettei  se  lähes- 
kään vastannut  sitä  menetystä,  joka  olisi  oikeuden  mukaan 
pitänyt  korvata. 

Kolme  vuotta  myöhemmin  tapahtui  yhtä  kaamea  kaivos- 
onnettomuus Hannassa,  Wyo.  Tapaturman  uhreiksi  joutui 
noin  200  kaivosmiestä,  niistä  55  suomalaista  perheenisää  ja 
41  nuorukaista.  Jäi  siinä  leskiraukoille  huolta  ja  murhetta, 
seurasi  joukon  elättämistaistelu  vieraalla  maalla,  sillä  mo- 
nelle jäi  alaikäisiä  lapsia,  joillekuille  kuusi  ja  seitsemänkin. 
Ihmisapu  yksinään  ei  tällaisessa  surkeudessa  auta.  Tapasin 
kerran  matkoillani  kuihtuneen  äidin,  jolta  sanotussa  kaivos- 
onnettomuudessa oli  kuollut  miehensä,  kaksi  poikaansa  ja 
veljensä.  Murhe  oli  uurtanut  syvät  jäljet  hänen  kasvoihin- 
sa, itku  tummentanut  ennen  kauniit  silmänsä,  vartalonsa 
oli  painunut  maahan  päin,  mutta  sielunvoimansa  olivat  säi- 
lyneet ja  jälleennäkemisen  toivo  kannusti  häntä  täällä  maal- 
lisen vaelluksensa  vaivoissa. 

AMERIKAN  SUOMALAISET  ISIENSÄ  MAATA 
AUTTAMASSA. 

Toimenpiteitä1  Venäjän  sortovallan  ehkäisemiseksi. 
Murhemielin  suomalainen  siirtokansa  seurasi  sitä  valtiollis- 
ta sortoa,  jota  Venäjän  hallitus  harjoitti  loukatessaan  Suo- 
men perustuslakeja  ja  valtiollisia  oikeuksia  riistääkseen 
Suomelta  sen  erikoisoikeudet  ja  liittääkseen  sen  tavallisena 
maakuntana  silloiseen  mahtavaan  Venäjän  valtakuntaan. 
1890-luvun  loppupuolella,  surkeankuuluisan  kenraalikuver- 
nööri Bobrikoffin  aikana  Suomen  kansan  venäläistyttämi- 
nen  tuli  niin  julkeaksi  ja  häikäilemättömäksi,  että  se  asetti 
vähäisen  Pohjolan  kansan  omaperäisen  sivistyksen,  kielen 
ja  kansallisen  olemassaolon  mitä  suurimpaan  vaaraan. 

Amerikan  suomalainen  siirtokansa  ei  jäänyt  vain  murhe- 
mielin seuraamaan  isiensä  maan  valtiollisen  tilanteen  ke- 
hitystä ja  Suomen  kansan  venäläistyttämistä,  vaan  se  ryh- 
tyi käytettävinään  olevin  keinoin  ja  voimin  vastustamaan 
Venäjän  sortopolitiikkaa. 

Negauneessa,  Mich.  sikäläisen  raittiusseuran  omistamas- 
sa kansankodissa  pidettiin  kevättalvella  1889  Suomen  val- 
tiollista asiaa  koskeva  kansankokous.  Siellä  korostettiin  etu- 
päässä Amerikan  suomalaisten  allekirjoittaman  pyyntökir- 
jan  laatimista,  jossa  selitettäisiin  Suomen  valtiollinen  suh- 
de Venäjään  ja  pyydettäisiin  Yhdysvaltain  presidentin  toi- 
menpidettä Suomen  oikeuksien  turvaamiseksi. 

Calumetissa,  Mich.  pidettiin  huhtik.  10  p.  1899  saman- 
laatuinen kansankokous.  Siellä  valittiin  kolmihenkinen  ko- 
mitea, jonka  tehtäväksi  ei  tullut  ainoastaan  edellämainitun 
laatuisen  kirjelmän  laatiminen  Yhdysvaltain  hallitukselle, 
vaan  myöskin  sen  vieminen  Yhdysvaltain  pääkaupunkiin 
Washingtoniin.  Komiteaan  tulivat  lakimies  J.  O.  Larson, 
tohtori  Carl  Sorsen  ja  toimittaja  E.  E.  Takala. 

Suomen-asian  komitean  tehtävä  näkyy  olleen  laaja  ja  mo- 
nipuolinen. Tärkeimpiin  ja  taitoakysyvimpiin  tehtäviin 
kuului  sellaisen  anomuskirjeen  laatiminen  Yhdysvaltain 

presidentille,  jossa  lyhyin,  varmoin  piirtein  selostettiin  Suo- 
men omaperäinen  valtiollinen  asema  suuren  Venäjän  rin- 
nalla, omine  lakeineen,  laitoksineen,  uskontoineen  ja  sivis- 
tysmuotoineen  y.  m.  Tämä  selostus  tiivistettiin  12-sivuisek- 
si  kirjelmäksi. 

Lakimies  Larson  kääntyi  ensin  Minnesotan  valtion  liitto- 
senaattorin  mr.  Davisin  puoleen,  hän  kun  oli  silloin  Yhdys- 
valtain ulkoasiaintoimituskunnassa  ja  valtiollisissa  pii- 
reissä arvovaltaiseksi  tunnettu  diplomaatti.  Suomenasian 
edustaja  sai  ystävällisen  vastaanoton  senaattorilta,  joka 
kuitenkin  varovaisena  valtiomiehenä  vaikeni  Suomen 
asiasta.  Mutta  hän  kehoitti  Larsonia  esittämään  Suomen- 
asian  Michiganin  valtion  presidentille,  kansainvälisen  oi- 
keustieteen tutkijalle,  mr.  Angellsille,  joka  oli  valtiomiehe- 
nä laajalti  tunnettu  ja  jonka  sanoille  pantiin  kansainvälisis- 
sä asioissa  suuri  paino. 

Suomen-asian  valvojat,  lakimies  Larson  ja  tohtori  C. 
Sorsen  matkustivat  kesäkuun  alkupuolella  1899  Yhdysval- 
tain pääkaupunkiin  Washingtoniin.  Komitean  kolmas  jä- 
sen, maisteri  E.  E.  Takala  estyi  sinne  saapumasta.  Tarkoi- 
tuksena oli  puhutella  ensin  Michiganin  valtion  edustajaa 
senaattori  McMillania  ja  hänen  välityksellään  saada  Ame- 
rikan suomalaisten  anomuskirje  presidentti  McKinleylle. 
Suomen-asian  esittely  senaattorin  luona  tapahtui  sunnun- 
tai-aamupäivällä.  Senaattori  lausui  ilonsa  siitä,  että  esit- 
tely tapahtui  otolliseen  aikaan,  niin  että  hänellä  oli  tilaisuus 
antaa  Suomen-asiaa  koskeva  esitys,  adressi,  samana  ilta- 
päivänä presidentille,  jonka  kanssa  hänellä  oli  virkistys- 
ajelu  saman  päivän  iltapuolella. 

" Amerikan  Suomettaren"  toimitusuutisissa  tiedotetaan 
kesäk.  15  p.  1899  seuraava:  " Amerikan  suomalaisten  Suo- 
men asiaa  koskeva  anomuskirja  presidentti  McKinleylle  on 
Calumetissa  olevan  komitean  toimesta  annettu  (lähetetty) 
senaattori  McMillanille,  hänen  toimestaan  annettavaksi  pre- 
sidentille. Anomuskirja  sisältää  kaksitoista  sivua  asiaseli- 
tystä,  jossa. seikkaperäisesti  selvitetään  Suomen  historiaa 

vuosisadan  kuluessa  ja  osotetaan,  että  Suomi  on  todellinen 
kansakunta  ja  valtio  Venäjän  yhteydessä.  Myöskin  huomau- 
tetaan anomuksessa  siitä  pakotuksesta,  jota  Venäjän  puo- 
lelta harjotetaan  Suomen  sotalaitokseen  nähden.  Lopuksi 
pyydetään  presidenttiä  Yhdysvaltain  rauhanedustajain 
kautta  kääntämään  keisarin  huomiota  Suomen  asiaan.'7 

Samoihin  aikoihin  luettiin  hallituksen  virallisista  tiedon- 
annoista, että  Yhdysvaltain  hallitus  on  antanut  Haagin  rau- 
han kongressissa  olevalle  edustajalleen  valtuudet  valvoa 
Suomen  oikeuksia  koettamalla  saada  se  kongressin  käsitel- 
täväksi. Samanlaisen  tiedon  saivat  lakimies  Larson  ja  toh- 
tori Sorsen  senaattori  McMillanilta  Washingtonista  palat- 
tuaan. 

Suomen  oikeuksien  sortaminen  kiinnitti  myöskin  Michi- 
ganin valtion  lainlaatijain  huomiota.  Heinäk.  7  p.  1899  teh- 
dyssä välipäätöksessä  lausuttiin  syvä  paheksuminen  Venä- 
jän harjoittamasta  sorrosta  sekä  samalla  toivomus  sellai- 
nen, että  pieni  Suomen  kansa  saisi  säilyttää  vuosisataiset 
oikeutensa  ja  lakinsa. 

Suomen-asia  ei  sittenkään  tullut  Haagin  rauhan  kongres- 
sin käsiteltäväksi,  sillä  sitä  pidettiin  yksityisvaltioiden  si- 
sällisiin  asioihin  kuuluvana  kysymyksenä,  joille  kongressis- 
sa lainattiin  vähemmän  huomiota,  sen  toiminta-alaan  kuu- 
luivat näet  pääasiallisesti  kansainväliset  ja  eri  valtioiden 
väliset  asiat  ja  sovittelut. 

Vaikkakaan  Amerikan  suomalaisten  vilpittömässä  isien- 
sä maan  auttamistarkoituksessa  esitetyt  asiat  eivät  tul- 
leet Haagin  rauhankongressin  käsiteltäviksi,  ne  kuitenkin 
toisia  teitä  tuottivat  sellaisia  tuloksia,  joita  on  pidettävä 
Suomen-asian  vastaiselle  kehitykselle  edullisina  ja  valmis- 
tavina. Ennenkaikkea  saavutettiin  Amerikan  kansan  myö- 
tätunto pientä,  elinvoimaista  ja  sorronalaista  Suomen  kan- 
saa kohtaan.  Amerikan  sanomalehdet,  jotka  olivat  tottuneet 
pitämään  Venäjän  tsaaria  Euroopan  rauhan  pylväänä,  al- 
koivat katsella  asioita  toisiltakin  näkökulmilta  ja  pian  huo- 
masivat, että  luulotellun  rauhan  nimessä  harjoitetaan  huu- 

tavaa  vääryyttä  pienten  kansojen  sortamiseksi  ja  niiden  oi- 
keuksien polkemiseksi. 

Viisi  vuotta  myöhemmin  Amerikan  suomalaiset  saivat 
juhlia  sen  johdosta,  että  Venäjän  hallitus  palautti  Suomelle 
sen  entiset  perustuslailliset  oikeudet.  Asian  johdosta  Calu- 
metissa  pidetyssä  riemujuhlassa  lausui  Larson  puheessaan 
muun  muassa  seuraavat  sanat:  "Amerikalaisilla  on  taipu- 
mus asettua  pienten  kansojen  puolelle,  jotka  olemassaolos- 
taan taistelevat  suuria  tyranni  valtoja  vastaan.  —  Emme  yk- 
sistään me  suomalaiset,  eikä  Amerikan  kansa,  vaan  kaikki 
sivistyneen  maailman  vapautta  rakastavat  kansat  suosivat 
Suomea,  iloitsevat  siitä,  että  se  sai  menetetyt  oikeutensa  ta- 
kaisin, ja  että  se  tapahtui  vallankumouksen  kautta,  jossa 
käytettiin  aatteen  aseita  peitsien  ja  kalpain  asemasta." 

Suomen  valtiollisten  oikeuksien  hetkellinen  palauttami- 
nen ei  ole  sentäänkään  luettava  Amerikan  suomalaisten  an- 
sioksi. Missä  määrin  siihen  vaikutti  presidentti  McKinleyä 
seurannut  presidentti  Roosevelt,  jäänee  kansainvälisen  his- 
toriantutkimuksen ratkaistavaksi.  Etupäässä  kaiketi  vai- 
kuttivat siihen  Venäjän  valtakunnan  omat  asiat,  ensinnäkin 
epäonnistunut  sota  Japania  vastaan,  sitten  sisäiset  rettelöt, 
kapinahankkeet  ja  lopuksi  antoi  sille  sysäyksen  Suomen 
suurlakko,  niin  että  Venäjän  hallitus  irroitti  Suomen  venä- 
läistyttämisotteensa  sillä  kertaa. 

Amerikan  suomalaisten  Suomen  valtiollisten  oikeuksien 
puolustamistoimenpiteet  osoittavat  siirtokansamme  syvää 
rakkautta  ja  velvollisuudentuntoa  isiensä  maata  kohtaan. 

Siirtolaiset  Suomen  nälänhätää  lieventämässä.  Poh- 
jois-Suomea  kohtasi  syksyllä  1898  yleinen  kato,  halla  vieden 
viljan,  maanmiehen  vuotuisen  sadon,  jättämättä  juuri  mi- 
tään hengen  pitimeksi  ankaran  talven  ajaksi.  Kovaakoke- 
neen  Perä-Pohjolan  väestön  avuksi  eivät  rientäneet  aino- 
astaan Suomen  hallitus  ja  hyväntekeväisyyslaitokset,  vaan 
ensi  kerran  myöskin  Amerikan  suomalaiset. 

Meikäläisten  huomattavimmille  asutuksille  perustettiin 
"hätäapukomiteoita",  jotka  järjestivät  iltamia  ja  keräyksiä 
ja  huolehtivat  tällä  tavalla  saatujen  varojen  lähettämisestä 
Suomen  nälkäalueille.  Kun  Calumetissa  pidettiin  keräyksen 
järjestämiseksi  yleinen  kansankokous,  osallistui  siihen  tois- 
tatuhatta henkeä.  Olkoon  sivumennen  myöskin  mainittu, 
että,  kun  saman  vuoden  loppupuolella  vietettiin  Hancockis- 
sa  iltama  Perä-Pohjolan  kovaosaisen  väestön  avustamisek- 
si, siellä  oli  nähtävänä  nälkämailta  lähetettyä  pettuleipää. 
Puhuja  näytteli  sitä  yleisölle  ja  vetosi  siihen,  että  meillä 
täällä  Amerikassa,  on  kaikkea  yllinkyllin  ja  saamme  syödä 
selvän  leivän,  samalla  aikaa  kuin  veljemme  ja  sisaremme 
Suomessa  kärsivät  nälkää  ja  koettavat  pitää  itseään  hen- 
gissä tällaisen  mustan,  sangen  vähäravintoisen  "  pettulei- 
vän" avulla.  Niin  valtavan  tunnelman  sai  puhe  aikaan,  että 
kokoushuoneessa  kuultiin  itkunhyrskettä  eikä  monenkaan 
silmä  jäänyt  kostumatta. 

Kuinka  paljon  Amerikan  suomalaiset  lähettivät  hätäapua 
Suomeen  talvella  1899 — 1900,  siitä  ei  ole  varsinaisia  tilasto- 
tietoja. Tämän  kirjoittaja  on  senaikaisista  suomalaisista 
lehdistä  koettanut  eri  paikkakunnilta  lähetettyjä  tilityksiä 
yhteenlaskemalla  saada  yleissummaa,  kohtuullisimmin  ar- 
vioiden se  nousee  viiteenkymmeneen  tuhanteen  Suomen 
markkaan. 

Vuoden  1902  nälänhätä.  Syyskesällä  1902  kävi  Suomen 
pohjoisimmissa  seuduissa  uudelleen  niin  ankara  halla,  että, 
missä  keväällä  oli  toivossa  kylvetty,  siinä  ei  syksyllä  leik- 
kaajaa tarvittu.  Samanlainen  oli  myöskin  Ruotsin  ja  Nor- 
jan pohjoisimpien  seutujen  kohtalo.  Suomessa  oli  syytä  pe- 
lätä niiden  surullisten  tapausten  uudistumista,  joita  oli  saa- 
tu kokea  raskaina  nälkävuosina  1867 — 1868.  Sen  estämi- 
seksi ryhdyttiin  Suomessa  laajalle  ulottuviin  toimenpitei- 
siin hätäavun  keräämiseksi  ja  viljan  hankkimiseksi  niille 
seuduille,  joihin  tiedettiin  apua  tarvittavan. 

Amerikan  suomalaiset  käsittivät  myöskin  Pohjois-Suomen 
nälkätilanteen  lieventämisvelvollisuutensa.  Kuparisaaren 
suomalaisten  yleinen  kansankokous  pidettiin  marrask.  10  p. 
1902  Hancockissa,  Mich.,  jossa  järjestettiin  hätäavun  ke- 
rääminen kaikkialta  siirtokansamme  keskuudesta  ja  valit- 
tiin 12-miehinen  "Amerikan  Suomalaisten  Hätäapukomi- 
tea",  joka  tuli  Yhdysvalloissa  ja  Canadassa  asuvien  kansa- 
laistemme keskustoimistoksi.  Tähän  komiteaan  tulivat  la- 
kimies O.  J.  Larson,  tohtori  Carl  Sorsen,  apteekkari  Uno 
Södergren,  Suomi-Opiston  johtaja  J.  K.  Nikander,  pastori 
P.  Airaksinen,  toimittaja  N.  J.  Ahlman,  liikemiehet  C.  J. 
Wickström,  Isak  Näsi,  Andrew  Johnson,  August  Pelto  ja 
J.  H.  Jasberg.  Komitean  tehtäväksi  tuli  yleisen  avunkeräyk- 
sen  järjestäminen  siirtokansamme  keskuudessa,  Kuparisaa- 
relta  ja  muilta  suomalaisasutuksilta  tulleitten  varojen  vä- 
littäminen Suomessa  toimivalle  hätäaputoimikunnalle,  eri- 
näisissä, kiireellisimmissä  tapauksissa  avustuksen  lähettä- 
minen suoraan  niille  seuduille  Suomessa,  joissa  hätä  tunnet- 
tiin suurimmaksi  ja  avuntarve  kipeimmäksi. 

Amerikan  suomalaiset  sanomalehdet  eivät  suinkaan  unoh- 
taneet velvollisuuksiaan,  päinvastoin  ne  mitä  sytyttävim- 
millä  kirjoituksilla  virittivät  myötätuntoa  ja  uhrausmieltä 
siirtokansassamme.,  Kaikkialla  meikäläisten  asutuskeskuk- 
sissa valittiin  paikallisia  hätäaputoimikuntia,  jotka  järjes- 
tivät keräyksiä,  panivat  toimeen  iltamia  y.  m.  varojen  hank- 
kimiseksi. Eivät  missään  siihenastisessa  yleisessä  varojen 
keräämisessä  Amerikan  suomalaiset  olleet  osoittaneet  sel- 
laista yksimielisyyttä  ja  uhraavaisuutta  kuin  tässä,  isien- 
sä maassa  asuvien,  hätään  joutuneitten  veljiemme  ja 
sisariemme  avustamisessa.  Joiltakin  paikkakunnilta  varat 
lähetettiin  Hancockiin  Amerikan  Suomalaisten  Hätäapuko- 
mitealle,  joka  ne  edelleen  toimitti  Suomen  Hätäapukomitean 
sihteerille,  tohtori  Konrad  Relanderille,  joiltakin  suoraan 
Suomeen  joko  sikäläiselle  Hätäapukomitealle  taikka  jonkin 
seurakunnan  kirkkoherranvirastolle. 

Todistukseksi,  että  Amerikan  suomalaisten  lähettämä  apu 
tuli  mitä  kipeimpään  tarpeeseen,  olkoon  seuraava  tapaus: 
Hyrynsalmella  eräästä  torpasta  perheenisä  läksi  kylille  ruo- 
katarpeita etsimään  ja  äiti  jäi  lapsien  kanssa  kotiin ;  sen 
verran  heillä  oli  leipää,  että  joitakin  päiviä  säästeliäästi 
syöden  saattoivat  tulla  toimeen.  Mies  kävi  taloissa  ja  muu- 
allakin apua  pyytämässä,  mutta  kaikilla  tuntui  olevan  hätä 
kädessä  ja  niin  apu  jäi  saamatta.  Ei  tehnyt  mieli  tyhjin  kä- 
sin kotiinkaan  mennä.  Sillä  välin  lumituisku  tukki  tien,  niin 
ettei  torpan  vaimokaan  päässyt  lapsineen  kodistaan,  josta 
leipä  oli  tyyten  loppunut  ja  nälkäkuolema  alkoi  uhkailla. 
Hurskas  äiti  oli  oppinut  turvautumaan  Jumalaan,  joka  voi 
auttaa  siinäkin,  jossa  ihmisapu  näyttää  mahdottomalta. 
Niin  hän  huolensa  Herralle  uskon  luottamuksessa  kantoi.  Ja 
kun  hätä  oli  suurimmillaan,  oli  apukin  lähellä.  Pappilasta 
tultiin  hevosella,  perheenisä  mukana,  jauhoja  ja  muuta  ruo- 
katavaraa tuomaan  nälkiintyneelle  joukolle.  Hurskaassa 
kodissa  kiitettiin  Jumalaa,  joka  avun  antaa  ajallaan. 

Näin  pikainen  onnellinen  käänne  johtui  siitä,  että  Kupa- 
risaarella  asuvat  hyrynsalmelaiset  kokosivat  keskuudestaan 
jonkin  verran  rahaa  ja  lähettivät  sen  pastori  Wäyryselle 
pyytäen  häntä  ostamaan  sanotulla  rahalla  viljaa  ja  muita 
ruokatarpeita  ja  jakamaan  suurimmassa  tarpeessa  oleville 
ja  lupasivat  lähettää  lisää,  kun  ehtivät.  Ja  niin  pappilasta 
läksi  viljakuorma  liikkeelle,  josta  jaettiin  apua  moneen  puu- 
tetta kärsivään  perheeseen. 

Suomen  Hätäapukomitean  sihteerin  tohtori  Konrad  Re- 
landerin marraskuun  18  p.  1903  laatiman  tilityksen  mukaan 
lähettivät  Amerikan  suomalaiset  mainitulle  keskuskomite- 
alle kaikkiaan  203,579  markkaa.  Kun  tähän  summaan  las- 
ketaan nekin  varat,  jotka  täältä  lähetettiin  kirkkoherran 
virastoille  ja  paikallisille  aputoimikunnille,  niin  Amerikan 
suomalaisten  lähettämä  hätäavustus  voidaan  pitää  noin  nel- 
jännesmiljoonan markan  suuruisena  eli  Amerikan  rahassa 
$50,000.00. 

Niin  kunnioitettavan  suuri  kuin  pienen  siirtokansamme 
kokooma  avustus  olikin,  niin  se  sittenkin  riitti  vain  pieneltä 
murto-osalta  poistamaan  puutetta,  jota  kärsi  satatuhat- 
lukuinen  väestö.  Sen  asian  käsitti  Amerikan  Suomalainen 
Hätäapukomitea.  Siksi  se  ryhtyi  laajakantoisempiin  toi- 
miin Suomen  nälänhädän  lieventämiseksi.  Komitean  kyvy- 
käs jäsen  tohtori  Carl  Sorsen  matkusteli  New  Yorkissa, 
Chicagossa,  Minneapoliksessa  y.m.  selitellen  Suomessa  val- 
litsevaa nälänhätää  ja  siitä  seuraavaa  tuhoa,  joka  voipi 
saattaa  kuoleman  kymmenille  tuhansille.  Eivätkä  hänen 
matkansa  turhaan  menneetkään.  Chicagon  suuri  sanomaleh- 
ti "The  Daily  News"  puuttui  asiaan,  samoin  sikäläinen  ruot- 
salaisten sanomalehti  "Skandinavien",  jotka  kumpikin  jär- 
jestivät avunkeräyksen,  joka  tuotti  kymmeniä  tuhansia  dol- 
lareja. Sitä  paitsi  useat  muutkin  Chicagon  ja  Minneapolik- 
sen  muunkieliset  sanomalehdet  järjestivät  avunkeräyksiä 
Suomelle,  jotka  myöskin  tuottivat  tuhansia  dollareja. 

Laajimmalle  ulottuvan  ja  tuottavimman  avunkeräyksen 
järjesti  New  Yorkissa  ilmestyvä  hengellinen  viikkolehti 
Christian  Herald.  Sen  omistaja  ja  toimittaja  tohtori  Louis 
Klopsch  teki  erityisen  tutkimusmatkan  Suomeen  tutustuen 
nälkäalueen  vakavaan  tilanteeseen  sekä  pikaiseen  avun- 
tarpeeseen. Vedoten  laajaan  lukijakuntaansa,  Amerikan 
kristikansaan,  hänen  onnistui  saada  kokoon  satatuhatta 
dollaria  rahaa,  vaatteita  ja  laivalasti  viljaa,  mitkä  kaikki 
lähetettiin  Suomen  sikäläisen  hätäapukomitean  jaettavaksi. 
Amerikan  suomalaiset  lähettivät  tohtori  Klopschille  julkisen 
kiitoskirjeen  kiitollisuuden  osoitukseksi  hänen  jalomielises- 
tä hätääkärsivien  avustamistyöstään. 


VI. 


AATTEELLISIA  JA  KANSALLISIA 
PYRINTÖJÄ. 

VARHAISEMPI  AMERIKAN  SUOMALAINEN 
TYÖVÄENLIIKE. 

Työväenkysymys  kuuluu  niihin  viime  vuosisadan  neljään 
suureen  yhteiskunnalliseen  kysymykseen,  jptka  eivät  vielä- 
kään ole  saaneet  lopullista  ratkaisua.  Muut  ovat  raittius- 
aate,  naiskysymys  ja  rauhanaate. 

Työväenliike  alkoi  Amerikan  suomalaisten  keskuudessa 
1890  vaiheilla  puhtaasti  kansallisissa  merkeissä,  meikäläis- 
ten omaperäisenä  valistusharrastuksena.  Ensimmäinen 
Amerikan  suomalainen  työväenyhdistys  " Imatra"  perustet- 
tiin Brooklynissa,  N.  Y.  v.  1890.  Johtokuntaan  tulivat 
Johan  Koski,  Johan  F.  Grönlund,  D.  W.  Johnson,  V.  Lind- 
holm, Maria  Koski  ja  Helen  Linden.  Seuran  tarkoitus  mää- 
ritellään sen  säännöissä  seuraavasti:  " Yhdistyksen  tarkoi- 
tus on  Amerikassa  olevien  suomalaisten  sekä  aineellisen, 
että  henkisen  tilan  kehittäminen.  Yhdistyksen  jäseneksi 
pääsee  jokainen  15  ikävuotta  täyttänyt  mies  taikka  nainen, 
joko  sitte  Suomesta  tänne  siirtynyt,  taikka  täällä  suoma- 
laisista vanhemmista  syntynyt.  Seuran  jäsenten  tulee  käyt- 
täytyä siveellisesti,  ei  harjoittaa  juoppoutta  eikä  matkaan 
saattaa  ristiriitaisuutta  ja  häiriöitä  kokouksissa."  Yhdis- 
tys-pitää huolen  jäsentensä  avustamisesta  sairaustapauk- 
sissa sekä  kuolemantapauksessa  järjestää  hautauksen. 
Imatra-yhdistys  tuli  samalla  avunantoyhdistykseksi,  niin- 
kuin sen  englanninkielinen  nimi  "Imatra  Aid-Soeiety"  osoit- 
taakin. Säännöt  laillistutettiin  lokak.  14  p.  1891. 

Imatran  toiminta  oli  ensimmäisinä  viitenä  vuotena  lai- 
meanpuolista,  mutta  sen  jälkeen  merkittävän  vilkasta.  Sen 
toimesta  pidettiin  yllä  lauluseuraa  ja  yhteen  aikaan  soitto- 
kuntaakin. Se  oli  kirjevaihdossa  Suomen  Työväenyhdistyk- 
sen ja  Amerikan  Federal  Labor  liiton  kanssa,  virallisesti 
kuitenkaan  liittymättä  viimeksimainittuun  suureen  amerik- 
kalaiseen työväenliittoon.  Siirtolaisen  silloinen  toimittaja 
maisteri  Aksel  Järnefelt-Rauanheimo  kuului  siihen,  samoin 
toimittaja  maisteri  Esa  Eetu  Takala,  Suomen  nuorisoliik- 
keen johtomiehiä.  Imatran  johtokuntaan  noina  vuosina  kuu- 
luivat Johan  Laitinen,  Carl  Blomquist,  Isaac  Juselius,  Vic- 
tor Hall,  Eero  Helin,  Salomon  Laitinen,  Oskar  Granfelt, 
Kustaa  Helander,  F.  Berlin,  Victor  Prinsilä,  A.  Vilander  ja 
A.  Salo. 

Työväenyhdistyksiä  alkoi  ilmestyä  muillekin  Amerikan 
suomalaisten  pesäpaikoille,  toiset  niistä  kuuluivat  Imatra- 
pääyhdistykseen,  useimmat  kuitenkin  olivat  itsenäisiä  pai- 
kallisseuroja.  V.  1903  kuului  Imatra-liittoon  31  työväen- 
yhdistystä ja  jäseniä  noin  1,500.  Keski  valtioissa  ja  Län- 
nessä varsinkin  perustettiin  1890-luvulla  lukuisia  työväen- 
yhdistyksiä. Johtoaseman  saavutti  Hancockin,  Mich.  "Jousi- 
seura".  Calumetin  työväenyhdistyksessä  "Suomi-Seurassa" 
oli  sen  parhaimmillaan  ollessa  kaksisataa  jäsentä.  Tilastoa 
näistä  siirtokansamme  vanhimmista  työväenseuroista  puut- 
tuu, mutta  arvion  mukaan  oli  v.  1903  noin  80  työväenyhdis- 
tystä ja  niissä  3,000  jäsentä. 

Luokkarajoista  ei  vielä  paljon  tiedetty  1890-luvulla.  Vas- 
ta seuraavalla  vuosikymmenellä,  Amerikan  suomalaisen  työ- 
väenliikkeen saadessa  kansainvälisen,  luokkarajoja  koros- 
tavan leiman,  muuttuivat  suhteet.  Sama  henkilö  saattoi 
kuulua  seurakuntaan,  raittiusseuraan  ja  työväenyhdistyk- 
seen. Niinpä  mainittakoon  aikaa  kuvaavana  esimerkkinä, 
että  Fort  Braggissa,  Calif.  sama  mies  oli  raittiusseuran  ja 
työväenyhdistyksen  esimiehenä  sekä  seurakunnan  kirjuri- 
na. Fitchburgissa,  Mass.  seurakunta,  raittiusseura  ja  työ- 
väenyhdistys rakensivat  yhteisen  kirkon,  kukin  osallistuen 

siihen  yhtä  paljon.  Jumalanpalvelukset  pidettiin  kirkko- 
rakennuksen yläkerrassa,  raittius-  ja  työväenyhdistyksen 
kokoukset  alakerran  kokoussalissa.  Yhteisiä  suomalaisia 
kansanjuhlia  järjestämässä  olivat  toisin  paikoin  seurakun- 
ta, raittiusseura  ja  työväenyhdistys. 

Imatra-liitto.  Varhaisimmilla  Amerikan  suomalaisen 
työväenliikkeen  johtomiehillä  oli  tosi  tarkoituksena  siirto- 
kansamme työväenliikkeen  säilyttäminen  omaperäisenä, 
kansallisena  valistusharrastuksena.  Mutta  1900-luvulla  yhä 
lisääntyvän  siirtolaisuuden  vaikutuksesta  oli  keskuuteemme 
karttunut  melkoinen  joukko  sellaisia  työväenaatteen  kan- 
nattajia, jotka  korostivat  liittymistä  kansainväliseen  sosia- 
lidemokratiaan. Amerikan  suomalaisessa  työväenliikkeessä 
syntyi  muutamia  vuosia  kestävä  suuntataistelu. 

Gardnerissa,  Mass.  v.  1903  pidetyssä  työväenyhdistysten 
edustajakokouksessa  annettiin  Brooklynissä  toimivalle 
Imatra-liitolle  toimeksi  muodostaa  säännöt  sellaiseen  asuun, 
että  se  olisi  meikäläisen  työväenliikkeen  keskusvirastona, 
antaisi  paikallisille  työväenyhdistyksille  lupakirjoja  y.  m. 
Imatra  uudistikin  sääntönsä  ja  ne  uudelleen  laillistutti.  Mr. 
J.  Laitinen  liikkui  Imatran  puhujana  ja  seurojen  perusta- 
jana Idän  valtioissa  ja  muuallakin,  jonka  matkan  tulokse- 
na oli  lukuisien  uutten  työväenyhdistysten  perustamiset  siir- 
tokansamme keskuuteen.  Imatra-liiton  säännöt  olivat  siinä 
suhteessa  vapaat,  ettei  jäsenten  ollut  pakko  jonkin  puolu- 
een ehdokkaita  välttämättömästi  äänestää  luottamustoimiin 
ja  virkoihin,  vaan  yleisissä  vaaleissa  kukin  sai  äänestää  har- 
kintansa mukaan.  Ei  Imatra-liitto  myöskään  virallisesti 
liittynyt  amerikkalaiseen  sosialistipuolueeseenkaan.  Tar- 
koitus oli  säilyttää  meikäläinen  työväenliike  kansallisena. 

Mutta  tämä  Imatra-liiton  puolueeton  kannanotto  ei  tyy- 
dyttänyt jo  silloin  kansalliseen  työväenliikkeeseemme  kuu- 
luvia sosialistisia  aineksia,  jotka  alkoivat  muodostaa  työ- 
väenseuroissa  huomattavan  enemmistön.  He  alkoivat  yhä 
äänekkäämmin   vaatia   varsinaiseen  sosialistipuolueeseen 

liittymistä.  Niinpä  Clevelandissa,  Ohiossa,  syyskuussa  v. 
1904  pidetyssä  suomalaisten  työväenyhdistysten  edustajain 
kokouksessa  päätettiin  amerikkalaiseen  "The  Socialisty 
Party"  puolueeseen  liittyminen  ainakin,  mikä  koski  osallis- 
tumista pian  tapahtuviin  presidentin  ja  muitten  valtiollis- 
ten henkilöitten  vaaleihin,  joissa  oli  ehdottomasti  kannatet- 
tava sosialistien  ehdokkaita. 

" Työmies",  Worcesterissa,  Mass.  ilmestyvä  ja  työväen- 
aatetta kannattavien  kansalaistemme  keskuudessa  valta- 
asemaan  nouseva  sanomalehti,  alkoi  yhä  vaativammin  ja 
voimaperäisemmin  teroittaa  kansainvälistä  työväenaatetta. 
Seurauksena  oli,  että  Imatra-liitosta  alkoi  työväenyhdistyk- 
siä erota.  Siihen  kuului  v.  1906  enää  kuusi  osastoa.  Imatra- 
liittokin  pääyhdistyksenä  lakkasi;  mutta  vanha  Imatra-yh- 
distys jäi  eloon  entisine  periaatteineen,  avunantoyhdistys 
nimisenä  edistysseurana. 

Amerikan  Suomalainen  Työväenliitto,  joka  perustet- 
tiin Ironwoodissa,  Mich.  1903,  on  viimeinen  suomalaisen  työ- 
väenliikkeen johdon  omien  kansalaistemme  hallussa  säilyt- 
tämis- ja  omaperäisessä  kansallisessa  hengessä  työskente- 
lemisyritys.  Liiton  tarkoituksena  oli  Amerikan  suomalai- 
sen työväenliikkeen  johtaminen  sosialistisissa  puitteissa, 
kumminkaan  yhdistämättä  sitä  paremmin  amerikkalaiseen 
kuin  kansainväliseenkään  sosialistiyhtymään.  Tunnetulla 
pontevuudellaan  toimittaja  N.  J.  Ahlman  yritti  säilyttää 
meikäläisten  työväenliikkeen  siirtokansamme  omana  pyrin- 
tönä, niinkuin  sen  kunniakas  raittiusliikekin  oli  kansallinen. 

Amerikan  Suomalainen  Työväenliitto  ei  saavuttanut  tar- 
koituksiaan.  Ironwoodissa  pidetyssä  liiton  perustavassa 
kokouksessa  oli  edustajia  vain  kuudesta  työväenyhdistykses- 
tä. Suomalaisen  Työväenliiton  vuosikokouksessa  Duluthis- 
sa,  Minn.  v.  1904,  edustajain  enemmistö  asettui  niin  selväs- 
ti kansainvälisen  sosiaali-demokratian  kannalle,  että  voitiin 
helposti  huomata  oman,  Amerikan  suomalaisen  työväenliik- 


Aatteellisia  ja  kansallisia  pyrintöjä  101 


keen  muodostaminen  mahdottomaksi.  Niin  valtava  oli  jo 
silloin  työväenliikkeessä  kansainvälisyyden  ja  kaiken  työ- 
väestön yhteenliittyväisyyden  tunne. 


AMERIKAN  SUOMALAINEN  KANSALLISLIITTO. 

Suomen  sortovuosina  viime  vuosisadan  taitteessa  monen 
jalon  miehen  ja  naisen  täytyi  henkipattona  jättää  synnyin- 
maansa ja  paeta  ulkomaille  uskallettuaan  julkisesti  puolus- 
taa maansa  lakeja  ja  oikeuksia.  Toisia  vietiin  Venäjän  ja 
Siberian  vankiloihin  vuosikausiksi  virumaan.  Amerikkaan- 
kin näitä  Suomesta  karkoitettuja  saapui.  Mainittakoon  vain 
muutamat :  kreivi  Mannerheim,  sanomalehtimiehet  Eero 
Erkko,  K.  Brofelt  ja  Severi  Nyman  (Nuormaa). 

"Siirtolaisen"  muutettua  Brooklynista  Kalevaan,  Mich. 
kaivattiin  Brooklynissa  ja  New  Yorkissa  suomalaista  sano- 
malehteä. Kun  Helsingin  Päivälehden  kyvykäs  päätoimitta- 
ja Eero  Erkko  aivan  odottamatta  saapui  Amerikkaan,  ryh- 
dyttiin New  Yorkissa  uuden  suomalaisen  sanomalehden  pe- 
rustamispuuhiin  muodostamalla  osakeyhtiö  liikettä  tuke- 
maan. Tuloksena  oli  "Amerikan  Kaiku"  nimisen  sanoma- 
lehden ilmestyminen  v.  1902.  Harvinaisen  lyhyessä  ajassa 
se  sai  laajan  lukijakunnan  ja  johtavan  aseman  siirtokan- 
samme sanomalehdistön  keskuudessa. 

Toimittaja  Erkko  alkoi  "Amerikan  Kaiku"-lehdessä  pai- 
netuissa kirjoituksissaan  esitellä  sellaisen  yhteisen  suoma- 
laisen liiton  perustamista,  johon  voisivat  yhtyä  seurakunta- 
laiset, raittiusväki  ja  muihinkin  ryhmiin  ja  seuroihin  kuu- 
luvat ja  kuulumattomat  kansalaisemme  tehostamaan  hei- 
moushenkeä,  isänmaanrakkautta,  kansallistuntoa  ja  joka 
olisi  samalla  jonkinlaisena  Suomen  ja  Amerikan  suomalais- 
ten valistuspyrintöjen  yhdyssiteenä.  Tällaista  yhtymää  alet- 
tiin kutsua  "Kansallisliitoksi". 

Mainittu  esitys  sai  siinä  määrin  kannatusta,  että  asiaan 
innostuneet  pitivät  kokouksen  Ishpemingissä,  Mich.  elok. 

4  p.  1904.  Edustajiksi  tähän  perustavaan  kokoukseen  tuli- 
vat Eero  Erkko,  C.  J.  Anteli,  Severi  Nyman  ja  Victor  Heini 
Brooklynista,  N.  Y. ;  C.  Ahlskog,  Johan  Udell,  J.  Berg  ja 
G.  Blomgren  Chicagosta,  111.;  John  Rönnberg  Ashtabula- 
Harborista,  O.;  K.  Brofelt  ja  J.  W.  Dickley  Calumetista, 
Mich. ;  tohtori  J.  Jaakkola  Hancockista,  Mich. ;  V.  Malin 
Marquette'ista,  Mich.;  Verner  Nikander,  J.  J.  Ventälä  ja 
A.  Boulson  Negauneesta,  Mich.;  Mikko  Skyttä,  Jaakko  Ka- 
minen  ja  Matti  Löfberg  Ishpemingistä,  Mich.  Kokouksessa 
hyväksyttiin  liiton  viralliseksi  nimeksi  "  Amerikan  Suoma- 
lainen Kansallisliitto"  (The  Finnish  National  League  of 
America).  Liiton  erinäiset  tehtävät  järjestettiin,  sääntö- 
komitea  valittiin  ja  liiton  johtokunta  etupäässä  edellämaini- 
tuista Brooklynin  ja  Chicagon  edustajista. 

Kansallisliiton  toinen  yleinen  kokous,  samalla  vuosiko- 
kous, pidettiin  Chicagossa,  111.  kesäk.  23 — 24  p.  1905.  Lii- 
ton säännöt  vahvistettiin.  Merkitsemme  tähän  tarkoitusta 
ja  toimintaa  koskevan  pykälän:  " Tämän  Liiton  tarkoituk- 
sena on  olla  sekä  henkisessä  että  aineellisessa  suhteessa  yh- 
dyssiteenä Amerikan  suomalaisten  kesken,  herättää  ja  yllä- 
pitää heissä  kansallistuntoa  ja  isänmaan  rakkautta  ja  voin- 
tinsa mukaan  ottaa  osaa  valtiolliseen  toimintaan.  Liiton 
yhteyteen  voidaan  perustaa  hyväntekeväisyys-  ja  henki- 
vakuutusosastoja,  jos  mahdolliseksi  ja  tarpeelliseksi  näh- 
dään. —  Liiton  muodostavat  paikallisosastot,  jotka  ovat  pe- 
rustetut ja  toimivat  edellisessä  pykälässä  mainittujen  peri- 
aatteiden mukaan. "  Johtokuntaan  valittiin  J.  J.  Ventälä, 
Emil  Husso,  August  Raatikainen,  Henry  Nurmi  ja  Matti 
Löfberg,  Negauneessa  ja  Ishpemingissä  asuvia  luottamusta 
nauttivia  kansalaisiamme. 

Kansallisliiton  pyrkimyksen  meikäläisten  henkisten  ja 
aineellisten  voimien  keskittämiseksi  sellaiseksi  kansallis- 
voimaksi,  että  tarpeentullen  voitaisiin  suorittaa  suurempia, 
varoja  ja  voimia  kysyviä  kulttuuritehtäviä,  olisi  luullut  löy- 
tävän sellaisen  maaperän,  että  kaikkialle  kansalaistemme 
huomatuimmille  asuinpaikoille  olisi  perustettu  liiton  haara- 

osastoja,  mutta  niin  ei  käynyt.  Ainoastaan  muutamiin  paik- 
koihin sellaisia  perustettiin.  Ensi  innostuksen  laimennut- 
tua liiton  toiminta  hupeni  sangen  pieneen.  Sen  virittäjä  ja 
lietsoja,  toimittaja  E.  Erkkokin,  Suomen  valtiollisten  olojen 
väljennyttyä,  palasi  synnyinmaahansa  ja  "Amerikan  Kai- 
kukin" lakkasi  ilmestymästä.  Amerikan  suomalaisten  va- 
listuspyrinnöt  ja  harrastukset  kulkivat  kirkollisen  työn, 
raittiusliikkeen  ja  työväenaatteen  valtaväylissä  ja  niitten 
mukana  kirjallisuus-,  musiikki-  ja  voimisteluharrastukset- 
kin. 


NAISTEN  TASAARVOISUUSAATE. 

Viime  vuosisadan  lopulla  ja  tämänkin  vuosisadan  ensim- 
mäisellä vuosikymmenellä  "naiskysymys"  kuului  päivän 
tärkeimpiin  ja  valtavimpiin  kysymyksiin,  täydellistä  tasa- 
arvoisuutta  naisille  vaadittiin,  ja  tämän  kysymyksen  rat- 
kaisun jouduttamiseksi  oli  Amerikassa  lukuisia  naisyhdis- 
tyksiä. Mutta  suomalaisen  siirtokansan  keskuudessa,  jossa 
naisia  oli  vähemmän  kuin  miehiä,  varsinkin  vuoristovalti- 
oissa ja  Lännessä  sekä  yleensä  kaivosseuduilla,  ei  naisaate 
saanut  sanottavaa  merkitystä.  Suomesta  tulleet  tyttäret  ja 
perheenäidit  liittyivät  raittiusseuroihin  ja  seurakuntiin  se- 
kä uhrasivat  niihin  aikaansa  ja  varojaankin.  Tasa-arvoi- 
suus  oli  itsestään  ymmärrettyä,  jopa  saattoi  huomata  nais- 
palvontaakin. 

Kuitenkin  syntyi  muutamia  naisemansipatioaatetta  aja- 
via seuroja  siirtokansamme  keskuuteen.  Vanhin  niistä  lie- 
nee Brooklynissa,  N.  Y.  vuonna  1896  perustettu  nais- 
yhdistys, jonka  puheenjohtajana  toimi  rouva  Hanna  Järne- 
felt. Samalla  vuosikymmenellä  ilmestyi  naisyhdistyksiä  Ca- 
lumetiin,  Mich.,  Hancockiin,  Mich.,  Minneapolikseen,  Minn., 
San  Franciscoon,  Cal.  ja  muuallekin.  Kuparisaaren  innok- 
kain naisaatteen  valvoja  oli  Maggie  Waltz,  jonkin  aikaa  il- 
mestyvän "Naislehden"  toimittaja. 

Samoihin  aikoihin  perusteltiin  suomalaisten  pesäpaikkoi- 
hin, varsinkin  Länteen  niinsanottuja  "sisarseuroja".  Ne  ei- 
vät varsinaisesti  ajaneet  naisaatetta,  vaan  pääasiallisesti 
toimivat  sairastusavunantoyhdistyksinä,  joiden  jäsenet  tu- 
kivat toisiaan  sairauden  ja  aineellisen  ahdingon  aikana. 
Niitä  on  vieläkin  toiminnassa  monin  paikoin  Lännessä  asu- 
vien suomalaisten  keskuudessa. 


KALEVAN  RITARIKUNTA. 

Perustamiseen  johtavat  aatteet  ja  tarkoitus.  Muu- 
tamat Montanan  kivihiilikaivoksilla  Sandcouleessa  ja  Bel- 
tissä  asuvat  suomalaiset  vuonna  1894  keskustelivat  ja 
neuvottelivat  keinoista,  joilla  voitaisiin  Suomen  kansan 
luonteen  tunnettuja  heikkouksia:  kateutta,  ennakkoluuloa 
ja  alituisesti  toistensa  kanssa  vähäpätöisimmistäkin  asiois- 
ta johtuvaa  kinailua  vähentää  ja  kitkeä,  samalla  kasvattaa 
veljeys-  ja  heimoushenkeä,  toistensa  ymmärtämystä  ja  kun- 
nioittamista, silloinkin  kuin  mielipiteet  ovat  eroavia,  sillä 
parhaiden  voimien  tuhlaus  keskenäisissä  kinasteluissa,  Ka- 
lervon ja  Untamon  tuhotöihin  verrattava,  ja  toistensa  pyr- 
kimysten ja  saavutusten  hävittäminen  heikontavat  ja  ku- 
luttavat siirtokansamme  henkisiä  ja  aineellisia  voimia,  riis- 
täen niitä  tuloksia,  joita  jo  on  saavutettu  ja  tulevaisuudes- 
sa saavutetaan  kansakuntain  yhteisessä  sivistystyössä  täs- 
sä suuressa  tasavallassa.  Parisen  vuotta  harkinnan  ja  kes- 
kustelun alaisena  olleen,  veljeys-  ja  heimoushenkeen  poh- 
jautuvan seuran  tarkoitusperä  alkoi  selvetä  ja  ryhdyttiin 
tekemään  kirjoitettuja  suunnitelmia  ja  säännöstelyjä  toi- 
menpiteistä ja  menettelytavoista,  joilla  uskottiin  voitavan 
tehokkaimmin  vaikuttaa  kauasulottuvan,  veljeysrakkauteen 
perustuvan  kansallishengen  virittämiseksi,  lietsomiseksi  ja 
kehittämiseksi. 

Hyvin  järjestetyn,  varmoja  perustotuuksia  ja  horjumat- 
tomia periaatteita  noudattavan,  Suomen  kansan  luonteeseen 

sovelletun,  omatapaisena  toimivan,  suljetun  seuran  perus- 
taminen katsottiin  tehokkaimmaksi  ja  tarkoitukset  parhai- 
ten perillevieväksi.  Suuret  amerikkalaiset  salaseurat  tun- 
tuivat monissa  menettelytavoissaan  sekä  saavutuksissaan 
kiinnittävän  huomiota  ja  antavan  esimerkiksi  kelpaavia 
suuntaviivoja  ja  toimintamuotoja  suomalaiselle  kansallis- 
ja  veljeysaatteeseen  perustettavalle  salaseuralle,  mutta  toi- 
saalta niissä  tuntui  olevan  paljon  suomalaiselle  luonteelle 
vierasta  ja  karkoittavaa,  samalla  kuin  niistä  puuttui  Kale- 
van kansalle  ominaista  ja  lämmittävää  kansallishenkeä,  jos- 
ta syystä  oli  perustettava  sellainen  seura,  joka  sisäisessä 
toiminnassaan  ja  ulospäinpyrkivässä  tarkoituksessaan  lä- 
hinnä vastaisi  suomalaisen  heimoushengen  vaatimuksia  ja 
kuitenkin  työtavoissaan  ja  järjestyksessään  seuraisi  suur- 
ten amerikkalaisten  veljeyttä  viljelevien  ja  keskenäistä 
avunantoa  noudattavien  salaseurojen  varmoja  latuja. 

Eräänä  sunnuntai-iltana,  tammikuussa  1898  kokoontui 
Beltin  suomalaiseen  kirkkoon  pienehkö  joukko  miehiä:  John 
Stone,  Jussi  Jääskeläinen,  Daniel  Kuona  ja  Matti  Rautio. 
Siinä  pienessä  kokouksessa  lausuttiin  Kalevan  Ritarikun- 
nan syntysanat.  Siellä  myöskin  sovittiin  suurin  piirtein 
niistä  aatteista  ja  tarkoitusperistä,  joita  vastaperustetulta 
seuralta  vaaditaan,  veljeysliitolta,  jonka  tehtäväksi  suunni- 
teltiin siirtokansamme  jäsenten  toistensa  ymmärtämyksen 
ja  keskenäisen  sovinnollisuuden  tehostaminen.  Ritarikun- 
nan itsehallinto  oli  aina  oleva  jäsenvaltainen,  niin  etteivät 
ryhmäkunnat  pääsisi  määräämään  sen  asioita  ja  toimintaa. 
Erityisesti  myöskin  korostettiin  sitä  seikkaa,  että  siihen 
kiinnitetään  ainoastaan  valioväkeä,  kansan  parhainta  aines- 
ta, henkilöjä,  joilla  ennenkaikkea  on  tosi  halu  jatkuvasti 
uhrautua  siirtokansamme  kohottamistyöhön,  veljeys-  ja  hei- 
moushengen istuttamiseksi,  kastelemiseksi  ja  vaalimiseksi, 
mikä  tapahtuu  vapaaehtoisena  rakkauden  työnä,  omia  pyy- 
teitä tavoittelematta.  Näin  laskettiin  perustus  Kalevan  Ri- 
tarikunnan ensimmäiselle  seuralle,  jolle  pantiin  nimeksi 
Pellervoisen  Maja  No.  1.  Jäseniksi  siihen  liittyivät  Johan 

Stone,  Jussi  Jääskeläinen,  Daniel  Kuona,  Matti  Rautio,  Joo- 
nas Koski,  Lauri  Nevala,  Oskar  Nieminen,  Evert  Auren, 
Johan  Talso(  myöhemmin  lääkäri),  Mikko  Klippa  ja  Johan 
Pakka.  Toukok.  14  p.  pidettiin  ensimmäinen  sääntöjen  mu- 
kainen kokous,  joka  tuli  portaaksi  vastaisille,  muillekin  suo- 
malaisasutuksille perustetuille  "majoille". 

Ritarikunnan  säännöt  kun  saatiin  Montanan  valtion  la- 
eissa vahvistetuiksi,  inkorporatuiksi,  alettiin  perustella  pai- 
kallisseuroja  kansalaistemme  huomatuimmille  pesäpaikoille 
kaikkialle  Yhdysvalloissa  ja  Canadassakin.  Yksityiset 
" majat"  edelleenkin  lainasivat  nimensä  Kalevalasta.  Esi- 
merkkeinä mainittakoon  Ilmarisen  Maja,  Nyyrikin  Maja, 
Kaukomielen  Maja,  Panun  Maja.  Niinkuin  edellä  on  vii- 
tattu, jäsenten  valinta  tapahtuu  huolella.  Kelpoisuusvaati- 
mukseen kuuluu  hyvä  maine,  siveellinen  maailmankatsomus, 
harkinta  ja  pidättyväisyys  puheissa,  luotettavaisuus  y.  m. 
Jumalankieltäjiä  ei  hyväksytä.  Ritarikunta  ei  estä  jäseni- 
ään kuulumasta  seurakuntaan  eikä  valistusta  ja  siveel- 
lisyyttä tehostaviin  yhdistyksiin,  pikemmin  suosittelee. 

Ritarikunnan  sääntöihin  pohjautuva  naisjärjestö  Kalevan 
Naiset  (Ladies  of  Kaleva)  perustettiin  v.  1902.  Kalevan 
Naisten  paikallisseurat  käyttävät  erisnimenään  "Tupa",  esi- 
merkiksi Annikin  Tupa,  Mielikin  Tupa,  Ainon  Tupa,  Aal- 
lottaren Tupa.  Nimet  ovat  Kalevalasta  lainattuja,  samoin 
kuin  "majojenkin"  nimet.  Jäsenkelpoisuusvaatimukset  ovat 
samat  kuin  miehilläkin. 

Kalevalaisten  toiminnan  suuntaviivoja.  Ne  pyrki- 
mykset, joita  tehostamaan  Kalevan  Ritarikunta  on  perus- 
tettu, ovat  ensi  sijassa  sen  omien  jäsenten  kasvattaminen 
ja  valistaminen  korkeimpia  elämänarvoja  omimaan  sekä 
omaperäistä  suomalaista  sivistystä  vaalimaan.  Tässä  hei- 
moushengen  ja  kansallistunnon  sytyttelemis-  ja  lietsomis- 
työssä  on  "majoilla"  ja  "tuvilla"  monipuolinen  tehtävä. 
Niinpä  kokousten  yhteyteen  usein  järjestetään  kasvattavia 
keskustelukysymyksiä,  pidetään  puheita  ja  luentoja,  jotka 

ovat  omiaan  kasvattamaan  ja  kohottamaan  mieltä  ja  teroit- 
tamaan sekä  kansallisia  että  yksityisiä  velvollisuuksia.  Pu- 
hujina ja  luennoitsijoina  omien  voimien  lisäksi  on  käytetty 
seuraan  kuulumattomiakin.  Tarkoituksenmukaista  suoma- 
laista valistuskirjallisuutta  on  hankittu  jäsenten  luettavak- 
si. Toisin  paikoin  on  käsinkirjoitettu  sanomalehti  silloin  täl- 
löin tuonut  terveellistä  vaihtelua  kokousten  ohjelmaan,  uu- 
tisia ja  tietoja  jakaen.  Muutamien  majojen  ja  tupien  yh- 
teyteen on  perustettu  "nuorisoliittojakin",  joiden  tarkoituk- 
sena on  tutustuttaa  Amerikassa  syntynyttä  ja  kasvanutta 
nuorisoa  Suomen  kansan  historiaan,  kirjallisuuteen  ja  hei- 
moushenkeen. 

Jäseniensä  vaaliminen  sairauden  ja  aineellisen  ahdingon 
aikoina  kuuluu  majojen  ja  tupien  keskeisimpiin  tehtäviin 
ja  velvollisuuksiin.  Sairaita  käydään  katsomassa  kotona  ja 
sairaaloissa.  Missä  hoitoa  tarvitaan,  sinne  sitä  hankitaan, 
samoin  myöskin  avunantoa  puutteessaoleville  huolletaan. 
Milloin  sairaala-  ja  lääkärikustannukset  nousevat  perheen 
tai  yksityisen  maksukykyä  suuremmiksi,  tarjotaan  auttavaa 
kättä  niiden  suorittamiseen. 

Monista  muista  Amerikan  suomalaisten  valistuspyrin- 
nöistä  Kalevan  Ritarikunta  eroaa  siinä,  että  sen  suoritta- 
ma aatteellinen  ja  kansallinen  valistustyö  tapahtuu  mahdol- 
lisimman vähä-äänisesti,  melkeinpä  huomaamattomasti,  mi- 
tä ei  juuri  panna  merkille.  Se  johtuu  etupäässä  siitä,  että 
kalevaisten  kokoukset  yleensä  ovat  yleisöltä  suljettuja.  Toi- 
sinaan kyllä  heidän  toimestaan  järjestetään  yleisöllekin  ti- 
laisuuksia, sellaisista  mainittakoon  Kalevalan  ilmestymisen 
vuotuiset  muistojuhlat  sekä  ohjelmatilaisuudet  ja  juhlat, 
varsinkin  suurmiestemme  Lönnrotin,  Runebergin,  Snellma- 
nin ja  Topeliuksen  muistoksi.  Puheet  ja  luennot  silloin  kä- 
sittelevät Suomen  kulttuurihistoriaa  taikka  mainittujen 
suurmiesten  elämänvaiheita.  Kalevaisten  toimesta  alettiin 
myöskin  järjestää  siirtokansamme  viettämiä  Suomen  itse- 
näisyysjuhlia. Tämä  järjestely  tapahtuu  niin,  että  kullakin 
suomalaisella  paikkakunnalla  kaikki  valistusseurat  sekä  seu- 

rakunnat  yhdessä  osallistuvat  itsenäisyysjuhlan  toimeen- 
panoon ja  viettoon,  kukin  seura  ja  seurakunta  valiten  yhden 
tai  useita  edustajia  yhteiseen  juhlakomiteaan.  Sillä  taval- 
la on  monin  paikoin  vietetty  sangen  onnistuneita,  ohjelman- 
sa puolesta  musiikillisestikin  arvokkaita  juhlia,  joissa  siir- 
tokansamme parhaat  puhujat  ovat  mieliä  lämmittäneet,  kan- 
sallishenkeä  kohottaneet  ja  Suomi-rakkautta  lietsoneet.  Ai- 
neelliset tulot  on  luovutettu  Suomen  orpolasten  laitokselle, 
" Kotia  Kodittomille  Yhdistykselle".  "Äitienpäivän"  vietos- 
ta Kalevan  Naiset  ovat  erityisemmin  huolehtineet,  mutta 
myöskin  seurakunnat  ovat  järjestäneet  Amerikan  Äitien- 
päivinä juhlatilaisuuksia. 

Sitä  uutterammin  kalevaiset  seurakuntiin,  raittiusseuroi- 
hin  ja  muihin  valistusta  harrastaviin  yhdistyksiin  kuulu- 
vina osallistuvat  niitten  toimintaan.  Kun  he  yleensä  ovat 
paikkakuntansa  kyvykkäintä  ja  yhteisten  asiain  hoitoon 
harjaantuneinta,  luottamusta  ja  kunnioitusta  nauttivaa  vä- 
keä, on  siitä  ollut  seurauksena  heidän  kiinnittämisensä  huo- 
mattavimpiin luottamustoimiimme.  Kalevan  Ritarikuntaan 
kuuluvia  tapaa  kirkkovaltuustoissa,  pyhäkoulunopettajina, 
ompeluseurain  johtajina,  kirkolliskokousten  ja  konferens- 
sien edustajina,  Suomi-Synoodin  kustannusliikkeen  johto- 
kunnassa, joskus  myöskin  Suomi-Opiston  johtokunnassa, 
raittiusseurain  esimiehinä  ja  muina  toimihenkilöinä,  S.K.R. 
Veljeysseuran  johtokunnan  jäseninä,  raittiusliittojen,  mu- 
siikki- ja  voimisteluliittojen  johtokunnissa,  sanomalehtien 
toimittajina  ja  useiden  luottamusta  vaativien  liikeyhtymäin 
johtoasemissa  y.  m.  m.  Näin  ollen  osallistuvat  "kalevaiset" 
yleensä  siirtokansamme  kaikkiin  henkisiin  ja  taloudellisiin- 
kin harrastuksiin  ja  pyrintöihin. 

Erityisesti  mainittakoon  Kalevan  Ritarikunnan  osanotto 
Turun  Yliopiston  aineelliseen  avustamiseen,  varsinkin  va- 
rojen keräämiseen  siirtokansaltamme,  jonka  keräyksen  jär- 
jestämisessä sillä  on  merkillepantava  ansio.  Suomen  kult- 
tuuria edustavat,  siirtokansamme  luona  vierailleet  Suomen 
miehet  ovat  saaneet  kalevaisilta  sellaisen  kohtelun  ja  arvon- 

annon  sekä  edustamalleen  asialle  myötätunnon  ja  avun- 
annon, mikä  on  ollut  molemminpuoliseksi  rakennukseksi 
valtameren  kummallakin  puolella  asuvien  suomalaisten  yh- 
teisessä valistustyössä. 

Lausuntoja  Kalevan  Ritarikunnasta.  Kalevaisten 
kokoontuessa  heinäk.  7  p.  1922  kirjoitetaan  Amerikan  Suo- 
mettaren toimitusosastossa  seuraavat  ritarikuntaa  kauniis- 
ti kuvaavat  rivit : 

"Ensi  maanantaina  t.k.  10  p.  kokoontuvat  kalevalaisten 
järjestön  edustajat,  naiset  ja  miehet,  viitisen  päivää  kestä- 
vään kokoukseen  Conneautissa,  Ohiossa." 

"Tällä  veljeys-  ja  sisarjärjestöllä  on  oma  tärkeä  merki- 
tyksensä kansallisessa  sivistys-elämässämme,  erittäinkin 
tänä  kansallisen  rikkinäisyyden  aikana,  jolloin  veljeyttä 
niin  vähä  tunnetaan  ja  tunnustetaan  ja  jolloin  itse  taiste- 
luunkin väsähtäneinä  monilla  tahoilla  katsellaan  avuttomi- 
na toisiinsa,  tahtomatta  ja  ymmärtämättä  ojentaa  toisilleen 
veljen-kättä." 

"Kalevalaisten  järjestöä  on  usein  "tuhmin  tuomittu"  ja 
siihen  karsain  katsottu  ainoastaan  siksi,  ettei  sitä,  parem- 
min kuin  muitakaan  suljettuja  veljeyskuntia,  tunneta  sisäi- 
siltä toiminnoiltaan,  minkä  vuoksi  ennakkoluuloisen  mieli- 
kuvituksen sallitaan  siitä  langettaa  asiattomia,  epäoikeutet- 
tuja tuomioita.  Muodostaessaan  ikäänkuin  kansallisen  per- 
hepiirin, jossa  jokainen  sen  jäsen  voi  tuntea  olevansa  suo- 
jassa ulkopuolisen  maailman  temmellykseltä,  on  järjestö 
kaikilta  toiminnoiltaan  suljettu  ja  siinä  mielessä  salainen. 
Mutta  lopullisilta  seurauksiltaan  ja  tuloksiltaan  se  on  kui- 
tenkin julkinen,  sillä  järjestön  kasvattavan  hengen  toivo- 
taan luonnollisesti  tulevan  näkyviin  sen  jäsenten  jokapäi- 
väisessä elämässä  ja  epäilemättä  se  tuleekin  siellä,  missä 
eletään  seuran  aatteille  uskollista  elämää." 

Edelleen  Amerikan  Suometar  toimitusosastossaan  kir- 
joittaa Kalevan  Ritarikunnasta  kesällä  1926:  "Olkoonpa 
kunkin  käsitys  Kalevaisten  järjestöstä  millainen  tahansa, 


110      Amerikan  suomalaisten  sivistyshistoria 


joko  ystävällinen,  väliäpitämätön  tai  vihamielinen,  niin  ter- 
veen järjen  mukaisesti  ei  kuitenkaan  voida  kieltää,  että  Ka- 
levan Ritarien  ja  Kalevan  Naisten  periaatteisiin  sisältyy 
voimaa,  yhteenliittyvää  henkeä  ja  kestäviä  innostuksen 
aiheita." 

"Selvempiä  ulkokohtaisia  todistuksia  tästä  seikasta  ovat 
ne  joka  toisena  vuotena  tapahtuvat  yleiset  kokoukset  ja  juh- 
lat, joihin  kaikilta  maan  kulmilta  saapuvien  edustajain  ja 
muiden  asianharrastajain  luku  on  suhteellisesti  hyvin  run- 
sas. Ja  onhan  Kalevalaisilla  olemassa  olonsa  perusaate,  jo- 
hon suurin  piirtein  sisältyvät  eräät  oleelliset  ja  kauneimmat 
vaistot,  mitä  saman  heimon  jäsenillä  tulisi  olla,  nimittäin 
kunnioitettava  tietoisuus  menneisyydestä  kaikkina  vaiheina, 
tajunta  yhteisistä  erikoislaatuisista  sivistysmuodoista,  hei- 
molaisuuden  aiheuttama  vastuunalaisuuden  tunne  toistem- 
me puolesta  ja  vihdoin  kansallisen  säily tysvaiston  velvolli- 
suudet tulevaisuuteen  nähden.  On  itsestään  selvää,  että  tä- 
män suuntaisen  peruskäsitteiden  varaan  rakennettu,  tahto- 
va, harkitseva  ja  järjestyksellinen  toiminta  on  voinut  luo- 
da yhdistyksiä,  joiden  elinvoima  ei  ehdy  niin  kauan  kuin 
Amerikan  suomalaisten  olemassa  olosta  voidaan  puhua." 

Matkakertomuksessaan  " Helsingistä  Astoriaan"  kirjoit- 
taa professori  Antti  Pietilä  seuraavaa: 

"Amerika  on  salaseurojen  maa.  Tämä  meiltä  suomalai- 
silta yhä  vielä  suorastaan  peloittava  yhdyselämän  muoto  on 
niin  levinnyt,  että  kaikkein  useimmat  amerikalaiset  kuulu- 
vat johonkin  epälukuisista  salaseuroista.  Monet  salaseurat 
ovat  valtavia  järjestöjä,  joiden  jäsenmäärä  luetaan  sadois- 
sa tuhansissa  ja  miljoonissa,  jos  kohta  taas  toiset  ovat  ai- 
van pieniäkin.  Ne  ovat  yleisesti  rakennetut  yleishumaani- 
selle  pohjalle,  mutta  amerikalaisuus  on  samalla  ikäänkuin 
itsestään  selvänä  edellytyksenä  ja  kelpoisuusvaatimuksena. 
Viljellään  veljeyttä  ja  keskenäistä  avunantoa  sekä  yleensä 
rauhallista  kosketusta  ihmisten  välillä." 


Aatteellisia  ja  kansallisia  pyrintöjä 

Kalevan  Ritarikunta  ei  ole  siirtokansamme  laajimpia  yh- 
distyksiä, joskaan  se  ei  ole  pienimpiäkään.  Siihen  kuuluu 
nykyjään  34  "majaa"  ja  38  "tupaa".  Harvassa  tapauk 
sa  jäsenluku  ylittää  sadan,  tavallisimmin  se  vaihtelee  puo- 
lensadan molemmin  puolin.  Ne  ovat  yleisimpiä  siirtokan- 
samme taajaväkisillä  pesäpaikoilla  Yhdysvalloissa  ja  joita- 
kin on  Canadassakin. 


VII. 


AMERIKAN  SUOMALAISEN  RAITTIUS- 
LIIKKEEN KUKOISTUSAIKA. 

VUOSIKOKOUKSET  JA  RAITTIUSSEURAT. 

Siirtokansamme  raittiusliikettä  johtavat  pääyhdistykset 
järjestivät  vuosikokouksensa  suviseen  aikaan,  tavallisimmin 
kesä-  ja  heinäkuuhun.  Kolme  ja  neljäkin  päivää  kestivät 
nuo  erinäisissä  suhteissa  koko  kansallisuuttamme  edustavat 
kokoukset,  joissa  keskusteltiin  paitsi  raittiuden  tehostami- 
sesta meikäläisten  keskuudessa,  myöskin  kansanvalistussei- 
koista  ja  -toimenpiteistä.  Muutamissa  raittiusväen  vuosi- 
kokouksissa oli  niin  paljon  osanottajia,  että  voidaan  puhua 
jossakin  merkityksessä  kansallisista  valtiopäivistä,  joihin 
lukuisan  edustajiston  välityksellä  ei  osallistunut  koko  siir- 
tokansamme vain  Yhdysvalloista,  vaan  Canadastakin.  Sel- 
laisena mainittakoon  S.  K.-R.-Veljeysseuran  v.  1903  vuosi- 
kokous, jossa  oli  103  edustajaa,  ollen  suurimpia  meikäläis- 
ten edustajakokouksia.  Veljeysseuran  johtokuntaan  silloin 
valittiin  Mikko  Skyttä  esimieheksi,  J.  M.  Mattila  varaesi- 
mieheksi,  Jaakko  Kaminen  kirjuriksi,  J.  H.  Jasberg  kassa- 
mieheksi  sekä  muiksi  jäseniksi  Matti  Pesämäki,  Esa  Torkko 
ja  Alex  Pantti.  Viimeksimainittu  oli  toiminut  parisenkym- 
mentä vuotta  Veljeysseuran  kirjurina  ja  halusi  siitä  toimes- 
ta luopua. 

Muissa  samana  kesänä  pidetyissä  pääyhdistysten  vuosi- 
kokouksissa oli  edustajia  suhteellisesti  paljon  vähemmän. 
Raittiuden  Ystävien  vuosikokouksessa  oli  edustajia  24,  Idän 
Suomalaisen  Raittiusyhdistyksen  vuosikokouksessa  25  ja 
Lännen  Suomalaisen  Raittiusliiton  vuosikokouksessa  aino- 
astaan 16  edustajaa. 

Suuri  raittiusjuhla.  Vuosikokousten  jälkeen  tavattiin 
viettää  raittiusjuhla,  joka  sovitettiin  joko  lauantaiksi,  myö- 
hempinä vuosina  sunnuntaiksikin.  Onnistuneimpia  ja  osan- 
ottoon katsoen  kaikkein  suurimpia  raittiusjuhliamme  vietet- 
tiin Ishpemingissä,  Mich.  kesällä  1903.  Se  tavallaan  kuvaa 
raittiusliikkeemme  kukoistusta  tämän  vuosisadan  ensimmäi- 
sellä vuosikymmenellä. 

Suomalaisten  raittiusliikettä  ihaileva  ja  tehostava,  vaiku- 
tusvaltainen kaivoskapteeni  John  Penkill,  Elyssä,  Minn.  sai 
järjestetyksi  suomalaisten  raittiusjuhlille  harvinaisen  huo- 
kean kyytimaksun  Pohjois-Minnesotan  rautakaivoksilta 
Elystä,  Soudanista,  Evelethistä,  Virginiasta  ja  Hibbingistä. 
Seurauksena  oli,  että  raittiusväki  tuli  sieltä  kahdella  yli- 
määräisellä junalla  Ishpemingiin,  mukanaan  soittokunnat, 
laulukuorot,  voimistelijat  y.  m.  Amerikan  ja  Suomen  sekä 
raittiuslippuineen  1500-henkisenä  joukkona.  Kuparisaaren 
raittiusväkeä  tuli  500  ylimääräisellä  junalla,  400  henkeä 
Ironwoodin  perukalta,  saman  verran  Republicista  ja  Crystal 
Fallsista  sekä  sankat  parvet  Negauneesta,  Palmerista,  Mar- 
quette'ista  y.  m.  Juhliva  suomalainen  raittiusväki  arvioitiin 
5000  hengeksi.  Neljä  henkeä  rinnakkain  käveli  juhlakulkue 
ja  se  oli  toista  mailia  pitkä.  Juhlakentällä  suoritettiin  har- 
vinaisen innostava,  raittius-  ja  kansallishenkeä  kohottava 
ohjelma,  johon  osallistuivat  soitto-  ja  laulukuorot  sekä  lu- 
kuisat puhujat.  Mainittakoon  siirtokansamme  kutsumana 
Suomesta  saapuneen  juhlapuhujan  opettaja  Hyttisen  lenno- 
kas juhlapuhe  sekä  kapteeni  Penkillin  englanninkielinen 
raittiuspuhe. 

Juhlan  yhteydessä  pidettiin  vuotuiset  laulu-  ja  soittokil- 
pailut.  Siihen  osallistuivat  Elyn,  Hancockin  ja  Ishpemingin 
kuorot,  Wakefieldin,  Amasan,  Hibbingin,  Soudanin  ja  Elyn 
soittokunnat.  Laulukilpailussa  palkittiin  H.  Haapasen  joh- 
tama Ishpemingin,  J.  Wargelinin  johtama  Hancockin  ja  E. 
Björkmanin  johtama  Elyn  kuoro  ja  soittokunnista  K.  Klee- 
molan johtama  Elyn  ja  V.  Taipaleen  johtama  Hibbingin 
soittokunta.  Soudanin  soittajat  saivat  ylimääräisen  palkin- 

non.  Juhlain  lopettajaisiksi  oli  järjestetty  konsertti  Suomi- 
Opiston  hyväksi  erääseen  kaupungin  tilavimpaan  kokous- 
huoneeseen. Siitä  muodostui  juhlien  huippukohta  runsaine 
musiikkiesityksineen,  raittiutta  ja  kansallishenkeä  uhkuvi- 
ne  puheineen. 

Paikkakunnan  englanninkieliset  sanomalehdet  antoivat 
raittiusjuhlasta  aivan  yllättävät  arvostelut.  Sellaisia  juhlia 
he  eivät  olleet  milloinkaan  odottaneet  suomalaisilta.  He  oli- 
vat tottuneet  tiedottamaan  meikäläisistä  kaikkea  sellaista, 
joka  oli  omiaan  alentamaan  kansallisarvoamme.  Nyt  he  kat- 
selivat suomalaisia  toiselta,  paljon  valoisammalta  näkökul- 
malta ja  näkivät  heidät  raittiina,  edistysmielisenä  ja  sivis- 
tyneenä kansallisuutena.  Ja  tosiaankin,  edellämainittu  suu- 
ri raittiusjuhlamme  ylitti  kaikki  siihenastiset  Ishpemingis- 
sä  vietetyt  yleiset  juhlat  niin  osanoton  runsauteen  kuin 
myöskin  ohjelman  arvokkuuteen  katsoen.  Siitä  saakka  on- 
kin niin  Ishpemingissä  kuin  muuallakin  Marquette-kauntis- 
sa  suomalaisen  nimi  saanut  ansaitun  arvon  ja  kunnioituk- 
sen. Kansallisella  raittiusliikkeellämme  on  tässä  kansallis- 
maineemme  saavutuksessa  kunniakas  osansa,  joskin  siihen 
yhtä  suurena  tekijänä  osallistuu  voimaperäinen  kirkollinen- 
kin työmme. 

Toistenkin  suomalaisten  pääyhdistysten  järjestämät  rait- 
tiusjuhlat samana  kesänä,  vaikka  eivät  osanoton  runsaudes- 
sa eivätkä  ohjelman  rikkaudessa  voineet  kohoutua  Veljeys- 
seuran  "suur-juhlan"  tasolle,  kuitenkin  paikkakunnillaan 
vaikuttivat  kansallisuuttamme  kohottavasti.  Sellaisina  mai- 
nittakoon Raittiuden  Ystäväin  juhla  Iron  Beltissä,  Wis., 
Idän  Suomalaisen  Raittiusliiton  juhla  Pawtucketissa,  Conn. 
sekä  Lännen  suomalaisen  raittiuskansan  juhla  Franklinissa, 
Wash. 

RAITTIUSPUHUJIA  KUTSUTAAN  SUOMESTA. 

Seuratessamme  sanomalehdistön  avulla  Suomen  h< 
vää  raittiusliikettä  luentokursseineen,  raittiuskouluineen, 
lastenopetuksineen,  Toivonliittoineen  y.  m.  huomasimme, 
kuinka  paljon  meillä  olisi  oppimista  isiemme  maan  voi- 
maperäisestä raittiustyöstä.  S.  K.-R.-Veljeysseuran  toivo- 
muksena oli  jo  pitkän  aikaa  ollut  se,  että  voitaisiin  kutsua 
kyvykäs  raittiuspuhuja  Suomesta  luennoimaan  siirtokan- 
samme lukuisiin  raittiusseuroihin.  Veljeysseuran  vuosiko- 
kous oli  asialle  myötätuntoinen  ja  tekemällään  päätöksel- 
lä antoi  johtokunnalle  tehtäväksi  kutsua  Suomesta  rait- 
tiuspuhujan,  niin  pian  kuin  taloudellinen  tila  y.  m.  asian- 
haarat sallivat.  Asiassa  päästiin  niin  pitkälle,  että  kesällä 
v.  1903  saatiin  tänne  vähäksi  aikaa  Suomessa  tunnettu  ja 
Suosittu  raittiuspuhuja,  kansakoulunopettaja  Kalle  Hytti- 
nen. Kaksi  kuukautta  hän  kierteli  meikäläisten  asuinpai- 
koilla Idän  valtioissa,  Ohiossa,  Illinoisissa  ja  Michiganissa. 
Mutta  kun  hän  ei  saanut  koulutehtävistään  virkavapautta, 
täytyi  hänen  katkaista  onnistunut  puhujamatkansa  ja  rien- 
tää Viipuriin.  Käymättä  jäivät  Minnesotan  lukuisat  rait- 
tiusseurat,  vuoristovaltiot  ja  laaja  Länsi.  Opettaja  Hytti- 
sen raittiuspuheet  liikkuivat  kasvatusopin  aloilla.  Kun  hän 
•  höysti  puheensa  kertomuksilla  ja  kaskuilla,  olivat  ne  mu- 
kaansatempaavia ja  halusta  kuunneltuja,  kiintoisia  puheita. 

Veljeysseuran  huomio  kiintyi  Suomessa  paljon  käytettyyn 
raittius-  ja  kasvatuspuhujaan  opettaja  Vilho  Reimaan.  Hä- 
net saatiinkin  tulemaan  Amerikkaan  kesällä  1906  neljä  kuu- 
kautta kestävälle  puhujamatkalle,  joka  alkoi  Idän  valtiois- 
sa toimivien  suomalaisten  raittiusseurain  keskuudesta  ja 
päättyi  Minnesotaan.  Monessa  raittiusseurassa  hän  ehti 
puhua,  mutta  sittenkin  vain  pienen  murto-osan  kansalais- 
temme pesäpaikoista  kierrellä.  Opettaja  Reima  ei  ollut  ai- 
noastaan etevä  ja  antava  puhuja,  vaan  myöskin  Toivonliit- 
tojen perustamisen  ja  lasten  raittiusopetuksen  järjestämi- 
sen neuvoja  ja  opettaja.  Lyhyellä  Amerikassa  oloajallaan 

hän  piirsi  syvän  jäljen  siirtokansamme  raittiusliikkeeseen. 
Neljä  vuotta  myöhemmin  hän  kävi  toistamiseen  Amerikas- 
sa ulotuttaen  puhujamatkansa  äärimmäisessä  Lännessä  asu- 
vien kansalaistemme  luo. 

Veljeysseura  päätti  kolmannen  kerran  kutsua  raittius- 
puhujan  Suomesta,  kuitenkin  sillä  ehdolla,  että  puhuja  vii- 
pyisi keskuudessamme  vähintään  yhden  vuoden  ehtiäkseen 
kiertämään  kaikki  Yhdysvaltain  ja  Canadankin  laajoilla 
alueilla  olevat  tärkeimmät  suomalaisasutukset  sekä  pitääk- 
seen puheita  ainakin  kaikissa  Veljeysseuraan  kuuluvissa 
paikallisseuroissa.  Tohtori  Helenius-Seppälän  suositta- 
mana saapui  tänne  vuoden  1908  alussa  ylioppilas  Alma 
Hinkkanen.  Nuoresta  iästään  huolimatta  hänellä  oli  mitä 
parhaat  edellytykset  suurisuuntaiseen  työhönsä.  Helsingin 
yliopistossa  hän  oli  opiskellut  tiedealoja,  jotka  olivat  rait- 
tiusluennoitsijalle  tarpeen,  Sortavalan  seminaarissa  hän  oli 
suorittanut  opettajatutkinnon,  ollut  raittiuskursseilla,  kier- 
rellyt Uudenmaan  Raittiuspiirin  puhujana  useissa  Etelä- 
Suomen  pitäjissä  sekä  pitänyt  Ylioppilaitten  raittiusyhdis- 
tyksen toimesta  raittiusluennoita  lyseoissa  ja  oppikouluissa. 

Neljätoista  kuukautta,  kahta  lyhyttä  levähdysaikaa  lu- 
kuunottamatta, ylioppilas  Hinkkanen  kierteli  kansalaistem- 
me keskuudessa  koko  laajassa  Pohjois- Amerikassa  ehtien 
sillä  aikaa  luennoimaan  150  raittiusseurassa,  toisissa  pi- 
täen useitakin  puheita.  Kaikkiaan  hän  laajalla  puhujamat- 
kallaan piti  400  raittiuspuhetta  ja  luentoa  noin  30,000  kuu- 
lijalle. Toisin  paikoin  kuulijakunta  saattoi  nousta  tuhan- 
teenkin  henkeen,  toisin  paikoin  se  supistui  alle  sadan.  Kaik- 
ki tähänastiset  raittiuspuhujamme  hän  voittaa  kuuli  jäin 
runsauteen,  puheitten  monilukuisuuteen  ja  suoritetun  mat- 
kan laajuuteen  katsoen.  Onnistuneen  puhujamatkansa  suo- 
ritettuansa hän  ryhtyi  hoitamaan  Veljeysseuran  kirjurin- 
tointa.  Sittemmin,  kotiuduttuaan  Amerikkaan,  hänen  uh- 
rautuvaa kykyään  on  saatu  jatkuvasti  käyttää  kirkollisessa 
työssämme  ja  raittiusaatteen  palveluksessa. 

TIETEELLINEN  RAITTIUSOPETUS. 

S.  K.-R.-Veljeysseura  v.  1903  vuosikokouksessaan  päätti 
järjestää  tieteellisen  raittiusopetuksen  etupäässä  raittius- 
puhujiksi  ja  lasten  raittiuskoulujen  opettajiksi  pyrkiville. 
Johtokunnan  tehtäväksi  annettiin  päätöksen  toteuttaminen. 
Mutta  kun  raittiuskurssien  toimeenpaneminen  kysyi  mel- 
koisia varoja,  katsoi  johtokunta  tarvittavien  varojen  hank- 
kimisen ensimmäiseksi  velvollisuudekseen  ja  vasta  sitten 
raittiusopetukseen  perehtyneen  henkilön  kutsumisen  Suo- 
mesta järjestämään  ja  johtamaan  siirtokansamme  raittius- 
kursseja. 

Asia  sai  kuitenkin  odottamattoman  joutuisan  ratkaisun 
toivottuun  suuntaan.  Elyn  ja  Soudanin  seurakunnat  olivat 
kutsuneet  opettajakseen  pastori  Heikki  Aniaksen  Suomesta. 
Hän  oli  jumaluusopillisten  aineitten  ohella  tutkinut  Helsin- 
gin yliopistossa  kemiaa  ja  terveysoppia,  valmistuakseen  sa- 
malla myöskin  opettajaksi  raittiuskursseille,  missä  sellai- 
seen tilaisuus  tarjoutuu.  Ennen  Amerikkaan  tuloaan  hän 
oli  jo  tunnettu  raittiusluennoitsija  ja  toiminut  opettajana 
useilla  raittiuskursseilla.  Hänestä  tuli  siirtokansamme  tie- 
teellisen raittiusopetuksen  järjestäjä  ja  johtaja. 

Ensimmäiset,  kolme  viikkoa  kestävät  raittiuskurssit  pi- 
dettiin marraskuussa  1904  Ishpemingissä,  Mich.  Veljeys- 
seuran  johtokunta  oli  hankkinut  kursseja  varten  voimak- 
kaasti suurentavan  mikroskoopin,  jonka  avulla  johtaja  H. 
Anias  kemiallisin  ja*  fysikaalisin  kokein  todensi  väkijuo- 
main  turmiollisen  vaikutuksen  ihmisruumiiseen.  Pastori  J. 
Lammi  luennoi  musiikinhistoriasta,  sihteeri  J.  Kaminen 
raittiushistoriasta,  lakimies  J.  Kiiskilä  väkijuomalainsää- 
dännöstä,  tohtori  Carl  Sorsen  lääketieteen  osallistumisesta 
raittiuskysymykseen.  Voimistelua  johti  E.  Husso.  Luennot 
aloitettiin  aamuin  rukouksella,  samoin  ne  illoin  päätettiin. 
Raittiustyötä  tahdottiin  tehdä  kristinopin  hengessä,  kirjoit- 
taa Raittiuslehdessä  kurssien  johtaja. 

Toiset  raittiuskurssit  olivat  Elyssä,  Minn.  keväällä  1905. 
Kurssiseikoista  otamme  Veljeysseuran  johtokunnan  pöytä- 
kirjasta seuraavan  otteen: 

"Oltuamme  ensimmäisten  kurssien  aikana  persoonallises- 
ti tilaisuudessa  seuraamaan  opetusta,  rohkenevat  allamer- 
kityt  Veljeysseuran  johtokunnan  puolesta  kehoittaa  kaikkia 
vakavia  raittiustyön  harrastajia  luottamuksella  saapumaan 
kursseihin,  kasvattaakseen  itseään  tietopuolisestakin  kyke- 
neviksi ajamaan  raittiusasiaa  ja  varsinkin  ottamaan  osaa 
raittiustyöhön  lasten  keskuudessa.  Kun  johtokunnalla  ja 
kurssien  johtajalla  on  tuoresta  kokemusta  takanaan,  on 
mahdollista  tehdä  kurssien  järjestely  entistä  tehokkaam- 
maksi ja  tarkoitustaan  vastaavaksi.  Opetuskalustoa  on  li- 
sätty, luentosuunnitelma  tehty  eheämmäksi,  seuraavaa 
suunnitelmaa  noudatettavaksi : 

1.  Raittiustyön  perusteet. 

2.  Raittiustyön  Historia. 

3.  Raittiustyö  siveellisenä  ja  taloudellisena  pyrintönä. 

4.  Käytännöllinen  raittiustyö  yhdistyksissä. 

5.  Raittiustyö  lasten  keskuudessa. 

6.  Raittiustyön  merkitys  urheilussa  ja  voimistelussa. 

7.  Alkohoolin  vaikutus  elävään  elimistöön. 

8.  Alkohooli  lääkkeenä. 

9.  Lainsäädännön  suhteista  väkijuomakysymykseen. 

10.  Raittiusopetuksesta  Amerikan  kouluissa. 

11.  Laulusta  ja  soitosta.    Mahdollisesti  muistakin  ai- 

neista. " 

Kurssit  oli  jaettu  kahteen  osaan,  täysi  kurssi  niille,  jotka 
voivat  olla  läsnä  päiväluennoilla  ja  illalla,  lyhyempi  niille, 
joiden  työsuhteet  sallivat  vain  illoin  osallistua  opetukseen. 
Veljeysseura  järjesti  opetuksen,  hankki  ja  kustansi  opetta- 
jat ja  luennoitsijat,  opetus  näin  ollen  oli  kokonaan  vapaa 
kaikille.  Elyn  raittiusseuran  huoneisto  oli  myöskin  vapaas- 
ti käytettävänä.  Sellainen  oli  menettely  yleensä  kaikilla 
raittiuskursseilla. 

Osanotto  Elyn  raittiuskursseihin  oli  melkoisen  suuri,  var- 
sinkin iltatunneilla.  Johtajana  oli  pastori  H.  Anias,  apu- 
luennoitsijoina  lakimies  J.  Heino,  sihteeri  J.  Kaminen,  toh- 
tori Shipman  ja  tohtori  Ayres.  Kurssilaiset  pitivät  malli- 
raittiuskokouksia,  antoivat  opetus-,  esiintymis-  ja  puhe- 
näytteitä  y.  m.  Toiset  harjoittelivat  lasten  raittiuskoulujen 
opettajiksi,  toiset  luennoitsijoiksi  ja  raittiuspuhujiksi. 

Ironwoodissa,  Mich.  pidetyn  Veljeysseuran  vuosikokouk- 
sen yhteyteen  järjestettiin  kesällä  1905  noin  viikon  kestä- 
vät raittiuskurssit.  Kesäisen  kiireen  vuoksi  osanotto  su- 
pistui pienempään,  kuin  luultiinkaan.  Kurssien  johtaja  lu- 
ennoi raittiusliikkeen  yhteiskunnallisesta  merkityksestä. 
Suomi-Opiston  fysiikan  ja  kemian  opettaja  maisteri  L.  Lund 
osoitti  kemiallisin  kokein  ja  luennoiden  alkohoolin  vaiku- 
tuksen verenkiertokulkuun,  sihteeri  J.  Kaminen  selosteli 
raittiushistoriaa. 

Kurssien  etevän  järjestäjän  ja  johtajan  pastori  H.  Ani- 
aksen  odottamaton,  äkkinäinen  kuolema  tammikuussa  1906 
keskeytti  joksikin  aikaa  siirtokansamme  keskuuteen  järjes- 
tetyt raittiuskurssit  ja  tieteellisen  raittiusopetuksen.  Asi- 
aan innostus  oli  kumminkin  viritetty  ja  latu  kurssien  pitä- 
miseen hiihdetty,  ne  saattoivat  hetkeksi  keskeytyä,  mutta 
eivät  lakata. 

Sihteeri  J.  Kamisen  johdolla  järjestettiin  tieteellinen  rait- 
tiusopetus  uudelleen  Fäirportissa,  Ohiossa  marraskuussa 
1907  pidetyillä  raittiuskursseilla.  Johtajan  apuna  luentojen 
pitäjinä  ja  opetuksen  jakajina  olivat  pastorit  A.  Haapanen 
ja  Fr.  Kava,  lääketieteen  kokelas  Aksel  Pesonen,  rouva  Ka- 
va  ja  A.  Laakso. 

De  Kalbissa,  111.  pidettiin  raittiuskurssit  tammikuussa 
1908,  luennoitsijoina  pastorit  V.  Rautanen  ja  I.  M.  Kuusi, 
toimittaja  J.  Parkkila  ja  lääketieteen  kokelas  A.  Pesonen. 
Myöskin  siveellisyyskysymys  oli  näillä  kursseilla  käsiteltä- 
vänä, pastori  I.  M.  Kuusi  siitä  asiasta  luennoiden. 

Veljeysseuran  vuosikokouksen  yhteyteen  Monessenissa, 
Penn.  v,  1908  järjestettiin  lyhyt  raittiuskurssi,  johtajana 

ylioppilas  Alma  Hinkkanen,  luennoitsijoina  rouva  Alma 
Haapanen,  pastorit  F.  Kava,  A.  Haapanen  ja  S.  Ilmonen. 

Hancockissa,  Mich.  lokakuussa  1908  pidetyt  raittiuskurs- 
sit  ylittivät  osanottoon  katsoen  kaikki  entiset,  päiväkurssei- 
hin  osallistui  noin  sata  henkeä,  iltakursseihin  kolmekin  sa- 
taa. Kurssien  johtajana  ja  samalla  luennoitsijana  toimi 
ylioppilas  Alma  Hinkkanen,  apuluennoitsi joina  pastori  V. 
Rautanen,  toimittaja  J.  Parkkila,  mr.  Oskar  Friski  ja  mr. 
Henry  Moilanen.  Mainittakoon  vielä,  että  samaan  aikaan 
ylioppilas  Hinkkanen  piti  erityisen  raittiusluentosarjan 
Suomi-Opiston  oppilaille. 

Ironwoodissa,  Mich.  järjestettiin  raittiuskurssit  kuukau- 
si myöhemmin  myöskin  Alma  Hinkkasen  johdolla.  Muina 
luennoitsijoina  olivat  pastori  Br.  Vuornos  ja  insinööri  I. 
Partanen.  Luentojen  ohella,  kuten  näillä  kursseilla  oli  ta- 
vallista, harjoiteltiin  puheittenpitoa,  annettiin  näyteopetuk- 
sia  ja  tehtiin  joskus  illoin  hyökkäysretkiäkin  lähiseutujen 
raittiusseuroihin. 

Idän  suomalaisella  raittiusväellä  oli  kesällä  1910  tilaisuus 
saada  raittiusopetusta  erittäin  hyvin  järjestetyillä  kursseil- 
la, joita  johti  opettaja  Vilho  Reima,  joka  oli  siihen  aikaan 
keskuudessamme  puhujamatkalla.  Tohtori  Matti  Helenius- 
Seppälä,  joka  myöskin  samana  kesänä  liikuskeli  tieteellisil- 
lä tutkimusmatkoillaan  Amerikassa,  uhrasi  kallista  aikaan- 
sa muutamia  päiviä  ja  luennoi  edellämainituilla  kursseilla 
tieteen  merkityksestä  raittiusaatteen  voittokulussa. 


Am.  suom.  raittiusliikkeen  kukoistusaika  121 


LASTEN  RAITTIUSKOULUT  JA  TOIVONLIITOT. 

Raittiuskursseilla  opetusta  saaneet  ja  lasten  raittiustyö- 
hön innostuneet  ryhtyivät  paikkakunnillaan  ripeään  toimin- 
taan lasten  raittiuskoulujen  järjestelemiseksi  raittiustal  i- 
hin  ja  kirkkosaleihin.  Lasten  raittiuskouluja  pidettiin  enim- 
mäkseen lauantai-iltapäivin,  että  lapsilla  oli  sunnuntaisin 
tilaisuus  käydä  pyhäkoulua.  Muutamissa  paikoissa,  joissa 
pyhäkoulua  ei  ollut,  pidettiin  raittiuskoulua  sunnuntaisin- 
kin. Innokkaimpina  ja  uhrautuvimpina  raittiuskoulujen 
pitäjinä  mainittakoon  Hanna  Siltala  Hancockissa,  Wäinö 
Lehto  Wolverine'issa,  J.  Kaminen  Ishpemingissä.  Ensim- 
mäiset lasten  raittiuskoulut  perustettiin  meikäläisten  kes- 
kuuteen v.  1905  ja  yleistyivät  parin  vuoden  kuluessa  kaik- 
kialla kansalaistemme  pesäpaikoilla. 

Lasten  raittiuskoulujen  luonnollisena  tuloksena  oli  Toi- 
vonliittojen, lasten  raittiusseurain,  muodostumiset.  Niinpä 
nähtiin  noina  vuosina  suomalaisen  lapsiparven  rientävän 
lauantaisin  ja  sunnuntaisinkin  raittiustaloille  ja  niissä  hei- 
dän huuliltaan  kaikui  Toivonliittojen  sotahuuto:  "Vapise 
kuningas  alkohooli,  me  kasvamme  suureksi".  Niin  yleisiksi 
tulivat  lasten  raittiusseurat  ja  Toivonliitot  vuosina  1906 — 
1908,  että  oikeastaan  voimme  sanoa  Amerikan  suomalaisen 
raittiusliikkeen  niinä  vuosina  kulkeneen  raittiuskurssien  ja 
Toivonliittojen  merkeissä.  Minnesotassa  tuskin  oli  yhtään 
meikäläistä  raittiusseuraa,  jossa  ei  olisi  toiminut  myöskin 
ainakin  hetken  kestävä  lasten  raittiuskoulu  ja  usein  myös- 
kin Toivonliitto. 

Mutta  lasten  raittiuskoulut,  samoin  Toivonliitot  eivät  tul- 
leet pitkäaikaisiksi,  harvoin  monivuotisiksi.  Lapsia  kyllä 
saatiin  raittiuskouluihin  ja  Toivonliittoihin,  mutta  opetta- 
jista ja  johtajista  oli  alinomainen  puute.  Ehkäpä  se  seikka 
oli  suurimpana  syynä  Toivonliittojen  hajaantumiseen.  Toi- 
sin paikoin  oli  vielä  erityinen  Nuorisoliittokin,  hieman  vart- 
tuneemmista lapsista  muodostettu,  ja  niiden  toimesta  jär- 
jestettiin useita  virkistäviä  ohjelmatilaisuuksia. 

RAITTIUSKIRJOITUSKILPAILUT. 

Suomalaisen  Kansallis-Raittius-Vel  j  ey  sseuran  toimesta 
julistettiin  toinen  kerta  kirjailijakilpailu  v.  1901.  Sillä  ker- 
taa oli  vastattava  kysymykseen  "Kristityn  suhde  raittiu- 
teen^. Neljä  palkintoa  tarjottiin.  Ne  olivat  50,  25,  15  ja  10 
dollaria.  Kilpailuun  osallistui  kynäilijöitä  sekä  Suomesta 
että  siirtokansamme  keskuudesta.  1  :sen  palkinnon  sai  pas- 
tori J.  Bäck,  2  :sen  maisteri  M.  Helenius,  3  :nnen  opistolai- 
nen S.  Ilmonen,  4  :nnen  Josef  Salmu. 

Seuraavana  vuonna  oli  kilpailukysymyksenä  "Raittius- 
väen  suhde  kieltolakiin".  Palkinnot  olivat  samansuuruiset 
kuin  edellisenä  vuonna,  paitsi  toisessa,  vapaan  aineen  sar- 
jassa puolta  pienemmät.  Osanotto  oli  tavattoman  runsas, 
19  kirjoitusta  saapui  Suomesta,  20  tässä  maassa  asuvilta. 
Palkintoja  saivat  opistolainen  S.  Ilmonen,  maisteri  A.  Jär- 
nefelt, pastori  J.  Bäck,  toimittaja  A.  Jalkanen,  sihteeri  J. 
Kaminen  ja  toimittaja  K.  Murros  sekä  toisessa  sarjassa 
pastori  J.  Bäck  ja  opistolainen  E.  Määttälä.  Muutamia  päi- 
viä myöhemmin,  kun  palkinnot  olivat  jo  jaetut,  saapui  Suo- 
mesta tohtori  M.  Helenius-Seppälän  ja  rouva  Alli  Trygg- 
Seppälän  ansiokkaat  kirjoitukset.  Molemmille  lähetettiin 
ylimääräinen  palkinto. 

Kun  raittiusväen  keskuudessa  oli  jonkinlaista  hankausta 
ja  erimielisyyttäkin  huveihin  katsoen  ja  niiden  sovellutta- 
misesta  raittiuskokouksiin,  niin  julistettiin  v.  1904  kilpa- 
kirjoituksen aiheeksi  "Sopiiko  tanssi,  näytelmät,  korttipeluu 
ja  kiroileminen  raittiusväelle?"  Mikä  mahtoikaan  kirjoit- 
tajia vaivata,  kun  kilpailuun  osallistui  vain  muutamia  kir- 
joittajia. Palkituiksi  tulivat  F.  J.  Jalonen,  J.  Kaminen  ja 
A.  Huotari.  Vielä  laimeampaa  oli  osanotto  seuraaviin  kah- 
teen kirjoituskilpailuun.  Ensimmäisen  sarjan  kilpailussa 
palkittiin  pastori  H.  Anias,  muut  kaksi  palkintoa  menivät 
Suomeen.  V.  1906  osallistui  kilpailuun  seitsemän  kirjoitta- 
jaa, useimmat  Suomesta,  jonne  palkinnotkin  menivät,  paitsi 
sihteeri  J.  Kamisen. 

Seurasi  muutamien  vuosien  loma.  Mutta  sitten  Veljeys- 
seura  uudelleen  järjesti  v.  1910  raittiuskirjoituskilpailut, 
rajoittaen  ne  Amerikan  suomalaisten  keskuuteen.  Palkinto- 
ja saivat  pastorit  J.  Wargelin  ja  S.  Ilmonen,  toimittaja  J. 
W.  Lähde,  neiti  Alma  Berg,  A.  Peterson  ja  J.  A.  Nikula. 
Seuraavan  vuoden  kilpailu  on  yhä  vielä  vain  meikäläisille 
kirjoittajille.  Kuudesta  kilpailuun  osallistuneesta  kirjoituk- 
sesta palkittiin  past.  S.  Ilmosen  " Huomattavimpia  ennätyk- 
siä vuosisataisraittiustyössä",  past.  J.  Wargelinin  "  Juovut- 
tavat juomat  ja  yhteiskunta",  Hilma  Haminan  " Nuorison 
ja  vanhemman  väen  keskinäinen  suhde  raittiusseuroissa". 
Ylimääräisen  palkinnon  sai  Edw.  Polvenmäki  kirjoituksel- 
laan "Sammunut".  Vuoden  1911  kirjailijakilpailuun  osal- 
listui 22  kirjoittajaa.  Palkintoja  saivat  pastorit  J.  Wargelin 
ja  S.  Ilmonen  ensimmäisessä  sarjassa,  toimittaja  J.  W.  Läh- 
de ja  A.  Peterson  toisessa  sarjassa.  Seuraavan  vuoden  kil- 
pailuun osallistuneista  palkittiin  tohtori  W.  A.  Groenlund, 
past.  S.  Ilmonen,  Linda  Mahlberg,  Ilmari  Varjo,  Lahja  Sep- 
pänen ja  Kaarlo  Kangas.  Viimeinen  Veljeysseuran  toimeen- 
panema raittiuskirjailijakilpailu  suoritettiin  v.  1916,  jolloin 
saivat  palkintoja  Tilta  Kotiranta,  Emilia  Ritari,  Linda 
Mahlberg,  Hilda  Fors  ja  Hilja  Kontula. 


SIIRTOKANSAMME  RAITTIUSTILASTOA. 

Vaikka  ei  uusia  raittiusseuroja  tämän  vuosisadan  ensim- 
mäisellä vuosikymmenellä  enää  perustettu  niin  lukuisasti 
kuin1  sen  edellisellä,  niin  kuitenkin  raittiusseuramme  lukui- 
suudessaan, jäsenrikkaudessaan,  toimintansa  monipuoli- 
suudessa ja  henkisessä  väkevyydessä  voittavat  entisten,  vie- 
läpä myöhempienkin  vuosikymmenien  saavutukset.  Täydel- 
lä syyllä  voidaan  Amerikan  suomalaisen  raittiusliikkeen  ku- 
koistuskautena pitää  vuosien  1900  ja  1912  välistä  aikaa. 
Eikä  meikäläinen  raittiustyö  rajoittunut  ainoastaan  aat- 

teensä  ajamiseen,  siihen  liittyi  runsas  annos  kansallista 
harrastusta  lukuisine  valistuspyrintöineen. 

Numeroilla  merkitty  tilasto,  vuodelta  1908,  jolloin  meikä- 
läinen raittiusliike  saavutti  jäsenlukuennätyksen,  on  seu- 
raava : 

S.  K.-R.-Veljeysseuraan  kuului        108  paikalliss.  6700  jäs. 
Raittiuden  Ystävien  Yhdistykseen     18         „        500  „ 
Idän  Suomalaiseen  Raittiusliittoon    28        „         700  „ 
Lännen  Raittiusliittoon  6        „        300  ,, 

Itsenäisiä  raittiusseuroja  40        „       3000  „ 


Yhteensä  siis  200  raittiusseuraa  ja  11,200  jäsentä. 


RAITTIUSVÄEN  YHTEENLIITTYMISYRITTEET. 

Amerikan  suomalaista  raittiusliikettä  johdettiin  kolmen 
pääyhdistyksen,  S.  K.-R.-Veljeysseuran,  Ystäväin  Yhdistyk- 
sen ja  Idän  Raittiusliiton  keskusvirastoista.  Kullakin  pää- 
yhdistyksellä  oli  paikallisseuroja.  Itsenäisesti  toimivia,  mi- 
hinkään edellämainittuun  pääyhdistykseen  kuulumattomia 
seuroja  oli  neljäkymmentä.  Isoimmilla  suomalaisten  asu- 
tuksilla saattoi  olla  kaksi  ja  kolmekin  raittiusseuraa,  jotka 
eri  pääyhdistyksiin  kuuluvina  usein  kilpailuntuoksinassa 
saattoivat  poiketa  sopivaisuuden  ja  veljeyden  laeista  ryh- 
tymällä toisiaan  sortamaan  ja  kaatamaan.  Joissakin  pai- 
koin se  tuotti  epäterveellistä  hankausta  suomalaisen  rait- 
tiusväen  keskuuteen,  mikä  tietenkin  heikonsi  voimia  taiste- 
lussa juoppoutta  vastaan. 

Merkittävä  yhteisyyden  ja  veljeyden  tunne  liikkui  siir- 
tokansassamme tämän  vuosisadan  ensimmäisellä  vuosikym- 
menellä. Kansallisliittoja  perustettiin,  varsinkin  vuosina 
1903  ja  1904.  Kansallisliitot  pohjautuivat  heimousrakkau- 
teen  ja  kansalliseen  yhteisyyden  tunteeseen.  Joskaan  ne  ei- 
vät yleistyneetkään,  virittivät  ne  yhteenkuuluvaisuuden  tun- 

netta  niin  raittiusväessä  kuin  eri  kirkkokuntiin  kuuluvis- 
sakin. 

Aloitteen  Amerikan  suomalaisen  raittiusväen  yhteenliit- 
tymiseksi teki  S.  K.-R.-Veljeysseuran  johtokunta  v.  1907. 
Se  ryhtyi  kirjevaihtoon  muitten  suomalaisten  raittiusjär- 
jestöjen ja  itsenäisten  seurain  kanssa  tiedustellen  niiden 
mielipidettä  ja  samalla  kehoittaen  pääyhdistysten  johto- 
kuntia esittämään  raittiusväen  yhteenliittymisajatuksen 
paikallisseuroilleen,  ja  jos  vuosikokouksissa  kannatetaan 
raittiusväen  yhtymispuuhaa,  olisi  valittava  edustajia  rait- 
tiusväen yhteiseen  neuvottelukokoukseen,  jossa  yhteenliit- 
tymisasiaa  kehitetään  ja  sääntöehdotelmat  laaditaan.  Itse- 
näisille raittiusseuroille  niinikään  annettiin  kutsu  lähettää 
edustajansa  raittiusväen  neuvottelukokoukseen. 

Amerikan  suomalaisten  raittiusseurain  yhdistämistä  tar- 
koittava neuvottelukokous  (rauhankokous)  pidettiin  De 
Kaihissa,  111.  tammik.  6—9  päivinä  1908.  Läsnä  olivat  seu- 
raavat edustajat:  Niilo  Nelson  ja  A.  Kalliokoski  Idän  Rait- 
tiusyhdistyksestä; Henry  Kontio  ja  M.  Kaappela  Ystävien 
Yhdistyksestä ;  J.  Kaminen,  Mikkoa  Skyttä,  J.  W.  Lilius,  H. 
Perä  ja  Minnie  Perttula  Veljeysseurasta;  sekä  itsenäisistä 
raittiusseuroista  V.  Vanhala  Gardnerista,  Mass.;  F.  E. 
Turppa  Waukeganista,  111. ;  J.  J.  Turppa  Hibbingistä,  Minn. ; 
Y.  Remsujeff  De  Kalbista,  111.;  P.  Pennanen  Calumetista, 
Mich.;  J.  Bogren  Painesdale'ista,  Mich.;  T.  Hattu  Virgi- 
niasta, Minn.;  R.  Lappala  ja  K.  Aaltonen  Ashtabula-Har- 
borista,  O.;  A.  Stenfors  New  Yorkista,  J.  Parkkila  Suomi- 
Opistolta  ja  Mooses  Hall  Port  Arthurista,  Canadasta.  Kir- 
jeellisesti olivat  vielä  Aberdeenin  ja  Hoquiamin  raittiusseu- 
rat  Washingtonin  valtiosta  edustettuina. 

Neuvottelukokouksen  yleinen  mielipide  oli  yhtymisasialle 
suopea,  mutta  perusteet,  joille  uusi  kansallinen  raittiustyö 
oli  laskettava,  ja  keinot,  miten  tämä  yhtyminen  oli  toteu- 
tettava, tuottivat  työtä  ja  käsitteiden  selvittelyä.  Olisiko 
kansallinen  raittiustyömme  edelleenkin  pohjautuva  uskon- 
toon, siitä  syntyi  vilkas  väittely,  sentähden  että  sosialistien 

uskonnonvastaista  maailmankatsomusta  edustava  M.  Hall 
vaati  kristillissiveellis-sanan  poistamista  raittiussäännöistä 
ja  käsikirjasta.  J.  Kaminen  huomautti,  että  yleismaail- 
mallinen raittiusliike  on  kokonaan  kristillissiveellisellä  poh- 
jalla eikä  meillä  suomalaisilla  pitäisi  olla  mitään  syytä 
muuttaa  maailman  raittiustyön  yleistä  luonnetta.  Samaa 
mieltä  oli  kokouksen  valtava  enemmistö.  Liiton  nimi  antoi 
myöskin  aihetta  sanailuun.  Ehdotettiin  säilytettäväksi  Suo- 
malainen Kansallis-Raittius-Vel j  eysseuran  nimi,  koskapa 
sillä  oli  melkoisia  siirtokansamme  raittiustyösaavutuksia  ja 
niin  ollen  arvokas  historiallinen  tausta,  mutta  Ystäväin  Yh- 
distyksen ja  Idän  raittiusväen  edustajat  vaativat  ehdotto- 
masti entisistä  nimistä  luopumista,  sillä  sellainen  oli  ollut 
kummankin  pääyhdistyksen  vuosikokouksessa  tehty  päätös. 
Vei j eysseuran  edusta j at  yhteistoiminnan  saavuttamiseksi 
taipuivat  uuteen  ''Amerikan  Suomalainen  Raittiusliitto"  ni- 
miehdotukseen. 

Sääntövaliokunnan  kokouksen  aikana  laadittu  Raittius- 
liiton sääntöehdotus  tarkastettiin  edustajakokouksessa  py- 
kälä pykälältä,  ja  siihen  tehtiin  muistutuksia  ja  korjauksia. 
Lopullisina  yhtymisehtoina  hyväksyttiin  seuraavat  kaksi 
vaihtoehtoa:  joko  kolme  pääyhdistystä  hyväksyy  yhtymis- 
ehdot  ja  lähettää  edustajansa  liiton  toiseen,  viralliseen  ko- 
koukseen, taikka  kahden  pääyhdistyksen  ja  viiden  itsenäi- 
sen raittiusseuran  edustajat  varmentavat  yhtymisen.  Pää- 
yhdistysten  oli  annettava  kesällä  vuosikokouksissaan  varma 
ja  virallinen  päätös  yhteenliittymisestä  ja  valittava  edus- 
tajat samana  syksynä  Sault  Ste  Mariessa,  Mich.  pidettä- 
vään Amerikan  suomalaisen  raittiusväen  lopullista  yhtymis- 
tä tarkoittavaan  ja  lopulliseen  päätökseen  saattavaan  ko- 
koukseen. 

Raittiuden  Ystäväin  vuosikokouksessa  Ishpemingissä, 
Mich.  kesällä  1908  luettiin  De  Kalbin  "rauhankokouksessa" 
laaditut,  A.  S.  Raittiusliiton  säännöt  ja  ne  hyväksyttiin,  sii- 
hen yhtyminen  päätettiin  ja  edustajat  valittiin  viralliseen 
yhtymiskokoukseen.  S.  K.-R.-Veljeysseuran  vuosikokoukses- 

sa  Monessenissa,  Penn.  samoihin  aikoihin  keskusteltiin  rait- 
tiusväen  yhteenliittymisestä  toista  päivää.  Kaikki  edusta- 
jat lämpimästi  kannattivat  yhtymisasiaa,  mutta  vaikeutta 
tuotti  Veljeysseuran  nimestä  luopuminen.  Sen  ansioita  pi- 
dettiin niin  suurina,  että  sillä  olisi  ollut  oikeus  säilyttää  ja 
tulla  yhdistyneen  raittiuskansan  omistamaksi  rakkaaksi  ni- 
meksi. Kuitenkin  lopullisessa  äänestyksessä  Veljeysseura 
päätti  nimestään  luopua  ja  yhtyä  Amerikan  Suomalaiseen 
Raittiusliittoon.  Idän  Suomalaisen  Raittiusyhdistyksen  vuo- 
sikokouksessa samana  kesänä  myöskin  hyväksyttiin  yhty- 
misasia  ja  valittiin  edustajat  yhteiseen  kokoukseen.  Näin 
oli  periaatteellisesti  Amerikan  suomalaisen  raittiuskansan 
yhtyminen  suoritettu,  mutta  käytäntöön  se  ei  sittenkään 
tullut. 

Sault  Ste  Mariessa,  Mich.  elok.  28  p.  1908  pidettyyn  vi- 
ralliseen yhtymiskokoukseen  saapui  edustajia  vain  kahdes- 
ta pääyhdistyksestä :  Veljeysseurasta  ja  Ystäväin  Yhdistyk- 
sestä, kokonaan  edustamatta  olivat  Idän  suomalainen  rait- 
tiusväki  ja  itsenäiset  seurat.  Yhtymisasia  katsottiin  aina- 
kin sillä  kertaa  siihen  päättyneen. 


RAITTIUSLIITOT. 

Samoihin  aikoihin,  toisin  paikoin  vähän  ennenkin,  kuin 
siirtokansamme  raittiustyötä  koetettiin  keskityttää  ja  luo- 
da yhteinen  ja  kokonainen  Amerikan  suomalainen  raittius- 
liitto, tapahtui  eri  pääyhdistyksiin  kuuluvain  ja  itsenäisten 
raittiusseurain  ryhmittyminen  aivan  toisia  teitä  ja  toisis- 
sa mittasuhteissa,  nimittäin  maantieteellisten  rajojen  vii- 
toittamina alueina  eli  piirikunnittain.  Toiselta  puolen  siinä 
tapahtui  meikäläisen  raitti  us  väen  yhtyminen,  varsinkin  sa- 
moilla alueilla,  joissa  eri  ryhmiin  kuuluvat  raittiusseurat 
liittyivät  yhteistoimintaan,  mutta  toiselta  se  jakoi  kansal- 
lisen raittiustyön,  kun  entisten  pääyhdistysten  lisäksi  muo- 
dostuivat raittiusliitot  keskusvirastoineen  ja  johtokunti- 


128      Amerikan  suomalaisten  sivistyshistoria 

neen.  Mikäli  koskee  raittiustyömme  aktiivista  toimintaa,  on 
siitä  ollut  suurta  etua  ja  raittiusliitot  näin  ollen  voivat  kun- 
nialla osallistua  raittiusliikkeemme  yhteiseen  voittoon. 

Kuparisaaren  Raittiusliitto.  Hancockin  ja  Calumetin 
suomalaiset  raittiusseurat  kävivät  ankaraa  taistelua  kapa- 
koita  vastaan,  varsinkin  jos  sunnuntailakia  rikottiin.  Mon- 
ta kapakoitsijaa  asetettiin  syytteeseen  lakien  rikkomisesta. 
Kun  oikeudenkäynti  kysyi  melkoisia  varoja,  kävi  sellainen 
taistelu  yksityisille  raittiusseuroille  raskaaksi,  joskus  yli- 
voimaiseksikin. Käsitettiin  taistelun  kapakoita  vastaan  tu- 
levan voimaperäisemmäksi,  jos  saadaan  kaikki  Kuparisaa- 
ren raittiusseurat  mukaan.  Siinä  tarkoituksessa  kokoontui- 
vat jouluk.  26  p.  1906  neljän  raittiusseuran  edustajat  yh- 
teiskokoukseen J.  Kytölän  asunnolle  Calumetiin,  ja  siinä  ko- 
kouksessa, samalla  kuin  suunniteltiin  lakien  noudattamisen 
tehostamista  ja  keskusteltiin  J.  Hietikon  esityksestä  joukko- 
anomuksen keräämisestä  ja  valtion  kuvernöörille  lähettä- 
misestä, myöskin  otettiin  ensi  askel  Kuparialueen  raittius- 
liiton perustamiseen.  Kesällä  1906  raittiusseurat  toimeen- 
panivat yhteisen  juhlan,  myös  siten  yhteisyyttään  lujittaen. 

Liiton  virallinen  perustaminen  suoritettiin  elok.  25  p. 
Wolverine'issa,  Mich.  yhteisessä  edustajakokouksessa,  johon 
osallistui  seitsemän  raittiusseuraa.  Liitto  ei  muodostanut 
mitään  seurojen  toimintaa  määräävää  ja  ohjaavaa  pääyh- 
distystä,  kukin  siihen  liittyvä  raittiusseura  sai  edelleenkin 
kuulua  johonkin  pääyhdistykseen  taikka  toimia  itsenäisenä. 
Liiton  tarkoituksena  oli  vain  raittiusseurojen  yhdistäminen 
paikalliseen  ja  määrättyyn  alueeseen  rajoittuvaan  toimin- 
taan kapakoita  vastaan  ja  kieltolakisäädösten  aikaansaami- 
seksi kunnittain  ja  kaunteittain.  Liiton  ensimmäiseen  joh- 
tokuntaan valittiin  Hanna  Siltala,  Matti  Manner,  Eeli  Me- 
rijärvi, Oskar  Friski,  Toivo  Peltonen,  Johan  Nulu  ja  Matti 
Salo.  Liiton  toisessa  yhteisessä  kokouksessa  tammik.  1907 
oli  edustajia  16  raittiusseurasta  Kuparialueelta.  Liiton  kus- 
tannuksella lähetettiin  Anti-Saloon  League'in  yleiseen  ko- 

koukseen  Detroitiin,  Mich.  edustajaksi  ylioppilas  V .  Koivu- 
mäki. Kuparisaaren  Raittiusliittoon  kuului  v.  1909  39  alu- 
eella toimivaa  raittiusseuraa,  niissä  noin  2000  jäsentä. 
Liitto  vaikutti  huomattavasti  paikallisen  kieltolain  vakiin- 
nuttamiseen, julkaisi  kirjasenkin  " Kieltolaki  voittoon",  toi- 
sen ansiokkaan  julkaisun  "Yhteistyössä"  y.  m. 

Minnesotan  Raittiusliitto.  Evelethin  raittiusseura 
Valonlähde  kutsui  lähiseudun  raittiusväkeä  yhteisneuvotte- 
luun tammik.  27  p.  1907.  Kysymyksenä  oli  raittiusliiton 
perustaminen.  Kokoukseen  osallistuivat  seuraavat  edusta- 
jat: John  Palmgärd  ja  Fr.  Nikkola  Elystä,  J.  W.  Lilius  ja 
J.  Mattson  Duluthista,  John  Korpela  Towerista,  Aug.  Jun- 
nulainen,  Johan  Haaro  ja  Toivo  Huttu  Virginiasta,  Jaakko 
Rajala,  Hilma  Luoma  ja  Kusti  Saari  Hibbingistä,  Jaakko 
Poola  Soudanista,  Kalle  Nikkilä  Superiorista,  Johan  Saliin 
ja  J.  Hannula  Aurorasta,  Maria  Järvinen,  Maria  Lampi,  J. 
F.  Isotalo,  V.  Kyllönen,  Frank  Mattson,  K.  F.  Tuomi  ja 
John  Kangas  Evelethistä,  Antti  Kojonen  Biwabikista, 
Konstu  Kykyri  ja  J.  Hattunen  Spartasta,  J.  Saari  ja  Oskar 
Pohjanen  Chisholmista.  Kokouksen  tuloksena  oli  Minneso- 
tan Raittiusliiton  perustaminen.  Vuosi  myöhemmin  kuu- 
lui siihen  jotenkin  tarkasti  kaikki  Pohjois-Minnesotassa 
toimivat  suomalaiset  raittiusseurat  ja  joitakin  Wisconsinis- 
takin.  Jäsenluku  laskettiin  1,648  hengeksi.  Liitto  aikoinaan 
toimi  käsi  kädessä  Minnesotan  Kieltolakipuolueen  kanssa 
valtion  kuivaustyötä  suoritellen.  Liiton  toimesta  on  kulke- 
nut useita  puhujia  ja  monta  onnistunutta  raittiusjuhlaa 
vietetty. 

Gogebic-alueen  Raittiusliitto.  Bessemerissä,  Mich.  v. 
1907  alueen  raittiusväen  yhteiskokouksessa  lausuttiin  jo  lii- 
ton syntysanat,  vaikka  se  vasta  vuosi  myöhemmin  varsinai- 
sesti perustettiin  Jesseville'issä  pidetyssä  edustajain  kokouk- 
sessa, jossa  olivat  N.  Toppari,  M.  Kivistö  ja  J.  Halala  Iron- 
woodista,  M.  J.  Karvonen,.  T.  V.  Leppälä  ja  M.  Salo  Jesse- 

villeistä,  J.  Saari,  G.  Abramson  ja  J.  Sarelin  Montrealis- 
ta, K.  G.  Törne  ja  J.Ahola  Bessemeristä,  J.  Luoma  ja  J. 
Syrjä  Wakefieldistä.  Liiton  säännöissä  on  muun  muassa 
seuraava  kohta:  "On  kohdistettava  raittiustoiminta  siihen 
suuntaan,  että  saataisiin  hajallaan  olevat  voimat  kootuiksi 
yhteistoimintaan  ja  yhdistämään  ne  amerikkalaisiin  rait- 
tiustyönteki joihin  paikallisen  ja  valtiollisen  kieltolain  ai- 
kaansaamiseen". Raittiusaate-  ja  kieltolakikirjallisuutta  on 
painatettu  ja  jaettu  melkoinen  määrä,  yhteiskokouksia  ja 
juhlia  järjestetty. 

Marquette-kauntin  Raittiusliitto.  Väinö  ja  Riento 
seurain  toimesta  laadittiin  kutsukirje  kauntin  suomalaisille 
raittiusseuroille  osallistua  Raittiusliiton  perustavaan  ko- 
koukseen Ishpemingissä,  huhtik.  28  p.  1907.  Kutsua  nou- 
datti kahdeksan  raittiusseuraa  lähettämällä  yhteensä  17 
edustajaa.  Liiton  ensimmäiseen  johtokuntaan  valittiin  A. 
J.  Mattila  ja  G.  Lindquist  Negauneesta,  A.  Koivu  ja  M. 
Kaappela  Ishpemingistä,  I.  Rantanen  Marquette'ista,  I. 
Pyykkönen  Uudesta  Suomesta,  A.  Williamson  Palmerista. 

Liittoon  kuului  v.  1908  yksitoista  raittiusseuraa  ja  864 
jäsentä.  Toiminta  ensi  aluksi  tähdättiin  suurimmaksi  osak- 
si kieltolakitaisteluun.  Sittemmin  on  koetettu  valvoa,  että 
voimassaolevia  väkijuoma-asetuksia  noudatettaisiin  kauntin 
alueella.  Kesäisin  on  järjestetty  yleisiä  raittiusjuhlia  y.  m. 
Liiton  kiertävänä  puhujana  v.  1908  liikkui  A.  Laakso  ja  seu- 
raavana vuonna  tunnettu  ohiolainen  raittiuspuhujamme 
Kalle  Ojajärvi. 

Iron-kauntin  Suomalainen  Raittiusliitto  perustettiin 
Crystal  Fallsissa,  Mich.  huhtik.  14  p.  1907.  Siihen  liittyi 
viisi  alueella  toimivaa  raittiusseuraa.  Johtokuntaan  valit- 
tiin I.  Olkkonen,  M.  Hurja,  J.  Vierikko,  A.  Kulmala,  M.  Ki- 
vistö, J.  Lammi  ja  H.  Henrickson.  Liiton  Stambaughissa 
pidettyyn  toiseen  yleiseen  kokoukseen  osallistuivat  seuraa- 
vat edustajat:  G.  Saari,  I.  Olkkonen,  Hilma  Stenfors,  H. 

Ollinen,  A.  Kohta,  M.  Hurja,  J.  Kirkkomäki,  E.  Niemi,  M. 
Mäki,  J.  Lampi,  A.  Mattson,  mrs.  Mattson  ja  H.  Henrick- 
son.  Kieltolakipuolueeseen  katsoen  päätettiin  ryhtyä  sellai- 
siin toimiin,  että  se  saisi  mahdollisimman  eheän  kannatuk- 
sen suomalaiselta  raittiusväeltä.  Liiton  alueella  on  järjes- 
tetty kesäjuhlia  vuorottain  eri  paikkakunnilla. 

Ohion  ja  Pennsylvanian  Suomalainen  Raittiusliit- 
to. Edellämainittujen  valtioiden  suomalainen  raittiusväki 
piti  yhteisen  kokouksen  New  Castle'issa,  Pa.  toukok.  1907 
järjestääkseen  suuren  kesällä  pidettävän  raittiusjuhlan, 
josta  koituva  aineellinen  tulo  lahjoitettaisiin  Veljeysseuran 
puhujakassaan.  Juhla  Ashtabula-Harborissa  oli  onnistu- 
neimpia  ja  puhujarahastoon  voitiin  lähettää  kolmattasataa 
dollaria.  Melkein  yhtä  onnistuneena  voidaan  pitää  seuraa- 
vana kesänä  Fairportissa  vietettyä  yhteis  juhlaa. 

Raittiusliiton  virallinen  perustaminen  suoritettiin  edus- 
tajakokouksessa Youngstownissa,  O.  huhtik.  1909.  Kokouk- 
sessa olivat  läsnä  Liisa  Poola  Clevelandista,  M.  Torkko 
Fairportista,  K.  Ojajärvi  Conneautista,  D.  Aho  Eriestä,  M. 
Juustinen  Burtonista,  J.  Ladveliin  Warrenista,  M.  Mäki  ja 
M.  Koski  Girardista,  J.  Saxberg  Monessenista,  Yrjö  Sjö- 
blom Glassportista,  J.  E.  Laurel  New  Castle'ista,  J.  Nordell 
Bessemeristä,  E.  Kiviniemi,  J.  Marttila  ja  I.  Noponen 
Youngstownista.  Liittoon  vähitellen  yhtyivät  kaikki  alueen 
raittiusseurat,  West  Virginiasta  myöskin.  Sen  toiminta  on 
ollut  voimaperäistä,  se  on  toimittanut  vuotuisen  arvokkaan 
julkaisun,  järjestänyt  juhlien  yhteyteen  laulu-,  soitto-  ja 
voimistelukilpailuja  y.  m. 

Idän  Veljeysseurain  Raittiusliitto.  Idän  valtioissa 
toimivilla,  Veljeysseuraan  kuuluvilla  raittiusseuroilla  oli 
harvoin  tilaisuus  lähettää  edustajansa  useimmin  keskival- 
tioissa  pidettyihin  Veljeysseuran  suuriin  vuosikokouksiin  ja 
juhliin,  pääasiallisesti  matkan  pituudesta  johtuvien  suurten 
kustannusten  vuoksi.  Se  oli  yhtenä  aiheena  Raittiusliiton 

perustamiseen,  että  ne  yhteisvoimin  voisivat  olla  edustet- 
tuina siirtokansamme  suurimmassa  ja  tärkeimmässä  vuo- 
tuisessa raittiuskokouksessa  ja  myöskin  kustantaa  kiertä- 
vän raittiuspuhujan  Idässä  toimivien  raittiusseurain  kes- 
kuuteen. 

Raittiusliiton  varsinainen  perustaminen  suoritettiin  Wor- 
cesterissa  edustajain  kokouksessa,  johon  osallistuivat  J. 
Hietalahti,  F.  Viback,  J.  W.  Manner,  I.  Saari,  Sanna  Joup- 
pila,  K.  Vastamäki,  M.  Johnson,  V.  Viinikka,  Anna  Tolva- 
nen, Fiina  Pukki,  Sanni  Anderson,  Hilja  Pulkkinen,  Ilma 
Palonen,  Maria  Immonen,  A.  Mattson  ja  Adele  Ruhala, 
mutta  virallisesti  se  hyväksyttiin  Lanesville'issa  syysk. 
1909  pidetyssä  kokouksessa.  Liittoon  liittyivät  sitten  joten- 
kin kaikki  Idän  valtioissa  toimivat  S.  K.-R.-Veljeysseuraan 
kuuluvat  raittiusyhdistykset,  myöhemmin  raittiusseuroja 
muistakin  ryhmistä. 

Lännen  Suomalainen  Raittiusliitto.  Raittiusliikkeen 
vilkkaimmillaan  ollessa  Lännen  suomalaisten  keskuudessa, 
vuosien  1894  ja  1904  välillä,  toimi  siellä  kaikkiaan  noin 
puolen  sataa  suomalaista  raittiusseuraa,  jotkin  tosin  lyhyen 
aikaa.  Niitä  on  ollut  seuraavissa  suomalaisten  pesäpaikois- 
sa: Aberdeenissa,  Burnetissa,  Carbonadossa,  Franklinissa, 
Hoquiamissa,  Ilwacossa,  Seattle'issa,  Takomassa  ja  Wilke- 
sonissa,  Wash. ;  Astoriassa  ja  Portlandissa,  Ore. ;  Eurekas- 
sa, Fort  Braggissa,  Noyossa,  Rocklinissa  ja  San  Francis- 
cossa, Cal.  ;  Mullanissa,  Roseburgissa  ja  Wallece'issa,  Ida- 
hossa;  Beltissä,  Bonnerissa,  Buttessa,  Neihartissa,  Red 
Lodge'issa,  Sandcouleessa  ja  Stockettissa,  Mont. ;  Cambri- 
assa,  Carbonissa,  Cumberlandissa,  Diamondville'issa,  Han- 
nassa, Kemmererissa,  Rock  Springsissa  ja  Spring  Valleys- 
sa,  Wyo. ;  Leadville'issa,  Lyonsissa  ja  Telluride'issa,  Col. ; 
Binghamissa,  Clearcreekissa  ja  Scofieldissa,  Utahissa; 
Leadissa,  Terryssa  ja  Terraville'issa,  S.  Dak.  Muutamissa 
paikoissa  toimi  kaksikin  raittiusseuraa  samalla  aikaa. 

Lännen  Raittiusliitto  perustettiin  Seattlessa,  Wash.  v. 
1901.  Siihen  yhtyi  vain  kuusi  raittiusseuraa  ja  noin  400 
jäsentä.  Viisi  vuotta  myöhemmin  useimmat  Lännen  rait- 
tiusseurat  olivat  muuttuneet  sosialistiosastoiksi.  Raittius- 
työ Lännen  suomalaisten  keskuudessa  jonkin  verran  virkis- 
tyi Veljeysseuran  kiertävän  puhujan  Alma  Hinkkasen  sitä 
sytytellessä  ja  lietsoessa,  vaikkei  se  enää  entistä  kukoistus- 
taan saavuttanutkaan.  San  Franciscossa  lokakuussa  1909 
pidetyssä  Lännen  raittiuskansan  yhteiskokouksessa,  jossa 
olivat  läsnä  A.  Pyhäluoto  Fort  Braggista,  S.  Mattson  Lea- 
distä,  S.  Kero  Red  Lodge'ista,  S.  Parhaniemi  Seattle'ista,  J. 
Järvelä  Portlandista,  M.  Kemppainen  Astoriasta,  Maria 
Liedes,  Aino  Hannuksela  ja  Edw.  Polvenmäki  San  Francis- 
costa, A.  Haaka,  J.  Jacobson  ja  past.  L.  R.  Ahlman  Meri- 
miesten raittiusosastosta,  herätettiin  Lännen  Raittiusliitto 
uuteen  toimintaan.  Vieläpä  uskallettiin  ryhtyä  niinkin  suu- 
ria kustannuksia  kysyvään  toimeen  kuin  puhujan  kutsumi- 
seen Suomesta  joiksikin  kuukausiksi  sen  palvelukseen.  Ja 
tämä  tehtävä  kunniakkaasti  suoritettiin.  Liiton  puhujana 
liikkui  kesäkuukausina  1910  opettaja  Vilho  Reima  Helsin- 
gistä. 

Illinoisin  Suomalainen  Kansallis-Raittius-Liitto 
perustettiin  De  Kalbissa,  111.  syysk.  9  p.  1911.  Perustavas- 
sa kokouksessa  olivat  läsnä  Hanna  Siltala,  P.  Johnson,  A. 
Valkoinen  ja  A.  Rekonen  De  Kalbista,  A.  Nelson  ja  C.  John- 
son Chicagosta,  A.  Sund,  J.  Isackson,  J.  Lehto  ja  neiti  H. 
Mäki  Waukeganista.  Liittoon  kuuluvissa  raittiusseuroissa 
oli  varhaisimpina  vuosina  lasten  raittiusosastoja  ja  koulu- 
ja, mutta  ne  suurimmaksi  osaksi  opettajain  ja  johtajain 
puutteesta  lakkasivat.  Liiton  ehkä  merkittävin  toimenpide 
on  ollut  siinä,  että  se  valitsi  edustajia  Amerikan  suurim- 
man raittiusyhtymän,  Anti-Saloon  League'in  kokouksiin  ja 
osallistui  siihen  suureen  ja  tärkeään  taisteluun,  mitä  sanot- 
tu "League"  suoritti  kieltolain  aikaansaamiseksi,  safhoin 
kuin  se  vieläkin  valppaasti  valvoo  kieltolain  noudattamista, 

mikäli  sen  voimat  siihen  riittävät.  Illinoisin  Raittiusliitto 
on  kohdistanut  huomionsa  myöskin  valistustyöhön.  Rait- 
tiusseuroissa  on  ollut  lukupiirejä,  laulu-  ja  soittokuntia. 
Viime  aikoina  voimistelu-  ja  urheilu  on  näyttänyt  saavut- 
tavan mitä  keskeisimmän  merkityksen  liiton  harrastuksissa. 

Wyomingin  suomalaisten  raittius-  ja  valistusliitto. 
Eivät  ainoastaan  Amerikan  suomalaisten  suurimpien  asu- 
tuskeskuksien raittius-  ja  valistuspyrinnöt  kiinnittäneet 
amerikkalaisten  huomiota,  vaan  vieläpä  sellaisillakin  suo- 
malaisten asuinpaikoilla,  joissa  heidän  lukunsa  nousi  sataan 
pariin,  korkeintaan  puoleen  tuhanteen,  saattoivat  suomalai- 
set osoittaa:  " Vähät  voimat  suuria  aikaan  saa,  kun  on  in- 
toa, innostusta".  Kauniimmin  se  tuli  näkyviin  Wyomingin 
suomalaisten  raittius-  ja  valistuspyrinnöissä  vuosisadan 
taitteessa. 

Wyomingin  suomalaisilla  oli  tapana  yhteisvoimin  viettää 
juhannusjuhlaa,  vuoroin  eri  paikkakunnilla.  Siihen  osallis- 
tuivat seurakunnat,  raittiusseurat  ja  muut  valistusta  har- 
rastavat yhdistykset.  V.  1899  Rock  Springsissä  meikäläis- 
ten toimeenpanemaa  juhannusjuhlaa  voidaan  pitää  yhtenä 
mitä  onnistuneimpana  osanoton  runsauteen  ja  ohjelman  ar- 
vokkuuteen katsoen.  Kaivostyötkin  oli  suomalaisten  juhla- 
päiväksi seisotettu.  Wyomingin  valtion  eri  osista  ja  Uta- 
histakin saapui  kansalaisiamme  soitto-  ja  laulukuntineen 
sekä  voimistelu  joukkoineen.  Juhlassa  oli  myöskin  valtion 
kuvernööri,  joka  puheessaan  lausui  ihastuksensa  siitä,  että 
hänen  valtiossaan  asuu  sellainen  raittiutta  ja  valistusta  har- 
rastava siirtokansa  kuin  suomalaiset. 

Seitsemäs  Wyomingin  valtion  suomalaisten  juhannusjuh- 
la v.  1905  Diamondville'in  kaivoskylässä  oli  myöskin  par- 
haimpia. Juhlaohjelmaa  avustivat  useat  kuorot  ja  kaksi 
soittokuntaa.  Puheita  pitivät  K.  Perälä,  J.  Paananen,  J.  A. 
Kiviaho,  H.  Lind,  I.  Humalamäki,  J.  Rintala,  J.  Pesola,  J. 
Valkama  sekä  pastorit  L.  R.  Ahlman  ja  W.  W.  Wilen.  Ru- 
nonlausuntakilpailussa  palkittiin  K.  Lindström,  T.  Alastalo 

ja  Hilja  Kangas.  Juhlan  yhteydessä  pidettiin  eri  seuroista 
valittujen  edustajain  kokous  seuraavan  kesäjuhlan  järjes- 
tämistä y.  m.  yhteisiä  asioita  varten  ja  valittiin  asianmu- 
kaiset komiteat  vastaisten  töitten  suorittamiseen.  Kokouk- 
sessa korostettiin,  mikä  merkitys  laululla  ja  soitolla  on  var- 
sinkin tämänlaatuisissa  juhlissa,  ja  keskusteltiin  keinoista, 
miten  raittiusseurat  voisivat  vielä  enemmän  tehostaa  lau- 
lun ja  soiton  harrastusta  paikkakunnillaan.  Puhujayhdis- 
tyksiä  pidettiin  myöskin  tarpeellisina.  Keskusteltiin  siveel- 
lisyyskysymyksestäkin  ja  miten  siveellisyyttä  voitaisiin  ko- 
hottaa. Hyvää  kirjallisuutta  ja  säädyllistä  puhetapaa  suo- 
siteltiin. 


VIII. 


AMERIKAN  SUOMALAISTEN  KIRKOLLISEN 
ELÄMÄN  NOUSUKAUSI. 

SEURAKUNTIA  PERUSTETAAN  JA  KIRKKOJA 
RAKENNETAAN. 

Amerikan  suomalaisten  henkisessä  kehityksessä  vuosien 
1900  ja  1910  välistä  aikaa  voidaan  täydellä  syyllä  sanoa 
seurakuntain  perustamis-  ja  kirkkojen  rakentamiskaudeksi. 
Niinkuin  edellisellä  vuosikymmenellä  1890-luvulla  lukuisim- 
min  perusteltiin  raittiusseuroja  ja  rakennettiin  raittiushaa- 
leja,  niin  vuosisatamme  ensimmäisellä  vuosikymmenellä  kir- 
kollinen toiminta  astui  raittiustyömme  rinnalle  ja  mainitun 
vuosikymmenen  aikana  sen  sivuuttikin,  mikäli  koskee  uu- 
sien seurakuntien  perustamista  ja  kirkkojen  rakentamista. 
Molemmat  kansamme  henkistä  elämää  kohottavat  pyrinnöt 
olivat  vilkkaat  ja  saatiin  iloita  edistymisestä  ja  ennätyksis- 
tä. Henkisiin  saavutuksiin  vaikutti  silloinen  tavattoman 
vilkas  siirtolaisuuskin,  tuoden  uutta  väkeä  Suomesta  tuhan- 
sia vuosittain. 

Seuraava  taulukko  näyttää  Amerikan  suomalaisten  seu- 
rakuntain ja  kirkkojen  lisääntymisen  vuosisatamme  ensim- 
mäisen vuosikymmenen  kuluessa. 


V.  1900  perustettiin  12  seurak. 

„  1901  „  10 

„  1902  „  13 

„  1903  „  14 

„  1904  „  20 

99  1905  „  19 

„  1906  „  17 


ja  rakennettiin  10  kirkkoa 

7  „ 

9  „ 

9  „ 

12  „ 

14  „ 

12  „ 


Am.  suom.  kirkollisen  elämän  nousukausi  137 

„  1907        „         13      „  „         10  „ 

„  1908         „  14      „  „         11  „ 

„    1909  „  11        99  99  ^  99 

Siis  10  vuoden  ajalla  perustettiin  143  seurakuntaa  ja  ra- 
kennettiin 103  kirkkoa. 

Näistä  edellämainittujen  kymmenen  vuoden  ajalla  perus- 
tetuista seurakunnista  60  yhtyi  Suomi-Synoodiin,  osa  mui- 
hin Amerikan  suomalaisiin  kirkkokuntiin,  osa  jäi  toistai- 
seksi itsenäisiksi  ja  vasta  myöhemmin  liittyi  johonkin  mei- 
käläiseen kirkkokuntaan,  useimmat  Kansalliskirkkoon. 

Kirkot  rakennettiin  mahdollisimman  vähiä  kuluja  kysy- 
viä, yksinkertaisia  kokoushuoneita,  "  rullilla  siirrettäviä  toi- 
seen paikkaan",  niinkuin  joku  kuuluu  lausuneen.  Mutta  on- 
pa varhaisimmilta  vuosikymmeniltä  siirtokansallamme  ar- 
vokkaitakin kirkkoja. 

SEURAKUNNAT  KUTSUVAT  PAPPEJA  SUOMESTA. 

Siirtokansamme  omasta  oppilaitoksesta  Suomi-Opistosta 
saatiin  vasta  v.  1906  kauan  odotettuja  opettajia  seurakun- 
tiimme, siis  täsmälleen  kolmekymmentä  vuotta  siitä,  kun 
ev.-lut.  kirkon  toiminta  alkoi  Amerikan  suomalaisten  kes- 
kuudessa. Oli  aivan  luonnollista,  että  seurakunnat  kutsui- 
vat opettajia  itselleen  Suomen  äiti-kirkon  piiristä.  Ja  niin 
tuntuvana  lisänä  kuin  olivatkin  kansallisessa  oppilaitokses- 
samme valmistuneet  seurakunnan  opettajat,  niin;  ei  kuiten- 
kaan pitkään  aikaan  sanottavasti  vähentynyt  pappeinpuute, 
emmekä  siitä  ole  vapautuneet  vieläkään.  Herran  sana  to- 
teutuu tässäkin:  "Eloa  on  paljo,  työmiehiä  vähä,  rukoilkaa, 
että  Herra  lähettäisi  työmiehiä  eloonsa". 

Seurakunnat  menettelivät  papin  hankkimisessa  tavalli- 
simmin niin,  että  jossakin  Suomen  johtavassa  sanomaleh- 
dessä ilmoittivat  paikan  haettavaksi,  samalla  tietenkin  il- 
moitukseen sisältyivät  palkkaedut  ja  muut  ehdot  sekä  mat- 
kakulumääräraha  y.  m.  Hakijoita  ilmaantui  väliin  useita- 

kin,  enimmäkseen  nuoria  pappismiehiä  ja  papeiksi  valmis- 
tumaisillaan olevia  ylioppilaita.  Jotkut  Amerikkaan  kut- 
sun saaneet  ylioppilaat  vihittiin  Suomessa,  papeiksi,  ennen- 
kuin matkalle  läksivät,  mutta  muutamia  vasta  täällä,  Suo- 
mi-Synoodin  toimesta,  sillä  se  ei  ottanut  papeiksi  maallik- 
kosaarnaajia, paitsi  parissa  poikkeustapauksessa.  V.  1891 
otettiin  kirkkokunnan  yhteyteen  pastori  Henry  Sarvela  ja 
v.  1895  saarnaaja  J.  H.  Kamppi,  joka  hoiti  ensin  Lanes- 
ville-Rockportin,  sitten  Calumetin  seurakuntia.  Erotettiin 
kirkkokunnasta  v.  1898. 

Niistä  lukuisista  Suomen  papeista,  jotka  saapuivat  siir- 
tokansamme keskuuteen  vuosien  1890  ja  1910  välillä,  kaik- 
ki muut  toimivat  pappeina  Suomi-Synoodin  seurakunnissa 
paitsi  kirkkoherra  W.  A.  Mandelöf,  joka  saapui  Amerik- 
kaan Calumetin  kansallisseurakunnan  kutsumana. 

Suomi-Synoodin  lähetyspapiksi  kutsuttiin  v.  1891  Kaarlo 
Huotari,  joka  ensi  vuosinaan  teki  laajoja  lähetysmatkoja 
Yhdysvalloissa  ja  Canadassa  asuvien  kansalaistemme  kes- 
kuuteen, sittemmin  hoiti  Ironwoodin  ja  Harborin  seurakun- 
tia, oli  lopuksi  Suomi-Opiston  opettajana  ja  kaikkiaan  työs- 
kenteli tässä  maassa  kaksitoista  vuotta.  Harborin  seura- 
kunnan) kutsumana  saapui  v.  1891  Abel  Kivioja  Ohion  ja 
Pennsylvanian  suomalaisten  keskuuteen,  missä  teki  siuna- 
uksellista työtä  Herran  peltosaroilla  ja  raittiusseuroissa 
puolisenkymmentä  vuotta.  Calumetin  seurakuntaa  hoiti  v. 
1893 — 1894  vajaa  kaksi  vuotta  pastori  E.  W.  Hynninen. 
Suomi-Synoodin  konsistori  vihki  v.  1895  papeiksi  kaksi 
Suomen  yliopiston  jumaluusopin  ylioppilasta,  joista  Adolf 
Riippa  tuli  kirkkokunnan  lähetyspapiksi  ja  Suomi-Opiston 
asiamieheksi  ja  John  Bäck  Sandcouleen  ja  Beltin  seurakun- 
tain opettajaksi  Montanaan,  toimien  myöhemmin  pitkät 
ajat  Hancockin  seurakunnassa.  Albin  Hukkanen  saapui 
Worcesteriin  v.  1895,  muutti  sieltä  Brooklyniin,  N.  Y.  ja 
nelisen  vuotta  Amerikassa  oltuaan  palasi  Suomeen.  Robert 
Ylönen  tuli  Amerikkaan  v.  1896,  oli  ensin  kaksi  vuotta  pap- 
pina Montanassa,  sitten  vuoden  verran  Suomi-Opiston  opet- 

tajana.  Samana  vuonna  saapuneita  ovat  Pekka  Airaksinen 
ja  Mikko  Havukainen.  Jälkimmäinen  kuoli  Brooklynissa  v. 
1902.  Airaksinen  hoiti  ensin  Lanesville'in  ja  Rockportin 
seurakuntia,  sitten  vaikutti  Calumetissa  useat  vuodet.  Kuoli 
Suomessa.  Alexander  Granholm  {Kuusisto)  vaikutti  pap- 
pina ensin  Rock  Springsissa,  sitten  Ironwoodissa  vv.  1898 — 
1904.  Pastori  A.  W.  Sederström  tuli  Calumetiin  v.  1899, 
mutta  jo  seuraavana  vuonna  palasi  Suomeen. 

Kirkollisen  elämän  nousua  siirtolaisten  keskuudessa  vuo- 
sisatamme ensimmäisellä  vuosikymmenellä  todistaa  sekin, 
että  noin  kolmisenkymmentä  pappia  kutsuttiin  kymmenen 
vuoden  aikana  Suomesta  hoitamaan  yhä  lisääntyviä  seura- 
kuntiamme Amerikan  laajoilla  alueilla.  Suomi-Synoodin 
kirkkokunta  oli  voimakkaassa  kas vamis vauhdissa  ja  sen 
seurakuntia  hoitamaan  useimmat  vanhasta  maasta  tulleet 
papit  ryhtyivät.  Myöskin  merimies-  ja  siirtolaislähetyksen 
toimesta  sananpal  veli  joita  kansalaistemme  luo  lähetettiin. 

Kaarlo  Salovaara  sai  v.  1900  Fairport-Conneautin  seura- 
kuntain kutsun  ja  toimi  parissamme  kuusi  vuotta,  lopuksi 
Eveleth-Virginian  seurakuntapiirissä.  Hänen  lahj  akkuu- 
tensa  tuli  huomatuksi  ja  hän  oli  Suomi-Synoodin  varaesi- 
miehenä  ja  Suomi-Opiston  johtokunnassa.  Ylioppilas  Otto 
Stadius  vihittiin  papiksi  v.  1901  ja  toimi  Suomi-Synoodin 
pappina  vuoteen  1909.  Nykyjään  hän  on  apostolis-luteri- 
sen  kirkon  pappina.  Alfred  Gröning  saapui  merimiespapik- 
si  New  Yorkiin  v.  1901,  siirtyi  kaksi  vuotta  myöhemmin 
Atlantic-South  Range'ini  seurakuntiin  ja  palasi  Suomeen  v. 
1906. 

V.  1902  saapuivat  seuraavat  neljä  pappismiestä :  Samuli 
W.  Renfors  (Renko)  Eveleth-Virginian  seurakuntapiiriin, 
Evert  Blomberg  Brooklynin,  New  Yorkin  ja  New  Jerseyn 
seurakuntiin,  Juho  Kallen  (Kiviharju)  Ashtabula-Harboriin 
ja  Abe  Salminen  Worcesteriin.  Ensimmäiset  kolme  ovat 
palanneet  Suomeen.  Pastori  Salminen  toimii  edelleenkin 
siirtokansamme  palveluksessa,  nyky  j  ään  lähetyspappina 
Länsi-Canadassa. 

Vuosi  1903  oli  erittäin  siunattu  Herran  työmiehiin  kat- 
soen. Suomi-Synoodin  konsistori  vihki  pyhään  saarnavir- 
kaan  ja  asetti  kirkkokunnan  palvelukseen  kaksi  Suomen  yli- 
opiston jumaluusopin  ylioppilasta,  Gabriel  Lipsasen  ja 
Brnuno  Vuornoksen,  edellisen  Lanesville-Rockportin,  jäl- 
kimmäisen Amasan,  Ironwoodin  ja  Wakefieldin  seurakun- 
tiin. Suomesta  tulivat  samana  vuonna  sananpaivelijat  Han- 
nes Leiviskä,  joka  hoiti  Astorian  ja  Fairport-Conneautin 
seurakuntia  vuoteen  1905,  Pekka  Räsänen,  joka  toimi  kaksi 
vuotta  pappina  Monessenissa,  ja  Samuli  V.  Rönkä,  joka  oli 
ensin  Suomi-Synoodin  lähetyspappina,  sitten  vakinaisten 
seurakuntain  hoitajana  Astoriassa,  Lake  Nordenissa,  Sa- 
vossa y.  m.,  nykyjään  Lanesville'issa,  Mass.  Juho  Kustaa 
Lammi  hoiti  kuolemaansa  saakka  vuoteen  1908  Ishpemingin 
laajaa  seurakuntapiiriä  ja  kuului  Suomi-Synoodin  konsis- 
toriin ja  Suomi-Opiston  johtokuntaan. 

Suomesta  saapui  keskuuteemme  v.  1905  Emil  W.  Siikanen 
Calumetiin,  jossa  seuraavana  vuonna  kuoli,  Heikki  Anias, 
jonka  työpäivä  päättyi  Elyn  ja  Soudanin  seurakunnissa  jo 
parin  vuoden  kuluttua,  Emil  W.  Saaranen  Kansanopiston 
johtajaksi  Duluthiin,  josta  siirtyi  Negauneeseen,  Suomi- 
Synoodiin  kuuluvia  seurakuntia  hoitamaan,  toimien  Ame- 
rikassa kaikkiaan  kuusi  vuotta,  ja  Lauri  Ahlman  siirtolais- 
lähetyspapiksi  v.  1903,  asettuen  ensin  Rock  Springsiin,  Wyo. 
Nykyjään  hoitaa  Newberry-Sault  Ste  Marie  pastoraattia 
Michiganissa,  on  konsistorin  notaari  ja  Suomi-Opiston  joh- 
tokunnassa y.  m.  luottamustoimissa. 

Pastorit  V.  Tiitola  ja  T.  M.  Hohenthal  tulivat  kumpikin 
Ohioon  v.  1905,  edellinen  Ashtabula-Harboriin,  jälkimmäi- 
nen Fairport-Conneautin  seurakuntiin.  Molemmat  ovat  pa- 
lanneet synnyinmaahansa.  I sakki  Katajamaa  sai  kutsun 
Suomi-Opiston  jumaluusopillisen  seminaarin  opettajaksi  v. 
1905  ja  saapui  seuraavan  vuoden  alussa.  Hänkin  toimi  myö- 
hemmin seurakuntain  hoitajana.  Kuoli  Alstonissa,  Mich. 
1911. 

Suomi-Opistossa  v.  1906  vihittiin  kuusi  pappia.  Multa 
koska  oli  lukuisia  papittomia  pastoraatteja,  oli  edelleenkin 
tarve  turvautua  Suomen  äiti-kirkkoon  ja  kutsua  sieltä  seu- 
rakunnankaitsi joita.  V.  1907  saapuikin  viisi  pappismiestä. 
Bernhard  William  Rautanen  sai  kutsun  Calumetin  seurakun- 
nalta, jota  hän  hoiti  yhtämittaa  kolmetoista  vuotta.  Nyky- 
jään toimii  pappina  Warrenissa,  O.  Mauno  Ilmari  Kuusi 
(Granfelt)  palveli  ensin  Worcesterin  seurakuntaa,  sitten 
South  Rangeilla,  Mich.  Oli  Paimen  Sanomain  toimittaja- 
na, Suomi-Opiston  opettajana  y.  m.  Nykyjään  on  Suomessa. 
Frans  Vihtori  Kava  hoiti  vajaa  kymmenvuotisella  Ameri- 
kassa-oloaj allaan  Harborin,  Negauneen  ja  Astoriän  y.  m. 
seurakuntia.  Oli  Suomi-Synoodin  konsistorissa,  Suomi- 
Opiston  johtokunnassa  y.  m.  Rafael  Hartman  hoiti  ensin 
Conneautin  ja  Erien  seurakuntia,  sitten  oli  pappina  New 
Yorkissa.  Enimmän  aikaa  Amerikassa  ollessaan  toimi  Suo- 
mi-Opiston opettajana.  Nykyään  Suomessa.  Mikko  Haapala 
oli  pappina  Hibbingissä  ja  Lake  Nordenissa  y.  m.  Kuoli 
Suomessa. 

V.  1908  tuli  Suomesta  kolme  pappia.  Pastori  Kalle 
Klockarla  toimi  vuoden  verran  Cloquetin  ja  Floodwoodin 
seurakunnissa  ja  palasi  Suomeen.  Alvar  Rautalahti  oli  en- 
sin pappina  Brooklynissä,  New  Yorkissa  ja  Worcesterissa, 
sitten  useat  vuodet  Ishpemingissä,  viimeksi  Waukegan-De 
Kalbin  pastoraatissa.  Parikymmen-vuotisen  Amerikassa- 
olonsa  aikana  saatiin  Suomi-Synoodissa  käyttää  hänen  lah- 
jakkuuttaan ja  kykyjään,  muun  muassa  hän  oli  kirkkokun- 
nan esimiehenä,  Suomi-Opiston  ja  Kustannusliikkeen  joh- 
tokunnissa, Paimen  Sanomain,  Kirkollisen  Kalenterin  y.  m. 
j ulkaisu j en  toimitta j ana.  Sai  saksalais-amerikkalaiselta 
yliopistolta  jumaluusopin  kunniatohtorin,  D.  D., -arvon.  On 
Mietoisten  kirkkoherrana  Suomessa.  Albin  Savola  hoiti  nel- 
jä vuotta  Ishpemingin  y.  m.  seurakuntia.  Nykyjään  Suo- 
messa. 

Edelleen  merkittäköön  siirtokansamme  keskuuteen  tullei- 
ta Suomen  pappeja.  Kalle  Kuusisto  kuoli  Hibbingissä,  Minn. 

1911;  K.  H.  Mannerkorpi  toimi  ensin  pappina  Worcesteris- 
sa,  Harborissa  y.  m.  ja  oli  useat  vuodet  Suomi-Opiston  opet- 
tajana. Nykyjään  Suomessa.  Alpo  Setälä  toimi  siirtolais- 
pappina  toistakymmentä  vuotta  ja  siirtyi  Suomeen  v.  1927. 
K.  A.  Salonen  kutsuttiin  Monessenin  seurakunnan  hoitajak- 
si v.  1916.  Nykyjään  Suomessa. 

Merimiespapeista,  jotka  ovat  hoitaneet  myöskin  Suomi- 
Synoodin  seurakuntia,  merkittäköön  A.  Gröning,  A.  Huk- 
kanen, Kalle  Mäkinen,  A.  Renwall,  L.  A.  Ahlman,  A.  Halla 
ja  siirtolaislähetyspapit  Kustaa  Varmavuori,  Heikki  Haa- 
panen ja  E.  J.  Hakala. 


SUOMI-SYNOODIN  PIIRIALUEET  ELI 
KONFERENSSIT. 

Sellaisessa  laajassa  valtakunnassa,  kuin  ovat  Yhdysval- 
lat, koko  maata  käsittävien  yhteiskokousten  järjestäminen 
ja  niihin  osallistuminen  kysyy  tavallista  suurempia  uhrauk- 
sia puhumattakaan  pitkien  matkojen  aiheuttamasta  ajan- 
kulutuksesta.  Sellaisten  usein  ylivoimaisten  uhrausten  vä- 
hentämiseksi, joita  aiheuttavat  kirkolliset,  samoin  kuin 
muutkin  yhteispyrinnöt,  on  maantieteellisiä  toiminta-aluei- 
ta. Kirkkokuntien  aluejaostoja  sanotaan  yleisimmin  kon- 
ferensseiksi. 

Hengellisten  juhlien  järjestämisen  helpoittamiseksi 
useimpiin  asutuskeskuksiin  samana  vuonna  ja  pyhäkoulu- 
työn ja  kristillisen  nuorisoliikkeen  tehostamiseksi  tohtori 
J.  J.  Hoikka  suunnitteli  ja  esitteli  Suomi-Synoodin  jakami- 
sen konferenssi-alueisiin.  Kirkolliskokous  suhtautui  asiaan 
myötätuntoisesti,  ja  seurakunnat  sitä  yleisesti  suosivat,  ja 
niin  asia  sai  virallisen  hyväksynnän  v.  1909  pidetyssä  kir- 
kolliskokouksessa ehdolla,  että  konferenssin  säännöt  aliste- 
taan kirkkokunnan  konsistorin  tarkastettaviksi  ja  hyväk- 
syttäviksi. 

Konferenssien  tehtävien  ääriviivat  ovat  merkityt  piiri- 
kuntain säännöissä,  jotka  ovat  suurin  piirtein  katsottuna 
kaikilla  konferensseilla  samanlaiset.  Ne  ovat  seuraavat : 

1)  Levittää  Kristuksen  evankeliumia  suomalaisen  kan- 
san keskuudessa  Yhdysvalloissa  ja  Canadassa. 

2)  Avustaa  uusien  seurakuntien  perustamista  piirin  alu- 
eella, herättää  ja  valvoa  kristillistä  yhteenkuuluvai- 
suuden henkeä. 

3)  Tukea!  ja  valvoa  pyhäkoulutyötä  järjestämällä  ja  toi- 
meenpanemalla pyhäkoulupäiviä  ja  -juhlia,  opettajien 
harjoituskokouksia  ja  luentokursseja,  lähettää  puhu- 
jia ja  pyhäkouluneuvojia  y.  m. 

4)  Vaalia  kristillistä  nuorisotyötä  alueellaan,  ohjailla 
nuoria  laulu-,  soitto-  ja  nuorisojuhlien  järjestämisessä 
sekä  teroittaa  nuorisoon  elävää  kristillisyyttä  ja  seu- 
rakuntaharrastusta. 

5)  Avustaa  seurakuntia  opettajain  hankkimisessa  sekä 
sitä,  että  syrjäisissä,  pienissäkin  seurakunnissa  on  ti- 
laisuus Jumalan  sanan  kuuloon  ja  sielunhoitoon. 

6)  Tukea  Suomi-Synoodin  koti-,  merimies-  ja  pakana- 
lähetystä  sekä  Suomi-Opistoa  valvomalla,  että  seura- 
kunnissa toimitetaan  edellämainittuja  laitoksia  var- 
ten vuotuiset  avunkeräykset  ja  kolehtien  kantamiset. 

Raamatun  ja  muun  uskonnollisen  kirjallisuuden  viljele- 
mistä tehostetaan  levittämällä  niitä  koteihin  ja  kehoittamal- 
la  säännölliseen  Raamatun  lukemiseen.  Isien  kirkon  ja 
evankelis-luterisen  uskon  vaaliminen  siirtokansamme  kes- 
kuudessa pidetään  kaikkein  tärkeimpänä  tehtävänämme. 

Konferensseilla  on  kullakin  omat  toimihenkilönsä,  ne  hoi- 
tavat itse  asiansa,  pitävät  vuosikokouksensa,  juhlansa  y.  m. 
Mutta  kaikesta  toiminnastaan  niiden  tulee  tehdä  vuotuinen 
kertomus  Suomi-Synoodin  konsistorille  ja  kirkolliskokouk- 
selle. 

Ensimmäiseksi  muodostui  Lännen-Konferenssi,  joka  pe- 
rustettiin Astoriassa,  Ore.  elok.  20  p.  1909.  Siihen  yhtyivät 

Suomi-Synoodin  seurakunnat  Tyynen  meren  rantamilta  ja 
vuoristovaltioista.  Myöhemmin  tämä  maantieteellisesti  ta- 
vattoman laaja  piiri  jakaantui,  pohjoinen  osa  muodostui 
Columbian-piiriksi,  eteläinen  käyttää  nimenään  Californian-- 
piiri.  Aluelaaj uudestaan  on  myöskin  huomattava  Idän- 
Konferenssi,  käsittäen  kaikki  Uuden  Englannin  valtiot, 
New  Yorkin  ja  yleensä  koko  Atlannin  rannikon  aina  Flori- 
daan saakka,  jonne  toisinaan  lähetystyö  ulotutetaan.  Ohio- 
Pennsylvanian  Konferenssiin  kuuluvat,  paitsi  edellämainit- 
tujen valtioitten  Suomi-Synoodin  seurakunnat,  myöskin 
West  Virginian  ja  länsiosa  New  Yorkin  valtiota.  Michiga- 
nin Konferenssiin,  vaikka  ei  alueeltaan  olekaan  laajin,  kuu- 
luu lukuisimmin  seurakuntia.  Minnesotan  Konferenssi  on 
alueeltaan  laaja,  siihen  kun  kuuluvat  myös  molemmat  Da- 
kotan valtiot  ja  osa  Wisconsinia.  Se  on  seurakuntien  lukui- 
suuden vuoksi  myöskin  jäsenrikas. 


IX. 


AMERIKAN  SUOMALAISTEN  KOULU- 
ALOILTA. 

SUOMI-OPISTON  SAAVUTUKSIA. 

Seitsenluokkaiseksi  oppikouluksi  Suomi-Opisto  tuli  syk- 
syllä 1903.  Sen  oppilasluku  kohosi  79:ään.  Johtaja  J.  K. 
Nikander  opetti  uskontoa,  kreikkaa,  latinaa  y.  m.  kieliä, 
maisteri  K.  V.  Arminen  suuretieteitä,  algebraa  ja  geomet- 
riaa, maisteri  Toivo  Wallenius  suomen  kieltä,  historiaa 
y.  m.,  maisteri  Lauri  Lund  luonnontieteitä,  musiikkia  y.  m., 
naisjohtajatar  Alma  Granquist  laskentoa,  maantiedettä, 
suomen  kieltä  ja  muitakin  aineita  valmistavalla  osastolla, 
Lydia  Silfven  englannin  kieltä  ja  Yhdysvaltain  historiaa  ja 
maisteri  D.  W.  Brandell  korkeampaa  englannin  kieltä  ja  kir- 
jallisuutta. Tuntiopettajana  toimi  pastori  J.  Bäck  opettaen 
filosofiaa.  Vankat  opettajavoimat. 

Kevätlukukauden  päätyttyä  v.  1904,  täyden  oppikurssin 
suoritettuaan,  saivat  seuraavat  kymmenen  oppilasta  eroto- 
distuksen ja  diploomin:  Lydia  Kangas,  Liisa  Paavola,  Min- 
nie  Perttula,  Alfred  Haapanen,  Salomon  Ilmonen,  Pekka 
Keränen,  Vihtori  Koivumäki,  Matti  Luttinen,  Heikki  Haa- 
panen ja  John  Wargelin.  Suomi-Opiston  kehityksessä  en- 
simmäisten oppilaiden  läpipääseminen  merkitsi  saavutusta, 
josta  eivät  iloinneet  ainoastaan  oppikurssinsa  suorittaneet, 
vaan  myöskin  Suomi-Opiston  opettajat,  ystävät  ja  kirkko- 
kansakin, joka  mielenkiinnolla  seurasi  oppilaitoksensa  vai- 
heita. 


146      Amerikan  suomalaisten  sivistyshistoria 

Pappisseminaari.  Edellämainitut,  Suomi-Opiston  college- 
kurssin  suorittaneet  miesoppilaat  kirjoittautuivat  juma- 
luusopilliseen seminaariin  paitsi  Heikki  Haapanen,  joka 
matkusti  Suomeen,  siellä  lukujaan  täydentääkseen.  Hänen 
tilansa  seminaarissa  otti  Jaakko  Mänttä,  lukion  seitsemän- 
nen luokan  oppilas. 

Suomi-Opiston  akatemisella  osastolla  oli  vankat  opettaja- 
voimat. Mutta  pappisseminaariin  jäi  opettaja  hankkimat- 
ta. Johtaja  J.  K.  Nikander  siitä  valittavassa  äänilajissa  kir- 
joittaa: " Vaatimaton  on  ollut  seminaarimme.  Ei  sillä  ole 
ollut  isoja  luentosaleja,  eikä  niitä  ole  tarvittukaan,  koska 
kuulijakunta  niihin  olisi  liian  pieni.  On  tyydytty  yhteen 
pienimpään  luokkahuoneeseen.  Eikä  meillä  ollut  varoja 
hankkia  seminaariimme  opettajiksi  jumaluusopin  tohtorei- 
ta. Opiston  johtaja,  Hancockin  seurakunnan  pastori  J.  Bäck 
ja  Atlanticin  seurakunnan  pastori  A.  Gröning  ovat  kolmi- 
sin siinä  antaneet  opetusta  ensimmäisenä  lukuvuonna." 

Valittamisen  syytä  ei  ole  viimeksimainittujen  opetuspä- 
tevyyteen  katsoen,  vaan  pikemmin  siksi,  ettei  kummalla- 
kaan suurten  seurakuntapiirien  hoitajina  ollut  riittävästi 
aikaa  sellaiseen  opetustyöhön,  jota  vaatii  yliopistollisia  lu- 
kuja vastaava  seminaariopetus.  Tärkeät  seurakunnalliset 
palvelukset  usein  ehkäisivät  luentotunneille  saapumisen. 
Kun  sitten  pastori  Gröning  Suomeen  menoaan  suunnitellen 
sekä  kiinteän  seurakuntatyönsä  vuoksi  pyysi  vapautusta 
seminaarin  opettajatoimestaan,  täytyi  Suomi-Opiston  joh- 
tokunnan ryhtyä  tiedustelemaan  seminaariin  opettajaa  Suo- 
mesta. Laskelma  myöskin  osoitti,  ettei  vakinaisen  opetta- 
jan palkkaaminen  seminaariin  kuluta  paljonkaan  enemmän 
varoja,  kuin  mitä  täytyi  tuntiopettajille  maksaa.  Puolitois- 
ta vuotta  sen  jälkeen,  kun  seminaarissa  oli  opetus  alkanut, 
saapui  Suomesta  filosofianmaisteri,  pastori  Isak  Katajamaa 
johtaja  Nikanderin  avuksi  luennoimaan  ja  jakamaan  ope- 
tusta papeiksi  valmistuville  seminaarilaisille.  Hänen  syvää 
oppiaan,  laajoja  tietojaan  ja  harvinaista  opettajakykyään 
saatiin  useat  vuodet  käyttää.  Hän  kuoli  1911, 

Suomi-Opiston  10-vuotisjuhla  ja  pappisvihkijäiset. 
Niin  läheinen  ja  rakas  oli  Suomi-Opisto  Amerikan  suoma- 
laiselle kirkkokansalle,  että,  kun  sen  kymmenvuotisen  ole- 
massaolon muistoksi  juhlittiin  kesällä  1906,  pidettiin  sil- 
loin myös  Suomi-Synoodin  vuotuinen  kirkolliskokous.  Juh- 
limisaiheena  oli  sekin,  että  vihittiin  papeiksi  ensimmäiset 
seminaarin  oppikurssin  suorittaneet,  Suomi-Opiston  omat 
kasvatit,  Hancockin  seurakunnan  tilavassa  kirkossa,  lukui- 
sien, kirkolliskokoukseen  saapuneitten  pastorien  avustuk- 
sella ja  kirkolliskokouksen  edustajain  läsnäollessa.  Pyhään 
saarna  virkaan  erotettiin  seuraavat:  A.  Haapanen  kirkko- 
kunnan lähetyspapiksi,  S.  Ilmonen  Brooklynin  ja  New 
Yorkin  seurakuntain  opettajaksi,  P.  Keinänen  Savo-Lake 
Nordenin  seurakuntiin  Dakotaan,  M.  Luttinen  New  Castle- 
Warrenin  pastoraattiin  Ohioon  ja  Penn.  sekä  /.  TVargelin 
Rudyard-Sault  Ste  Marie'n  seurakuntiin,  Mich. 

Jumaluusopillisen  erotutkinnon  seminaarissa  suorittivat 
edellämainittujen  papeiksi  vihittyjen  kanssa  myöskin  Victor 
Koivumäki  ja  Jacob  Mänttä.  Edellinen  vihittiin  nuoruuten- 
sa tähden  papiksi  vasta  kolme  vuotta  myöhemmin.  J.  Mänt- 
tä, suoritettuaan  häneltä  puuttuvan  yhden  vuoden  college- 
kurssin,  erotettiin  saarnavirkaan  v.  1907.  Matti  Pesonen 
suoritti  papintutkinnon  ja  vihittiin  saarnavirkaan  v.  1908. 

Suomi-Opiston  jumaluusopillisesta  seminaarista  valmis- 
tui jälleen  keväällä  v.  1912  kuusi  saarnatoimeen  antautuvaa 
miestä,  jotka  vihittiin  myöskin  Hancockin  kirkossa,  nimit- 
täin David  J.  Elm  Astorian  seurakuntaan,  Otto  Kaarto  Fort 
Braggin  seurakuntapiiriin  Californiaan,  Matti  Kortesmäki 
Hibbingin  y.  m.  seurakuntiin,  Minm,  Victor  Kuusisto  Mas- 
sin seurakuntapiiriin  papiksi  Mich.,  Antti  Könönen  Wauke- 
ganin  ja  De  Kalbin  seurakuntiin  ja  David  A.  Samanen  Brai- 
nerdin  seurakuntapiiriin,  Minn.  Sitten  taas  seuraavien  kah- 
den vuoden  aikana  ainoastaan  yksi  mies  kerrallaan  valmis- 
tui saarnavirkaan  seminaaristamme,  nimittäin  Evert  Määt- 
tälä  v.  1913  ja  Yrjö  Joki,  Suomen  lähetyskoulun  käynyt,  jo- 
ka vihittiin  Monessenim  seurakunnan  papiksi  v.  1914. 

Suomi-Opiston  kauppakoulu.  V.  1906  pidetyssä  kirkol- 
liskokouksessa, Suomi-Opiston  asioita  käsiteltäissä,  päätet- 
tiin perustaa  oppilaitoksemme  yhteyteen  kaksivuotinen 
kauppakoulu  erikoisesti  juuri  suomalaisia  nuorukaisia  var- 
ten. Tämä  niinsanottu  "business-college"  järjestettiin  täy- 
dellisesti vastaamaan  ensiluokkaisia  amerikkalaisia  kaup- 
pakouluja. Opetuskieleksi  tuli  englanninkieli.  Samalla  kui- 
tenkin kiinnitettiin  erityinen  huomio  kauppakirjevaihdon 
kääntämiseen  englannin  kielestä  suomen  kieleen  ja  päinvas- 
toin, mikä  taito  on  suureksi  eduksi,  varsinkin  suomalaisis- 
sa liikkeissä.  Johtajaksi  saatiin  Augustana-Opiston  kasvat- 
teja, maisteri  O.  L.  Nordström,  jonka  harvinaista  johto-  ja 
opetuskykyä  on  kiittäminen  siitä,  että  Suomi-Opiston  kaup- 
paosasto saattoi  kohota  parhaiden  amerikkalaisten  kauppa- 
koulujen tasalle. 

Kauppaosaston  oppilasmäärä  on  vuotuisesti  ollut  30  ja  50 
välillä,  onpa  ollut  isompikin.  Ja  paljonhan  nyt  tapaakin 
Suomi-Opiston  kauppakoulun  käyneitä  itsenäisinä  liikemie- 
hinä,  liikeapulaisina  ja  -johtajina,  pankeissa  ja  konttoreis- 
sa. "Ei  liene  kirkkokansallamme  syytä  pahoitella  niitä  uh- 
rauksia, joita  se  on  tehnyt  antaakseen  nuorisolleen  liike- 
elämässä  tarvittavat  tiedot  kristillisessä  ilmapiirissä,  joka 
koulussamme  vallitsee7',  kirjoittaa  sen  myöhempi  johtaja, 
opettajatar  Minnie  Perttula. 


KESÄKOULUT. 

Kesäkoulu j  emme  kehitys  kulkee  rinnan  Suomi-Opiston 
saavutusten  kanssa.  Hyvällä  syyllä  voidaan  kesäkouluja  sa- 
noa sen  tyttäriksi.  Kesällä  v.  1896  Suomi-Opiston  opetta- 
jaksi kutsuttu  ja  papiksi  valmistumaisillaan  oleva  Joosef 
Riippa  piti  Hancockissa  kesäkoulua  suomalaisille  lapsille. 
Seuraavana  vuonna  kolme  opistomme  varttuneinta  oppilas- 
ta piti  lastenkoulua  Kuparisaarella.  V.  1898  meikäläisillä 
on  jo  kymmenkunta  kesäkoulua  ja  niissä  suomi-opistolaisia 

opettajina,  joitakin  poikkeuksia  lukuunottamatta.  Vuosi- 
kymmenen 1900 — 1910  välillä  järjestettiin  kansalaistemme 
keskuuteen  niin  lukuisasti  kesäkouluja,  etteivät  niihin 
läheskään  riittäneet  Suomi-Opiston  oppilaat,  vaan  opetta- 
jina toimivat  Opiston  käyneetkin  sekä  henkilöt,  jotka  olivat 
kansallisessa  oppilaitoksessamme  jonkin  aikaa  opiskelleet 
ja  sitten  eri  elämäntehtäviin  antautuneet.  Kesäkoulun  opet- 
tajina oli  myöskin  amerikkalaisissa  korkeimmissa  kou- 
luissa opiskelevia  suomalaisia  sekä  Suomessa  kiertokoulun- 
opettajina  olleet. 

Suomi-Opistossa  j  är  j  estettiin  kesäkouluopetta  j  akurssit 
ensi  kerran  keväällä  1899.  Niihin  osallistui  15  kesäkoulujen 
opettajiksi  kutsuttua  opistolaista.  Kurssien  tarkoituksena 
oli  kesäkoulujen  oppikurssien  yhtäläistyttäminen  ja  opetuk- 
sen mahdollisimman  käytännölliseksi  saaminen,  koska  kou- 
lunpitoaika  parhaassakin  tapauksessa  oli  vain  kaksi  kuu- 
kautta, usein  ainoastaan  kuusi  viikkoa  ja  kuukaudenkin  ker- 
rallaan. Kesäkoulu-kursseja  on  sittemmin  Opistossa  pidet- 
ty säännöllisesti  joka  kevät  ja  niissä  on  nuorille,  opettajak- 
si aikoville  annettu  niin  tietopuolista  kuin  käytännöllistäkin 
opetusta  kesäkouluasioista. 

Näitä  Amerikan  suomalaisten  lastenkouluja  sanotaan  ke- 
säkouluiksi siitä  syystä,  että  niitä  pidetään  kesäkuukausina, 
enimmäkseen  heinä-  ja  elokuussa,  jolloin  lapset  ovat  vapaita 
amerikkalaisesta  kansakoulusta.  Opetus  kohdistetaan  pää- 
asiallisesti suomenkielen  ja  uskonnon  opettamiseen.  Kou- 
luun otetaan  sellaisiakin  lapsia,  jotka  eivät  edes  "iitä"  tun- 
ne. Kesäkouluissa  opetetaan  tuntemaan  kirjaimet,  tavaa- 
maan ja  suoraanlukemaan.  Varttuneimpia  oppilaita  ohja- 
taan suomen  kielen  kirjoittamiseen,  Suomen  historiaan  ja 
maantieteeseen.  Uskonnon  opetus  annetaan  pienimmille  aa- 
pisesta, varttuneemmille  katekismuksen  ja  Raamatun  his- 
torian avulla.  Laululle  pannaan  suuri  merkitys,  etenkin  py- 
häkoululauluja  taikka  muita  hengellisiä  lauluja  opetetaan, 
myöskin  isänmaallisia  lauluja,  jos  opettaja  niin  haluaa. 
Sellaisia  aineita  kuin  kaunokirjoitusta  ja  laskentoa  ei  kesä- 

kouluissa  opeteta,  sillä  niitähän  lapset  oppivat  valtionkou- 
luissa. 

Kesäkouluja  järjestivät  pääasiallisesti  seurakunnat  joko 
yksinään  taikka  paikkakunnan  seurojen  kanssa.  Mutta 
saattoivatpa  raittiusseuratkin,  varsinkin  vuosikymmenen 
1900  ja  1910  välillä,  niitä  haaleissaan  pitää  ja  opettajan 
kustantaa.  Joillakin  pienimmillä  suomalaisten  pesäpaikoil- 
la kaikki  seurat  osallistuivat  kesäkoulun  kannattamiseen. 
Raittiusseurainkin  ylläpitämissä  kesäkouluissa,  suomenkie- 
len opetuksen  rinnalla,  uskonnon  opettaminen  oli  tärkeä. 
Mutta  sittemmin,  sosialismin  vallatessa  alaa,  perustettiin 
heidänkin  toimestaan  kesäkouluja.  Niissä  suomen  kielen 
opetuksen  ohella  opetetaan  luokkatietoisuutta  ja  uskonto- 
vastaista  sosialismia. 

Tarkat  tilastot  kesäkouluista,  niitten  opettajista  ja  oppi- 
laista on  saatavissa  vain  Suomi-Synoodin  piiristä.  Seuraa- 
va taulukko  näyttää  mainitun  kirkkokunnan  kesäkoulujen 
lukumäärän,  opettajat  ja  oppilaat: 


Vuosi 

Kouluja 

Opettajia 

Lapsia 

1896 

1 

1 

75 

1897 

2 

2 

140 

1898 

4 

5 

230 

1899 

8 

8 

360 

1905 

30 

30 

1672 

1908 

39 

46 

2438 

1910 

47 

50 

2531 

1915 

49 

54 

2916 

1920 

80 

88 

3364 

1925 

83 

93 

4222 

1929 

.92 

92 

4182 

Jos  yllämerkittyyn  tilastoon  lisätään  samoina  vuosina 
kansalliskirkkokunnan,  apostolis-luterisen  kirkkokunnan, 
itsenäisten  seurakuntain,  lähetysseurakuntain,  raittiusseu- 
rain  ja  osastojen  toimesta  pidetyt  lasten  kesäkoulut,  niin 
taulukko  varmaan  kahdistuu.  Voimme  sanoa  siirtokansam- 

me  kesäkoulujen  parhaina  vuosina  1920-luvulla  niitä  olleen 
kesäisin  toiminnassa  vajaa  kaksisataa  koulua  ja  lasten  lu- 
vun lähennellen  kahdeksaa  tuhatta,  vaikka  onkin  myönnet- 
tävä niiden  ja  niissä  käypäin  lasten  lukumäärän  vuosi  vuo- 
delta vähentyneen. 


PYHÄKOULUN  ALOILTA. 

Ei  ole  toista  kristillistä  laitosta  Amerikasta,  jonka  kaut- 
ta tehokkaammin  voitaisiin  suorittaa  kristillistä  kasvatus- 
työtä ja  uskonnon  harjoitusta  kuin  pyhäkoulu.  Monet  Yh- 
dysvaltain presidentit  ovat  lapsuuden  vuosinaan  käyneet 
pyhäkoulua,  toiset  vielä  miehuutensa  toimeliaina  vuosina 
olleet  opettajina  sunnuntaikouluissa.  Sieltä  on  lähtenyt  ete- 
viä, kristillismielisiä  miehiä  ja  naisia  elämän  eri  aloille. 
Niin  tärkeänä  pitää  Amerikan  kirkko  pyhäkoulutyötä,  että 
täkäläisissä  jumaluusopillisissa  seminaareissa  kuuluu  py- 
häkoulutyön selostaminen  ja  tehostaminen  opetus-  ja  luen- 
toaineisiin.  Eri  kirkkokuntien  suuret  pyhäkouluyhdistykset 
virittävät  ja  innottavat  tämän  kasvatusalan  tärkeyttä  ja 
paikallisen  lähetystyön  ensimmäisiin  tehtäviin  kuuluu  py- 
häkoulun perustaminen  ja  vaaliminen.  "Amerikan  kansa 
on  johdettu  Raamatun  uskontoon  ja  kristillisyyteen  sun- 
nuntaikoulujen kautta"  lausui  aikoinaan  Amerikan  Pyhä- 
kouluyhdistyksen presidentti,  tri  Trumbull. 

Amerikan  suomalaisten  pyhäkoulutyö  kulkee  rinnan  kir- 
kollisen askartelun  kanssa.  Minne  seurakunta  perustettiin, 
siellä  myöskin  alettiin  pitää  pyhäkoulua.  Niin  läheisesti 
kuuluvat  toisiinsa  seurakunta  ja  pyhäkoulu,  että  niiden  ke- 
hityskin kulkee  samoissa  puitteissa.  Kun  Amerikan  suo- 
malainen kirkollinen  toiminta  alkoi  Hancockissa  yhdessä 
norjalaisten  ja  ruotsalaisten  kanssa,  niin  samoilta  ajoilta 
on  pyhäkoulummekin.  Talvella  1871  ja  1872  pidettiin  to- 
distettavasti ensi  kerran  suomalaista  pyhäkoulua  Quincyn 
kaiyoksella,  Hancpokisga,  opettajina  Amandus  Hagen  ja 

Peter  Christopher.  Tässä  koulussa  kävivät  Christopherin, 
Hagenin,  Nautapuotin,  Wintturin,  Friskin  ja  Commeksen 
lapset,  ehkäpä  muitakin. 

Kun  pastori  A.  E.  Backman  saapui  Amerikkaan  ja  otti 
hoitoonsa  Hancockin  ja  Calumetin  seurakunnat,  järjestyi 
myöskin  pyhäkoulutyö  jossain  määrin.  V.  1876  merkitään 
Quincyn  suomalaisessa  pyhäkoulussa  olleen  Peter  Chris- 
topher johtajana,  opettajina  Nels  P.  Nelson  (Parpa),  John 
Alamaa  ja  John  Siekas.  Hancockissa  alkoi  pyhäkoulu  huh- 
tik.  4  p.  1880;  opettajina  olivat  Mabel  Heikka,  Johan  Sie- 
kas, Salomon  Friski,  Oskar  Korpi,  John  Abramson,  Johan 
Heikka  ja  Jacob  Sjöberg.  Pastori  J.  K.  Nikanderin  ensi 
vuosina  johti  pyhäkoulua  hänen  sisarensa  Emma  Nikander. 

1880-luvulla,  jolloin  useita  seurakuntia  perustettiin  siir- 
tokansamme keskuuteen,  alettiin  myöskin  monissa  paikois- 
sa pitää  pyhäkoulua.  Niistä  ei  ole  läheskään  kaikista  jää- 
nyt kirjallisia  muistiinpanoja.  Seurakuntain  varhaisim- 
missa  pöytäkirjoissa  ne  jäävät  mainitsematta,  eikä  seura- 
kuntain vuosikertomuksiakaan  niiltä  ajoilta  paljon  ole. 
Republicissa  aloitettiin  suomalainen  pyhäkoulu  v.  1886  Erk- 
ki Marttilan  talon  yläkerrassa.  Calumetissa  myöskin  seu- 
rakunnan varhaisvuosina  pidettiin  pyhäkoulua  ensin  sikä- 
läisen Kansanvalistusseuran  talossa,  kunnes  suomalaisten 
oma  kirkko  valmistui.  Ishpemingin  pyhäkoulu  on  samoilta 
ajoilta,  kuin  sinne  saapui  pastori  K.  L.  Tolonen.  Ennenkuin 
Suomi-Synoodin  kirkkokunta  perustettiin,  oli  jo  siirtokan- 
samme keskuudessa  toistakymmentä  pyhäkoulua  vaikutta- 
massa. 

Saattoipa  niinkin  tapahtua,  että  pyhäkoulu  perustettiin 
jollekin  paikkakunnalle  ennen  seurakunnan  perustamista, 
mikä  muuten  on  yhä  vieläkin  varsin  tavallista  Amerikassa. 
Niinpä  Ashtabula-Harborissa  v.  1886  alettiin  pitää  suoma- 
laista pyhäkoulua,  opettajina  August  Edwards,  C.  J.  Sten- 
roos, Matti  Reini  ja  K.  Nilson. 

Amerikan  pyhäkoululla  on  sangen  tärkeä  ja  suuri  tehtä- 
vä suoritettavana,  suurempi  kuin  se  oikeastaan  jaksaa  suo- 

rittaakaan,  mikä  johtuu  siitä,  ettei  kansakouluissa  anneta 
lapsille  uskonnon  opetusta,  vaan  tulee  siitä  huolehtia  eten- 
kin kotien  itse  pyhäkoulujen  avulla.  Siirtolaisten  pyhäkou- 
lussa kaiken  lisäksi  vielä  on  huolena  äidinkielen  opettami- 
nen ja  isienkirkon  perinnön  säilyttäminen  lapsille.  Edellä- 
mainituista seikoista  johtuu,  että  Amerikan  suomalaisella 
pyhäkoulullakin  on  kolme  erittäin  merkillepantavaa,  tär- 
keää tehtävää: 

1)  Auttaa  koteja  lasten  kristillisessä  kasvatuksessa  ja 
uskonnonopetuksessa,  että  oppivat  tuntemaan  Pyhän 
Raamatun  kalliita  totuuksia; 

2)  auttaa  vanhempia  lasten  suomen  kielen  lukutaidon  op- 
pimisessa ja  sen  opin  säilyttämisessä  Amerikassa  syn- 
tyneitten suomalaisten  keskuudessa; 

3)  pyhäkoulu  on  lasten  hartaushetki  sekä  sen  kautta  kas- 
vattaa nuorta,  nousevaa  polvea  rakastamaan  ja  kun- 
nioittamaan Herran  seurakuntaa  ja  käymään  yhteisis- 
sä jumalanpalveluksissa. 

Pyhäkoulutilastoa.  Tarkkoja  tilastoja  Amerikan  suo- 
malaisten pyhäkouluista  puuttuu.  Suomi-Synoodissa  sellai- 
nen on  vuodelta  1895.  Muistakin  meikäläisten  keskuudessa 
toimivista  pyhäkouluista  on  silloin  tällöin  tehty  merkintöjä, 
niin  että  jonkinlaisen  kokonaisuuden  voipi  saada.  Merkit- 
semme Suomi-Synoodin  pyhäkoulutaulukon : 


Vuosi 

kouluja 

opettajia 

oppilaita 

1895 

60 

650 

1898 

140 

1,350 

1900 

202 

1,555 

1902 

80 

360 

3,000 

1906 

107 

483 

4,020 

1910 

140 

791 

6,132 

1914 

160 

950 

7,500 

1920 

200 

1,567 

10,692 

Lisäämällä  luetteloon  toisten  kirkkokuntain,  itsenäisten 
seurakuntain  pyhäkoulut,  saadaan  ylläoleva  taulukko  kah- 
distumaan. 


AMERIKAN  SUOMALAINEN  PYHÄKOULUYHDISTYS. 

Valmistavia  toimenpiteitä.  Suomalaisen  Kansallis- 
Raittius-Veljeysseuran  vuosikokouksen  aikana  kesällä  1903 
kokoontui  vuosikokoukseen  saapuneita  kansalaistemme  eri 
paikkakunnilla  toimivia  pyhäkoulujen  opettajia  yhteiseen 
neuvottelukokoukseen  keskustellakseen  koko  maan  käsittä- 
vän suomalaisen  pyhäkouluyhdistyksen  perustamisesta. 
Neuvottelukokoukseen  ottivat  osaa  seuraavat  raittiusmiehet 
ja  pyhäkoulunopettajat:  Isaac  Silberg,  Matti  Saari  ja  Au- 
gust Järvelä  Republicista,  Mich. ;  Andrew  Sund  Waukega- 
nista,  111.;  Herman  Rahnasto  Worcesterista,  Mass.;  Matti 
Killinen  Fairportista,  O. ;  Jacob  Perttula  Elystä,  Minn. ;  Esa 
Torkko  Soudanista,  Minn.;  J.  E.  Erickson  Newberrystä, 
Mich.;  Amerikan  Suomettaren  toimittaja  ylioppilas  Bruno 
Vuornos  Hancockista,  Mich.;  pastori  Otto  Stadius,  Heikki 
Tava järvi,  Johan  Smedman  ja  J.  H.  Mattila  Negauneesta, 
Mich. ;  pastori  J.  K.  Lammi,  Matti  Pesämäki,  Herman  Kan- 
tola, Johan  Mäenpää,  Johan  Luoma,  Heikki  Haapanen, 
Johan  Perttula,  K.  A.  Ruona,  Aliisa  Tolonen  ja  Alex  Pantti 
Ishpemingistä,  mahdollisesti  joitakuita  muitakin,  mainitsee 
kokouksen  asioitten  muistiinkir  joitta  ja  Alex  Pantti. 

Kokouksessa  vallitsi  lämmin  yhteishenki  ja  yleinen  ym- 
märtämys siitä,  että  siirtokansamme  on  saatava  yleinen  py- 
häkouluyhdistys johtamaan  ja  tukemaan  yhä  laajenevaa  ja 
kirkollisessa  työssä  tärkeäksi  tekijäksi  tullutta  pyhäkoulu- 
työtä lasten  ja  nuorison  kasvattamiseksi  suomen  kielen  lu- 
kutaitoon ja  Raamatun  totuuksien  tuntemiseen.  Kun  ko- 
kous oli  epävirallinen,  neuvotteleva,  ei  katsottu  kohtuulli- 
seksi sillä  kertaa  ryhtyä  yhdistyksen  perustamispuuhiin, 
vaan  ne  siirrettiin  tuonnemmaksi. 

Kului  kokonaista  seitsemän  vuotta,  ennenkuin  perustet- 
tiin Amerikan  Suomalainen  Pyhäkouluyhdistys.  Sillä  va- 
lin eri  paikkakunnilla  toimivat  pyhäkoulujen  opettajat  pi- 
tivät yhteisiä  kokouksia  joko  suppeissa  taikka  laajemmissa 
piireissä.  Niinpä  Kuparialueen  ja  muunkin  Michiganin,  sa- 
moin Ohio-Penn.  seurakuntain  pyhäkoulunopettajilla  oli  yh- 
teiskokouksia. Calumetissa,  Mich.  pidettiin  v.  1904  pyhä- 
koulujen yhteiskokous,  jossa  oli  läsnä  56  opettajaa.  Seu- 
raavana vuonna  oli  Ishpemingissä  samanlainen  kokous, 
jossa  päätettiin  valmistaa  ja  painattaa  pyhäkouluja  var- 
ten käsikirja,  mikä  teos,  pyhäkoulunopettajain  valitseman 
komitean  laatimana  valmistui  Ev.  Luth.  Kustannusliikkees- 
sä v.  1907,  nimeltä  "Käsikirja  Pyhäkoululle". 

Ohio-Penn.  seurakuntain  pyhäkoulujen  opettajat  kokoon- 
tuivat 1900-luvun  alussa  kerran  vuodessa  yhteisille  pyhä- 
koulupäiville,  joita  vuoroin  pidettiin  eri  paikkakunnilla 
luentoineen  ja  opetusnäytteineen.  Sellaiset  olivat  Ashtabula 
Harborissa,  Ohiossa  tammik.  20 — 23  p.  1909,  joihin  osallis- 
tuivat J.  Tuuri,  J.  Laine,  F.  Holmström,  I.  Rapakko,  Alvii- 
na  Latvala,  V.  Kantalainen,  K.  Kleemola,  Emma  Ollila,  O. 
Kaihlanen,  O.  Toukonen,  Betty  Tuomaala,  S.  Lapanen,  Se- 
nia  Mäkinen,  I.  Laakso,  I.  Nyppeli,  M.  Dahl,  Santra  Hämä- 
läinen, mrs  Porho,  M.  E.  Lappala  ja  pastorinrouva  F.  Kava 
Ashtabula-Harborista,  pastorinrouva  Alma  Haapanen,  K. 
Wainionpää,  S.  Männistö,  K.  Rajala,  M.  Hakala,  Anna  Sal- 
sten,  A.  Sippola,  Emma  Sippola  ja  D.  Salminen  Fairportis- 
ta,  Kalle  Ojajärvi  Conneautista,  pastorinrouva  Selma  Lut- 
tinen ja  Emilia  Paajanen  New  Castle'ista,  Herman  Larmi 
ja  Evert  Jokiniemi  Monessenista,  Erick  Pellinen  Warrenis- 
ta,  John  Tammi  Eriesta,  Frank  Mattson  Burtonista,  pasto- 
rit A.  Haapanen  Fairportista,  S.  Ilmonen  Monessenista,  M. 
Luttinen  New  Castle'ista,  Fr.  Kava  Ashtabula-Harborista 
ja  R.  Hartman  Conneautista. 

Näillä  pyhäkoulupäivillä  pastori  S.  Ilmonen  teki  esityk- 
sen, että  olisi  ryhdyttävä  tositoimiin  Amerikan  suomalaisen 

pyhäkouluyhdistyksen  aikaansaamiseksi,  perustellen  asian 
seuraaviin  ponsiin : 

1)  Laajentunut  pyhäkoulutyömme  kaipaa  oloihimme  so- 
veltuvia omia  pyhäkoulujen  oppikirjoja,  joita  yhteis- 
voimin kävisi  helpommaksi  laatia  ja  kustantaa, 

2)  Karttoja  ja  muita  opetusvälineitä  voisivat  pyhäkou- 
lut vaivattomammin  saada  pyhäkouluyhdistyksen  vä- 
lityksellä, 

3)  Pyhäkouluyhdistys  voisi  järjestää  eri  paikkakunnille 
pyhäkoulupäiviä,  luento-  ja  harjoituskursseja  opetta- 
jille sekä  matkapuhujien  ja  pyhäkoulupäivien  kautta 

tehostaa  lasten  jumalanpalvelusten  tärkeyttä  ja  mer- 
kitystä varsinaisen  pyhäkoulutoimen  rinnalla. 

Esitys  sai  yleisen  kannatuksen  ja1  erityisemmin  korostet- 
tiin sitä  seikkaa,  että  tällaisen  koko  kirkkokuntamme  asian 
tulisi  kulkea  kirkolliskokouksen  kautta  ja  saada  siltä  tun- 
nustus. Päätettiin  pyhäkouluyhdistyksen  perustamisesitys 
lähettää  kirkkokunnan  esimiehelle,  tohtori  J.  K.  Nikande- 
rille pyytäen,  että  hän  liittäisi  sen  tulevassa  kirkollisko- 
kouksessa esitettävien  asioitten  joukkoon  ja  näin  ollen  se 
kulkisi  oikeata  tietä  päämääräänsä  kohden.  Komiteaan 
asiaa  valvomaan  valittiin  H.  Larmi,  R.  Hartman  ja  S.  Il- 
monen. Asia  kumminkin  jäi  kirkolliskokoukselle  esittä- 
mättä. 

Pyhäkouluyhdistyksen  perustaminen.  Sault  Ste. 
Marieen,  Mich.  kokoontui  joukko  suomalaisia  pyhäkoulun- 
opettajia elok.  30  p.  1910.  Heidän  tarkoituksensa  oli  saada 
siirtokansamme  keskuuteen  koko  maata  käsittävä  pyhäkou- 
luyhdistys. Useimmat  kokouksen  edustajista  olivat  pyhä- 
koulunopettajia Michiganista.  Kokouksen  tuloksena  oli 
Amerikan  Suomalaisen  Evankelis-Lutherilaisen  Pyhäkoulu- 
yhdistyksen syntyminen.  Siellä  erityisen  komitean  toimes- 
ta laadittiin  sääntöehdotukset  ja  määriteltiin  yhdistyksen 
tarkoitusperät,  joista  tärkeimpinä  mainittakoon:   1)  kus- 

tantaa  kasvatustyötä  ja  pyhäkoulua  koskevaa  kirjallisuut- 
ta; 2)  herättää  innostusta  sunnuntaikoulutyöhön ;  3)  lähet- 
tää puhujia,  perustaa  ja  järjestää  pyhäkouluja;  4)  toimeen- 
panna luento-  ja  oppikursseja  pyhäkoulunopettajille.  Oh- 
jesäännöissä muun  muassa  määritellään  yhdistyksen  suh- 
de kirkkokuntaan  seuraavasti:  " Tämän  yhdistyksen  tulee 
aina  toimia  kirkkokuntamme,  Suomi-Synoodin  sääntöjen  ja 
valvonnan  alaisena.  Se  tarkastaa,  korjaa  ja  hyväksyy  yh- 
distyksen säännöt." 

Ensimmäiseen  toimeenpanevaan  j  ohtokuntaan  valitti  in 
pastori  J.  J.  Hoikka  esimieheksi,  Matti  Pesämäki,  Alex 
Pantti  ja  Henry  Tava järvi  ja  neuvoa-antaviksi  jäseniksi 
tohtori  J.  K.  Nikander,  pastorit  J.  Mänttä,  Br.  Vuornos,  F. 
V.  Kava,  V.  Koivumäki,  A.  Savola  ja  V.  Kuusisto. 

Seuraavaan  kirkolliskokoukseen,  joka  pidettiin  Waukega- 
nissa,  111.  kesällä  1911,  tuotiin  vastaperustetun  yhdistyksen 
säännöt  tarkastettaviksi  ja  hyväksyttäviksi.  Siellä  tehtiin 
seuraava  välipäätös:  " Kirkolliskokous  hyväksyi  ensi  kir- 
kolliskokouksen tarkastettavaksi  ja  vahvistettavaksi  Sault 
Ste  Mariessa,  Mich.  perustetun  yleisen  pyhäkouluyhdistyk- 
sen säännöt,  mutta  toistaiseksi  sai  yhdistys  toimia,  sitten- 
kuin konsistori  on  säännöt  täksi  vuodeksi  vahvistanut". 

Pyhäkouluyhdistyksen  asia  oli  esillä  Suomi-Synoodin  lo- 
kak.  31  p.  1911  pidetyssä  kokouksessa,  jonka  pöytäkirjan 
toinen  pykälä  kuuluu:  "Esimies  esitti  Sault  Ste  Marien  py- 
häkoulukokouksessa  laaditut  'Amerikan  Suomalaisen  Pyhä- 
kouluyhdistyksen' säännöt,  joille  pyydettiin  konsistorin 
vahvistusta.  Säännöt  luettiin.  Kun  näitä  laatimassa  on  ol- 
lut ainoastaan  Michiganilaisia,  ja  kun  maan  suuruuteen 
nähden  ne  käytännöllisistä  syistä  eivät  olisi  kaikkiin  oloi- 
hin varsin  soveltuvat,  niin  päätettiin  hyväksyä  ne  sellaisi- 
naan ainoastaan  Michigania  koskeviksi  ja  ensi  kirkollisko- 
koukseen saakka,  jossa  asia  esitetään  koko  kirkkokunnalle." 

V.  1912  Fairportissa,  Ohiossa  pidetyssä  S.-S.  kirkol- 
liskokouksessa pyhäkouluyhdistysasia  jäi  käsittelemättä. 
Mutta  v.  1914  Ishpemingissä,  Mich.  pidetyssä  kirkollisko- 

kouksessa  se  oli  esillä.  Kokouksen  .pöytäkirjan  45  pykälä 
kuuluu:  " Esitettiin  Pyhäkouluyhdistyksen  säännöt  kokouk- 
selle hyväksyttäväksi.  Laajalti  asiaa  pohdittua  päätettiin 
ne  aluksi  hyväksyä  seuraavaan  kirkolliskokoukseen  asti, 
johon  mennessä  eri  pyhäkouluilla  tai  konferensseilla  on  ti- 
laisuus lähettää  lausuntonsa  niiden  käytäntöön  ottamisesta 
kirkkokunnan  pyhäkouluissa."  V.  1914  pidetyssä  kirkollis- 
kokouksessa lopullisesti  hyväksyttiin  Pyhäkouluyhdistyksen 
säännöt  ja  sen  toiminta  liitettiin  kirkkokuntaan. 

Pyhäkouluyhdistyksen  toimintaa  ja  saavutuksia. 
Pyhäkouluyhdistys  valmisti  ja  painatti  ensi  töikseen  1000 
kappaletta  "Pyhäkoulun  Päiväkirjoja",  mikä  suuresti  hel- 
potti järjestyksellistä  opetustyötä  ja  luokitusta  sunnuntai- 
kouluissa. Negauneessa  pidetyssä  yhdistyksen  ensimmäi- 
sessä vuosikokouksessa  valittiin  toimeenpanevaan  johtokun- 
taan samat  henkilöt  kuin  perustavassa  kokouksessa,  paitsi 
esimies,  joksi  tuli  pastori  J.  Wargelin.  Pyhäkouluyhdistyk- 
sen suurimpana  vuosikokouksena  voidaan  osanottoon  kat- 
soen pitää  v.  1912  syysk.  1 — 3  p.  pidettyä  kokousta  ja  py- 
häkoulupäiviä  Hancockissa,  joihin  osallistuivat  seuraavat: 
Matti  Salminen,  J.  Jokinen,  J.  Suomela,  M.  Rajala,  O.  Kaar- 
to, F.  Karppinen,  O.  Liedes,  V.  Fräntilä,  A.  Krekilä,  M. 
Kinnunen,  T.  V/iitanen  ja  I.  Leinonen  Hancockista,  E.  Me- 
rijärvi, M.  Halmekangas,  I.  Latola  ja  H.  Härkönen  Coburn- 
townista,  O.  Mäki  Franklinista,  J.  Tauriainen  Demmonista, 

G.  Nikula  ja  I.  Rasku  Chassellista,  H.  Piilikangas  Oskarista, 
Daniel  Hirvelä,  A.  Vesander,  Sofia  Johnson,  mrs.  Korte- 
maa, mrs.  Gummerus,  mrs.  Jokipii,  T.  Wirkkala  ja  Severi 
Juntunen  Calumetista,  I.  Timonen,  N.  Finnilä  ja  H.  Piek- 
kola Mohawkista,  I.  Keränen,  T.  Heikkinen,  A.  Sutinen, 
mrs.  Lehti  ja  mrs.  Moilanen  Atlanticista,  I.  Hakala  ja  H. 
Juntunen  South  Rangeilta,  Gust  Kaarto  Massista,  H.  Ta- 
vajärvi  ja  V.  Ranta  Negauneesta,  M.  Pesämäki  ja  Alex 
Pantti  Ishpemingistä,  M.  Koski  ja  I.  Silberg  Republicista, 

H.  Rönnquist  Crystal  Fallsista,  V.  Mäki  Wakefieldista,  K. 

Kärkkäinen  Gaysta,  mrs.  Olga  Holmlund,  L.  Lehti  ja  F. 
Lehti  Atlanticista. 

Johtokuntaan  valittiin  pastori  J.  Mänttä  esimieheksi, 
pastori  I.  M.  Kuusi,  past.  A.  Rautalahti,  Eeli  Merijärvi  ja 
Alex  Pantti.  Keskusteltiin  pyhäkoulun  suhteesta  lähetys- 
työhön, pyhäkoulunopettajain  ominaisuuksista,  pyhäkoulu- 
kirjallisuudesta  ja  miten  saataisiin  pyhäkoulutyö  tehoste- 
tuksi tarkoitustaan  vastaavammaksi. 

Pyhäkoulunopettajain  luento-  ja  harjoituskursseja  yh- 
distys ryhtyi  laajakantoisemmin  ja  voimaperäisemmin  jär- 
jestelemään v.  1913  ulotuttaen  ne  lukuisiin  eri  paikkoihin. 
Ishpemingissä  ne  pidettiin  helmikuussa,  ja  niihin  osallistui 
puolen  sataa  lähiseudun  pyhäkoulunopettajaa.  Yhdistyksen 
varaesimies,  pastori  I.  M.  Kuusi  lausui  luentoaiheensa  " Py- 
häkouluyhdistys ja  sen  tarkoitus"  alussa  seuraavat  lauseet: 
"Pyhäkoulu  on  tuleva  kirkkomme  kasvatuslaitos.  Pyhäkou- 
luyhdistyksen tarkoitus  on  henkisesti  ja  aineellisesti  koota 
voimia  yhteen,  voidaksemme  kustantaa  pyhäkoulukirj  alli- 
suutta,  yhteistyön  kautta  neuvoa  ja  kehittää  pyhäkoulun- 
opettajia tähän  työhön,  saada  innostusta  ja  järjestää  pyhä- 
kouluja kaikkialla  toimimaan.  Am.  Suom.  Pyhäkouluyhdis- 
tys on  perustettu  kirkkokuntamme  yhteyteen  niin  vapaalla 
ohjelmalla,  että  se  lukee  jäsenistöönsä  kaikki  kirkkokunnan 
yhteyteen  kuuluvat  pyhäkoulut  Amerikassa;  mutta  ei  ole 
asettanut  minkäänlaisia  jäsenmaksuja,  ja  tahtoo  se  alistua 
kaikessa  kirkolliskokouksista  riippuvaksi." 

Muina  luento-  ja  keskusteluaiheina  olivat  seuraavat :  Py- 
häkoulun merkitys  kirkolle  Amerikassa;  Luokitus  sunnun- 
taikouluissa; Opetus  eri'  luokilla;  Mitenkä  opettaja  voi  val- 
mistautua opetustoimeensa?;  Oppilaitten  harrastuksen  he- 
rättäminen koulussa;  Pyhäkoulun  merkitys  valmistuksessa 
rippikouluun;  Rukouksen  merkitys  sunnuntaikoulussa  y.  m. 
Luennoitsijoina  olivat  pastorit  A.  Rautalahti,  J.  Bäck  ja  I. 
M.  Kuusi,  opettajatar  Minnie  Perttula,  seminaarilainen  E. 
Merijärvi  ja  mr.  Alex  Pantti. 

Pyhäkouluyhdistyksen  vuosikokouksen  yhteydessä  saman 
vuoden  syksyllä  Wakefieldissä,  Mich.,  jossa  osanottajien 
luku  laskettiin  46,  pidettiin  toiset  luento-  ja  harjoituskurs- 
sit. Vuosikokouksen  merkittävin  toimenpide  oli  30  eri  paik- 
kakunnalta valittu  neuvonantajajohtokunta. 

Seuraavina  vuosina  järjestettiin  pyhäkoulukursseja  ja 
luentotilaisuuksia  Michiganissa  South  Range'iin,  Calume- 
tiin,  Rudyardiin,  Crystal  Fallsiin  ja  Negauneeseen ;  Minne- 
sotassa Ely'in,  Evelethiin,  Virginiaan,  Hibbingiin,  Cloque- 
tiin,  Brainerdiin,  Duluthiin  ja  Nurmijärvelle;  Illinoisissa 
Waukeganiin  ja  De  Kalbiin;  Lake  Nordeniin  South  Dako- 
taan. 

Pyhäkouluyhdistyksen  kiertävät  puhujat  ja  luennoitsijat 
järjestivät  niinikään  paikkakunnille  pyhäkoulukursseja  ja 
-luentoja.  Linda  Mahlberg,  Ishpemingin  pyhäkoulun  moni- 
vuotinen opettaja  ja  nuorison  neuvoja  kierteli  syksyllä  1917 
yhdistyksen  puhujana  ja  neuvojana  Michiganissa,  Minne- 
sotassa ja  Wisconsinissa,  seuraavana  keväänä  Dakotan  val- 
tioissa, Washingtonissa,  Oregonissa  ja  Californiassa  saak- 
ka pitäen  nelikuukautisella  matkallaan  pyhäkoulukokouksia 
luentoineen  ja  harjoituksineen  50  paikassa.  Muina  eri  vuo- 
sina yhdistyksen  palveluksessa  toimineista  luennoitsijoista 
mainittakoon  pastori  Otto  Kaarto  ja  pastori  Bruno  Vuornos, 
opettajatar  mrs.  Lahti,  mahdollisesti  muitakin. 

Pyhäkouluyhdistyksen  vuosikokouksessa  v.  1919  valittiin 
johtokuntaan  esimieheksi  pastori  K.  Mannerkorpi,  kirjurik- 
si Daniel  Hirvelä,  rahastonhoitajaksi  Linda  Mahlberg,  jä- 
seniksi pastori  A.  Setälä,  pastori  A.  Ranta,  Matti  Manner 
ja  Alex  Pantti.  Pastori  Mannerkorpi  pysyi  esimiehenä  mo- 
net vuodet.  Kirjurina  oli  parisen  vuotta  Sofia  Johnson  Ca- 
lurnetista,  rahastonhoitajana  Jooseppi  Salmu  ja  hänen  jäl- 
keensä pastori  H.  Hillilä. 

Pyhäkouluyhdistyksen  toimesta  laadittiin  sunnuntaikou- 
luja varten  seuraavat  tarpeelliset  oppikirjat:  J.  Mäntän 
muodostama  "Pyhäkoulun  luokitus  ja  ainejärjestys",  I.  M. 
Kuusen,  Alma  Haapasen  ja  Minnie  Perttulan  laatima  "Py- 

häkouluopettajien  Opas"  ja  K.  Mannerkorven  "Aapinen" 
(uudempi).  Vielä  mainittakoon  pyhäkoulun  uusi  rukous- 
kirja. 

Niin  ansiokkaasti  kuin  Amerikan  Suomalainen  Pyhäkou- 
luyhdistys toimikin,  ei  se  sittenkään  saavuttanut  sellaisia 
yleistä,  kaikkialle  Suomi-Synoodin  pyhäkouluihin  ulottuvaa 
vaikutusta,  joka  sillä  oli  ollut  tarkoituksena  ja  hartaana  py- 
rintönä. Sen  toiminta  rajoittui  pääasiallisesti  Michiganiin, 
Minnesotaan  ja  Länteen.  Yhdistys  ei  löytänyt  pyrkimyk- 
silleen juuri  minkäänlaista  toimintamahdollisuutta  Ohion, 
Pennsylvanian  ja  yleensä  Idän  suomalaisissa  sunnuntaikou- 
luissa. Se  ei  johtunut  siellä  pyhäkoulutyötä  vastustavasta 
mielialasta,  sillä  jos  missään,  niin  Ohiossa  tehostettiin  san- 
gen voimaperäisesti  suomalaista  sunnuntaikoulutyötä  sikä- 
läisissä väkirikkaissa  seurakunnissa,  samoin  kuin  Idänkin 
Suomi-Synoodiin  kuuluvissa.  Asiaan  liittyivät  muut  kirkol- 
lisen järjestyksen  periaatteelliset  syyt  ja  seikat,  etenkin 
konferenssi-järjestelmä.  Suomi-Synoodi  oli  jakaantunut 
maantieteellisiin  alueisiin,  piirikuntiin  eli  konferensseihin. 
Oli  muodostunut  myöskin  Ohio-Pennsylvanian  seurakunta- 
piiri  ja  Idän  konferenssi-piiri.  Konferenssin  tärkeimpiin 
tehtäviin  kuului  alueensa  pyhäkoulu-  ja  kristillisen  nuori- 
sotyön valvominen  ja  johtaminen.  Ohio-Pennsylvanian  seu- 
rakuntapiirissä  järjestettiin  kahdestikin  vuodessa  yleiset 
pyhäkoulupäi vät  luentokursseineen,  opetusnäytteineen  j  a 
harjoituksineen.  Idän-piirin  toimesta  samoin  järjestettiin 
vuotuiset  pyhäkoulupäivät  ja  erityisiä  paikallisia  sunnun- 
taikoulunopettajain  kokouksia  ja  luentotilaisuuksia.  Pyhä- 
kouluyhdistyksen apua  ei  tarvittu  niihin.  Kun  sitten  Min- 
nesotan konferenssi  muodostui,  katsoi  se  pyhäkoulupäivien 
järjestämisen  lähinnä  itselleen  kuuluvaksi,  joten  sielläkin 
tuli  mainitun  yhdistyksen  apu  tarpeettomaksi.  Michiganin 
konferenssista  kuului  valituksia  siitä,  että  sanottu  yhdistys 
tavallaan  valtaa  siltä  pyhäkoulupäivien  järjestämisen  alu- 
eellaan. 

Pyhäkouluyhdistys  huomasi  j  outuneensa  konferenssien 
kanssa  ikävään  asemaan,  ikäänkuin  etuilemaan  niille  kuu- 
luvan pyhäkoulutyön  johtamisesta  ja  vaalimisesta,  ja  siksi 
se  katsoi  pääyhdistyksen  olemassaolon  tarpeettomaksi.  Se 
tunsi  siirtokansan  keskuudessa  tehtävänsä  suorittaneensa. 
Niinpä  Hancockissa  v.  1923  pidetyssä  vuosikokouksessa  he- 
rätettiin kysymys  Amerikan  Suomalaisen  Pyhäkouluyhdis- 
tyksen lakkauttamisesta.  Seuraavana  vuonna  Gwinnissä, 
Mich.  pidetyssä  yhdistyksen  vuosikokouksessa  tehtiin  siitä 
virallinen  päätös  ja  lakkauttamisasia  jätettiin  kirkollisko- 
kouksen ratkaistavaksi. 

Pyhäkouluyhdistyksen  lakkauttamiskysymys  oli  esillä  v. 
1924  kirkolliskokouksessa,  mutta  kypsymättömänä  asiana 
siirrettiin  seuraavaan.  Kalevassa,  Mich.  1925  pidetyssä  kir- 
kolliskokouksessa keskusteltiin  samasta  asiasta,  mutta  edus- 
tajat eivät  tuntuneet  olevan  niinkään  halukkaat  lopetta- 
maan sellaista  tärkeää  kirkollista  toimintaa,  jota  yhdistys 
oli  suorittanut.  Päätöstä  ei  tehty.  Tuonnempana  kummin- 
kin annettiin  virallinen  lakkauttamislupa. 


KANSANOPISTON  VAIHEET. 

Kansalliskirkkokunnan  toisessa  vuosikokouksessa  Iron- 
woodissa,  Mich.  1900  lausuttiin  vakava  toivomus,  että  kirk- 
kokunnan yhteyteen  olisi  saatava  korkeampi  oppilaitos,  jo- 
ka tarjoaisi  nuorille  yleiseen  sivistykseen  ja  elämään  tar- 
vittavia tietoja  kristillisellä  pohjalla  sekä  valmistaisi  opet- 
tajia sille  ja  itsenäisiinkin  seurakuntiin.  Opistoasia  pysyi- 
kin siitä  lähtein  sanotussa  kirkkokunnassa  useat  vuodet  kes- 
keisimpänä keskustelun  ja  toiminnan  asiana.  Siitä  puhut- 
tiin kokouksissa  ja  kirjoitettiin  meikäläisissä  sanomalehdis- 
sä. Toisen  oppilaitoksen  perustaminen  siirtokansamme  kes- 
kuuteen katsottiin  asiaankuuluvaksi  ja  odotettiin  sen  toteu- 
tumista. 

Brooklynissa,  N.  Y.  ilmestyvä  " Amerikan  Kaiku"  ryhtyi 
voimaperäisesti  tehostamaan  opistopuuhaa.  Laajoissa  ja 
asiallisissa  kirjoituksissa  sitä  selostettiin.  Sen  oppikurssin 
tulisi  olla  vähemmän  klassillinen  kuin  Suomi-Opiston,  jos- 
sa vanhojen,  kuolleiden  kielien  oppimiseen  kulutetaan  liiak- 
si aikaa.  Uuden  Opiston  tulisi  lähemmin  vastata  Suomen 
realikouluja,  joissa  vähemmän  luetaan  vanhoja  kieliä,  mut- 
ta sen  sijaan  enemmän  englannin  kieltä  ja  muita  uusimpia 
kieliä  sekä  käytännöllisiä  aineita.  Oppilaitoksen  kannatus 
tulisi  järjestää  niin,  että  sen  takana  olisi  koko  siirtokan- 
samme eikä  ainoastaan  jokin  kirkkokunta  yksinään.  Ame- 
rikan Kaiku  esitteli  osakeyhtiön  perustamista  koulun  tuke- 
miseksi, vieläpä  antoi  sille  nimenkin:  Kansan-Opisto. 

Kansalliskirkkokunnan  äänenkannattajassa  " Todistuksen 
Joukko"  oli  huhtikuussa  1903  kirkkoherra  W.  A.  Mandelöfin 
ja  pastori  E.  Wirkin  laatima,  yhdentoista  kansallispapin  ja 
kuudentoista  maallikon  allekirjoittama,  Amerikan  suoma- 
laisille tarkoitettu  kirjelmä,  josta  lainaamme  seuraavia 
otteita : 

"Kansalaistemme  keskuudessa  tosin  jo  on  suomenkielinen 
opisto  Suomi-Opisto  olemassa,  mutta  se  on  perustettu  pal- 
velemaan etupäässä  vain  Suomi-Synoodi-nimistä  kirkkokun- 
taa. Tuohon  opistoon  oppilaita  tosin  otetaan  muistakin  pii- 
reistä, mutta  opettajia  se  kuitenkin  vain  Suomi-Synoodille 
valmistaa.  Myös  on  se  järjestetty  niin,  että  se  liian  moni- 
vuotisen oppiaikansa  takia,  johon  taas  vähemmän  tärkei- 
den oppiaineitten  ottaminen  opetusohjelmaan  etupäässä 
vaikuttaa,  tekee  sen,  että  varattomille  käy  sen  läpikäynti  ja 
siten  tulevaksi  kansanopettajaksi  valmistuminen  vaikeaksi. " 

" Mutta  Kansalliskirkkokunta  ja  itsenäiset  seurakunnat 
tarvitsevat  myöskin  pappeja  ja  opettajia  ja  yksityinenkin 
voidakseen  edistyä  ja  kohota  toimialallaan  tarvitsee  oppia. 
—  Näitä  seikkoja  silmällä  pitäen  on  allekirjoittaneissa  he- 
rännyt ajatus  uuden  suomalaisen  opiston  perustaminen  tän- 
ne siirtokansamme  keskuuteen,  joka  valmistaisi  opettajia 
kaikkiin  suomalaisiin  evankelis-lutherilaisiin  seurakuntiin 

täällä  Amerikassa,  sekä  liike-  ja  muille  käytännöllisen  elä- 
män alalle  antautuville  tarjoisi  tietopuolista  oppia.  Mitä 
Opiston  laajuuteen  tulee,  on  sitä  ehdotettu  4  vuotiseksi  ja 
käsittämään  kolme  osastoa:  Kaksi  vuotisen  pohjakoulun 
yleissivistystä  varten;  kaksi  vuotisen  pappisseminaarin  ja 
kaksi  vuotisen  liikemiesosaston." 

Edellämainitussa  kirjoituksessa  tiedusteltiin  myöskin 
yleistä  mielipidettä  uuden  opiston  nimestä  ja  paikasta,  min- 
ne se  sijoitetaan,  hallinnosta,  jätetäänkö  se  kansalliskirkko- 
kunnalle  vai  riippumattomalle  johtokunnalle,  olisiko  mah- 
dollisesti perustettava  osakeyhtiö,  sekä  kuka  näin  ollen  tu- 
lisi oppilaitoksen  varsinaiseksi  omistajaksi?  Edelleen  tie- 
dusteltiin, paljonko  kultakin  suomalaiselta  paikkakunnalta 
saataisiin  vuotuista  avustusta  uudelle  opistolle,  paljonko  an- 
taisivat seurakunnat,  raittiusseurat,  työväenyhdistykset  ja 
yksityisetkin? 

Kansalliskirkkokunnan  vuosikokouksessa  kesällä  1903 
katsottiin  opistoasia  niin  kypsyneeksi,  että  se  päätettiin  sa- 
mana syksynä  aloittaa.  Koulun  johtokuntaan  valittiin  pas- 
tori P.  Vuori  esimieheksi,  G.  Hiipakka  kirjuriksi,  Alex  Es- 
ko rahastonhoitajaksi  ja  muiksi  johtokunnan  jäseniksi  kirk- 
koherra W.  A.  Mandelöf,  pastori  E.  Wirkki,  Henry  Erick- 
son,  Wm.  Mäki  ja  Oskar  Sundberg.  Johtokunta  suoritti  kou- 
lun alkuunpanemistehtävänsä  aivan  harvinaisen  ripeästi, 
vuokraten  huoneiston  Minneapoliksesta,  valiten  väliaikai- 
seksi johtajaksi  ja  samalla  opettajaksi  maisteri  Eetu  Aal- 
tion  ja  lähettämällä  kutsun  Suomeen,  filosofian  maisteri, 
pastori  E.  W.  Saaraselle  tulla  varsinaiseksi  johtajaksi.  Sa- 
malla myöskin  järjestettiin  varojen  hankinta  ja  osakkeiden 
myynti. 

Amerikan  suomalaisten  toinen  korkeampi  oppilaitos  avat- 
tiin syksyllä  1903  ja  ilmoittautui  siihen  yhdeksän  oppilas- 
ta. Kuitenkin,  kun  tieto  kaikkialla  varmistui  koulun  alka- 
misesta, lisääntyi  oppilasluku  viikko  viikolta,  ollen  kevät- 
lukukaudella 36.  Väliaikaisen  johtajan  apuna  englanninkie- 
listen aineitten  opettajana  toimi  neiti  Aino  Williamson. 

Uusi  johtaja  pastori  Saaranen  liittyi  opettajistoon  kevät- 
lukukauden alkaissa  1904. 

Sekä  keräys  että  osakkeitten  myynti  tuotti  niin  runsaasti 
varoja,  että  koulun  johtokunta  saattoi  käyttää  hyväkseen 
sitä  aivan  harvinaista  tilaisuutta,  joka  silloin  tarjoutui,  ni- 
mittäin osti  West  Duluthin  laiteesta  Smithville'istä,  siltä 
kohdalta  leveän  St.  Louis- joen  rantamilta,  kauniilta  paikal- 
ta kaksikerroksisen  20  huonetta  sisältävän  rakennuksen 
sekä  16  lottia  käsittävän  maa-alan  ja  maksoi  niistä  yhteen- 
sä 1,750  dollaria.  Oliko  se  sattuma,  vai  osoittaako  se,  että 
suomalaisetkin  osaavat  sijoittaa  koulunsa  mahdollisimman 
tilavaan  ja  kauniiseen  paikkaan.  Jonkin  verran  kului  va- 
roja talon  korjaamiseen  ja  asuinhuoneiden  muuttamiseen 
luokkahuoneiksi.  Mutta  sekin  suoritettiin  kootuilla  varoil- 
la, niin  ettei  varsinaista  velkaa  tullut  paljon  yli  tuhannen 
dollarin,  joka  määrä  Suomi-Opiston  kolmattakymmentä  tu- 
hatta dollaria  käsittävään  velkaan  verraten  oli  aivan  mitä- 
tön, ja  kaiken  lisäksi  oli  tilava  paikka,  mahdollisuus  tuon- 
nempana koulurakennuksia  lisätä,  mikä  etu  puuttui  ahtaa- 
seen paikkaan  rakennetulta  Suomi-Opistolta.  Kansanopisto 
aloitti  toimintansa  kaikin  puolin  lupaavin  entein  ja  edelly- 
tyksin eikä  siltä  puuttunut  kansan  yleistä  suosiotakaan. 

Kannatusosakkeitten  myynti  edellytti,  että  Kansanopisto 
ja  sitä  kannattava  osakeyhtiö  on  laillistettava  Minnesotan 
valtiossa.  Siinä  tarkoituksessa  osakkeenomistajat  ja  Kan- 
sanopiston puuhaajat  pitivät  virallisen  kokouksen  Duluthis- 
sa,  Minn.  tammik.  18  p.  1904.  Laillistuttamista  varten  oli 
laadittu  englannin-  ja  suomenkieliset  säännöt.  Merkitsem- 
me niistä  muutamia  kohtia: 

1)  "  Tämän  Yhdistyksen  nimi  on  oleva  Suomalainen  Kan- 
sanopisto ja  teologinen  seminaari  (The  Finnish  National 
College  and  Theological  Seminary).  Sen  tarkoitus  on  joh- 
taa opiston  evankelis-lutherilaista  uskontunnusta  olevain 
nuorten  kasvattamiseksi  ja  opettamiseksi,  papeiksi  valmis- 
taa nuoria  miehiä  ja  naisia  opettajiksi,  antaa  oppilaillensa 
yleistietoa  taiteista,  tieteistä,  kirjallisuudesta  ja  antaa  heille 

samalla  kasvatusta  kauppa-alalla  ja  valmistaa  heitä  edis- 
tyneempiä  opinnoita  varten  suuremmissa  opistoissa  ja  yli- 
opistoissa. 

2)  Jokainen  henkilö,  jolla  on  osake  tässä  yhdistyksessä, 
on  sen  jäsen. 

3)  Tämän  yhdistyksen  pääoma  on  oleva  $50,000.00  jaet- 
tuna 50,000  osakkeeseen  dollari  kappale,  ja  sen  käyttää  yh- 
distys sillä  tavalla,  sinä  aikana  ja  niillä  ehdoilla,  jotka  yh- 
distyksen johtokunta  määrää. 

4)  Korkein  velkamäärä,  johon  tämä  yhdistys  koskaan 
sitoutuu,  on  oleva  150,000  dollaria. 

5)  Tämä  yhdistys  alkaa  toimintansa  4  päivä  tammikuu- 
ta 1904. 

6)  Yhdistyksen  pääasema  liikettä  varten  on  oleva  Du- 
luthissa,  Minn. 

7)  Henkilöitten  nimet  ja  asuinpaikka,  jotka  perustivat 
tämän  yhdistyksen  ovat  seuraavat :  Peter  Vuori,  Ely,  Minn. ; 
E.  W.  Saaranen  ja  Alex  Halonen,  Duluth,  Minn. 

8)  Tämän  yhdistyksen  hallitus  ja  liikkeen  hoito  usko- 
taan johtokunnan  haltuun,  johon  kuuluu  ei  vähempää  kuin 
kolme,  eikä  enempää  kuin  yhdeksän  jäsentä,  ja  jokaisen 
niistä  tulee  olla  osakkeen  omistaja  yhdistyksessä.  Johto- 
kunnan jäsenet  valitaan  yhdistyksen  vuosikokouksessa,  jo- 
ka pidetään  ensimmäisenä  torstaina  kesäkuussa,  joka  vuosi, 
ja  on  heidän  oltava  virassa  kolme  vuotta,  ja  siksi  kunnes 
heidän  seuraajansa  ovat  valitut  ja  hyväksytyt." 

Kansalliskirkkokunta,  jota  on  pidettävä  Kansanopiston 
perustajana  ja  omantunnon  mukaan  sen  omistajanakin,  me- 
netti nyt  oikeutensa  niin  hyvin  oppilaitoksen  hallintoon  kuin 
sen  omistamiseenkin.  " Kansanopiston-Yhdistys",  sen  osak- 
keenomistajat tulivat  Kansanopiston  isänniksi.  Ainoastaan 
jumaluusopillisen  seminaarin  asian  huolto  jäi  kansalliskirk- 
kokunnalle.  Niin  kauan  kuin  Kansanopistoa  kannattavan 
yhdistyksen  osakkeenomistajain  enemmistön  muodostivat 
mainittuun  kirkkokuntaan  kuuluvat  henkilöt,  ei  ollut  syytä 
pelätä  opiston  periaatteita  ja  opetusjärjestelmää  muutetta- 

van.  Ja  siihenhän  sitä  vilpittömästi  luotettiin  eikä  huomat- 
tu sitä  seikkaa,  että  Kansanopiston  kannatusyhdistyksen  ja 
osakkeenomistajain  enemmistö  voipi  muodostua  kansallis- 
kirkkokunnan  ulkopuolelta  olevista  henkilöistä,  jolloin  tie- 
tenkin kirkkokuntaan  kuuluvat  menettävät  valtansa  Kan- 
sanopiston asian  hoitamisessa.  Saattoipa  käydä  niinkin, 
että  suunniteltu  kristillinen  koulu  muuttuu  päinvastaiseksi. 

Ja  niin  surullisesti  kävikin.  Sosialistinen  liike  oli  jo  näi- 
hin aikoihin  voimakkaassa  nousussa  siirtokansamme  kes- 
kuudessa. Kun  sosialistit  huomasivat  Kansanopiston  hal- 
tuunsa saamisen  käyvän  mahdolliseksi  siten,  että  he  osta- 
vat runsaasti  noita  halpoja,  dollarin  osakkeita  ja  pääsevät 
sitä  tietä  äänestämään  Kansanopiston  kannatusyhdistyksen 
vuosikokouksissa,  niin  he  alkoivat  niitä  kilvan  itselleen  os- 
tella. Kansanopiston  johtokunnan  jäsen,  työväenliikkeen 
asioilla  Lännessä  kulkiessaan,  kauppaili  osakkeita  aatetove- 
reilleen, järjestäen  ja  asetellen  asiamiehiäkin  eri  paikkoihin 
myymään  noita  osakkeita.  Sosialistit  saavuttivat  tarkoituk- 
sensa. Ennenkuin  Kansalliskirkon  jäsenet  huomasivatkaan, 
oli  sosialisteilla  sellainen  määrä  Kansanopiston  kannatus- 
yhdistyksen osakkeita,  mikä  takasi  heille  määräämisvallan 
v.  1905  pidetyssä  kannatusyhdistyksen  kokouksessa  ja  Kan- 
sanopiston johtokunnan  valitsemisessa. 

Kansanopiston  sisäisessäkin  elämässä  tapahtui  nyt  yllät- 
täviä muutoksia.  Pastori  E.  W.  Saaranen  luopui  johtajan- 
toimestaan  oltuaan  siinä  lähes  vuoden.  Väliaikaisena  joh- 
tajana olivat  vähän  aikaa  ensin  pastori  E.  Wirkki,  sitten 
Heikki  Aura.  Hänen  jälkeensä  oli  sellaisena  ylioppilas  K. 
Haataja,  joka  silloin  kannatti  työväenaatetta.  Samoihin  ai- 
koihin liitettiin  Kansanopiston  opettajistoon  sosialistiagi- 
taattori  Leo  Laukki.  Oppilaita  oli  runsaasti,  kaikkiaan  noin 
70  vaiheilla. 

Kansalliskirkkokunnan  vuosikokouksessa  Ironwoodissa, 
Mich.  v.  1906  keskusteltiin  Kansanopistosta  ja  sen  ottami- 
sesta kokonaan  sanotun  kirkkokunnan  haltuun.  Päätettiin 
ryhtyä  neuvotteluun  Kansanopiston  kannatusyhdistyksen 

kanssa  siitä,  että  koulu  luovutettaisiin  kirkkokunnalle,  joka 
oli  sen  perustanut  ja  sille  vakavan  oppijärjestelmän  laske- 
nut. Mutta  Kansanopiston  omaisuus  oli  sosialisteille  liian 
kallis  eivätkä  he  siis  halunneet  siitä  luopua.  Sitäpaitsi  he- 
kin tarvitsivat  oppilaitoksen  ja  tämä  kauniilla  ja  tilavalla 
paikalla  oleva  oppilaitos  vastasi  paikkaan  katsoen  kaikkia 
niitä  vaatimuksia,  joita  he  voivat  asettaa  vastaiselle  opis- 
tolleen. Ei  tullut  kysymykseenkään  Kansanopiston  takaisin- 
antaminen. 

Kun  kansalliskirkkoiset  huomasivat  koulunsa  luisuneen 
käsistään,  eivät  he  enää  voineet  kannattajinakaan  siinä  ol- 
la, vaan  luovuttivat  osakkeensa.  Kansanopiston  nimikin  sen 
jälkeen  muutettiin  Työväen-Opistoksi,  sen  oppikurssit  jär- 
jestettiin uudelleen,  ei  kristilliseen  maailmankatsomukseen 
pohjautuviksi,  vaan  päinvastoin.  Englannin  kielen  ja  liike- 
aloilla tarvittavien  oppiaineiden  lisäksi  otettiin  sellaisia  ai- 
neita kuin  kansantalous  y.  m.  sosiaalisia  aineita,  joilla  voi- 
tiin valmistaa  vastaisia  työväenpuhujia  ja  saada  koulu  pal- 
velemaan kansainvälisen  sosialismin  valtavaa  aatetta. 

Kansalliskirkkokunnalle  oli  Kansanopiston  menetys  ras- 
kas isku,  ja  tavallaan  se  koski  koko  vakavahenkiseen  siirto- 
laiskansaamme.  Koulu  oli  saatu  hyvään  alkuun,  koulutalo 
auttavaan  kuntoon  eikä  velkaa  ollut  kuin  kahdeksansataa 
dollaria.  "Kynä  ei  tahdo  pysyä  kädessä  kun  ajattelee  Kan- 
san-Opiston asemaa",  kirjoittaa  pastori  K.  E.  Salonen  kirk- 
kokuntansa 25-vuotisj  ulkaisussa. 


X. 


SOSIALISMI  JA  AMERIKAN  SUOMALAISET . 

SOSIALISMIN  LEVENEMINEN  SUOMALAISTEN 
KESKUUTEEN. 

Sosialismilla  tavallisimmin  tarkoitetaan  kaikkien  tuotan- 
tovälineiden siirtämistä  yksityisiltä  yhteiskunnalle.  Valtion 
tulee  omistaa  kaikki,  joka  tuottaa  tuloa:  pellot,  niityt,  talot, 
tonttimaat,  metsät,  kalavedet,  tehtaat,  koneet,  liikkeet  j.n.e. 
Yksilöt  ovat  sosialistisessa  yhteiskunnassa  valtion  elimis- 
töön kuuluvia  soluja  ja  saavat  tarpeensa  yhteisvarastosta. 
Miten  sosialismi  saataisiin  mahdollisimman  pian  ja  sopival- 
la tavalla  toteutetuksi,  siitä  on  eri  oppisuuntia,  joskin  ne 
suurin  piirtein  katsoen  tarkoittavat  samaa,  nimittäin  yksi- 
tyisomaisuuden ja  kapitalismin  poistamista  sekä  uuden,  so- 
sialistisen ja  uskonnottoman  yhteiskunnan  muodostamista 
maailmaan. 

Sosi ali-demokratia  pitää  rauhallisia  keinoja  aatteensa 
voittoonsaamiseksi  edullisimpina,  koettaen  kasvatuksella  ja 
lakiin  perustuvalla  äänestyksellä  saavuttaa  tarkoitetut  tu- 
lokset. Vaikka  senkin  lopullisena  pyrkimyksenä  on  yhteis- 
kunnan perinpohjainen  muuttaminen,  uskonnon  ja  uskon- 
nollissiveellisten elämäntapain  ja  säädösten  tilalle  luonnon- 
omaisen  maailmankatsomuksen  ja  vapauden  järjestämi- 
nen, niin  se  pyrkii  kuitenkin  noudattamaan  lainpuitteisiin 
sovellettua  menettelyä  välttämällä  väkivaltaa  y.  m. 

Kommunismi  on  sosialismin  radikaalinen  suunta.  Se  suo- 
sittelee väkivaltaakin,  missä  se  vain  on  mahdollista.  Työ- 
väenluokalla ei  ole  mitään  yhteyttä  työnantajain  kanssa, 


170      Amerikan  suomalaisten  sivistyshistoria 

mistä  seuraa,  että  näiden  kahden  luokan  välillä  jatkuu  kes- 
keytymätön taistelu,  kunnes  maailman  työläiset  saavat  val- 
lan haltuunsa  ja  poistavat  sekä  kapitalismin  että  palkka- 
systemin.  Sotahuutona  on:  Alas  kapitalismi!  Alas  porva- 
risto! Alas  kirkot  ja  papit! 

Industrial  Workers)  of  the  World,  lyhennettynä 
"I.  W.  W.",  joita  sanotaan  "tuplajuulaisiksi",  on  kommunis- 
min amerikkalainen  erityismuoto.  Se  juontaa  alkunsa  Co- 
loradon kai voslakkoaj oilta,  vuodelta  1903.  Vuosi  myöhem- 
min kokoontui  radikaalisia  työväenaatteen  ajajia  Chica- 
goon, 111.  suunnittelemaan  sellaisen  työväenjärjestön  muo- 
dostamista, joka  vaikuttaisi  repäisevämmin  kuin  sosiali- 
demokratia ja  Amerikan  Federal  Labor.  V.  1905  pidettiin 
samassa  tarkoituksessa  uusi  kokous  Chicagossa,  jossa  vi- 
rallisesti perustettiin  Industrial  Workers  of  the  World.  Sen 
tärkeimpänä  pyrkimyksenä  on  ollut  ja  yhä  vieläkin  on  Ame- 
rikan kaikkien  työläisten  liittäminen  yhteen  suureen  liittoon 
ja  sitten  tehtaitten  ja  muitten  tuotanto  välineitten  ottaminen 
haltuunsa.  Väkivaltaakin  voidaan  käyttää  asian  palveluk- 
sessa. Työlakot  niinikään  edistävät  asiaa,  sentähden  "I.  W. 
W."  säännöissä  on  myöskin  seuraava  pykälä:  "Tehkää  työ- 
lakko, voittakaa  mikä  on  mahdollista,  menkää  uudelleen  työ- 
hön ja  jonkin  ajan  kuluttua  tehkää  uusi  työlakko ". 

Bolshevismi  on  Venäjältä  levinnyt  kommunismi,  joka 
erityisemmin  ihailee  So vietti-tasavaltaa  ja  viime  vuosina  on 
voittanut  Amerikassa  alaa,  ei  ainoastaan  suomalaisten,  vaan 
muittenkin  kansallisuuksien,  vieläpä  aito  amerikkalaisten- 
kin keskuudessa.  Amerikan  suomalainen  sosialismiliike,  jo- 
ka 1910-luvulla  kulki  väkevästi  kansainvälisen  sosialidemo- 
kratian merkeissä,  nykyjään  kallistuu  yhä  enemmän  bolshe- 
vismiin. 

Sosialismin  ja  kommunismin  suunnittelijana  pidetään 
juutalaista  Karl  Marxia,  joka  eli  Saksassa  vuosina  1818 — 
1883.    Yhdessä  Fredrick  Engelsin  kanssa  hän  julkaisi  y, 

1848  " Kommunistisen  Manifestin",  joka  antoi  siivet  sosia- 
lismiaatteelle,  niin  että  se  tavattoman  joutua  levisi  yli  mait- 
ten ja  mannerten.  V.  1864  perustettiin  kansainvälinen  so- 
sialismiliike  "internationale",  joka  myöhemmin  painoi  lei- 
mansa maailman  työväenliikkeeseen.  "Työmiehellä  ei  ole 
mitään  isänmaata",  lausui  Karl  Marx  huomatussa  teokses- 
saan "Kapital".  "Kaikkien  maiden  köyhälistö  yhteen",  on 
heidän  valtava  sotahuutonsa. 

Suomen  työväenliike  omaksui  kansainvälisen  sosialismin 
1880-luvulla  ja  vielä  varmemmin  seuraavalla  vuosikymme- 
nellä. Saksasta  se  sinne  tunkeutui  ja  levisi  ensin  tehdas- 
paikkoihin,  sitten  kaupungeiden  käsityöläisten  ja  palveli- 
jain ja  vihdoin  maaseututyöläisten  ja  pikku  viljeli  jäinkin 
keskuuteen.  Kansainvälisen  sosialismin  periaatteisiin  kuu- 
luu jyrkkä  ero  uskonnosta  ja  sen  kasvattamasta  siveellises- 
tä maailmankatsomuksesta,  erillään  pysyminen  porvarilli- 
sista ja  kansallisista  yhteispyrinnöistä  ja  harrastuksista, 
luokkavihan  kylväminen  ja  kasvattaminen  kansankerrok- 
siin. 

Amerikan  suomalaisten  keskuuteen  sosialismi  levisi  Suo- 
mesta tulleiden  siirtolaisten  toimesta,  ja  varsinainen  agita- 
tio  alkoi  v.  1889,  jolloin  tohtori  A.  P.  Tanner  ryhtyi  Rock- 
portissa,  Mass.  luennoimaan  sosialismista,  saaden  uuteen 
aatteeseen  innostumaan  muitten  muassa  Martti  Hendrick- 
sonin  ja  Alex  Halosen,  joista  kummastakin  tuli  heimolais- 
temme  keskuudessa  paljon  vaikuttaneet  sosialistipuhujat  ja 
agitaattorit.  Venäläistyttämistoimenpiteet  Suomessa  ai- 
heuttivat valtiollisia  kamppailuja  ja  pakottivat  monen  op- 
pineen Suomen  miehen  pakenemaan  ulkomaille.  Osa  niistä 
saapui,  joko  lyhyeksi  taikka  pitemmäksi  aikaa,  Amerikkaan- 
kin, ja  heidän  joukossaan  oli  paljon  sellaisia,  joilla  oli  so- 
sialistiset mielipiteet  ja  jotka  ryhtyivät  levittämään  uutta 
aatetta  sekä  puheillaan  että  kirjoituksillaan. 

Yksi  tällaisia  valtiollisista  syistä  Suomesta  karkoitettuja 
oli  kirjailija  Matti  Kurikka.  Hän  oli  ehtinyt  ennen  Ame- 
rikkaan tuloaan  piirtää  syvän  vaon  Suomen  sosialismiliik- 

keeseen,  lukeutuen  sen  esitaistelijoihin.  Saavuttuaan  1900- 
luvun  taitteessa  Amerikkaan  hän  ryhtyi  hommaamaan  so- 
sialistista ihanneyhteiskuntaa  Malkosaarelle,  British  Co- 
lumbian piiriin,  Canadaan.  Voimallinen  persoonallisuuten- 
sa ja  mukaansa  tempaava  puhetaitonsa  tuotti  hänelle  har- 
taita kannattajia,  ja  niin  saatiin  muodostetuksi  " Kalevan 
Kansan  Ihanneyhteiskunta",  jossa  noin  satahenkinen  jouk- 
ko liittyi  yhteistyöhön  ja  yksiin  leipiin.  Mutta  tuskin  ihan- 
nesiirtola  oli  päässyt  hyvään  alkuun,  kun  sitä  kohtasi  kau- 
hea onnettomuus,  suuri  yhteinen  asunto-  ja  varastohuone 
syttyi  tuleen  ja  vajaassa  tunnissa  tuhoutui.  Surullisinta  oli 
se,  että  kaksitoista  henkeä  sai  liekeissä  kuoleman.  Useim- 
mat niistä  olivat  perheenäitejä  ja  lapsia.  Vaikka  saatiinkin 
yleistä  apua  runsaanpuoleisesti,  ei  "Kalevan  Kansan  Ihan- 
neyhteiskunta" enää  jaksanut  entiselleen  nousta,  monet  sen 
jäsenistä  siirtyivät  muualle,  niitten  mukana  yrityksen  al- 
kuunpanijakin, Matti  Kurikka. 

Sosialismin  levenemistä  siirtokansamme  keskuuteen  ei 
Malkosaaren  surullinen  tapahtuma  vähääkään  ehkäissyt. 
Vuoden  1903  jälkeen  seuraavien  kymmenen  vuoden  ajan  se 
ylittää  joukkojen  kokoomiseen  ja  seurojen  perustamiseen 
katsoen  kaikkien  muitten  yhteispyrintöjemme  saavutukset. 
Sosialismin  joutuisaan  levenemiseen  vaikuttivat  erinäiset 
suotuisat  seikat,  joista  seuraavat  lienevät  tärkeimmät:  1) 
Amerikan  suomalaiset  olivat  jo  siihen  aikaan  harvinaisen 
hyvin  järjestyneet,  kaikkialla,  pienimmilläkin  pesäpaikoilla 
olivat  raittiusseuransa  ja  omat  kokoushuoneensa,  joissa  työ- 
väenpuhujilla  oli  mainio  tilaisuus  sosialismi-aatteen  levittä- 
miseen; 2)  sosialistien  hyvin  järjestetty  agitatiotoimisto 
huolehti  siitä,  että  samalla  aikaa  liikkui  useita  puhujia  laa- 
jalla alueella  asuvien  kansalaistemme  keskuudessa;  3)  ta- 
vattoman vilkas  siirtolaisuus  toi  niinä  vuosina  tuhansia  suo- 
malaisia vanhastamaasta  Amerikan  kultalaan  ja  siirtolais- 
ten silloisen  enemmistön  muodostivat  sosialistit;  4)  paljon 
vaikuttivat  uuden  aatteen  leviämiseen  myöskin  ne  suuret 
lupaukset,  joiden  toteutumisen  vakuutettiin  sosialismin  tuo- 

van  mukanaan,  nimittäin  että  se  poistaa  kaiken  kurjuuden 
ja  pahan  yhteiskunnasta,  tekee  kaikki  ihmiset  paremmiksi 
ja  onnellisemmiksi  sekä  elämän  kaikissa  suhteissa  ihanam- 
maksi ja  sisältörikkaammaksi. 

Amerikan  Suomalainen  Työmies.  Sanomalehtien  mer- 
kitys aatteiden  ja  asiain  ajamisessa  on  tavattoman  suuri. 
Sen  sosialistitkin  täysin  oivalsivat.  Niinpä  samaan  aikaan, 
kuin  sosialismi  alkoi  levitä  kansalaistemme  keskuuteen,  pe- 
rusteltiin uutta  aatetta  kannattavia  sanomalehtiäkin.  Niil- 
lä ei  tahtonut  ensin  olla  riittävästi  tilaajia.  V.  1900  Tanner, 
Hendrickson  ja  Halonen  perustivat  "  Amerikan  Työmiehen'', 
mutta  puoli  vuotta  myöhemmin  se  kannatuksen  puutteesta 
kuoli.  V.  1901  ilmestyi  Matti  Kurikan  toimittama  "Kale- 
van Kansan"  äänenkannattaja  "Aika".  Sen  elämä  oli  edel- 
täjäänsä melkoisesti  pitempi.  Sitten  vielä  mainittakoon 
Portlandissa  jonkin  aikaa  ilmestynyt  "Vapauttaja"  sekä 
Astoriassa  "Tyyneenmeren  Sanomat"  ja  Pitchburgissa  so- 
sialistinen pilalehti  "  Uusi  Meikäläinen". 

Worcesterissa,  Mass.  alkoi  heinäk.  1903  ilmestyä  viisi- 
palstainen,  nelisivuinen  viikkolehti  "Amerikan  Suomalainen 
Työmies",  joka  saavutti,  ensi  vaikeudet  taisteltuaan,  harvi- 
naisen laajan  tilaa jamäärän.  Suuntakysymyksessä  Työmies 
otti  varman  horjumattoman  kannan.  Kolme  kuukautta  leh- 
den ilmestymisestä  sitä  kustantavan  osakeyhtiön  kokoukses- 
sa päätettiin  Työmies  toimittaa  kansainvälisen  työväenliik- 
keen puolueohjelman  mukaisesti,  Victor  Kosonen  vastaava- 
na toimittajana.  Lehdellä  oli  siitä  syystä  suuri  merkitys 
varhaisemman  sosialismin  levittäjänä  meikäläisten  keskuu- 
dessa. Kun  Työmies  v.  1904  muutettiin  Hancockiin,  Mich., 
tuli  sen  asema  suomalaisiin  keskeisemmäksi  ja  niin  se  ky- 
keni voimaperäisemmin  kirjoituksillaan  ja  toiminnallaan 
vaikuttamaan  suomalaiseen  työväenliikkeeseen  ja  ohjaa- 
maan sitä  sosiali-demokratian  ihanteisiin  ja  tarkoitusperiin. 
Työmies  taisteli  noihin  aikoihin  Idän  suomalaisten  työväen- 
liikkeessä valtaanpäässyttä  "kurikkalaisuutta"  vastaan,  jo- 

ta  on  pidettävä  jonkinlaisena  teosofisena  ihanteena,  ja  Ku- 
parisaarella  ilmestyvän  " Päivälehden"  toimittajaa  J.  N. 
Ahlmania  vastaan,  joka  lehdessään  korosti  erityisesti  sitä 
seikkaa,  että  Amerikan  suomalainen  työväenliike  tulee  säi- 
lyttää omaperäisenä  kansallisena  harrastuksena  ja  pyrin- 
tönä eikä  sallia  sen  joutuvan  paremmin  Amerikan  työväen- 
liikkeen kuin  kansainvälisenkään  sosialismin  talutusnuo- 
raan. Työmiehen  edustama  kansainvälisyys  sai  kuitenkin 
niin  voimakkaan  vastakaiun  ja  niin  yleisen  hyväksymisen 
meikäläisen  työväen  keskuudessa,  että  kaikkien  sitä  vastus- 
tavien sulkujen  täytyi  murtua,  ja  niin  Amerikan  suomalai- 
nen työväenliike  suuntautui  kansainvälisen  sosialidemokra- 
tian valtavaan  aatevirtaan. 

Amerikan»  suomalainen  sosialistijärjestö.  V.  1906 
pidettiin  Hibbingissä,  Minn.  suomalaisten  työväenyhdistys- 
ten ja  sosialistiosastojen  edustajakokous,  johon  osallistui 
vajaa  puolisataa  edustajaa  Michiganin,  Minnesotan,  Wis- 
consinin,  Pennsylvanian,  Illinoisin,  Montanan,  Wyomingin 
ja  Washingtonin  valtioista.  Kokouksessa  päätettiin  muo- 
dostaa suomalainen  sosialistijärjestö  seuraavien  suunnitel- 
mien mukaan: 

1)  yleinen  koko  maata  käsittävä  kielenkääntötoimisto  on 
asetettava  toimittamaan  puolueasioita  koskevat  käännökset ; 

2)  tätä  toimistoa  valvomaan  sekä  suomalaisten  yhteisiä 
asioita  hoitamaan  (toimittamaan  agitatiolehtisiä  y.  m.)  ase- 
tetaan yleinen  komitea,  johon  kustakin  valtiosta,  jossa  yk- 
sikin suomalainen  sosialistiosasto  on,  valitaan  yksi  jäsen; 
lisäjäseniä  saapi  kukin  valtio  valita  yhden  kutakin  5  suo- 
malaista sosialistiosastoa  kohti ;  komitea  ratkaisee  asiat  kir- 
jevaihdon  kautta; 

3)  sitäpaitsi  kielenkääntäjäviraston  yhteyteen  asetetaan 
viisihenkinen  toimeenpaneva  komitea,  joka  muodostuu  Wis- 
consinin,  Illinoisin  ja  Indianan  jäsenistä,  tämän  takia  an- 
netaan Illinoisin  valtion  osastoille  oikeus  valita  kaksi  jäsen- 
tä yleiseen  komiteaan,  vaikka  sen  osastojen  luku  ei  nouse- 

kaan  vaadittuun  määrään.  Kielenkääntäjä  on  komitean  sih- 
teeri, mutta  vailla  päätösoikeutta. 

Syksyllä  1909  Hancockissa,  Mich.  pidetyssä  edustajako- 
kouksessa muodosteltiin  järjestö  uudelleen  nykyiseen  muo- 
toonsa siten,  että  se  jaettiin  kolmeen  piiriin,  itä-,  keski-  ja 
länsipiiriin,  joissa  kussakin  on  oma  piirikomiteansa  ja  pii- 
risihteerinsä.  Yleinen  komitea  lopetettiin,  mutta  yleinen 
kielenkääntäjä-sihteeri  ja  toimeenpaneva  komitea  säilytet- 
tiin jotenkin  entisellään. 

Järjestön  NOPEA  kasvaminen.  Jos  otamme  lähtökoh- 
daksi vuoden  1903,  jolloin  Amerikan  suomalaiset  työväen- 
yhdistykset alkoivat  muuttua  sosialistiosastoiksi  ja  kallis- 
tua " kansainväliseen",  ja  katselemme  osastojen  ja  niihin 
kuuluvien  jäsenten  lukumäärää  kymmenen  vuotta  myöhem- 
min, niin  huomaamme  tulokset  aivan  yllättäviksi  verraten 
pienen  siirtokansamme  keskuudessa.  Ei  mikään  tähänasti- 
nen meikäläisten  yhteispyrintö  ole  sellaisella  vauhdilla  men- 
nyt eteenpäin  kuin  sosialismi  voittokulussaan  molemmin 
puolin  1910-lukua.  Sen  liikkeen  keskuudessa  oli  puhujaky- 
kyjä,  jotka  osasivat  joukkoja  innostaa,  oli  agitatio-  ja  or- 
ganisatiotyön  suorittamistaitoa  sekä  suunniteltujen  tehtä- 
vien perilleajamistarmoa. 

Sihteeri  J.  W.  Sarlundin  laatiman  tilaston  mukaan,  joka 
alkoi  Amerikan  suomalaisen  sosialistijärjestön  virallisesti 
yhtyessä  Yhdysvaltain  sosialistipuolueeseen  tammik.  1  p. 
1907,  ovat  numerot  seuraavat: 

Amerikan  suomalaisen  sosialistijärjestön  rahankäsittely 
myöskin  osaltaan  todistaa  järjestön  silloista  toimintavilk- 
kautta  ja  voimaperäisyyttä : 

V.  1907.  Tulot  suomal.  agitatioveromerkeistä  $1,652.10, 
puolueveromerkeistä  $4,128.36.  Kokonaistulot  $7,329.52, 
kokonaismenot  $6,545.45. 

V.  1910.  Tulot  suomalaisilta  osastoilta  veromerkeistä 
$4,461.35,  puolueveromerkeistä  $8,332.25,  yhteensä  tuloja 
$18,836.36  ja  menoja  $18,824.39. 

V.  1912.  Kokonaistulot  $32,736.25  ja  menot  $31,993.64. 

Suomalaiset  sosialistilehdet  saavuttivat  myöskin  edel- 
lämainittuina  vuosina  harvinaisen  suuren  lukijakunnan. 
Esimerkiksi  Työmies,  jolla  v.  1903  oli  ainoastaan  700  tilaa- 
jaa, ilmestyi  viisi  vuotta  myöhemmin  usean  kerran  viikossa 
5,500  painoksena.  Vuonna  1910,  kun  lehteä  julkaistiin  joka 
päivä,  oli  sillä  10,000  tilaajaa  ja  kolme  vuotta  myöhemmin 
13,000.  Tuskinpa  se  siitä  paljonkaan  enää  jaksoi  kohota. 
1910-luvulla  ilmestyi  useita  muitakin  sosialistisia  sanoma- 
lehtiä, toiset  päivälehtinä,  toiset  kolme  taikka  kaksi  kertaa 
viikossa:  "Raivaaja"  Fitchburgissa,  Mass.;  "Eteenpäin" 
Worcesterissa,  Mass.;  "Industrialisti"  Duluthissa,  Minn. ; 
"Toveri"  Astoriassa,  Ore. ;  "Työkansa"  ja  "Vapaus"  Cana- 
dassa.  Mainittujen  sanomalehtien  lisäksi  on  lukuisa  joukko 
sosialistien  julkaisuja  ja  painotuotteita. 

Sosialismin  vaikutus  Amerikan  suomalaisten  valis- 
tusharrastuksiin. Kansainvälisen  sosialismin  ja  kommu- 
nismin pyrkimyksenä  on  nykyisen  kristinuskon  läpitunke- 
man siveellisen  yhteiskuntajärjestyksen  hajoittaminen  ja 
tilalle  uskonnottoman  luonnonomaisen  perhe-  ja  yhteiskun- 
taelämän järjestäminen.  Pois  seurakunnat  uskontoharras- 
tuksineen,  kirkkoineen,  pyhäkouluineen  ja  raamattuineen. 
Pois  myöskin  isänmaallisuus  ja  kansallisuus,  sillä  "interna- 
tionalismin" tulee  vastata  kerta  kaikkiaan  uskontoa,  isän- 

maallisuutta  ja  kansallisuutta.  Venäjän  sovietti-tasavallas- 
sa  on  sitä  ryhdytty  musertavasti  toteuttamaan. 

Ettei  sosialismi  Amerikan  suomalaisten  keskuudessa 
eronnut  rahtuakaan  kansainvälisen  sosialismin  tunnetusta 
uskontoa  ja  kansallisuutta  vieroa  vasta  ja  vastustavasta 
kannasta,  siihen  lainaamme  todistukseksi  muutamia  lausun- 
toja " Työmiehen  Kymmenvuotisesta  Juhlajulkaisusta",  jo- 
ka painettiin  1913  ja  sisältää  kirjoituksia  sosialismista,  sen 
tarkoituksesta,  sen  menettelytavoista  ja  saavutuksista.  His- 
toriallisena lähteenä  on  mainitulla  julkaisulla  suuri  merki- 
tys1 ja  saa  siitä  meikäläisten  sosialismiliikkeen  alkuvaiheis- 
ta varsin  selvän  kuvan,  samalla  kuin  se  näyttää,  millä  ta- 
valla sosialistit  suhtautuivat  muihin  siirtokansamme  silloi- 
siin yhteispyrintöihin.  Niinpä  heidän  omalta  näkökulmal- 
taan tarkaten  he  antavat  seuraavan  lausunnon  meikäläisten 
varhaisimmista  ja  vakavimmista  harrastuksista:  " Kaikki 
Amerikan  suomalaisten  siirtolaisten  yhteisharrastukset  ja 
liikkeet,  kirkolliset  ja  raittiusharrastukset,  sanomalehdet 
y.  m.  olivat  olleet  vuosikymmeniä  Suomesta  tulleiden  van- 
hollisten  pappien  y.  m.  herrojen  ja  narrien  johdonalaisina, 
kunnes  1890-luvun  loppuvuosina  Suomessa  alkanut  valtiol- 
linen sorronaika  alkoi  sieltä  ajamaan  tänne  vapaamielisem- 
pää  väkeä,  niiden  muassa  sellaisiakin  henkilöitä,  jotka  oli- 
vat olleet  mukana  samoihin  aikoihin  Suomessa  Kurikan 
y.  m.  johdolla  porvarien  vaikutusvallasta  vapautuvassa  työ- 
väenliikkeessä." (S.  7.) 

Kristinuskon  hävittäminen  meikäläisten  keskuudesta  kuu- 
lui alunpitäin  sosialistien  tärkeimpiin  tehtäviin,  eivätkä  he 
itsekään  tahdo  sitä  kieltää.  Edellämainitussa  Työmiehen 
juhlajulkaisussa  (s.  144)  on  seuraavansisältöinen  kirjoitus: 
"Uskontokysymys  kumminkin  alkuaikoina  oli  ensimmäisiä 
taisteluja.  'Jumalaa  ja  Perkelettä'-nimistä  kirjaa  kuljetet- 
tiin talosta  taloon.  Taivasta  ja  Helvettiä'-nimistä  kirjaa  lu- 
ettiin salaa  ja  julki.  Vaikka  nämä  kirjat  eivät  puhuneetkaan 
luokkataistelusta  ja  sosialismista,  vieroitti  niiden  oppi  kui- 
tenkin useita  kirkon  helmasta.  Kurikka  teki  puhujamatko- 

ja  yli  maan  ja  julkaisi  lehdessään  uskonto  vastaisia  kirjoi- 
tuksiaan saaden  suurta  melua  aikaan  ja  oli  tuo  kaikki  hyö- 
dyksi myöhemmin  varsinaiselle  sosialistiselle  liikkeelle, 
vaikka  se  alussa  synnytti  sekaannustakin.  Kurikka  kääntyi 
sittemmin  utoopisiin  haaveiluihinsa.  Kaikesta  huolimatta 
olivat  nämä  vuodet  henkisen  herätyksen  aikaa  Amerikan 
suomalaisten  siirtolaisten  keskuudessa,  jotka  vuosikymme- 
niä olivat  tyytyväisinä  uinuneet  Suomi-Synoodin,  Kansallis- 
kirkon ja  laestadiolaisten  pappein  ja  muiden  vanhollisten 
talutusnuorassa."  (S.  8.) 

Raittiusseurat  joutuivat  jotenkin  samanlaisen  hyökkäyk- 
sen alaisiksi  kuin  seurakunnatkin,  vieläpä  se  tuli  niille  vaa- 
rallisemmaksi, kun  agitaattoreille  tarjoutui  tilaisuus  esitel- 
mien ja  puheitten  pitämiseen  raittiustaloissa,  mistä  useim- 
min oli  seurauksena,  että  " huone  nousi  huonetta  vastaan", 
raittiusseuran  jäsenistö  kahdistui,  toiset  tahtoivat  säilyttää 
vanhan  vakavan  kantansa,  toiset  omivat  uuden  aatteen.  So- 
sialistit suuntasivat  taistelurintamansa  raittiusseuroihin 
valloittaakseen  niitten  jäsenistön  ja  anastaakseen  niitten 
kokoushuoneet.  Se  tunnustetaan  Työmiehen  Juhlajulkai- 
sussa: "  Etupäässä  taisteltiin  raittiusseurojen  y.  m.  homeh- 
tuneita käsityksiä  vastaan".  Erään  paikkakuntamme  pyrin- 
töjä kuvataan  seuraavaan  tapaan:  " Suomalaisten  harras- 
tuksista olivat  huomatuimmat  raittiusseuran  kaksi  lauluseu- 
raa ja  Kansallisliitto.  Raittiusseura  oli  vanhoillinen  ja  us- 
konnollisessa hengessä  johdettu,  Veljeysseuran  haaraosasto. 
Siihen  eivät  uudet  tulokkaat  voineet  yhtyä.  Sen  sijaan  ne 
liittyivät  kumpaankin  lauluseuraan  ja  Kansallisliittoon." 
(S.  112.)  Mainittukin  lausunto  varmentaa  sen,  että  varsin- 
kin vuosien  1905  ja  1915  välisenä  aikana  tulleista  suomalai- 
sista siirtolaisista  suuri  joukko  omaksui  uskontoa  vieroavan, 
sosialistisen  maailmankatsomuksen  eikä  viihtynyt  raittius- 
seuroissa  eikä  seurakunnissa. 

Isoimmilla  ja  henkisesti  voimakkaimmilla  suomalaisten 
asuinpaikoilla  sosialismi  ei  sentään  kyennyt  hävittämään 
sitä  vakavaa  kristilli3tä  ja  kansallista  työtä,  jota  varhai- 

sempi  siirtokansamme  oli  vuosien  kuluessa  tehnyt  raittius- 
seurojen  ja  seurakuntain  avulla.  Sellaisiin  seutuihin  lukeu- 
tui muitten  muassa  Kuparisaari.  Valittavassa  äänilajissa 
kirjoitetaan  Työmiehen  Juhlajulkaisussa  seuraavasti : 
"  Kaikki  järjestömme  tunnetuimmat  suur  puhujat,  agitaat- 
torit ja  kynämiehet  ovat  täällä  vuosien  kuluessa  käyneet 
käännyttämässä  Kuparialuetta,  mutta  jokainen  heistä  on 
jonkun  aikaa  touhuttuaan  epätoivoisena  palannut  maailmal- 
le hoilottamaan  Kuparisaaren  pimeyttä.  Ja  totta  on,  että 
pitkällistä,  epätoivoista  ja  vaikeaa  työtä  on  täällä  täytynyt 
suorittaa  ja  edelleenkin  täytyy  suorittaa  tavallaan  erikois- 
ta työtä,  —  sillä  tämä  perukka  Suomi-Opistoineen,  vanhoi- 
ne suomalais-asutuksineen  ja  harrastuksineen,  sanomaleh- 
tineen y.  m.  laitoksineen  on  todellakin  kuten  " Kiinan  muu- 
reilla" ympäröity  alue." 

Myönnettäköön,  etteivät  sosialistit  kyenneet  hävittämään 
meikäläisten  vanhimmilta  ja  vakiintuneimmilta  pesäpai- 
koilta seurakuntia  ja  raittiusseuroja,  mutta  kylläpä  he  sii- 
nä onnistuivat  uusimmilla  ja  pienimmillä  asutuksilla  sekä 
syrjäpaikoissa.  Pahimman  vaurion  henkisten  harrastus- 
temme  alalla  sai  kärsiä  laaja  Länsi,  vuoristovaltiotkin  sii- 
hen luettuina.  Siellä  työskenteli  ennen  sosialismin  levene- 
mistä suomalaisen  sivistystason  kohottamiseksi  puolisataa 
raittiusseuraa  ja  suunnilleen  yhtä  monta  seurakuntaa. 
Useimmat  raittiusseuroista  kuuluivat  Kansallis-Raittius- 
Veljeysseuraan.  Seurakunnista  osa  kuului  Suomi-Synoodiin, 
osa  Kansalliskirkkoon  ja  loput  toimivat  itsenäisinä.  Kun 
katselee  edellämainituissa  valtioissa  asuvien  kansalaistem- 
me tilaa  1910-luvulla,  huomataan  raittiusseurain  melkein 
kokonaan  hävinneen  ja  lukuisien  seurakuntienkin  lakan- 
neen toimimasta.  Idahon,  Utahin,  Coloradon  ja  Wyomingin 
valtioihin  ei  jäänyt  ainoatakaan  raittiusseuraa  ja  Monta- 
naan ja  Washingtoniin  kumpaankin  yksi.  Paljoa  parempi 
ei  ollut  Oregonissa  ja  Californiassakaan.  Myöhemmin  on 
koetettu  samoilla  seuduilla  aloittaa  raittiustyö  uudelleen, 
mutta  varsin  pienin  tuloksin.   Useimmat  raittiustalotkin 

joutuivat  sosialisteille  ja  muutettiin  osastojen  kokoushuo- 
neiksi. 

Vuoristovaltioissa  ja  Lännessä  kirkollisen  työn  vauriot 
olivat  samanlaatuisia  kuin  raittiusseurainkin,  ei  kuitenkaan 
niin  perinpohjaisen  lakaisevia  ja  tyystin  hävittäviä.  Pieniä 
seurakuntia  jäi  sentään  hävitetyille  raunioille  sinne  tänne. 
Kotilähetys  on  niitä  sittemmin  koettanut  kohottaa  jaloilleen. 
Joutuihan  kirkkojakin  sosialistien  haltuun,  vaikkei  varsin 
monta.  Surullista  oli  tietenkin  nähdä,  miten  Herran  huo- 
neet muutettiin  jumalattomien  temmellyskentiksi,  joissa 
Jumalan  nimeä  pilkattiin  ja  hurjimmat  tanssit  karkeloitiin. 

Vaikka  sosialismi  yleensä  tuotti  sivistysriennoillemme 
hallaa,  niin  eivät  sen  tuottamat  tuhot  ilmene  niin  räikeästi 
muualla  kuin  Yhdysvaltain  länsiosassa  asuvien  kansalais- 
temme keskuudessa.  Seurakunnat  muualla  osoittautuivat 
siksi  voimallisiksi,  että  jaksoivat  asemansa  säilyttää  niinä 
vuosina,  jolloin  sosialismin  hyökyaalto  kulki  niitten  ylitse. 

SUOMALAISTEN  SOSIALISTIEN  OSALLISTUMINEN 
TYÖLAKKOIHIN. 

Muutamissa  Amerikan  suurissa  teollisuuskamppailuissa 
ja  työlakoissa  on  suomalaisilla  huomattava  osansa,  ei  tieten- 
kään omana  joukkona,  vaan  yhdessä  muunkielisten  työläis- 
ten kanssa.  Sellaisista  suurlakoista,  joihin  tuhansia  suoma- 
laisia osallistui,  mainittakoon  v.  1904  Hibbingissä,  Chishol- 
massa  y.  m.  sekä  v.  1907  samoilla  seuduilla  ja  Mesaban  rau- 
ta-alueella tapahtunut  työkamppailu  Amerikan  suurta  te- 
rästrustia  vastaan.  V.  1916  puhkesi  uudelleen  vaikea  ja 
laaja  työlakko  Pohjois-Minnesotan  rautakaivoksilla,  joissa 
suomalaiset  muodostavat  runsaan  murto-osan  kaivostyöläi- 
sistä. Pienempi,  mutta  seurauksiltaan  surullinen  lakko  oli 
Rocklandissa,  Mich.  vaskikaivoksella,  jossa  suomalaisten 
kohtalo  tuli  raskaimmaksi  ja  vaati  ihmisuhrejakin.  Bis- 
beessä,  Arizonassa  suomalaiset  karkoitettiin  kokonaan  kau- 

pungista  lakkorettelön  aikana  eivätkä  sen  jälkeen  ole  saa- 
neet siellä  sellaista  asemaa,  joka  heillä  oli  lukuisuuteensa 
ja  työhönpääsyyn  katsoen  sanottujen  seutujen  vaskikaivok- 
silla.  Monissa  lakkorettelöissä  Montanassa,  Washingtonin 
valtiossa,  Wyomingissa,  Utahissa,  Coloradossa  ja  Idahossa 
meikäläiset  ovat  olleet  tärkeinä  tekijöinä,  ja  milloin  niissä 
työmiehet  ovat  hävinneet,  silloin  juuri  suomalaiset  ovat  saa- 
neet raskaimmin  tuntea  seuraukset. 

Mieltenkuohujen  asetuttua  ja  olojen  paikkakunnilla  ta- 
saannuttua suomalaisia  otettiin  uudelleen  samoihin  kaivok- 
siin, joista  heidät  oli  lakkoaikana  häädetty.  Siihen  vaikutti 
etupäässä  suomalaisen  työteho.  Esimerkkinä  mainittakoon 
tapaus  Carbonadon,  Wash.  kivihiilikaivoksilta.  Lakkoaika- 
na kaivosyhtiö  suuttui  suomalaisiin  niin,  että  pääkonttoris- 
ta Chicagosta  tuli  käsky  erottaa  kaikki  suomalaiset  työstä 
eikä  ketään  heistä  enää  uudelleen  ottaa  työhön.  Vastenmie- 
lisesti kaivostöitä  johtava  kapteeni  eli  superintendentti  nou- 
datti määräystä.  Ja  niin  Carbonadon  suomalainen  yhteis- 
kunta hajaantui.  Vuosi  myöhemmin  samasta  Chicagon  pää- 
konttorista tiedusteltiin,  mikä  oli  syynä  siihen,  että  työteho 
oli  kaivoksissa  niin  huomattavasti  heikontunut  ja  hiilentuo- 
tanto samalla  työvoimalla  tuntuvasti  vähentynyt.  Kaivos- 
töitten  johtaja  vastasi,  että  suurimpana  syynä  oli  suoma- 
laisten häätö,  sillä  tottumaton  etelä-eurooppalainen  työläi- 
nen ei  saavuta  sitä  tulosta  päivittäin,  joka  suomalaisen  van- 
koista käsivarsista  lähtee.  Tietenkin  suomalaiset  taas  pää- 
sivät Carbonadon  kaivoksiin  työhön.  Samanlaisia  tapahtu- 
mia voitaisiin  kertoa  muualtakin. 

Monin  paikoin,  missä  suomalaiset  ennen  tunnettiin  va- 
kaviksi, raittiiksi,  sävyisiksi  ja  ahkeriksi  työmiehiksi,  ih- 
meteltiin niinkin  pian  heidän  ulkonaisessa  elämässään  ta- 
pahtunutta muutosta.  Sitä  paitsi  suomalaiset  sosialistit  pa- 
nivat toimeen  Hancockissa,  Mich.  y.  m.  sellaisia  yllättäviä 
mielenosoituksia,  että  kantoivat  punaista  lippua,  loukkasi- 
vat puheillaan  ja  kirjoituksillaan  Yhdysvaltain  lakeja  ja 
hallitusta  sekä  esiintyivät  uhmaavina  ja  epälojaalisina. 

Astoriassa,  Ore.  1908  sosialistit  vaativat  Suomi-raittiusseu- 
ran  kokoushuoneen  seinältä  poistettavaksi  presidentti  Roo- 
seveltin kuvan.  Seura  pani  jyrkästi  vastaan,  eikä  vähem- 
mistönä ollut  sosialistiväki  saanut  tahtoaan  sitä  tietä  käy- 
täntöön. Mutta  sitten  se  kuva  seinältä  varastettiin.  Kuka 
tihutyön  suoritti,  se  ei  ole  tullut  päivänvaloon.  Mutta  rait- 
tiusseura  hankki  uuden  kuvan  Amerikan  suuresta  presiden- 
tistä ja  vieläpä  osti  Amerikan  lipunkin,  jonka  asetti  presi- 
dentinkuvan  viereen. 


KANSALAISKOKOUKSET. 

Amerikan  suomalainen  kansallismielinen  väestö  ei  saat- 
tanut toimetonna  katsella  sosialistien  kansallismainettam- 
me  alentavaa  menettelyä  ryhtymättä  vastatoimenpiteisiin. 
Niinpä  1908  pidettiin  useilla  heimolaistemme  pesäpaikoilla 
sosialisteja  vastaan  tähdättyjä  mielenosoituskokouksia,  joi- 
ta yleisesti  sanottiin  myöskin  kansalaiskokouksiksi. 

Ensimmäinen  senlaatuinen  kokous  pidettiin  helmik.  1908 
Evelethissä,  Minn.,  ja  siihen  osallistui  237  henkeä,  muual- 
takin, ei  ainoastaan  paikkakunnalta.  Kokouksessa  viitattiin 
siihen  surulliseen  tilaan,  johon  suomalaiset  työmiehet  oli- 
vat joutuneet.  Ennen  he  olivat  olleet  mitä  halutuimpia  työ- 
miehiä kaivoksiin  ja  metsäpirteille,  nyt  heitä  syrjäytettiin 
ja  työnsaanti  kävi  sangen  vaikeaksi. 

Samanlaatuinen  kansankokous  pidettiin  maaliskuussa 
1908  Mountain  Ironissa,  Minn.,  jossa  kokouksessa  laadittiin 
seuraavat  ponsilauseet :  "Me  hylkäämme  kaikki  vallanku- 
mouksellisten viime  vuosina  tekemät  hyökkäykset  ja  kii- 
hoittavat  puheet,  joilla  he  ovat  häväisseet  koko  kristillisen 
ja  valistuneen  maailman  katsomuksen,  sekä  koettaneet  tal- 
lata lokaan  kodin  ja  seuraelämän  puhtauden,  siten  laskien 
perustuksen  uskonnon  pilkkaamiseen  ja  raakuuteen.  Me 
tuomitsemme  kaikki  epä-isänmaalliset  puheet  ja  käytökset 
ja  punaisen  lipun  kantamisen  julkisissa  paikoissa,  joilla  toi- 

menpiteillä  lietsotaan  vallankumouksellista  henkeä  kansan 
syviin  riveihin  ja  yllytetään  sitä  hallitusta  vastaan  ja  sen 
kautta  menetetään  Amerikan  kansan  luottamus  ja  kunnioi- 
tus suomalaisten  vakavampaa  enemmistöä  kohtaan." 

Sault  Ste  Mariessa,  Mich.  kansanmieliset  suomalaiset  pi- 
tivät myöskin  maaliskuussa  1908  yleisen  kokouksensa,  jos- 
sa laadittiin  seuraavat  ponnet: 

"Me  emme  hyväksy,  että  uskonnon  pyhyys  poljetaan, 
että  hallitusta  ja  sen  tähtilippua  häväistään.  Me  emme 
hyväksy  punaista  lippua  emmekä  räyhäämistä  sen  ympä- 
rillä. Se  on  kansamme  häpeä.  Sentähden  tuomme  ajatuk- 
semme ilmi  niiden  kansalaisten  mukana,  jotka  muilla 
paikkakunnilla  mainittua  sosialistikiihkoa  vastustavat. 
Tahdomme  kuulua  siihen  joukkoon,  joille  kansamme  mai- 
ne on  vielä  kallis  ja  jotka  tahtovat  tehdä  työtä  sen  säilyt- 
tämisessä puhtaana,  rauhallisin  keinoin." 

Kansalaiskokouksessa  De  Kalbissa,  111.  maalisk.  1908  laa- 
dittiin seuraavansisältöinen,  150  hengen  allekirjoittama 
vastalause  : 

" Koska  sosialistinen  liike  Amerikassa  ainakin  suoma- 
laisten keskuudessa  on  näyttäytynyt  vallankumoukselli- 
seksi, että  joillakin  paikkakunnilla  kansallisuutemme  on 
tullut  siitä  kärsimään  ja  meikäläisiltä  on  kielletty  työhön- 
pääsy,  sekä  joissain  tapauksissa  kielletty  Yhdysvaltain 
kansalaiseksi  pääseminenkin,  ja  koska  tiedämme  että  so- 
sialismin nimessä  opetetaan  Jumalankieltämystä  ja  va- 
paarakkautta,  sekä  koska  sosialistit  käyttävät  puoluetoi- 
minnassaan törkeintä  yksilöitten  ja  muiden  puolueiden 
sekä  hallituksenkin  parjaamista  ja  esiintymistavassaan 
loukkaavat  tunteita  ja  oikeuskäsitteitä,  sekä  tahtovat 
anastella  raittiusseurain  ja  seurakuntain  omaisuutta 
oman  aatteensa  palvelukseen,  niin  me  panemme  jyrkän 
vastalauseen  heidän  menettelyään  kohtaan". 

Calumetissa,  Mich.  pidettiin  huhtik.  samana  vuonna  kan- 
salaiskokous, johon  osallistui  noin  3000  heimolaistamme, 
joukossa  huomattu  murto-osa  sosialistejakin.  Kokouksessa 
syntyi  melkoisen  kiivaita  ajatustenvaihtoja  ja  väittelyjä. 
Huolimatta  sosialistien  vastustuksesta  laativat  kokoukseen 
osallistuneet  kansallismieliset  suomalaiset  seuraavat  pon- 
net: 

"Me  syvimmin  paheksumme  kaikkia  lausuntoja  ja  jul- 
kaisuja, olkootpa  ne  kotoisin  mistä  lähteestä  tahansa,  joi- 
den tarkoituksena  on  kiihoittaa  meikäläisiä  maan  lakeja 
ja  laitoksia  kohtaan  ja  vedoten  alhaisimpiin  vietteihin 
aiheuttavat  luokkavihaa  ja  epäluottamusta  kansassa." 

Hancockissa,  Mich.  samoihin  aikoihin  pidettyyn  kansa- 
laiskokoukseen saapui  1500  osanottajaa.  Siellä  laadittujen 
ponsien  sisältö  on  seuraava : 

"Me  panemme  jyrkän  vastalauseen  punasen  lipun  jul- 
kisissa paikoissa  kantamisesta  syystä  että  se  täällä  ylei- 
sesti tunnetaan  anarkistiseksi  lipuksi.  —  Me  puolustam- 
me työväen  oikeuksia,  mutta  jyrkästi  paheksumme  sitä 
tapaa  millä  sosialisteiksi  itseään  kutsuvat  suomalaiset  sa- 
novat ajavansa  työväen  tilanteen  korjaamista.  —  Me  lau- 
summe jyrkän  vastalauseen  sitä  roskasanomalehti-  y.  m. 
kirjallisuutta  vastaan,  jota  täältä  Hancockista  levitetään 
paikkakunnilla  sosialistisen  kirjallisuuden  nimessä". 

Mainitunlaatuisia  kansalaiskokouksia  pidettiin  vuoden 
1908  kuluessa  monilla  muillakin  suomalaisten  asuinpaikoil- 
la, tiettävästi  ainakin  Elyssä,  Minn.,  Hibbingissä,  Minn., 
Sandstone'issa,  Minn.,  Red  Lodge'issa,  Mont.  y.  m. 


Sosialismi  ja  Amerikan  suomalaiset  185 


KUPARI  ALUE  E  N  SUURLAKKO. 

Amerikan  suurimpia,  vaikeimpia  ja  pitkäaikaisimpia 
työlakkoja  on  se  teollisuuskamppailu,  joka  suoritettiin  Poh- 
jois-Michiganin  vaskikaivoksilla  vuosina  1913  ja  1914  ja 
kesti  toista  vuotta.  Siinä  kamppaili  kaksi  voimakasta  yh- 
tymää, toisella  puolen  Calumet-Heclan  rikas  kaivosyhtiö 
apunaan  pienempiä  kaivosyhtiöitä  Kuparisaarelta  ja  toisel- 
la puolen  American  Federal  Labor  Unionin  johtama  30,000 
suuruinen  työläisjoukko.  Molemmin  puolin  oli  voimaa  ja 
sisua  sen  käyttämiseen. 

Kun  suomalainen  kansanaines  Kuparisaarella  ja  sen  lä- 
histön kaivosalueilla  muodostaa  huomattavan  murto-osan 
väestöstä,  samoin  myöskin  kaivoksissa  työskentelevistä,  niin 
tietenkin  tähän  suureen  työlakkoon  osallistui  meikäläisiä 
monia  tuhansia.  Osa  niistä  kuului  Suomi-Synoodin,  Kan- 
salliskirkon ja  laestadiolaisiin  seurakuntiin,  osa  sosialisti- 
osastoihin  ja  raittiusseuroihin,  jokin  määrä  mahdollisesti 
ei  lukeutunut  mihinkään  joukkoon.  Ehkä  sittenkin  oli  va- 
kavan kirkollisen  väestön  ansiota,  että  huolimatta  sosialis- 
tien kiihoituksesta,  joka  usein  sai  mielet  kuohumaan  äärim- 
mäisyyteen saakka,  kuitenkin  voitiin  välttää  monet  vakavat 
ottelut,  ihmishenkiä  kysyvät  taistelut,  vallattomuudet  ja 
hävitykset,  joita  silloin  niin  paljon  harjoitetaan.  Tieten- 
kään ei  voida  kieltää,  etteikö  ollut  poikkeustapauksia  niin- 
kin pitkälle  meneviä,  joissa  ihmishenki  vaadittiin.  Sitten- 
kin tuo  kolmikymmentuhansinen  miesjoukko  esiintyi  esi- 
merkiksikelpaavan  maltillisesti,  sillä  mieluummin  se  kärsi, 
kuin  ryhtyi  väkivaltaan. 

Lakkoa j an  surullisin  tapaus  oli  epäilemättä  jouluaattona 
1913  pakokauhun  aiheuttama  onnettomuus,  joka  tuotti  kuo- 
leman lähes  sadalle  hengelle,  useimmat  niistä  suomalaisia. 
Joukko  lakkolaisia  perheineen  kokoontui  joulujuhlaa  viettä- 
mään italialaisten  haaliin,  joka  on  valtakadun  varrella  ra- 
kennuksen toisessa  kerroksessa.  Juhlan  parhaillaan  ollessa 
joku  huusi  rappusilta:  "Fire!"  (tuli  on  irti).  Syntyi  mie- 

letön  pakokauhu  ja  kaikki  ryntäsivät  rappukäytävälle  pyr- 
kiäkseen ulos.  Tungoksessa  ei  saatukaan  sisäänpäin  auke- 
nevaa ulko-ovea  auki.  Ylhäältä  painautui  toisia  käytävälle 
ja  niin  rappujen  alapuolelle  alkoi  kerrostua  ihmisläjä,  toi- 
nen toisensa  päälle,  kukin  kauheassa  sekasorrossa  henken- 
sä edestä  taistellen  koetti  päästä  kerrostuman  alta  pois,  jos- 
ta muodostui  kuolemanloukku.  Heikoimmat  poljettiin  kuo- 
liaaksi ja  toiset  tukehtuivat.  Kun  vihdoin  ulkona  huomat- 
tiin hätääntyneitten  tilanne  ja  ovi  murrettiin  auki,  niin  koh- 
tasi silmää  kaamea  näky.  Siinä  ihmiskerrostumassa  vielä 
toiset  kuoleman  kanssa  kamppailivat,  mutta  monet  olivat 
jo  uupuneina  sortuneet  ja  henkensä  heittäneet.  Kun  ihmis- 
läjä saatiin  irroitetuksi,  löytyi  joukosta  83  kuollutta,  niistä 
useimmat  lapsia,  mutta  paljon  aikuisiakin,  perheenäitejä  ja 
-isiäkin. 

Kun  toista  vuotta  kestänyt  työlakko  vihdoin  loppui,  huo- 
mattiin harmiksi,  etteivät  siinä  saavuttaneet  voittoa  parem- 
min työnantajat  kuin  työntekijätkään.  Hävityksen  kauhis- 
tus ja  köyhyys  vallitsi  kaikkialla  Kuparisaarella.  Aivan 
niinkuin  myrskyn  jättämät  jäljet  näkyvät  vuosikymmeniä, 
samoin  huomataan  yhä  vielä  Kuparisaarella  jälkiä  tästä  työ- 
lakkomyrskystä.  Ennen  niin  hyvinvoipainen  ja  henkisesti 
kukoistava  Kuparisaari  ei  ole  jaksanut  entiselleen  kohota, 
vaikka  onkin  monella  tavalla  koetettu  korjata  hävityksen 
jälkiä  ja  työsuhteitakin  siedettävämmiksi  järjestää. 


ANTI-SOSIALISTI-LIITTO. 

"  Kysymys  on  siitä,  voivatko  muutamat  sosialistiagitaat- 
torit  uhmailla  yleistä  valtavaa  mielipidettä  vastaan  ja  edel- 
leen harjoittaa  salaista  agiteerausta  Kuparisaaren  suoma- 
laisen työkansan  vahingoksi?  Jokainen  päivä  kuin  nämä 
miehet  ovat  keskuudessamme,  ovat  he  esteenä  tuhansiin 
nousevan  työttömien  ja  puutteenalaisten  kansalaistemme 
työnsaantiin  kaivoksissa.  Työssä  olevia  kansalaisia  erote- 

taan  joukoittain  pois  työpaikoista  näiden  muutamien  häi- 
käilemättömien agitaattorien  turmiollisen  toiminnan  täh- 
den. Suomalaisen  työkansan  asema  Kuparisaarella  riippuu 
siitä,  kykeneekö  se  vapautumaan  näistä  sosialistiagitaatto- 
reista." 

"Ensi  sunnuntaina  aikovat  Kuparisaaren  suomalaiset  ko- 
koontua Calumetissa  antaakseen  voimakkaan  vastauksen 
näihin  polttaviin  kysymyksiin.  Jokaisen  miehen  ja  naisen 
on  saavuttava  tähän  suureen  kansalaiskokoukseen,  joka  pi- 
detään kello  1  j.pp.  Calumetin  sotilasarmorissa."  Tällainen 
oli  "kansalliskomitean"  laatima  kutsu  kansallismielisissä 
sanomalehdissämme  toukokuun  alussa  1914. 

Monituhatlukuinen  suomalais j  oukko  kokoontuikin  tou- 
kok.  10  p.  1914  "armorin"  tilaviin  suojiin.  Siellä  perustet- 
tiin sosialistivastainen  liitto.  Säännöissä,  joista  muutamia 
kohtia  painatamme,  ilmenee  sen  tarkoitus: 

1)  Tämän  yhdistyksen  nimi  on  Suomalainen  Anti- 
sosialisti  Liitto  (The  Finnish  Antisocialistic  League). 

2)  Tämän  yhdistyksen  tarkotus  on  kohottaa  ja  yllä- 
pitää suomalaisen  kansallisuuden  kunniaa  ja  mainetta, 
lakia  ja  järjestystä  rakastavien  kansalaisten  kautta  ja 
keskuudessa,  sekä  avustaa  suomalaisia  maan  kansalais- 
oikeuksien saannissa.  Kaikilla  siveellisillä  keinoilla  tah- 
too se  myöskin  ehkäistä  sosialismin  nimellä  kansamme 
keskuudessa  levitettyä  liikettä,  joka  halveksii  uskontoa, 
siveellisyyttä,  kansallisuutta  ja  maan  lakeja,  sekä  sen 
kautta  halventaa  kansallisuutemme  kunniaa  ja  mainetta 
tuottaen  kansalaisille  sekä  henkistä,  että  taloudellista  va- 
hinkoa." 

Tämän  Anti-sosialisti-Liiton  toimesta  pidettiin  kesäk.  28 
p.  1914  suuri  kesäjuhla  Hancoekissa,  Mich.,  johon  osallis- 
tui kolmen,  neljän  tuhannen  vaiheilla  kansallismielistä  vä- 
estöämme. Juhlakulkueeseenkin  otti  osaa  noin  tuhatkunta 
liiton  jäsentä:  Hancockista  500,  South  Rangeilta  300  ja 
Calumetista  150.  Kaksi  soittokuntaa  kaiutteli  kansallisia 

säveliä.  Puheita  pitivät  senaattori  Frank  James  Hancockis- 
ta,  lakimies  Gailbraith  Calumetista,  Hancockin  kaupungin 
pormestari  J.  Ojala,  pastori  V.  Rautanen  ja  Gust  Hamina. 

Samana  kesänä  elokuussa  vietettiin  liiton  toimesta  juhla 
South  Rangeilla,  johon  myöskin  osallistui  tuhatlukuinen 
kansalais  j  oukko. 

Mikäli  sosialistinen  kiihoitustyö  Kuparisaaren  suomalais- 
ten keskuudessa  talttui,  sikäli  myöskin  Anti-sosialisti-Liiton 
työ  tuli  vähemmän  tarpeelliseksi,  niin  että  jonkin  vuoden 
perästä  sen  tehtävä  katsottiin  suoritetuksi.  Amerikan  osal- 
listuminen maailmansotaan  käänsi  mielet  suureen  kansa- 
kuntain taisteluun. 


XI. 


YBITTELIÄISYYTTÄ  SANOMALEHTI- 
ALALLA. 

Niiltä  ajoilta  asti,  vuodelta  1885,  jolloin  laskettiin  siirto- 
kansamme raittiusliikkeen  perustukset  ja  seurakuntatyö 
järjestyi,  seuraavien  kahdenkymmenen  vuoden  ajalla  vallit- 
si sanomalehtialallakin  tavaton  yritteliäisyys  ja  vilkkaus, 
mikä  saa  vertojaan  etsiä.  Siirtokansamme  kulttuuri  oli  voi- 
makkaassa nousussa  ja  siihen  osallistuivat  myöskin  sano- 
malehtemme. 

Amerilcan  Suomalaisen  Lehden  ja  Uuden  Kotimaan  lisäk- 
si J.  W.  Lähde  perusti  v.  1884  New  York  Millsissä,  Minn. 
Amerikan  Suomettaren,  joka  ilmestyi  kerran  viikossa.  Sen 
ikää  ei  lasketa  vuosissa.  Yhdessä  pastori  J.  J.  Hoikan  kans- 
sa hän  perusti  T^a^o/a-nimisen  hengellisen  kuukausilehden, 
joka  ansiokkaasti  toimitettuna  ilmestyi  vuosina  1885 — 1886 
Ashtabula-Harborissa,  Ohiossa.  Mainittu  Ohion  suomalais- 
ten huomatuin  pesäpaikka  tuli  myöskin  tärkeäksi  sanoma- 
lehtikeskustaksi,  varsinkin  1880-luvun  lopulla.  Siellä  alkoi 
v.  1885  ilmestyä  Yhdysvaltain  Sanomaa-niminen  uutislehti, 
jota  yhtiö  kustansi  ja  Aug.  Edwards  toimitti.  Lopulta  lehti 
tuli  kokonaan  toimittajan  kustannettavaksikin.  Ino  Ekman 
ja  Alex  Wirtamo  perustivat  v.  1887  Ashtabula-Harboriin 
Pohjantähti-nimisen  viikkolehden  ja  pilalehden  Hulivili- 
poika,  joka  oli  kaiketi  ensimmäinen  laatuaan  meikäläisten 
keskuudessa.  Raittiusväen  tarpeiksi  Aug.  Edwards  alkoi 
v.  1889  toimittaa  raittiuslehteä  nimeltä  Perheen  Ystävä. 
Kun  Edwards  matkusti  Suomeen,  joutuivat  hänen  toimit- 
tamansa sanomalehdet  muille  yhtymille,  mutta  tultuaan  uu- 
delleen Amerikkaan  hän  ryhtyi  entiseen  toimeensa  sano- 


190      Amerikan  suomalaisten  sivistyshistoria 

malehtimiehenä  ja  julkaisi  kerran  viikossa  Amerikan  Sa- 
nomia, jotka  aikoinaan  saavuttivat  ison,  10,000  tilaajaa  kä- 
sittävän lukijakunnan.  Joutohetket-mminen,  lauantaisin 
painettu  uutislehti  oli  myöskin  Ashtabula-Harborin  van- 
himpia sanomalehtiä.  Uutisten  ohella  siinä  painettiin  no- 
velleja ja  kertomuksia.  Sen  ikä  rajoittui  muutamiin  kuu- 
kausiin. 

Calumetissa,  Mich.  Amerikan  suomalaisten  silloisessa 
taajaväkisimmässä  paikassa  ilmestyi  vielä  lukuisampia  sa- 
nomalehtiä kuin  Ashtabula-Harborissa.  Ino  Ekman,  muu- 
tettuaan Kuparisaarelle,  alkoi  julkaista  v.  1889  Kansan 
Lehteä,  jonka  ansioksi  on  luettava  Kansallisseurakunnan 
perustaminen  Calumetiin.  Vuoden  toista  elettyään  se  kuoli. 
Hannes  Hela  rupesi  1890  toimittamaan  Kalevan  Kaikua, 
joka  eli  kolmatta  vuotta.  Ino  Ekmanin  onnistui  vielä  kol- 
mannen kerran  saada  sanomalehti  pystyyn  ja  sillä  kertaa 
joka  päivä  ilmestyvä  Päivälehti,  alallaan  meikäläisten 
keskuudessa  uranuurtaja.  Siitä  otettiin  viikkopainos  ni- 
meltä Viikon  Uutiset.  Kummankin  ikä  oli  valitettavasti 
kyllä  sangen  lyhyt,  ei  vuosissa  laskettava.  D.  Suoranen 
alkoi  v.  1891  toimittaa  Uusi  Kansan  Lehti-nimistä  kerran 
viikossa  ilmestyvää  sanomalehteä,  mutta  riittävää  kanna- 
tusta se  ei  saanut.  Yhtä  huono  menestys  oli  Kalevala-nimi- 
sellä, K.  Korteen  julkaisemalla  lyhytikäisellä  sanomalehdel- 
lä. Amerikan  Suomalainen  Lehti,  v.  1879  perustettu,  Alex 
Leinosen  toimittama,  ilmestyi  säännöllisesti  Calumetissa 
vuoteen  1893  saakka. 

Ishpemingissä,  Mich.  muodostettiin  v.  1889  sanomalehti- 
osakeyhtiö,  joka  alkoi  kustantaa  Työmies-nimistä,  vapaa- 
mielistä kansanlehteä.  Se  sai  jonkin  aikaa  aineellista  apua 
Suomalaiselta  Kansallis-Raittius-Veljeysseuraltakin,  lupau- 
tuen kirjoituksissaan  valvomaan  ja  edistämään  raittius- 
aatetta,  Työmies  muutettiin  Minneapolikseen,  Minn.  ja  sii- 
hen yhdistettiin  Perheen  Ystävä. 

Astoriassa,  Ore.  perustettiin  1891  kerran  viikossa  ilmes- 
tyvä uutislehti  Lännetär,  jonka  toimittajana  oli  ylioppilas 

Adolf  Riippa,  liikkeenhoitajana  Jaakko  Saari  ja  painotöi- 
den huoltajana  Alex  Ketonen.  Ansiokkaasti  toimitetulle 
sanomalehdelle  tuntui  etäinen  Astoria  liian  syrjäiseltä  pai- 
kalta, josta  syystä  lehti  muutettiin  keskeisempään  seutuun, 
Superioriin,  Wis.,  jolloin  sille  pantiin  uusi  nimikin,  Siirto- 
lainen. 

New  Yorkissa  siirtolaisliikkeen  omistaja  G.  A.  Grönlund 
aloitti  v.  1890  Neiv  Yorkin  Lehti-nimisen  sanomalehden, 
jonka  toimittajana  oli  noin  kolmen  vuoden  ajan  kustanta- 
jan veli  kansakoulunopettaja  John  Grönlund.  V.  1893  Siir- 
tolainen ja  New  Yorkin  Lehti  yhtyivät  edellisen  muutettua 
New  Yorkiin  toimitusvoimineen.  Kun  vähän  sen  jälkeen 
Grönlundin  siirtolaisliike  vararikkoutui,  muodostettiin 
Brooklynissa,  N.  Y.  " Finnish  American  Publishing  Co.", 
joka  osti  sekä  New  Yorkin  Lehden  että  Siirtolaisen  ja  ryh- 
tyi julkaisemaan  vain  Siirtolaista  viikkolehtenä.  Sen  pää- 
toimittajaksi kutsuttiin  maisteri  Axel  Järnefelt  (Rauan- 
heimo)  Suomesta,  toisena  toimittajana  oli  Antero  Riippa. 
Siirtolaisesta  kehittyi  vuosikymmeninä  1890  ja  1900  Ame- 
rikan suomalaisten  johtavimpia  sanomalehtiä,  ollen  muka- 
na heidän  kulttuuripyrinnöissään  ja  saavutuksissaan.  Se 
tunnettiin  vakavamman  raittiusliikkeen  ja  Veljeysseuran 
lämpimäksi  kannattajaksi,  luterisen  kirkon  kannattajaksi 
ja  Suomi-Opiston  ystäväksi  puhumattakaan  monista  muis- 
ta kansallisista  pyrkimyksistämme  ja  henkisistä  askarte- 
luistamme, joita  Siirtolainen  tasapuolisen  maltillisesti  tuki 
ja  kannatti.  Axel  Järnefeltin  jälkeen  Siirtolaisen  päätoi- 
mittajana oli  joitakin  vuosia  maisteri  Esa  Eetu  Takala, 
Suomessa  aikoinaan  tunnettuja  nuorisoliikkeen  johtajia. 

Amerikan  Suomalaisen  Lehden  lakattua  ilmestymästä 
muutti  Fred  Karinen  omistamansa,  Minneapoliksessa  ilmes- 
tyvän  "Työmiehen"  1894  Calumetiin,  Mich.  Siellä  se  jat- 
koi vaikutustaan  Amerikan  Uutiset-nimisenä.  Toimitta- 
jaksi tuli  teräväkynäinen  ja  pistosanainen  ylioppilas  Kalle 
Haapakoski.  Molemmat,  sekä  kustantaja  Karinen  että  toi- 
mittaja  Haapakoski,  olivat   luonteeltaan  pessimistisiä  ja 

katselivat  Amerikan  suomalaisten  valistuspy rintoja  epä- 
suopein  ja  ennakkoluuloisin  silmin.  Laestadiolaiset  pitivät 
lehteä  äänenkannattajanaan,  tilasivat  sitä  yleisesti,  vaikkei 
se  ollut  paremmin  heidänkään  kirkkonsa  vaalija,  vaikkakin 
jätti  sen  rauhaan.  Siirtokansamme  vakavimpiin  raittius- 
ja  kirkollispy rintoihin  tyytymättömät  astuivat  Amerikan 
Uutisten  rintamaan  ja  niin  sillä  oli  aikoinaan  vankka  kan- 
nattajajoukko. Vuosikausia  se  harvinaisen  häikäilemättö- 
mästi taisteli  Kansallis-Raittius-Veljeysseuraa,  Suomi-Sy- 
noodia  ja  Suomi-Opistoa  vastaan.  Kaikkia  parjaavana  ja 
moittivana  se  oli  surullinen  ilmiö  siirtokansamme  sanoma- 
lehtien joukossa,  myöhempien  sosialistilehtien  uranuurtaja. 
Kun  kummankin  edellämainitun  miehen  oli  vihdoinkin  las- 
kettava kynä  kädestään,  huomataan  siirtokansamme  por- 
varillisissa sanomalehdissä  arvokkaampi  suhtautuminen  se- 
kä toisiinsa  että  kansalaistemme  valistuspyrintöihin. 

Hancockissa,  Mich.  perustettiin  v.  1889  pastorien  Nikan- 
derin ja  Tolosen  toimesta  hengellinen  kuukausilehti  Paimen 
Sanomia  ja  vähän  myöhemmin  pyhäkoulujen  tarpeiksi 
Lehti  Lapsille  ja  Kuviakin,  mikä  nimi  muutettiin  Lasten 
Lehdeksi.  Pastori  E.  Hynnisen  v.  1894  toimittama  Joulu- 
lehti tuli  myöhemmin  Suomi-Opiston  toimesta  ja  hyväksi 
painetuksi  joulujulkaisuksi.  Finnish  News  Publishing  Co. 
kustannuksella  alettiin  Hancockissa  v.  1894  julkaista  Ku- 
parisaaren  Sanomia.  Vuosi  myöhemmin  lehti  tuli  Vikke 
Burmanin  haltuun  ja  sen  nimeksi  Amerikan  Suomalainen 
Lehti  (3),  ilmestyen  muutamia  vuosia.  Veljeysseuran  ää- 
nenkannattaja Raittiuslehti  alkoi  ilmestyä  1892  ja  painet- 
tiin myöskin  Hancockissa.  Amerikan  suom.  ev.-lut.  väes- 
tön keskuudessa  muodostettiin  v.  1889  osakeyhtiö,  joka  ryh- 
tyi painattamaan  Amerikan  Suometarta.  Toimittajaksi 
kutsuttiin  Suomesta  tottunut  sanomalehtimies  N.  J.  Ahlman. 
Lehti  saavutti  aivan  kohta  johtavan  aseman  Amerikan  suo- 
malaisten sanomalehtijen  joukossa,  minkä  aseman  se  on  säi- 
lyttänyt näihin  saakka.  Vuosi  pari  lehden  perustamisesta 
osakeyhtiö  ostettiin  Suomi-Sy noodin  omaisuudeksi,  jolloin 

perustettiin  Suomalais-Evankelis-Lutherilainen  Kustannus- 
liike. Amerikan  Suomettaren  monivuotisena  toimittajana 
merkittäköön  Emil  Saastamoinen.  Viikkopainoksesta  Ame- 
rikan Suometar  on  kehitetty  kolme  kertaa  viikossa  ilmesty- 
väksi laajakokoiseksi  sanomalehdeksi. 

Iromvoodissa,  Mich.  pastori  J.  W.  Eloheimo  perusti  v. 
1892  Kirkkokunnan  Lehti-nimisen,  Fenno-Amerikalaisen 
kirkkokunnan  tarkoituksia  ja  pyrkimyksiä  edustavan  viik- 
kolehden, mutta  kun  sillä  ei  ollut  riittävää  kannatusta,  hä- 
nen oli  pakko  lakkauttaa  se.  Vielä  hän  kuitenkin  yhdessä 
Lähteen  kanssa  aloitti  Ironwoodissa  uuden,  Kale v ala-nimi- 
sen y  työmiesten  ja  maanviljelijäin  etuja  valvovan  sanoma- 
lehden. Kalevala  ei  kumminkaan  saanut  paremmin  työmies- 
ten kuin  farmarienkaan  kannatusta  ja  niin  se  parin  vuo- 
den perästä  kuoli. 

Virginiassa,  Minn.  julkaistiin  1901  jonkin  aikaa  Eetu 
Aaltion  ja  Antero  Ahteen  toimittamaa  Pohjolainen-nimistä 
uutislehteä.  Worcesterissa,  Mass.  ilmestyi  samoihin  aikoi- 
hin Idän  Uutiset,  lakannut  ilmestymästä,  alkanut  uudestaan 
ja  taas  lakannut.  Samanlaisen  kohtalon  alaisena  oli  Fitch- 
burgissa,  Mass.  ilmestynyt,  monivaiheinen  Pohjantähti,  jo- 
ta yhteen  aikaan  kustansi  Aatu  Rekonen. 

Siirtolaisen  painossa  ja  toimesta  ilmestyi  1890-luvulla 
Brooklynissa,  N.  Y.  Romaanilehti.  Samantapainen  oli  Horn- 
borgin rahalähetys-  ja  pilettiliikkeen  kustantama,  ylioppi- 
las Veli  Nybergin  toimittama  Uusi  Novellilehti.  New  York 
Millsissä,  Minn.  1897  ylioppilas  Väinö  Andelin  (myöhem- 
min maisteri  V.  Hämeen- Antila)  toimitti  Kansan  Toveri- 
nimistä  novellikokoelmaa.  Siirtolaista  kustantava  paino- 
yhtiö  julkaisi  1890-luvun  lopulla  maisteri  E.  E.  Takalan  ja 
muiden  ansiokkaasti  toimittamaa  kaunokirjallista  Edistys- 
nimistä  kuukausijulkaisua.  Samanlainen,  mutta  vielä  run- 
saammin kuvitettu  ja  kooltaan  laajempi  oli  Hancockissa, 
Mich.  Aaltion,  Ahlmanin  ja  Armisen  taitavasti  toimittama 
Kansan  Kuvalehti,  vuosina  1902 — 1904.  Brooklynissa  il- 
mestyi v.  1898  Hanna  Järnefeltin  toimittama  Naisten  Lehti, 

jota  uudelleen  eloonherätettynä  1903  kustansi  ja  toimitti 
Maggie  Walz. 

Kansalliskirkon  varhaisimmista  j  ulkaisuista  mainitta- 
koon 1901  aloitettu  Todistuksen  Joukko,  puhtaasti  hengel- 
linen, joka  ilmestyi  noin  kolmisen  vuotta.  Saman  kirkko- 
kunnan piiriin  lukeutui  Kansan  Lehti,  jota  painettiin  1903 
tavallisena  uutislehtenä,  ja  kummankin  edellämainitun  jul- 
kaisun jatkona  v:sta  1906  Auttaja,  sanotun  kirkkokunnan 
nykyinen  äänenkannattaja  ja  sanomalehti.  Joulurauha  al- 
koi ilmestyä  1901  ja  on  siitä  lähtein  joulujulkaisuna  pai- 
nettu. 

Vapaakirkkoisilla  on  ollut  myöskin  useita  sanomalehti- 
yritteitä  ja  pieniä  kuukausi-  ja  vuosijulkaisuja.  Totuus- 
lehti  ilmestyi  1890-luvulla.  Sen  jälkeen  mainittakoon  Uusi 
Totuus  ja  Lähetys  Ystävä.  Vapaakirkkoisten  joulujulkaisu 
Jouluviesti  painettiin  ensi  kerta  1901  ja  on  sen  jälkeen  sään- 
nöllisesti jouluksi  ilmestynyt. 

V.  1904  oli  Amerikan  suomalaisilla  seuraavat  sanomaleh- 
det ja  julkaisut:  Hancockissa,  Mich.  Amerikan  Suometar, 
Paimen  Sanomia,  Lasten  Lehti,  Kansan  Kuvalehti,  Raittius- 
lehti  ja  Joululehti;  Calumetissa,  Mich.  Amerikan  Uutiset, 
Päivälehti,  Todistusten  Joukko  ja  Naisten  Lehti;  Ironwoo- 
dissa,  Mich.  Kansan  Lehti  ja  Joulurauha;  Brooklynissa,  N. 
Y.  Amerikan  Kaiku;  Worcesterissa,  Mass.  Työmies;  Fitch- 
burgissa,  Mass.  Pohjan  Tähti,  Totuus  ja  Jouluviesti;  Ash- 
tabula-Harborissa,  O.  Amerikan  Sanomat;  Kalevassa,  Mich. 
Siirtolainen;  New  York  Millsissä,  Minn.  Uusi  Kotimaa; 
Elyssä,  Minn.  Aatteita;  Astoriassa,  Ore.  Tyyneenmeren 
Sanomat  ja  Lännetär;  Sointulassa,  Br.  Col.  Aika;  mahdol- 
lisesti joitakin  muitakin  joulu-  ja  muita  juhlajulkaisuja. 

Sanomalehtimiesten  kokous,  laatuaan  ensimmäinen 
Amerikan  suomalaisten  keskuudessa,  pidettiin  Calumetis- 
sa, Mich.  syyskuussa  1898.  Kokoukseen  osallistuivat  Siir- 
tolaisen toimittaja  Esa  E.  Takala  puheenjohtajana,  Ame- 
rikan Uutisten  toimittajat  Fred  Karinen  ja  Kalle  Haapa- 


Yritteliäisyyttä  sanomalehtialalla 


195 


koski,  Amerikan  Suomalaisen  toimittaja  Vikke  Burman, 
Amerikan  Sanomain  toimittaja  Aug.  Edwards,  Uuden  Ko- 
timaan toimittaja  August  Nylund,  Idän  Uutisten  asiamies 
J.  Tuomala  ja  Naisten  Lehden  asiamies  J.  E.  Hendrickson. 
Kokouksen  tarkoituksena  oli  parempaan  yhteisymmärryk- 
seen pääseminen  ja  siitä  johtuvaan  yhteistoimintaan  siirto- 
kansamme kulttuuripyrinnöissä. 


XII. 


SURULLISIA  KOKEMUKSIA  KAIVOSLIIKE- 
ALOILLA. 

Kaikkein  onnistumattomimpia  liikeyrityksiä,  joihin  Ame- 
rikan suomalaiset  ovat  osallistuneet,  ovat  kaivosliikkeet  osa- 
kekeinotteluineen.  Kaivosliikettä  on  Amerikassa  viime  vuo- 
sisadan puolivälistä  saakka  harjoitettu  aivan  kuin  uhkape- 
linä, jossa  vain  harvat  ovat  voittoja  saavuttaneet,  sensijaan 
miljoonat  menettäneet  kukin  kohdaltaan,  kuka  enemmän, 
kuka  vähemmän.  Ja  yhä  vieläkin  kaivosliike  on  tavallaan 
uhkapeliä,  lukuunottamatta  muutamia  varmimpia  ja  aineel- 
lisesti vakavaraisella  kannalla  olevia  kaivosyhtymiä. 

Colorado-Calumet  Kultakaivosyhtiö  perustettiin  Ku- 
parisaarella  1879.  Se  on  ensimmäinen  kansalaistemme  kai- 
vosliikeyritys.  Kun  siihen  aikaan  sanomalehdet  levittivät 
tietoja  Coloradon  kulta-  ja  hopealöydöistä,  innostuivat  Ku» 
parisaaren  suomalaiset  noihin  satumaisiin  rikkauksiin  ja 
perustivat  osakeyhtiön,  kokosivat  hiukan  varoja  ja  lähetti- 
vät kaksi  miestä  Leadville'iin,  Coloradoon  etsimään  sopivaa 
kaivosaluetta  suomalaiselle  yhtymälle.  Metallikätköjen  löy- 
täminen on  sattumatapauksia  ja  kun  sellainen  ei  kohdannut 
suomalaisia  "etsijöitä"  (prospäktereitä),  niin  hupeni  yhtiö 
siihen.  Sillä  kertaa  ei  menetys  rahallisesti  ollut  suuri. 

Alavieskan  Kultakaivos-Yhtiö  lienee  toinen  kansa- 
laistemme merkittävämpi  kaivosliikeyrite.  Yhtiöllä  oli  kai- 
voskleimi  Buttessa,  Montanassa,  sikäläisten  amerikkalais- 
ten kaivosten  läheisyydessä.  Osakkeita  myötiin  1880-luvun 
loppupuolella  ja  niiden  menekki  ei  ole  niinkään  pieneksi  ar- 

vioita va.  Siihen  kuitenkin  yritys  raukesi  ja  osakkeenomis- 
tajat menettivät  rahansa. 

Finn  Alaska  Mining  and  Prospecting  Co.  perustettiin 
kesäk.  21  p.  1899.  Se  aikoi  kaivaa  kultaa  Alaskassa.  Yhti- 
öllä oli  siellä  30  kleimiä  eli  valtausaluetta,  joiden  rahallinen 
arvo  merkittiin  puoleksitoista  miljoonaksi  dollariksi.  Pää- 
oma jaettiin  dollarin  osakkeihin  ja  laskettiin  markkinoille 
myytäviksi  pääasiallisesti  Amerikan  suomalaisille.  Suuri 
yritys  kuitenkin  raukesi  siihen,  eikä  sen  osakkeita  paljon- 
kaan ehditty  kansalaisillemme  kaupata. 

Sampo  Kivihiilikaivosyhtiö,  jonka  kansalaisemme  muo- 
dostivat Sandcouleessa,  Mont.  1890-luvun  loppupuolella, 
näytti  jaksavan  kohota  kannattavaksi  liikeyritykseksi.  Sii- 
hen ei  paljonkaan  myöty  osakkeita  ja  niin  yhtiö  pysyi  etu- 
päässä paikkakunnan  suomalaisten  liikeyrityksenä.  Se  oli- 
si tullut  kannattavaksi,  jopa  tuottanut  omistajilleen  sievät 
voitotkin,  jos  he  olisivat  saaneet  kivihiiliä  lähetetyksi  ulom- 
maksi kohtuullisilla  kuljetusmaksuilla  eikä  lähettämisen 
olisi  tarvinnut  olla  riippuvainen  rautatieyhtiön  mielivallas- 
ta. Mutta  siinä  juuri  olikin  Sampo-kaivosyhtiön  kompas- 
tuskivi. Sikäläinen  rautatieyhtiö  omisti  myöskin  hiilikai- 
voksia Sandcouleessa,  Beltissä  y.  m.  Montanassa  ja  harjoit- 
ti kivihiilen  lähetystä  tuottavana  sivuliikkeenä.  Ehkäistääk- 
seen  ja  vaikeuttaakseen  suomalaisten  kaivosliikettä  rauta- 
tieyhtiö otti  niin  kalliin  kuljetusmaksun,  kuin  suinkin  lain- 
varjolla  sopi,  ja  ehkäisi  suomalaisten  lähettämät  kivihiili- 
tilaukset  viivyttelemällä  rautatievaunujen  saantia  ja  siten 
vaikeuttaen  tilausten  täyttämisen.  Sellaisen  painostuksen 
alaisena  pieni  suomalainen  kaivosliike  piankin  nujertui. 

Hannassa,  Wyo.  tapahtui  suomalaisten  kivihiilikaivos- 
liikkeelle  aivan  samalla  tavalla  kuin  Sandcouleessakin  toi- 
sen rautatieyhtiön  toimenpiteitten  tähden.  Sielläkin  kiskot- 
tiin  mahdollisimman   kalliit   kuljetusmaksut,  pidäteltiin 

vaunujen  saantia  ja  kuljetusta  sekä  siten  hidastutettiin  ti- 
lausten täyttämistä  y.  m. 

Mustan  Karhun  Kaivosyhtiö.  Muutamat  Telluride'is- 
sa,  Col.  asuvat  suomalaiset  kaivosmiehet  löysivät  v.  1890 
metallialueen  saman  vuoriston  toiselta  rinteeltä,  missä  si- 
jaitsi Tomboyn  kulta-  ja  hopeakaivos,  jossa  he  työskente- 
livät. Saatuaan  löytämälleen  paikalle  valtion  maakontto- 
rista  kaivosoikeudet  he  muodostivat  kaivosyhtiön,  jonka 
pääomaksi  merkittiin  30,000  dollaria.  Kaivosyhtiö  laillis- 
tutettiin  Wyomingin  valtion  laeissa  nimeltä  The  White 
Bear  Mining  Company. 

Samalla  kuin  ryhdyttiin  kaivostöitä  tekemään  vastape- 
rustetulla kaivoksella,  muun  muassa  metallisuonen  etsimis- 
tarkoituksessa  kaivamaan  tunnelia  vuorenkupeeseen,  sa- 
malla tehtiin  uusia  löytöjä  ja  uusia  valtauksia,  jotka  yhdis- 
tettiin entiseen  yhtiön  omaisuuteen.  Tällaisina  uusina  kai- 
voskleimeinä  mainittakoon  Black  Bear,  Silver  Bear  ja  Finn 
Bear  kaivosalueet.  Yhtiö  oli  uudelleen  organisoitava,  ja  sen 
pääoma  kohotettiin  600,000  dollariin  ja  jaettiin  60,000  osak- 
keeseen, kunkin  nimellisarvo  oli  kymmenen  dollaria.  Yh- 
tiön nimeksi  tuli  sittemmin  yleisesti  siirtokansamme  kes- 
kuudessa tunnettu  " Mustan  Karhun  Kaivosyhtiö"  (The 
Black  Bear  Mining  Company).  Näin  uudistettu  suomalai- 
nen kaivosliike  laillistutettiin  Coloradon  valtiossa  1892. 

Mustan  Karhun  Kaivosyhtiön  osakkeita  alettiin  silloin 
yleisemmin  kaupata  ja  yhtiön  asiamiehenä  Oskar  Mäntylä 
liikuskeli  kansalaistemme  keskuudessa  Coloradossa,  Wyo- 
mingissa,  Utahissa  y.  m.  Amerikkalaisille  ei  yhtiön  osak- 
keita juuri  ollenkaan  myöty,  mikä  tapahtui  varovaisuus- 
toimenpiteistä,  ettei  liike  luisuisi  amerikkalaisten  raha- 
miesten haltuun.  V.  1894  ilmoitettiin  yhtiön  osakkeita  myö- 
dyn  60,000  dollarin  arvosta.  Osakerahoilla  teetettiin  kai- 
vostöitä, ostettiin  tarvittavaa  koneistoa  ja  työvälineitä,  ra- 
kennettiin asuntoja  y.  m.  huoneita  kaivokselle.  Yhä  uusia 
metallilöytöjä  ja  valtauksia  tehtiin  vuosi  vuodelta.  Niinpä 

v.  1906  kuului  Mustan  Karhun  Kaivosyhtiölle  25  kaivos- 
kleimiä,  käsittäen  231,063  eekkerin  suuruisen  maakaista- 
leen jylhässä,  noin  10,000  jalkaa  korkeassa  vuoristossa. 
Yhtiön  hallintoneuvoston  muodostivat  silloin  Leonard 
Kääntä,  George  G.  Wagner,  P.  Sirviö,  L.  Hasto,  Isak  Ne- 
vala, Oskar  Mäntylä  ja  Charles  Carlström  Telluride'ista, 
Col.,  John  Westerlund  Ishpemingistä,  Mich.  ja  Andrew 
Dahlström  Binghamista,  Utahista.  Mustassa  Karhussa  il- 
moitettiin olevan  1400  osakkeenomistajaa.  Osakkeiden  ni- 
mellisarvo laskettiin  v.  1902  yhteen  dollariin,  mutta  monet 
omistivat  niitä  tuhatmäärin. 

Yhtiön  varoja  kuluttavin  työ  oli  survomis-  ja  metallien 
erottamislaitoksen,  myllyn,  rakentaminen.  Toistakymmen- 
tä tuhatta  jalkaa  korkealle,  jylhään  tiettömään  vuoristoon 
sellaisen  laitoksen  rakentaminen  rautateineen  y.  m.  kulku- 
ja kuljetusvälineineen  maksoi  yli  sadan  tuhannen  dollarin. 
Se  oli  ylivoimainen  uhraus  yhtiön  rahavaroihin  katsoen. 
Vaikka  tulot  myllyn  valmistuttua  1907  melkoisesti  eneni- 
vät, niin  toisaalta  menotkin  kohosivat,  niin  ettei  velkaa  voi- 
tu lyhentää,  vaan  se  valitettavasti  vuosi  vuodelta  kasvoi. 
V.  1912  Mustan  Karhun  velkakuorma  todettiin  100,000 
dollariksi. 

Kun  velkamiehet  alkoivat  yhtiötä  hätyytellä  ja  sitä  uh- 
kasi vararikko,  niin  ryhdyttiin  tilannetta  jollakin  tavoin 
korjaamaan.  Helpoimpiin  tehtäviin  sitä  ei  voitu  lukea.  Toi- 
selta puolen  oli  katsottava,  etteivät  amerikkalaiset  raha- 
miehet  saisi  Mustaan  Karhuun  liian  suurta  hallintovaltaa, 
mutta  toiselta  puolen  rahaa  piti  saada,  ja  kun  sitä  ei  riit- 
tämään saakka  tullut  yhtiön  suomalaisilta  osakkailta,  niin 
pakostakin  oli  käännyttävä  amerikkalaisten  rahamiesten 
puoleen.  Yhtiön  fiskaali-agentti  J.  H.  Jasberg  sai  vaikean 
tehtävän  suorittaakseen,  nimittäin  bondilainan  järjestämi- 
sen varojen  hankkimiseksi.  Laina  saatiin  eräältä  New 
Yorkin  rahamieheltä,  mutta  Mustan  Karhun  omaisuus  oli 
annettava  takuuksi.  Näin  suoriuduttiin  sillä  kertaa  yhtiön 
vaikeimmasta  tilanteesta. 

Kaivostyöt  aloitettiin  Mustassa  Karhussa  uudelleen,  työ- 
tä tehtiin  toivossa,  että,  mitä  syvemmälle  vuoren  sisustaan 
päästään,  sitä  rikkaammaksi  tulee  malmi  (oori)  ja  tuot- 
tavammaksi kaivostyö.  Taloudellinen  tila  kuitenkin  vuosi 
vuodelta  kärjistyi.  Lainasitoumuksia  ei  voitu  säännöllises- 
ti suorittaa.  Yhtiötä  kohtasi  aivan  odottamattomiakin  va- 
hinkoja. Sellaisena  mainittakoon  lumivyöry,  joka  hautasi 
alleen  kaivoksella  olevia  rakennuksia,  vaati  ihmisuhrejakin 
ja  tuotti  arvaamattomia  aineellisia  vaurioita.  Yhtiön  joh- 
tokunta katsoi  nyt  parhaaksi  myödä  Mustan  Karhun  omai- 
suuden amerikkalaisille  rahamiehille  300,000  dollarista. 
Ostajaksi  tarjoutui  W.  D.  Marlow  New  Yorkista.  Kun  hän 
ei  kyennyt  suorittamaan  kauppaehtoja,  raukesi  se  siihen. 
Sillä  välin  olivat  kuitenkin  amerikkalaisten  rahamiesten 
kädet  jo  niin  syvällä  Mustan  Karhun  turkeissa,  että  oli 
vain  ajan  kysymys,  milloin  se  kokonaan  luisui  suomalais- 
ten käsistä.  Amerikkalaisten  rahamiesten  tahdosta  orga- 
nisoitiin Musta  Karhu  uudelleen  v.  1914  ja  nimikin  muu- 
tettiin. 

"The  Colorado  Mining  Company"  astui  täten  Mustan 
Karhun  tilalle.  Suomalaisilla  kuitenkin  oli  vielä  uudiste- 
tussakin yhtiössä  huomattava  osansa  ja  sananvaltakin.  V. 
1915  laaditun  tilityksen  mukaan  kaivos  tuotti  vajaan  vuo- 
den kuluessa  voittoa  $18,641.86. 

Jos  suomalaiset  osakkeenomistajat  olisivat  saaneet  riit- 
tävästi keskuudestaan  rahaa,  niin  heillä  olisi  vielä  ollut 
mahdollisuus  saada  kaivosyhtiö  kokonaan  haltuunsa,  mut- 
ta niin  ei  käynyt.  Velkojat  vaativat  maksua,  tuohon  isoon 
bondi-lainaankin  haettiin  viimein  tuomio,  ja  kaivosyhtiö 
asetettiin  pakkohuutokauppaan  elok.  29  p.  1918.  Suomalai- 
set osakkeenomistajat  tekivät  vielä  viimeisen  yrityksen  kal- 
liin omaisuutensa  pelastamiseksi,  huusivat  kaivosyhtiön 
omaisuuden  nimiinsä  maksamalla  3000  dollaria  käteistä 
rahaa  huutokauppapaikalla  ja  lupasivat  kolmenkymmenen 
päivän  kuluessa  maksaa  lopun  $38,500.00.  Vaikka  rahojen 

hankkimiseksi  tehtiin  ponnistuksia,  ei  niitä  enää  osakkeen- 
omistajilta paljonkaan  saatu,  entinen  Musta  Karhu  oli  me- 
nettänyt aivan  kokonaan  kansalaistemme  luottamuksen. 
Niin  joutui  Mustan  Karhun  Kaivosyhtiö  lopultakin  ame- 
rikkalaisille rahamiehille,  tullen  "The  Metals  Exploration 
Companyn"  hoiviin,  pääomistajina  miljonäärit  Harry 
White  ja  Buckley  Wells. 

Antero  W.  Havela,  yksi  Mustan  Karhun  osakkaista  ja 
viime  vuosina  sen  johtomiehiä,  kirjoittaa  tämän  epäonnis- 
tuneen liikkeen  johdosta  seuraavaa:  "Mustan  Karhun  Kai- 
vosyhtiön omaisuus  on  arvokas  se  on  aivan  varma,  jos  se 
ei  sitä  olisi  ollut,  ei  siihen  olisi  vieraskieliset  lainanneet  ja 
kiinnittäneet  niin  suuria  summia,  että  se  lähenteli  puolta 
miljoonaa.  Suomalaiset  eivät  ole  olleet  kyllin  varakkaita, 
eikä  kaivosliikkeen  johtoon  tottuneita,  jonka  syyn  tässä 
voimme  lopuksi  todeta.  Kuka  ikänä  Karhua  kaivaa,  se  kai- 
vaa omaisuutta  jonka  arvoa  ei  kukaan  kuolevainen  tänään 
voi  määritellä,  niin  suuri  se  on  ainakin  minun  mielestäni." 

Finnish  American  Mining  Company.  Muutamien 
Amerikan  suomalaisten  liikemiesten  huomio  kiintyi  Suo- 
men kaivosteollisuuteen.  Tuhat  järvisessä  maassa  tiedettiin 
olevan  useita  metallirikkaita  kaivoksia,  jotka  syystä  tai  toi- 
sesta olivat  seisauksissa:  Orijärven,  Outokummun  y.  m. 
vaskikaivokset.  Kuparisaarella  asuvat  ja  jossakin  määrin 
kaivosliikettä  tuntevat  kansalaisemme  tekivät  laskelmia  ja 
tulivat  sellaiseen  johtopäätökseen,  että,  jos  Suomen  kaivos- 
teollisuuteen sovellutetaan  amerikkalainen  käytännöllisyys 
ja  työteho,  hyvät  koneet  ja  uusimmat  malminkäsittelyme- 
netelmät,  niin  varmasti  saadaan  sekä  kannattavia  että  var- 
sin tuottavia  teollisuusliikkeitä,  joissa  tarjoutuu  työtä  tu- 
hansille miehille,  ja  samalla  osakkeenomistajat  saavat  run- 
saan hyvityksen  rahojensa  sijoituksesta. 

V.  1907  perustettiin  kaivosyhtiö  "Finnish  American 
Mining  Company"  (Amerikan  Suomalainen  Kaivosyhtiö) 
ja  se  laillistutettiin  Minnesotan  valtion  korporatiolaeissa, 

Pääoma  oli  750,000  dollaria,  jaettuna  750,000  osakkeeseen, 
joiden  nimellisarvo  oli  dollari.  Yhtiön  perustajat  ja  niit- 
ten tuttavat  sijoittivat  vastaperustettuun  liikkeeseen  niin 
paljon  varoja,  että  voitiin  saada  yhtiön  nimiin  Orijärven 
ja  Brödtorpan  vaski-  ja  sinkkikaivokset  Pohjanpitäjästä. 
Myöhemmin  liitettiin  Finnish  American  Mining  Companyn 
kaivosyhtymään  Hookan  ja  Kyykän  vaskikaivokset  Kontio- 
lahdelta sekä  Keskiyönauringon  kultakaivos  Inarista. 

Kaivostöitten  suorittamiseen  ryhdyttiin  myöskin,  niin 
pian  kuin  saatiin  koneet  ja  muut  työvälineet.  Malmin  eli 
oorin  muserrus-  sekä  metallien  erittelykoneisto  lähetettiin 
Amerikasta.  Kaivostöiden  ylijohto  annettiin  amerikkalai- 
sen kaivosinsinöörin,  Calumet-Heclassa  palvelleen  kaivos- 
kapteenin,  Johan  Danielsin  haltuun.  Hänen  avukseen  käy- 
tännöllisten töitten  johtajaksi  tuli  suomalainen  Jacob  Wil- 
son, jolla  oli  vuosikymmenien  kokemus  työnjohtajana  Quin- 
cyn  kaivoksilla,  Hancockissa,  Mich.  ja  joka  oli  joitakin 
vuosia  toiminut  kapteenina  eräässä  Quincyn  kaivosyhtiön 
pienemmässä  kaivoksessa.  Kaivostyöt  pantiin  käyntiin  se- 
kä Outokummun  että  Orijärven  kaivoksissa. 

Finnish  American  Mining  Companyn  tärkeimpiin  ja  tai- 
tavasti johdettuun  liikkeeseen  kuului  osakkeiden  myynti, 
pääasiallisesti  Amerikan  suomalaisille.  Sen  järjesti  sano- 
malehtiliikkeessä  kokemusta  saavuttanut  "  Siirtolaisen" 
liikkeenhoitaja  Jaakko  Saari.  Hän  antautui  kokonaan  kai- 
vosyhtiön palvelukseen.  Hänen  muutettuaan  Suomen 
pääkaupunkiin  Helsinkiin  kaivosyhtiön  ylijohtajaksi  jäi 
osakkeiden  myynnin  huoltaminen  Amerikassa  etupäässä 
J.  H.  Jasbergin  tottuneisiin  käsiin.  Hän  erosi  samoihin 
aikoihin  Suomi-Opiston  taloudenhoitajan  virasta  äntautu- 
akseen  yksinomaan  laajan  kiinteimistöliikkeensä  ja  Suo- 
malaisen .Kaivosyhtiön  osakemyynnin  valvomiseen.  Jaak- 
ko Saari  järjesti  myöskin  osakemyynnin  Suomessa,  vaikkei 
se  ollut  siellä  läheskään  niin  laajalle  ulottuva  kuin  Ameri- 
kan suomalaisen  siirtokansan  keskuudessa. 

Ei  missään  siihen  saakka  tunnetussa  Amerikan  suoma- 
laisten liikeyrityksessä  ole  käytetty  niin  suurta  taitoa  ja 
niin  laajalle  ulottuvaa  asiamiesketjua  kuin  Finnish  Ame- 
rican Mining  Companyn  osakkeiden  myynnin  järjestämi- 
sessä ja  johtamisessa.  Sanomalehtiasioilla  siirtokansamme 
keskuudessa  liikkuneet  henkilöt  palkattiin  matkustaviksi 
asiamiehiksi.  Raittiusseurain  ja  seurakuntain  johtomiehiä 
sekä  muitakin  paikkakuntain  vaikutusvaltaisimpia  kansa- 
laisia houkuteltiin  tavallaan  kansallisissa  puitteissa  toimi- 
vaan kaivosliikkeeseen  eivätkä  siitä  tyystin  säästyneet  seu- 
rakuntain opettajatkaan.  Osakemyyntiin  lisättiin  melkoi- 
nen annos  kansallismieltä  ja  isänmaallisuutta,  niin  että, 
kun  Amerikan  suomalaiset  näyttävät  kaivosteollisuuden 
Suomessa  kannattavan  ja  voittoa  tuottavan,  siinä  avautuu 
isiemme  maalle  uusi,  tuottava  teollisuusala  lisäten  työ- 
tä ja  toimeentuloa. 

Kun  helmikuussa  1908  tiedoitettiin  Orijärven  kaivokses- 
ta nostetun  malmin  Englantiin  lähetettynä  ja  siellä  metal- 
lien jalostuslaitoksen  "consertractorin"  kulkeneena  osoit- 
taneen sisältävän  runsaammin  vaskea  ja  sinkkiä,  mitä 
luultiin,  niin  nousi  Suomalaisen  Kaivosyhtiön  osakkeiden 
hinta  kahteen  dollariin  kappaleelta.  Alkoi  siirtokansam- 
me keskuudessa  varsinainen  kaivososakkeiden  ostokuu- 
me.  Yhtiön  Amerikassa  oleva  niiden  myyntitoimisto  piti 
huolta  siitä,  että  liikkuvia  asiamiehiä  oli  kaikkialla  ja  li- 
säksi huomatuimmilla  suomalaisasutuksilla  paikallisia  asia- 
miehiä, jotka  kulkivat  talo  talolta  osakkeita  myymässä.  V. 
1909  Suomalaisen  Kaivosyhtiön  johtokunta  julkaisi  meikä- 
läisissä sanomalehdissä  seuraavan  selostuksen  kaivosliik- 
keen  tilasta  ja  tulevaisuuden  mahdollisuuksista:  "Kun  mai- 
nitsemme että  Orijärven  kaivoksilla  on  jo  maan  päälle  val- 
miiksi nostettuna  yli  200,000  dollarin  arvosta  ooria,  ja  Hoo- 
kassa  sekä  Kyykässä  koereijistä  nostettiin  yli  sata  tonnia 
kuparimalmia,  Brödtorpasta  sama  määrä  sinkki-  ja  kupa- 
riooria,  sekä  analyysit  21  eri  paikasta  kultakaivoksiltam- 
me  osoittavat  löytyvän  yhdeksään  ja  puoleen  ounsiin  kul- 

taa  tonnia  kohden,  niin  tarvitseeko  lisää  todistuksia  yhti- 
ömme kannattavaisuuden  mahdollisuuksista!"  Osakkeiden 
hinta  nousi  kolmeen  dollariin. 

Edellämainitun  tiedonnan  y.  m.  asiamiesten  lisäämien 
juttujen  johdosta  lisääntyi  Suomalaisen  Kaivosyhtiön  osak- 
keiden ostokuume  yhä  ja  saavutti  kaiketi  huippukohtansa 
vuoden  1909  lopulla.  Häikäilemättömimmät  asiamiehet 
kertoivat  aivan  mahdottomia  juttuja  Suomen  kaivoksien 
satumaisista  rikkauksista  ja  monethan  niitä  uskoivatkin. 
Esimerkkinä  mainittakoon  seuraava:  "Kun  Orijärven  kai- 
voksen lähellä  olevalla  järvellä  soutelee  kirkkaalla  ilmalla, 
niin  näkyy  sieltä  täältä  järvenpohjasta  kiiltäviä  esineitä, 
jotka  ilmeisesti  ovat  puhdasta  vaskea  taikka  sinkkiä!"  New 
Yorkissa  ja  muissakin  suurkaupungeissa  palveleville  suo- 
malaisille tyttärille  vakuuttelivat  asiamiehet,  että  kun  esim. 
300  dollarin  arvosta  ostaa  Suomalaisen  Kaivosyhtiön 
osakkeita,  joidenkin  vuosien  perästä  saa  palvelemisen 
jättää  ja  ajaa  autolla,  niinkuin  rouvat  konsanaan.  Ei  käy 
ihmetteleminen,  jos  osakkeita  ostettiin,  ei  ainoastaan  kä- 
teisellä, mutta  nostettiinpa  pankeista  säästötkin  ja  sijoi- 
tettiin kaivosliikkeeseen,  useat  monivuotisella  ahkeruudel- 
lansa ja  säästeliäisyydellänsä  kokoomansa  pankkitalletuk- 
set. Onpa  sellaisiakin  tapauksia,  että  perheenisä  möi  talon- 
sa ja  siitä  saamillaan  rahoilla  osti  Suomalaisen  Kaivos- 
yhtiön osakkeita. 

Osakkeidenomistajat  Amerikassa  odottelivat  jo  v.  1910 
korkoa  sijoituksilleen,  aivan  niinkuin  Amerikan  tuottavat 
kaivokset  jakavat  vuosittain  osinkoja.  Odotettujen  voitto- 
osinkojen  sijasta  alkoi  kuulua  Suomen  kaivoksista  epämiel- 
lyttäviä viestejä,  joita  varmistivat  sanomalehtitiedot.  Ame- 
rikasta viedyt  malmin  muserrus-  ja  erottamiskoneet  tarkoi- 
tustaan vastaamattomina  osoittautuivat  kelvottomiksi.  Syy 
oli  siinä,  että  Suomen  kaivoksien  malmi  (oori)  on  kokoon- 
panoltaan erilaista  kuin  Amerikan  kuparioori  ja  vaatii  toi- 
senlaisia koneita  ja  menettelytapoja  metallien  erottamisek- 
si kivestä.  Tosin  kyllä  Orijärven  kaivokset  lähettivät  jon- 

kin  verran  malmia  Saksan,  Hollannin  ja  Englannin  mal- 
mienpuhdistus-  ja  jalostuslaitoksiin,  mutta  sellainen  käsit- 
tely tuli  niin  kalliiksi,  ettei  se  vastannut  tarkoitustaan.  Oli- 
sihan ollut  syytä  odottaa,  että  Finnish  American  Mining 
Companyn  johtokunta,  huomattuaan  tulleensa  pettyneeksi 
amerikkalaisista  koneista,  olisi  tilannut  Englannista  uudet, 
Suomen  malmiin  soveltuvat  erottamis-  ja  jalostamiskoneet; 
mutta  se  lyötiin  laimin  tai  mahdollisesti  hidasteltiin  ja 
muuten  osakeliikkeestä  saatuja  varoja  kulutettiin,  kunnes 
raha-asiat  eivät  sallineet  suuriin  uhrauksiin  ryhtyä.  Suo- 
men johtava  sanomalehti  "Uusi  Suometar "  kirjoitti  kai- 
vosyhtiön tilasta  seuraavasti:  "Jos  itse  kaivostöitä  olisi 
johdettu  sellaisella  taidolla  ja  huolella,  mitä  osoitettiin  osak- 
keiden myynnissä,  niin  olisi  voitu  ehkä  välttää  Suomen 
Kaivosyhtiön  surullinen  tappiotila.  Olisiko  todellakin  koko 
tuo  suuri  liike  vaan  osakekeinottelua  ?"  Samassa  Suomen 
lehdessä  oli  v.  1912  seuraava  surullinen  tiedonanto:  "Nyt 
on  tämä  yhtiö,  kulutettuaan  kokoomansa  varat,  joutunut 
pulaan  ja  on  kaivostyö  seisautettu.  Saadakseen  varoja  on 
yhtiö  turvautunut  apuyhtiöiden  perustamiseen. " 

Siinä  ei  Finnish  American  Mining  Company  onnistunut. 
Luottamus  näytti  menneen,  eikä  kannatusyhdistyksiä  saa- 
tu syntymään.  Tilanne  kiristyi  siihen  pisteeseen,  että  yh- 
tiön täytyi  v.  1918  jättää  omaisuutensa  uudelle  kaivos- 
yhtiölle, "Orijärvi  Grufaktiebolagille",  jbnka  osakkaiden 
enemmistön  omistaa  muuan  ruotsalainen  konsortio.  Mitään 
masentavampaa  tietoa  Amerikan  suomalaiset  tuskin  olisi- 
vat voineet  odottaa,  kuin  että  heidän  hyvin  toivein  ja 
vilpittömässä  kansallisessa  innostuksessa  aloittamansa  kai- 
vosliike  lopulta  joutui  ruotsalaisille! 

Kuinka  paljon  Amerikan  suomalaiset  menettivät  Finnish 
American  Mining  Companyn  epäonnistuneessa  kaivosliike- 
yrityksessä,  sitä  tuskin  kukaan  tarkalleen  tietää.  750,000 
osaketta  laskettiin  liikkeelle.  Osa  niistä  myötiin  dollarista 
kappale,  osa  puolestatoista,  sitten  kahdesta  ja  kolmesta 
dollarista.  Ainakin  miljoonaan  dollariin  nousee  siirtolais- 

ten  osalle  tullut  vahinko,  johon  osallistui  myöskin  Suomes- 
sa asuvia  heimolaisiamme,  sillä  sielläkin  jokin  määrä  näitä 
kaivososakkeita  myytiin. 

Jotkut  pääsivät  muutamilla  kymmenillä  dollareilla. 
Useimmilta  hupeni  satoja,  ja  paljon  on  niitäkin,  jotka  me- 
nettivät tuhat  dollaria  ja  vieläkin  enemmän.  Eräs  suoma- 
lainen möi  talonsa  ja  siitä  saamansa  rahan  sijoitti  Suoma- 
laisen Kaivosyhtiön  osakkeisiin.  Myöhemmin  hän  matkusti 
Suomeen  toivoen  saavansa  yhtiöltä  omansa  pois.  Siinä  hän 
ei  onnistunut.  Työkyvyttömänä  ja  rahattomana  hänen  oli 
turvauduttava  synnyinpitäjänsä  köyhäinhoitolaan.  Surul- 
lisinta tässä  huijauksessa  oli  se,  että  monet,  menetettyään 
vuosikymmenien  aikana  kokoomansa  säästöt,  surusta  ja 
epätoivosta  menettivät  terveytensäkin  ja  toisille  se  koski 
järkeenkin  ja  joutuivat  elämäniäkseen  parantoloihin. 

Amerikan  suomalaiset  sosialistit  katselivat  alusta  pitäin 
tätä  kaivosliikettä  epäilevin  silmin  eivätkä  siihen  rahojaan 
sijoittaneet  ja  niin  he  kokonaan  säästy ivätkin  vahingoista 
ja  menetyksistä. 


XIII. 


SIIRTOKANSAN  MUSIIKKIHARRASTUKSIA, 

Kirkollisen  ja  raittiustyön  rinnalla  soitto-  ja  laulukun- 
nat  lukeutuvat  Amerikan  suomalaisten  varhaisimpiin  ja 
tärkeimpiin  yhteisharrastuksiin.  Siirtolaisvirran  mukana 
saapui  Amerikkaan  useita,  Suomen  pataljoonain  entisiä  so- 
tilassoittajia,  joitakin  kansakoulunopettajia  ja  lukkari- 
urkureja  sekä  muita  musiikkiin  perehtyneitä  henkilöitä. 
Kun  kansalaistemme  pesäpaikoille  saatiin  ensin  raittiusseu- 
ra  ja  sen  toimesta  kokoushuone,  ryhdyttiin  hommaamaan 
myöskin  soittokuntaa.  Jos  paikkakunnalla  oli  joku  entinen 
sotilassoittaja,  hän  valittiin  johtajaksi,  vaikkei  olisikaan 
koskaan  soittokuntaa  johtanut.  Jos  puuttui  kykenevä  hen- 
kilö, ilmoitettiin  sanomalehdessä  johtajanpaikka  haetta- 
vaksi, ja  niinhän  tavallisesti  vastaperustettu  soittokunta 
sai  johtajansa  ja  opettajansa.  Raittiustalossa  saatiin  va- 
paasti harjoitella,  vastapalkkioksi  tietenkin  soittokunta 
avusti  raittiusseuroja  juhlatilaisuuksissa  ja  ohjelmakokouk- 
sissa  arvokkain  soittoesityksin.  Soittajat  yleensä  kuuluivat- 
kin  jäseninä  raittiusseuroihin  ja  toisinaan  johtajatkin. 

Soittokunnan  valmistaminen  sellaiseen  kuntoon,  että  se 
saattoi  edes  välttävästi  soitellen  esiintyä  yleisölle,  kysyi  ah- 
keraa työtä  ja  ankaraa  harjoitusta.  Soittajat  yleensä  oli- 
vat nuotteihin  ja  musiikkiin  perehtymättömiä.  Mutta  ah- 
keruus kovan  onnen  voittaa,  sanotaan.  Niinpä  tässäkin. 
Heillä  oli  kestävää  ahkeruutta  ja  sisu,  joka  ei  lannistunut, 
kunnes  oppimisvaikeudet  voitettiin.  Kaikki  joutoajat,  niinr 
kuin  iltahetket,  vapaapäivät,  vieläpä  sunnuntaitkin  harjoin 
teltiin  soittoa  ja  vähän  kerralla  opittiin  siedettäviä  säveliä 
torvista  saamaan.    Eikä  siinä  kysytty  vain  soittajien  jg. 

johtajan  kärsivällisyyttä,  siihen  saivat  osallistua  muutkin, 
varsinkin  niiden  talojen  asukkaat,  joiden  korvien  kestä- 
vyyttä soittokuntain  harjoittelevat  pojat  koettelivat. 

Soittokuntain  vaikeuksia  olivat  epävakaisten  töitten  ai- 
heuttamat alituiset  soittajien  muuttelemiset,  usein  myöskin 
johtaja  jätti  toimensa  siirtyen  edullisimmilta  näyttäviin 
paikkoihin.  Harva  soittokunta  jaksoi  johtajalleen  maksaa 
täyttä  palkkaa.  Tavallisimmin  hän  sai  vain  kuukautisen 
hyvityksen  20 — 50  dollariin.  Hänenkin  oli  toimeentullak- 
seen  tehtävä  työtä.  Koetettiinhan  johtajille  katsoa  paikkaa 
liikkeisiin,  mutta  eihän  siinäkään  aina  onnistuttu,  niin  et- 
tä heidänkin  oli  mentävä  kaivoksiin  tai  muuhun  raskaaseen 
työhön.  Tavallaan  se  haittasi  johtajien  opetustehoa,  sillä 
uurastettuaan  päivät  raskaassa  työssä  ei  heissä  ol- 
lut opetusvireyttä  riittävästi.  Soittokunnat  joutuivat  usein 
olemaan  ilman  johtajaakin,  mikä  tietysti  niiden  kehitystä 
hidastutti.  "Ei  niin  pahaa,  ettei  jotain  hyvääkin",  sanoo 
suomalainen  sananlasku,  ja  niin  tässäkin  soittokuntain  joh- 
tajapulassa. Hätä  keksi  keinon  ja  soittokunnat  valitsivat 
taitavimman  soittajan  keskuudestaan  tahtipuikkoa  heilut- 
tamaan, ja  niin  moni  sillä  tavalla  tahtomattaan  valittu  vä- 
liaikainen johtaja  kehittyi  vähitellen  hyvinkin  taitavaksi 
musiikkimieheksi  ja  johtajaksi.  Mainittakoon  tässä  esi- 
merkiksi, kuinka  vaihtelevaa  soittokuntain  ja  niitten  joh- 
tajien asema  on  ollut,  Conneautin,  O.  soittokunta,  jolla  kol- 
mikymmenvuotisen olemassaolonsa  aikana  on  ollut  kaksi- 
kymmentä johtajanvaihdosta  ja  joka  on  ollut  viisi  kertaa 
lakkauksissa  ja  uudelleen  alkanut  toimintansa. 

Soittokuntien  saavutuksia.  Vaikka  laulu  ja  soitto 
kulkevat  meikäläisten  sivistysharrastuksissa  käsikädessä, 
niin  olosuhteitten  vuoksi  soittokunnilla  oli  varhaisimpina 
vuosikymmeninä  suurempi  merkitys  kuin  kuoroilla.  Siihen 
vaikuttivat  etupäässä  seuraavat  seikat:  1)  Siirtolaisuutem- 
me alkuaikoina  saapui  Suomesta  lukuisammin  torvisoittoon 
perehtyneitä  entisiä  gotilassoittajia  kuin  laulukuoroja  joh- 

tamaan  pystyviä  lukkari-urkureita  ja  kansakoulunopetta- 
jia. 2)  Samoihin  aikoihin  oli  vielä  monin  paikoin  niin  vä- 
hän suomalaisia  naisia,  että  esim.  sekakuoron  perustaminen 
kävi  mahdottomaksi,  kun  sensijaan  soittoon  innostuneita 
nuoriamiehiä  tapasi  runsaasti.  3)  Soittokunnat  olivat  vii- 
me vuosisadan  lopulla  1880-  ja  1890-luvulla  muodissa  Ame- 
rikassa, niin  että  pidettiin  velvollisuutena  seuroihin  kuu- 
luvien musiikkilah jäisten  jäsenten  liittyminen  soittokun- 
tiin, jotka  toimivat  seuran  tai  yhdistyksen  nimessä. 

Michiganissa  perustettiin  ensimmäinen  soittokunta  Ca- 
lumetiin  1886,  johtajana  Henry  Haapanen.  Hancockin  soit- 
tokuntaa johti  neljä  vuotta  myöhemmin  P.  Lappalainen. 
Negauneessa  1894  oli  M.  Mandelinin  johtama  soittokunta. 
Veljeysseuran  soittokilpailussa  1910  Ishpemingin  soitto- 
kunta sai  palkinnon.  Kearsarge'issa  soittokunta  avusti 
raittiusjuhlan  ohjelmaa  1898.  Samoilta  ajoilta  ja  myöhem- 
min on  suomalaisia  soittokuntia  Ironwoodissa,  Wakefiel- 
dissa,  Crystal  Fallsissa,  Amasassa,  Palmerissa,  Newberrys- 
sä,  Atlanticissa,  South  Rangein,  Paynesdale'in,  Massin  ja 
Rocklandin  kaivoskylissä  sekä  Kalevan  maanviljelysseu- 
dussa.  Tuskinpa  on  Michiganissa  ainoatakaan  vanhempaa 
huomattavampaa  suomalaisasutusta,  jossa  ei  olisi  ainakin 
jonkin  aikaa  ollut  soittokunta. 

Minnesotassa  meikäläisten  ensimmäinen  soittokunta  pe- 
rustettiin 1889  Ely'in,  Nikolai  Miettunen  johtajana.  Myö- 
hemmin se  osallistui  Veljeysseuran  soittokilpailuun  ja  pal- 
kittiin. Virginiassa  oli  1895  Johan  Haapasaaren  johtama 
suomalainen  soittokunta,  ja  Victor  Taipale  perusti  sellaisen 
Hibbingiin  1896.  Se  on  saanut  soittokilpailuissa  usean  ker- 
ran palkintoja.  Soudanin  soittokuntaa  johti  ensin  A.  Koi- 
vunen, sitten  K.  Kleemola,  jolloin  se  sai  1905  palkinnon. 
Viimeksimainittu  johti  Chisholmissakin  soittokuntaa,  joka 
myös  kerran  palkittiin.  John  Castrenin  johtamia  soittokun- 
tia oli  Cloquetissa,  New  York  Millsissä  y.  m.  Edelleen  mai- 
nittakoon, että  semmoisia  myöskin  on  ollut  Floodwoodissa, 

Nashwaukeessa,  Brainerdissa,  Sandstone'issa,  Minneapolik- 
sessa  y.  m.  Minnesotan  suomalaisten  asutuskeskuksissa. 

Idän  suomalaisilla  oli  soittokuntia  jo  1890-luvulta  saak- 
ka. Brooklynissä  toimi  sellainen  jonkin  aikaa  Imatra-seu- 
ran huoltamana.  Lanesville'issa  ja  Rockportissa  on  niin- 
ikään varhaisilta  vuosilta  saakka  ollut  soittokuntia.  Hugo 
Kajander  perusti  soittokunnan  Maynardiin  1898  ja  se  osal- 
listui Veljeysseuran  kilpailuun  1902  ja  sai  toisen  palkin- 
non. Ensimmäinen  tuli  Jalkasen  johtamalle  Fitchburgin 
soittokunnalle.  Quincyssä  saatiin  kyvykkään  Yrjö  Warvi- 
kon  johdolla  soittokunta  hyvään  kuntoon.  Gardnerissa  ovat 
semmoisia  johtaneet  O.  Suojanen  ja  N.  Pakkanen  sekä 
Wille  Okren.  New  Hampshire'in  pienissäkin  suomalais- 
asutuksissa on  ollut  soittokuntia  Newportissa  y.  m.  sekä 
Maine'in  valtion  suomalaisilla. 

Ohion  ja  Pennsylvanian  suomalaisten  keskuudessa  on 
soitto  ja  laulu  kaikunut  neljättäkymmentä  vuotta,  ja  siellä 
on  siirtokansamme  mainehikkaimmat  soittokunnat  "  Humi- 
na" ja  "Louhi".  Ensinmainitun  aloittivat  Rönnberg  ja 
Salgen  v.  1894,  sen  ensimmäisenä  johtajana  oli  Filemon 
Jacobson.  Hän  on  sittemmin  moneen  otteeseen  johtanut 
sitä.  Muista  huomatuimmista  johtajista  mainittakoon  H. 
Helander,  V.  Taipale  ja  G.  Wahlström.  Humina  sai  Vel- 
jeysseuran soittokilpailussa  Fairportissa  ensimmäisen  pal- 
kinnon ja  myöhemmin  taas  palkittiin  Calumetissa  musiik- 
kikilpailussa. Fairportin  soittokunta  on  edellistä  vähän 
nuorempi.  August  Ahlbergin  johdolla  se  sai  Veljeysseuran 
soittokilpailuissa  toisen  palkinnon,  kolmas  palkinto  mennen 
Kalle  Kleemolan  johtamalle  Conneautin  soittokunnalle. 
Viimeksimainittua  ovat  johtaneet  myöskin  paikkakunnan 
lahjakkaat  musiikkimiehet,  veljekset  J.  R.  Kultti  ja  Jacob 
Kultti.  Girardin  soittokuntaa  on  monesti  johtanut  paikka- 
kunnalla asuva  Jacob  Pollari.  Warrenin  soittokunnalla  on 
viime  vuosina  ollut  johtajana  kyvykäs  nuori  musiikkimies 
Kalle  Luoma.  Aikoinaan  oli  soittokuntia  Ohiossa  myöskin 
Clevelandi3sa,  JacksonviJle'issä  ja  Youngstownissa,  mah- 

dollisesti  jossakin  muuallakin.  —  Monessenin  mainehikasta 
"Louhea"  ovat  johtaneet  monet  etevät  musiikkimie- 
het,  ansiokkain  heistä  George  Wahlström.  Milloin  Louhelta 
puuttuu  vakituista  johtajaa,  silloin  väliaikaisesti  tahtipuik- 
koa tottuneen  kädellä  heiluttelee  kauppias  Alex  Ruuth. 
Glassportissa,  New  Castle'issa  ja  Eriessä  on  ollut  meikäläi- 
sillä soittokunta  sekä  Weirtonissa,  W.  V. 

Illinoisin  suomalaisten  soittoharrastus  juontuu  myöskin 
1890-luvulta,  jolloin  perustettiin  soittokuntia  Waukeganiin 
ja  De  Kalbiin.  Johtajista  mainittakoon  H.  Helander,  E. 
Pohjola  ja  H.  Grönroos. 

Vuoristovaltioissa  Montanassa,  Wyomingissa  ja  Colora- 
dossa asuvien  suomalaisten  musiikkiharrastukset  ansaitse- 
vat kunnioitusta  ja  ihailuakin  siksi,  että  kansalaisiamme 
asui  vain  200  tai  300,  korkeintaan  puoli  tuhatta  kussakin 
paikassa,  poikkeuksina  ovat  Butte  ja  Red  Lodge.  Kun  täl- 
laisilla pienillä  asuinpaikoilla,  joissa  miehillä  on  kaksi  työ- 
vuoroa kaivoksissa,  saatiin  soittokunta  pystyyn,  jaksettiin 
johtajallekin  kohtuullinen  hyvitys  maksaa  ja  käydä  raskaan 
kaivostyön  ohella  harjoituksissa,  niin  todistaa  se  jalojen 
pyrintöjen,  samoin  kuin  musiikinkin  harrastusta,  jolle  tur- 
haan etsii  vertoja  samanlaisissa  olosuhteissa  asuvien  muun- 
kielisten keskuudesta. 

Montanan  suomalaisten  ensimmäinen  soittokunta  perus- 
tettiin Red  Lodge'issa  1887.  Se  saavutti  kehityksensä  hui- 
pun 1909  ja  osallistui  De  Kalbissa  pidettyyn  Veljeysseuran 
laulu-  ja  soittojuhlaan  saaden  osakseen  ihailua  ja  kunnioi- 
tusta. Buttessa  oli  v.  1898  soittokunta,  jota  A.  Pokila  johti. 
Samoihin  aikoihin  oli  sellaisia  myöskin  Sandcouleen  ja  Bel- 
tin  kivihiilikaivoksilla.  Wyomingin  valtion  huomattavim- 
massa  suomalaisten  pesäpaikassa  Rock  Springsissä  maini- 
taan soittokunnan  olleen  jo  v.  1893.  Sen  kyvykäs  johtaja 
R.  Nelson  sai  surmansa  kaivosonnettomuudessa.  Myös 
Hannassa,  Diamondville'issa  ja  Cumberlandissa  oli  suoma- 
laisilla soittokunnat.  —  Leadville-kultakaivoksilla  Colora- 
dossa Erick  Laitala  johti  semmoista  1894.  Joitakin  vuosia 

myöhemmin  perustettiin  soittokunta  Telluride'issa,  Col.,  ja 
1905  Utahin  valtiossa  Cedar  Creekin  kaivoskylässä.  — 
Myöskin  Mustilla  kummuilla,  S.  Dak.  oli  aikoinaan  soitto- 
kuntia Leadissa  ja  Terra  villeissä.  Leadin  on  väliin  ollut 
nukuksissa  ja  taas  herätetty  eloon. 

Äärimmäisessä  Lännessä  asuvien  kansalaistemme  mu- 
siikkiharrastukset eivät  ole  edellisiä  pienemmät.  Jo  1870- 
luvulla  kerrotaan  Astoriassa  olleen  suomalaisen  soittokun- 
nan, vaikka  en  ole  saanut  asiaan  riittävää  varmuutta.  Mut- 
ta 1888  johti  siellä  todistettavasti  edellämainittu  Rudolf 
Nelson  soittokuntaa.  Se  on  sittemmin:  ollut  monien  johdos- 
sa, kulkenut  monien  vaiheiden  läpi,  väliin  hajonnut  ja  taas 
sen  jätteet  on  koottu  yhteen  ja  uusilla  jäsenillä  joukko  täy- 
tetty. —  Washingtonin  valtion  suomalaisilla  on  soittokun- 
tia ollut  Seattle'issa,  Carbonadossa,  Burnettissa,  Hoquia- 
missa  ja  Aberdeenissa.  —  Väestön  muuttelevaisuuden  vuok- 
si esimerkiksi  Seattle'issa  on  soittokunnan  pystyssä  pitä- 
minen ollut  aina  sangen  vaikeaa.  Miehet  menevät  metsä- 
töihin moniksi  kuukausiksi  tai  hajaantuvat  pienille  kaivos- 
ja  saha-alueille  y.  m. 

Californian  vanhimmilla  suomalaisasutuksilla  on  ollut 
soittokuntia  aina  vuodesta  1890,  jolloin  sellainen  perustet- 
tiin Rockliniin.  Sitä  johti  silloin  William  Pänttäjä.  Fort 
Braggissa  ja  Eurekassa  on  ollut  moneen  otteeseen  soitto- 
kuntia, samoin  kuin  San  Franciscossakin  entisinä  vuosi- 
kymmeninä. 

Soittokuntain  johtajia:  August  Ahlberg,  Emil  Alce- 
nius, William  Aho,  Jacob  Castren,  Oskar  Castren,  mr.  Ed- 
lund, August  Etelä,  Victor  Fräntilä,  Y.  C.  Fälström,  Edw. 
Gröndahl,  Henry  Grönroos,  Henry  Haapanen,  John  Haa- 
pasaari, Hugo  Helander,  Wm.  Hendrickson,  Sanfrid  Her- 
levi,  A.  Honkanen,  Lauri  Huskafel,  Filemon  Jacobson,  John 
Jalkanen,  Theodor  Jalkanen,  Kalle  Johnson,  Hugo  Kajan- 
der, Joonas  Kaarto,  August  Kangas,  John  Kangas,  Matti 
Kangasniemi,  Fred.  Kauppila,  John  Kaukola,  Emil  Kemp- 

painen,  August  Kleemola,  Kalle  Kleemola,  J.  R.  Kultti,  Ja- 
cob Kultti,  Alex  Koivunen,  A.  Kojonen,  Matti  Kulberg, 
Erick  Laitala,  Alfred  Laakso,  Erick  Lamminmäki,  Hugo 
Lassila,  Nikolai  Lauttamus,  Johan  Liedes,  Peter  Liimatai- 
nen, J.  P.  Liimatta,  John  Lindberg,  Kalle  Lindgren,  John 
Liljequist,  mr.  Loukola,  Kalle  Luoma,  Matti  Mattila,  Mikko 
Michelson,  Rudolf  Nelson,  Victor  Niemi,  Nestor  Pakkanen, 
Victor  Perälä,  Alex  Poikila,  Erick  Pohjola,  John  Pelto,  Ja- 
cob Pollari,  Wm.  Pänttäjä,  Ilmari  Ranta,  Jacob  Rantala, 
Alex  Ruuth,  Emil  Räsänen,  Oskar  Rönnberg,  Kalle  Sarvi- 
ranta,  John  Saxberg,  Johan  Setula,  Edw.  Stenroos,  Oskar 
Suominen,  John  Swann,  Victor  Taipale,  Topias  Tiihonen, 
J.  Tuomaala,  George  Wahlström,  Oskar  Waltonen,  Yrjö 
Warvikko,  Väinö  Venäläinen,  Waldemar  Wiitala,  mr.  Wick- 
ström, Victor  Willberg  y.  m.  Luettelo  ei  ole  tyhjentävä. 

Edellämainituista  Amerikan  suomalaisten  soittokuntain 
johtajista  suurin  osa  on  saanut  musiikkikasvatuksen  Suo- 
men pataljoonissa,  sikäläisissä  oivallisissa  sotilassoittokun- 
nissa, nuoremmat  soittokuntain  johtajat  tämän  maan  kou- 
luissa, mutta  onpa  joukossa  useita  aivan  itsekseen  oppinei- 
ta, missään  varsinaisessa  musiikkikoulussa  opinnoita  har- 
joittamatta. Vuosikautiset  soittoharjoitukset  ovat  johta- 
neet monet  varsin  pitkälle,  ei  vain  puhallussoittimien  käyt- 
tämisessä, vaan  myöskin  nuottien  ja  teoriankin  tuntemi- 
sessa. 

YLEISKATSAUS  VARHAISIMPIIN  LAULU- 
SEUROIHIN. 

Siirtokansamme  kuorojen  esittäminen  kuuluu  vaikeim- 
piin tehtäviin,  varsinkin  jos  vaaditaan  kaikkien  niitten 
merkitseminen,  mikä  on  sula  mahdottomuus,  sillä  niitä  on 
satamäärin  painunut  unholaan.  Siitä  saakka,  vuodesta 
1884,  jolloin  Pekka  Westerinen  perusti  meikäläisten  ensim- 
mäisen kuoron  Calumetiin,  Mich.,  on  lauluseuroja  perus- 
tettu Amerikan  suomalaisten  keskuudessa  satamäärin,  mah- 

dollisesti  luku  lähentelee  tuhatta.  Toiset  kuorot  ovat  elä- 
neet vuoden  pari,  toiset  vain  kuukausia.  Mutta  onpa  sel- 
laisiakin, esim.  Hancockin  sekakuoro,  jonka  ikä  lähentelee 
neljääkymmentä  vuotta.  Vuosikymmenissä  lasketaan  myös- 
kin Calumetin  mainehikkaan  mieskuoron  Suomi-Säveleen 
ikä.  Kuitenkin  useimmat  ovat  olleet  lyhytikäisiä,  ovat  ha- 
jaantuneet ja  mahdollisesti  taas  jonkin  ajan  perästä  ryh- 
tyneet pitämään  harjoituksia.  Paljon  on  sellaisiakin,  joita 
kesäkoulunopettajat,  tavallisimmin  Suomi-Opiston  oppilaat, 
ovat  perustaneet  niille  paikkakunnille,  joissa  ovat  kesäisin 
lastenkouluja  pitäneet,  ja  niitten  ikä  tavallisimmin  on  ol- 
lut vain  pari,  kolme  kuukautta.  Juhla-  ja  kokoustilaisuuk- 
sissa  on  muodostettu  läsnäolevista  laulajista  tilapäiskuoro, 
niin  sanottu  "hätärieska".  Itsenäisiä  lauluseuroja  on  ver- 
raten harvassa.  Enimmäkseen  ne  ovat  kuuluneet  ja  yhä 
kuuluvat  raittiusseurain,  seurakuntain,  pyhäkoulujen,  nuo- 
risoliittojen ja  sosialistiosastojen  yhteyteen. 

Michiganin  suomalaisten  lauluharrastus  on  ollut  kaiken 
aikaa  merkittävän  innokasta  ja  tuottanut  kansallisuudel- 
lemme tunnustusta  ja  kunniaa.  Niinkuin  jo  edellä  mainit- 
tiin, perustettiin  Calumetissa  lauluseura  1884.  Vuosi  myö- 
hemmin opettaja  Pekka  Westerinen  muutti  Republiciin  ja 
muodosti  siellä  kuoron,  joka  on  kansalaistemme  vanhin 
Marquette-kauntissa.  Kansakoulunopettaja  Kustaa  Perälä 
saapui  Kuparisaarelle  1886  ja  perusti  kuoron  sekä  Calu- 
metiin  että  Hancockiin,  viimeksimainittuun  paikkaan  mies- 
kvartetin, jonka  jäsenistä  John  Latva  ja  John  Wanhatalo 
ovat  kuolleet,  elossa  ovat  Antti  Bram  ja  Chas.  Silfven.  Han- 
cockiin saapui  1891  lukkari-urkuri  Selim  Stenbäck  Suomes- 
ta ja  muodosti  sekä  mies-  että  sekakuoron.  Voimme  Han- 
cockin sekakuoron  alun  laskea  niiltä  ajoilta  saakka,  sillä 
huolimatta  silloin  tällöin  olleista  lyhyistä  lomakausista  se 
on  jatkuvasti  näihin  saakka  laulullaan  rikastuttanut  mei- 
käläisten juhlaohjelmia  Kuparisaarella  ja  muuallakin 
Michiganissa.  V.  1896  johti  kuoroa  Jooseppi  Riippa  ja  hä- 
nen jälkeensä  1897  Suomi-Opiston  musiikinopettaja  Jaak- 

ko  Holmlund.  Sittemmin  ovat  kuoroa  etupäässä  johtaneet 
Suomi-Opiston  musiikinopettajat  Lauri  Lund,  L.  Siukonen, 
K.  Kilkka,  A.  Immonen,  V.  Koivumäki,  M.  Nisonen,  myös- 
kin mrs.  Tillie  Kruka  (Krekilä)  ja  mrs.  Saikkonen. 

Professori  Sanfrid  Mustonen  saapui  Calumetiin  1893  ja 
asui  siellä  lähes  kolmekymmentä  vuotta  kuoroja  johtaen  ja 
musiikkiharrastusta  viritellen  ja  lietsoen  Kuparisaaren 
suomalaisten  keskuuteen.  Harvinaisella  tarmollaan  ja  joh- 
tajataidollaan  hän  sai  kuorot  kukoistavaan  kuntoon,  esim. 
" Suomi-Säveleen",  joka  alallaan  oli  ylivoimainen  ja  vuosi- 
kymmeniä säilytti  johtoaseman  kuorojen  keskuudessa. 
Paitsi  edellämainittua  mieskuoroa  Mustonen  johti  monia 
muitakin  lauluseuroja  Calumetissa  ja  sen  lähistöllä  Han- 
cockissa,  Kearsarge'issa  y.  m.  muissa  paikoissa. 

Suomi-Opiston  merkitys  Amerikan  suomalaisen  laulun 
kehittäjänä  tuskin  täysin  oivalletaan  ja  tunnustetaan.  Sen 
opettajat  ovat  johtaneet  kuoroja  Hancockissa  y.  m.  ja  vai- 
kuttaneet ansiokkaasti  kuorolaulun  kehitykseen  varsinkin 
Kuparisaarella.  Vielä  kauemmaksi  kansallisen  oppilaitok- 
semme vaikutus  on  ulottunut,  kun  sen  lukuisa  oppilasjouk- 
ko musiikin  ensialkeet  opittuaan  kesäkoulunopettajina  on 
jakanut  opetusta  tuhansille  kansamme  lapsille,  johtanut  ti- 
lapäiskuoroja  ja  niissä  harjaantuen  tuonnempana  oppi- 
kurssinsa suorittaneena  ja  elämänsä  tehtäviin  antautunee- 
na on  johtanut  kuoroja  seurakunnissa,  raittiusseuroissa 
y.  m.  Melkein  poikkeuksetta  Suomi-Opistossa  valmistuneet 
papit  ovat  niin  pitkällä  musiikissa,  että  kykenevät  tarpeen- 
tullen  kirkkokuoroja  johtamaan,  jotkut  ovat  musiikkialalla 
hyvinkin  pitkälle  kehittyneet  ja  sitä  ansioituneimmin  vai- 
kuttaneet kuorolaulun  kehittämiseen  keskuudessamme. 

Marquette-kauntissa  lauluharrastuksen  viritti  edellämai- 
nittu opettaja  Pekka  Westerinen.  Ishpemingissä  johti  1887 
opettaja  K.  L.  Jurva  laulukuoroa.  Negauneessa  mrs.  Min- 
nie  Poikonen  perusti  sekakuoron  v.  1892.  Sittemmin  siellä 
johti  lukkari  Emil  Björkman  kuoroa  niin  menestyksellises- 
ti, että  se  Veljeysseuran  ensimmäisessä  laulukilpailussa  pai- 

kittiin.  Lukkari-urkuri  Matti  Saarinen  etevänä  johtajana 
sai  Ishpemingin  kuorot  loistavaan  kuntoon.  Sittemmin 
siellä  ovat  kuoroja  johtaneet  V.  Koivumäki,  Matti  Kandelin 
y.  m.  —  Gogebic-kauntissa  asuvien  kansalaistemme  kes- 
kuudessa viritti  lauluharrastuksen  kansakoulunopetta  j  a 
Erick  W.  Lund  perustamalla  kuoron  Ironwoodiin.  Myö- 
hempinä vuosina  siellä  on  ollut  eteviä  laulunjohtajia:  mrs. 
Anna  Elm,  pastori  Salonen  ja  Wiskari  y.  m.  Melkeinpä  kai- 
kissa seurakunnissa  on  nykyjään  kirkkokuoronsa,  joita  joh- 
tavat sekä  pastorit  että  pastorinrouvat,  mutta  myöskin 
muut  musiikkiin  perehtyneet.  Detroitiin  on  viime  vuosina 
keskittynyt  mitä  parhaita  musiikillisia  voimia  ja  taitavia 
kuorojen  johtajia.  Siellä  kuoli  siirtokansamme  etevin  lau- 
lunjohtaja prof.  Mustonen,  mutta  siellä  on  toisia  kykyjä: 
V.  Taipale,  mr.  White  (Uitto),  J.  Heikkinen,  mr.  Mustonen 
nuorempi  y.  m. 

Minnesotan  suomalaisten  ensimmäinen  kuoro  syntyi  Pek- 
ka Westerisen  toimesta  1887.  Opettaja  K.  A.  Jurva  perus- 
ti kuoron  Toweriin  v.  1888.  Virginiassa  oli  1895  lukkari 
K.  Ekströmin  johtama  kuoro.  Sikäläisistä  johtajista  mai- 
nittakoon lukkari-urkuri  Emil  Björkman,  joka  vuosikym- 
meniä on  paikkakunnalla  asunut  ja  on  ansioitunut  etevä- 
nä kuorojen  johtajana  ja  laulunopettajana.  Hibbingissä  ja 
Chisholmissa  on  opettaja  Ivar  Ahosella  lauluharrastuksen 
virittäjänä  ja  kuorojen  johtajana  suuri  ansio.  Elyssä  päät- 
tyi varhaisimman  laulunjohtajamme  P.  Westerisen  päivä- 
työ. 

New  Yorkissa  perustettiin  v.  1891  mieskuoro,  joka  Suo- 
mesta vastasaapuneen  S.  Mustosen  johdolla  harjoitteli  pa- 
risen vuotta.  Sittemmin  sitä  ja  muitakin  kuoroja  johti  ko- 
ristemaalari Charles  Blomquist.  Nykyjään  on  Brooklynis- 
sa ja  New  Yorkissa  monta  suomalaista  lauluseuraa,  kirk- 
kokuoroja ja  itsenäisiä.  Huomatuimpina  johtajina  mainit- 
takoon J.  Rautiainen  ja  Hj.  Honkanen.  Fitchburgissa, 
Mass.  johti  J.  Sirelius  raittiusseuran  kuoroa  v.  1893.  Sit- 
temmin siellä  on  ollut  monia  kuoroja  ja  kykeneviä  johta- 

jia.  Worcesterissa,  Mass.  perustettiin  suomalainen  laulu- 
kuoro v.  1895,  lukkari  J.  Holmlundin  saavuttua  sinne  Suo- 
mesta. Myöhemmin  pianotaiteilija  K.  Riihiaho,  Hjalmar 
Honkanen  y.  m.  ovat  siellä  johtaneet  kuoroja  ja  Gardne- 
rissa,  Mass.  pitkäaikaisesti  Wm.  Okker  ja  Herman  Manni- 
nen. Quincystä,  Mass.  mainittakoon  uupumattomina  kuo- 
rojen johtajina  mrs.  Aspegren  (Soini)  ja  mrs.  Martta 
Lind  (Isaac),  viimeksimainittu  harvinaisen  etevä  alallaan. 

Ashtabula-Harborissa,  Ohiossa  lukkari  M.  Mandelin  pe- 
rusti lauluseuran  v.  1891.  Sittemmin  siellä  johti  kuoroa 
lukkari  M.  Saarinen.  Pisimmän  aikaa  kuitenkin  on  sellai- 
sia harjoitellut  ja  johtanut  Frans  Holmström.  Conneautis- 
sa,  Ohiossa  perustettiin  suomalainen  kuoro  v.  1898.  Sitä 
on  pisimmän  aikaa  johtanut  paikkakunnalla  vakituisesti 
asuva  K.  Kujala.  Fairportissa  on  ollut  lauluseuroja  sekä 
raittiusseuran  että  seurakunnan  yhteydessä  ja  itsenäisiäkin. 
Nykyjään  on  siellä  isonlainen  kirkkokuoro.  Glassportissa, 
Pa.  johti  kuoroa  1907  mr.  Herman  Luoma.  Warrenissa  on 
edellämainitun  veli  Fabian  Luoma  johtanut  sangen  ansi- 
oituneesti  sekakuoroa.  New  Castle'issa,  Pa.  perustettiin 
kirkkokuoro,  jota  vv.  1906 — 1910  johti  pastorinrouva  Sel- 
ma Luttinen. 

Lännessä  viritettiin  myöskin  jo  varhain  Suomen  laulu 
ja  soitto.  Jooseppi  Riippa  johti  Astoriassa,  Ore.  kuoroa 
vv.  1894  ja  1895.  San  Franciscossa  oli  laulukuoro  v.  1894, 
Peter  Lamar  (Laamanen)  johtajana.  Sitäpaitsi  niitä  on 
ollut  Fort  Braggissa,  Rocklinissa,  Portlandissa,  Seattle'issa 
y.  m.  jo  1890-luvulla. 

Kuorojen  johtajien  luku  siirtokansamme  keskuudessa 
nousee  useihin  satoihin.  Tämän  kirjoittajalla  on  niitä  pa- 
risensataa merkittynä.  Mutta  kun  luettelo  jäisi  varsin  vail- 
linaiseksi, katson  viisaimmaksi,  etten  sitä  esitä. 

MUSIIKKIYHDISTYKSIÄ  JA  -LIITTOJA. 

Amerikan  Suomalainen  Musiikkiyhdistys.  Soittokun- 
tain ja  kuorojen  johtajia  ja  muitakin  musiikkia  harrasta- 
via kokoontui  helmikuun  28  p.  1911  Ishpemingiin,  Mich. 
keskustelemaan  niitten  toimenpiteitten  järjestämisestä,  joi- 
den avulla  uskottiin  voitavan  suomalaista  musiikkia  tehdä 
tunnetummaksi,  ei  vain  siirtokansamme  keskuudessa,  vaan 
myöskin  amerikkalaisten  piireissä.  Yhteisvoimin,  musiik- 
kiliiton välityksellä  katsottiin  suunnitelmien  parhaiten  to- 
teutuvan. Myöskin  yhteistoiminnalla  ajateltiin  voitavan 
parhaiten  tehostaa  soittoa  ja  laulua  sekä  järjestää  yleisiä 
juhlia,  joissa  soittokunnat  ja  kuorot  saattaisivat  kilpailla 
ja  laakereja  voittaa.  Nuo  seikat  vaikuttivat  Amerikan 
Suomalaisen  Musiikkiyhdistyksen  perustamiseen.  Sen  lä- 
hempi tarkoitus  ja  toimintaohjeet  ilmenevät  seuraavista 
sääntöpykälistä : 

"Tämän  yhdistyksen  tarkoitus  on  yhdistää  kaikki  suo- 
malaiset laulajat  ja  soittajat;  tehostaa  Amerikan  suoma- 
laisia laulajia  ja^  soittajia  musiikin  tärkeyden  saman  suun- 
taiseen ymmärrykseen ;  puolueisiin  katsomatta  tehdä  enem- 
män huomatuksi  suomalaisen  laulun  ja  soiton  vaikutus,  se- 
kä tärkeys  täkäläisessä  seuraelämässä;  yleisemmin  seura- 
ta uudemman  suomalaisen  säveltaiteen  kehitystä  kotimaas- 
samme, sekä  saattaa  uudempia  suomalaisia  sävellyksiä 
enemmän  tunnetuksi  ja  soitetuksi  Amerikassa;  sekä  toi- 
meenpanna soitannollisia  luentotilaisuuksia,  arvokkaita 
konsertteja,  ynnä  yleisiä  laulu-  ja  soittojuhlia." 

" Yhdistyksen  jäseniksi  voivat  yhtyä  kaikki  suomalaiset 
lauluseurat  ja  soittokunnat,  orkesterit,  joissa  on  vähintäin 
neljä  jäsentä,  ja  yksityisiksi  jäseniksi  jokainen  Suomen 
musiikin  harrastaja,  seurat  maksamalla  $5.00,  ja  yksityi- 
set yhden  dollarin  vuotuisella  jäsenmaksulla." 

Yhdistyksen  johtokuntaan  valittiin  George  Wahlström, 
August  Allen,  William  Brandes,  Antti  Haapaoja,  Vilho  Siu- 
konen ja  John  Koskela. 

Ensimmäinen  merkittävämpi  toimi  oli  laulu-  ja  soittojuh- 
lan toimeenpaneminen  Duluthissa,  Minn.  kesällä  1912.  Juh- 
laan osallistui  seitsemän  kuoroa  ja  kaksi  soittokuntaa.  Juh- 
lapuheen piti  Minnesotan  valtion  kuvernööri  A.  O.  Eber- 
hart,  jonka  puheen  pikakirjoituksella  muistiinmerkitsi  nei- 
ti Katie  Mattson  (Lohipainua) .  Juhlavieraita  arvioitiin 
olleen  parisentuhatta  henkeä.  Musiikkiyhdistyksen  v.  1916 
Hancockissa,  Mich.  järjestämä  laulu-  ja  soittojuhla  voidaan 
pitää  varsin  onnistuneena  ja  musiikkia  inspiroivana. 

Amerikan  Suomalaisen  Musiikkiyhdistyksen  vuosiko- 
kouksessa v.  1917  valittiin  johtokuntaan  seuraavat  tunne- 
tut musiikkimiehet :  Sanfrid  Mustonen,  K.  W.  Kilkka,  V. 
Kukkonen,  Emil  Björkman,  Aatu  Lundquist,  Carl  Tolonen, 
Victor  Koski,  Ivar  Frasa  ja  K.  Karjalainen.  Valitettavana 
asiana  mainittakoon,  että,  kun  monet  edellämainituista  joh- 
tokunnan jäsenistä  virkatointensa  vuoksi  joutuivat  toisis- 
taan etäälle,  ei  saatu  sellaisia  yhteiskokouksia,  että  olisi 
voitu  järjestää  vastaisia  Musiikkiyhdistyksen  toimia  samal- 
la tarmolla  kuin  edellisinä  vuosina.  Siksipä  hiljakseen  tä- 
män tärkeän  musiikkiharrastustamme  tehostavan  liiton  toi- 
minta lakkasi  tai  ainakin  toistaiseksi  uinuu,  kunnes  se  uu- 
delleen herätetään  eloon. 

Sibelius-seura,  suomalainen  musiikkiyhtymä,  perustet- 
tiin heinäk.  18  p.  1915  Monessenissa,  Pa.  Säännöt  määrit- 
televät yhdistyksen  tarkoituksen  ja  toiminnan  seuraavasti: 

"Tämän  seuran  tarkoitus  on  tehdä  musiikallista  kasva- 
tustyötä Amerikan  suomalaisten  keskuudessa  mahdollisim- 
man laajalti;  holhoa  nousevia  suomalaisia  musiikallisia  voi- 
mia auttaen  heidän  kehitystään  mikäli  mahdollista ;  kustan- 
taa suomalaisten  säveltäjäin  instrumentti-  sekä  kuorosävel- 
lyksiä;  koettaa  kirjevaihdon  y.  m.  keinoin  päästä  vuorovai- 
kutukseen kotimaisten  säveltäjäin  kanssa;  hankkia  tietoon- 
sa, sekä  soittokuntain  että  kuorojen  käytettäviksi  toimittaa 
mahdollisimman  tarkkaan  kotimaisten  mestarien  viimeisiä 
tuotteita;  koettaa  etsiä,  koota  ja  kustantaa  Amerikassa  asu- 

vien  heimolaistemme  sävellyksiä,  sekä  järjestää  ja  toimeen- 
panna kansallisia  laulu-  ja  soittoretkiä." 

Kun  pyydettiin  kirjeellisesti  Suomen  suur-säveltäjältä 
oikeutta  käyttää  hänen  nimeään  vastaperustetun  Amerikan 
suomalaisen  musiikkiseuran  yhteydessä,  saatiin  seuraava 
vastaus:  "Olen  ilolla  lukenut  suurpiirteisistä  hommistanne. 
Suostun  mielihyvällä  pyyntöönne,  jota  pidän  suurena  mi- 
nulle osoitettuna  kunniana.  Toivon  sydämestäni  seurallen- 
ne menestystä,  piirrän  kunnioituksella,  Jean  Sibelius." 

Seura  laillistettiin  Pennsylvanian  valtiossa  ja  sai  oikeu- 
den perustaa  haaraosastoja  suomalaisille  asutuksille  Ame- 
rikassa. Johtokuntaan  valittiin  Herman  Larmi,  Yrjö  Sjö- 
blom, Yrjö  Risku,  Kalle  Palomäki,  J.  Knuuttila,  E.  Laak- 
sonen, J.  Lammi  ja  George  Wahlström. 

Sibelius-seura  ryhtyi  heti  välittämään  Amerikan  suoma- 
laisille soittokunnille  ja  kuoroillekin  valittua  musiikkia 
Suomesta.  Seurauksena  oli,  että  varsinkin  soittokuntamme 
siitä  lähtein  alkoivat  enemmän  soitella  suomalaisia  kappa- 
leita. Sitäpaitsi  Sibelius-seuran  toimesta  on  painatettu 
Amerikan  suomalaisten  A.  Hedmanin,  A.  A.  Lummen,  J.  R. 
Kultin,  L.  Koskelan  ja  Väinö  Warvikon  soittokunnille  jär- 
jestämiä sävellyksiä,  K.  L.  Klemin  ja  V.  Warvikon  piano- 
kappaleita. Raittiusjuhlien  y.  m.  meikäläisten  kansallisjuh- 
lien  musiikillisen  ohjelman  järjestämiseen  seura  on  apuaan 
antanut,  missä  vain  sellainen  tilaisuus  on  tarjoutunut.  Tä- 
mä osallistuminen  tietenkin  on  rajoittunut  etupäässä  tilai- 
suuksiin sopivan  suomalaisen  musiikin  valikoimiseen. 

Sibelius-seuran  suurpiirteisenä  suunnitteluna  oli  laulu- 
ja soittoretken  järjestäminen  Suomeen,  minkä  yhteyteen 
ajateltiin  myöskin  yleistä  tervehdy smatkaa,  huviretkeä,  jo- 
hon heimolaisemme  voivat  osallistua.  Siinä  tarkoituksessa 
ryhdyttiin  kirjevaihtoon  muutamien  laivayhtiöiden  kanssa. 
Asiassa  päästiin  niin  pitkälle,  että  huviretki  Suomeen  pää- 
tettiin tehdä  kesällä  1918  ja  samalla  myöskin  siirtolaisten 
ensimmäinen  konserttimatka  isiensämaahan.  Amerikan 
osallistuminen  maailmansotaan  ja  Suomen  silloisen  epäva- 

kaisen  valtiollisen  tilanteen  vuoksi  matkasuunnitelma  pe- 
räytettiin. Konserttimatkan  ja  samalla  yleisen  huvimatkan 
järjesti  joitakin  vuosia  myöhemmin  Monessenin  tunnettu 
soittokunta  "Louhi",  jonka  jäsenet  kuuluivat  Sibelius-seu- 
raan. 

Yhteen  aikaan  Sibelius-seura  oli  vilkkaassa  kirjevaih- 
dossa  Suomen  Konserttitoimiston  kanssa,  joka  pyysi  Sibe- 
lius-seuran apua  konserttien  järjestämiseksi  Amerikassa 
useille  huomatuille  suomalaisille  taiteilijoille.  Muutamien 
Suomesta  tulleiden  laulajien  konserttikiertueen  on  Sibelius- 
seura  voinut  järjestää., 

Idän  Suomalainen  Musiikkiliitto.  Tammik.  17  p. 
1915  kokoontui  muutamia  Idän  suomalaisia  musiikkimiehiä, 
laulun  ja  soiton  johtajia  Maynardiin,  Mass.  Tämän  kokouk- 
sen tuloksena  oli  "Idän  Suomalaisten  Laulajain  ja  Soitta- 
jain Liitto".  Kokoukseen  osallistuneista  voidaan  merkitä 
Onni  Syrjäniemi  Lanesville'istä,  John  Swann  Worcesteris- 
ta,  William  Okker  Gardnerista,  Arvi  Saastamoinen  ja  Al- 
fred Nelson  Quincystä,  Hugo  Kajander,  Edw.  Hintsa,  Mat- 
ti Nelson  ja  Victor  Oksanen  Maynardista.  Puheenjohtaja- 
na toimi  Hugo  Kajander. 

Muutamia  vuosia  myöhemmin  Laulajain  ja  Soittajain 
Liiton  nimi  muutettiin  "Idän  Suomalaiseksi  Musiikkilii- 
toksi". Samalla  uudistettiin  sääntöjäkin  ja  ne  hyväksyttiin 
Quincyssä  pidetyssä  vuosikokouksessa  tammik.  19  p.  1919. 
Säännöissä  sanotaan : 

1)  "Tarkoitus  on  tällä  seuralla  saada  Idän  suomalai- 
sessa väestössä  heräämään  soiton  ja  laulun  henki,  kuin 
myöskin  kasvattaa  ja  kehittää,  sekä  saada  suomalaisen  lau- 
lun ja  soiton  harrastajat  tutuksi  ja  tunnetuksi  toiskielisen 
väestön  keskuudessa.  Myöskin  mikäli  tilaisuutta  ja  varoja 
siihen  on,  kustantaa  Suomen  sävellyksiä  ja  saada  ne  mu- 
kailluiksi soittokunnille  ja  orkestereille,  sekä  että  laulajain 
ja  soittajain  keskuudessa  vallitsisi  veljeys-  ja  sisaruushen- 
ki.  Myöskin  toimeenpanna  yleisiä  suuria  konsertteja  ynnä 

muita  tilaisuuksia,  sekä  laulu-  ja  soittojuhlia.  Myöskin  Liit- 
to avustaa  mikäli  mahdollista  on  laulajia  ja  soittajia  kun 
hakemukset  on  esitetty  sen  paikkakunnan  lauluseuran  tai 
soittokunnan  kautta,  jossa  hakija  on  ja  vuosikokous  sen 
päättää.'' 

2)  "Tämä  Liitto  tulee  toimimaan  käsikädessä  niiden 
sivistysseurain  kanssa,  jotka  todellisuudessa  toimivat  suo- 
malaisen kansan  sivistämiseksi  ja  kehittämiseksi  ja  suoma- 
laisen heimon  eheänä  pitämiseksi." 

Liiton  vuosikokouksessa  v.  1922  päätettiin  tarkemman 
jäsenmerkinnän  tehostamiseksi  koota  kaikkien  liittoon  kuu- 
luvien soittokuntain  ja  kuorojen  jäsenten  nimet  sekä  osoit- 
teet. Virkakuntaan  silloin  valittiin  V.  M.  Varvikko,  Oskar 
Vuorio,  George  Aimo,  Walf.  Paloniemi,  Otto  Mäkinen,  A. 
Syrjäniemi  ja  J.  Wiitala.  Tilit  osoittivat  vuotuisten  tulojen 
olleen  $964.35,  menojen  $889.03. 

Musiikkiliitto  on  osallistunut  melkein  kaikkiin  Idän  suo- 
malaisten tärkeimpiin  raittius-  ja  kansallis  juhliin  sekä  jär- 
jestänyt omissa  nimissäänkin  laulu-  ja  soittojuhlia,  kon- 
sertteja y.  m.  Liitolla  on  myöskin  yhteinen  nuotti  varasto, 
mistä  kuorot  ja  soittokunnat  saavat  nuotteja  lainata,  mil- 
loin tarvittavat  musiikkikappaleet  puuttuvat  niiden  omista 
varastoista. 

Ohion,  Penn.  ja  W.  V.  Suomalainen  Musiikkiliitto. 
Sikäläisillä  suomalaisilla  soittokunnilla  on  varhaisimmilta 
vuosiltaan  saakka  ollut  tapana  viettää  yhteinen  kesäjuhla 
juhannuksen  läheisimpänä  sunnuntaina.  Juuri  näiden  juh- 
lain  järjestäminen  on  aiheuttanut  mainitun  musiikkiliiton 
muodostamisen.  V.  1913  Huminan  johtaja  Filemon  Jacob- 
son kutsui  naapurisoittokuntain  johtajia  ja  soittajia  yhteis- 
kokoukseen. Tarkoituksena  oli  samana  kesänä  Ashtabula- 
Harborissa  vietetyn  kesäjuhlan  musiikillisen  ohjelman  jär- 
jestäminen. Mainittu  juhla  oli  osanottoonsa  ja  musiikkirik- 
kauteensa  katsoen  parhaita.  Siihen  osallistuivat  Monesse- 
nin  "Louhi"  G.  Wahlströmin  johdolla,  Conneautin  "Pohjan 

Aalto",  johtajana  J.  R.  Kultti,  Fairportin  soittokunta  "So- 
lo", johtajana  H.  Hietanen,  ja  Harborin  "Humina".  Juhla- 
yleisöä oli  monta  tuhatta.  Seuraavana  vuonna  Conneautissa 
vietetty  kesäjuhla  ei  ollut  paljonkaan  edellistä  pienempi. 

Myöhemmin  Ohion,  Penn.  ja  W.  V,  Raittiusliiton  esityk- 
sestä ryhdyttiin  edellämainittuja  vuotuisia  kesäjuhlia  viet- 
tämään yhdessä  raittiusväen  ja  urheilijain  kanssa.  Niiden 
järjestämiseen  tasapuolisesti  osallistuvat  liitot.  Raittius- 
liitolla näyttää  kuitenkin  olevan  yleisjohto.  Sanottujen 
liittojen  toimesta  onkin  viime  vuosina  Ohiossa  ja  Pennsyl- 
vaniassa vietetty  onnistuneita  kesäjuhlia,  joissa  on  kaiku- 
nut kaunis  Suomen  soitto  ja  laulu,  on  pidetty  kiinnostavia 
puheita  raittius-  ja  kansallisuusasioista  ja  urheilijat  ovat 
esittäneet  suomalaisten  verraten  pitkällekehittynyttä  voi- 
mistelu- ja  urheilutaitoa. 


XIV. 


KIELTOLAKIT AISTELU A  Y.M.  RAITTIUS- 
VÄEN  ASKARTELUA. 

SUOMALAISTEN  OSALLISTUMINEN  AMERIKAN 
KUIVAAMISEEN. 

Tämän  vuosisadan  ensimmäisinä  kahtena  vuosikymme- 
nenä suoritettiin  Amerikan  Yhdysvaltain  kuivaaminen  pää- 
asiallisesti, ensin  paikallisen  kieltolain,  sitten  valtioittain 
säädettyjen  kieltolakien  ja  vihdoin  koko  maata  käsittävän 
kieltolain  avulla,  joka  laki  saatiin  hyväksytyksi  v.  1919. 
Tässä  Amerikan  kuivaamisessa  meikäläisellä  raittiusväel- 
lä  on  kunniakas  osansa.  Monet  muut  Yhdysvalloissa  asu- 
vat suuremmatkin  kansallisuudet  jäivät  suomalaisista  pal- 
jon jälkeen,  kun  on  kysymys  kieltolakitaisteluun  osallistu- 
misesta ja  sen  voittoon  saattamisesta. 

Amerikan  raittiusväki,  puolue-  ja  kansallisuusrajoihin 
katsomatta,  liittyi  yhteen  ja  muodosti  Anti-Saloon  League- 
nimisen  raittiusjärjestön,  jonka  päämääränä  alusta  pitäin 
oli  kieltolakisäädösten  tehostaminen  ja  Amerikan  kuivaa- 
minen. Vaikka  sen  toiminta  kulki  valtiollisissa  merkeissä, 
ei  se  muodostanut  varsinaista  valtiollista  puoluetta  eikä 
sellaisenaan  asettanut  omaa  äänestyslistaansa  presidentin, 
valtioiden  kuvernöörien  ja  muitten  virkaili joitten  vaaleis- 
sa. Se  koetti  vaikuttaa  etenkin  siihen  suuntaan,  että  eri 
puolueet  asettivat  ehdokkaikseen  raittiusmiehiä,  ja  tehosti 
sellaisten  miesten  valitsemista  yleisiin  luottamustoimiin. 
Anti-Saloon  League'iin  saattoi  kuulua  niin  hyvin  republi- 
kaani kuin  demokraatti,  protestantit  ja  katolilaiset,  samoin 
myöskin  eri  kansallisuuksiin  kuuluvien  raittiusjärjestöjen 
ja  -seurojen  jäsenet. 

Sitäpaitsi  otettakoon  huomioon,  että  Amerikassa  oli  var- 
sinainen valtiollinenkin  raittiuspuolue,  American  Prohibi- 
tion  Party,  jonka  pyrkimyksenä  oli  sama  kuin  Anti-Saloon 
League'inkin,  nimittäin  kieltolain  saaminen  Yhdysvaltoihin. 

Jo  1900-luvun  alussa  Amerikan  suomalainen  raittius- 
väki  puuhaili  amerikkalaisten  kanssa  paikalliskieltolaki- 
säädöstelyjen  aikaansaamiseksi  ja  -äänestyksissä  ja  myös- 
kin jossakin  määrin  osallistui  raittiuspolitiikkaankin,  vaik- 
kapa se  olikin  pikemmin  yksityisluonteista  kuin  yleistä 
meikäläisen  raittiusväen  toimintaa.  Kansallis-Raittius- 
Veljeysseuran  sihteeri  J.  Kaminen  ja  Evelethissä,  Minn. 
asuva  raittiusmies  Frank  Mattson  tukivat  puheillaan  y.m. 
Amerikan  Kieltolakipuoluetta,  edellinen  etupäässä  Michi- 
ganin valtiossa,  jälkimmäinen  Minnesotassa.  Atlanticissa, 
N.  J.  pidetyssä  sanotun  puolueen  konventionissa  Frank 
Mattson  edusti  S.  K.-Raittius-Veljeysseuraa. 

Kuparialueen  Raittiusliitto  valitsi  v.  1909  pitämässään 
kokouksessa  ylioppilas  Victor  Koivumäen  edustamaan  sitä 
Michiganin  valtion  Anti-Saloon  League'in  vuosikokoukses- 
sa Detroitissa.  Se  oli  kaiketi  ensimmäisiä  yleisempiä  Ame- 
rikan suomalaisen  raittiusliikkeen  ja  Anti-Saloon  League'in 
välisiä  yhteistoirnintatapauksia.  Kun  koko  maata  käsittä- 
vä Anti-Saloon  League  piti  vuosikokouksensa  Chicagossa 
helmikuun  21 — 24  päivinä  1910  olivat  siellä  Suomalaisen 
Kansallis-Raittius-Veljeysseuran  virallisina  edustajina  yli- 
oppilas Alma  Hinkkanen,  opettajatar  Minnie  Perttula  ja 
pastori  S.  Ilmonen.  Ettei  meikäläisten  edustus  jäänyt  suur- 
kokouksessa huomioonottamatta,  sitä  todistaa  League'in 
esimiehen  piispa  Willsonin  kokoukselle  pitämässään  pu- 
heessa lausuma  huomautus  siitä,  että  ensi  kertaa  olivat 
edustettuina  myöskin  Amerikan  suomalaiset.  Hän  lausui 
Raittius-Vei jeysseuran  edustajat  tervetulleiksi.  Myöhem- 
min samoissa  Anti-Saloon  League'in  suurissa  vuosikokouk- 
sissa on  suomalainenkin  raittiusliike  ollut  edustettuna,  ellei 
aivan  säännöllisesti,  niin  kuitenkin  sangen  usein. 

S.  K.-R.-Veljeysseuran  vuosikokouksessa  v.  1910  Eve- 

lethissä,  Minn.  esitettiin  Veljeysseuran  suhteet  sekä  Ame- 
rikan Kieltolakipuolueeseen  että  myöskin  Anti-Saloon  Lea- 
gue'iin,  jotka  jossakin  määrin  kilpaili  vatkin,  edellinen 
muodostaen  varsinaisen  valtiollisen  puolueen.  Amerikan 
suomalainen  raittiusväki  yleensä  suosi  valtiollisissa  kysy- 
myksissä republikaani-puoluetta,  niinkuin  siirtolaisväes- 
tömme. Kieltolakipuolue  vaati  yleisissä  vaaleissa  äänestä- 
mään puolueensa  ehdokkaita,  presidenttiä  myöten.  Anti- 
Saloon  League  antoi  jokaiselle  oikeuden  äänestää  minkä 
puolueen  ehdokkaita  tahansa,  mutta  kehoitti  valvomaan, 
että  kaikkialla  saatiin  raittiita  ja  kieltolakia  puoltavia  mie- 
hiä. Niin  ollen  suomalainen  raittiusväki  yhtyi  mieluummin 
Anti-Saloon  League'in  kanssa  kieltolakitaisteluun.  Niinpä 
Michiganin,  Illinoisin,  Ohion  ja  Lännen  suomalainen  rait- 
tiusväki suositteli  paremmin  Anti-Saloon  League'ia.  Kiel- 
tolakipuoluetta  kannatti  sitä  vastoin  Minnesotan  suomalai- 
nen raittiusväki  suurelta  osalta.  Veljeysseura  päätti  vuo- 
sikokouksessaan, että  se  voidessaan  tehostaa  raittiusasiaa 
ja  kieltolain  laadintaa  toimii  kummankin  kanssa,  sillä  tä- 
mä toiminta  joka  tapauksessa  on  paikallista  laatua  ja  kos- 
kee niitä  seutuja  ja  valtioita,  missä  kansalaisiamme  asuu, 
sekä  niitten  paikkain  kuivaamista,  jota  toisin  paikoin  joh- 
taa Anti-Saloon  League,  toisin  paikoin  Amerikan  Kieltolaki- 
puolue. 

Niihin  kiivaihin  otteluihin,  joita  tarvittiin  Amerikan 
kuivaamiseen  1910-luvulla,  osallistuivat  suomalaiset  var- 
sinkin sellaisilla  seuduilla,  joissa  heidän  lukunsa  merkitsi 
jotakin  myöskin  yleisissä  äänestyksissä.  Paikkakuntia  kui- 
vattaessa ja  kunnallisia  kieltolakeja  äänestettäissä  suoma- 
laiset toimivat  amerikkalaisen  raittiusväen  kanssa.  Anti- 
Saloon  League  yhdessä  Raittius- Veljeysseuran  kanssa  jär- 
jesti vaaliaikoina  kieltolaki-puhetilaisuuksia  kansalaistem- 
me asutuksille,  varsinkin  sellaisiin  paikkoihin,  joissa  tais- 
teltiin paikallisen  kieltolain  aikaansaamiseksi.  Sellaisina 
puhujina  mainittakoon  tohtori  J.  Wargelin,  pastori  V.  Rau- 
tanen ja  mr.  Henry  Moilanen,  ja  oli  heitä  muitakin. 

Raittiusliitoilla  on  oma  ansionsa  paikallisen  kieltolain 
aikaansaamisessa  ja  tehostamisessa.  Mutta  monta  kiivasta 
taistelua  käytiin,  ennenkuin  kauntit  ja  kaupungit  saatiin 
kuivatuiksi.  Raittiusliittojen  kieltolakipuhujina,  jotka  lii- 
tot väliin  toimivat  yhdessä  Anti-Saloon  League'in  kanssa, 
kulkivat  vaaliaikoina  Henry  Moilanen  ja  V.  Rautanen  Ku- 
parialueen  Raittiusliiton,  J.  Wargelin  ja  H.  Moilanen  Mar- 
quette-,  Iron-  ja  Gogebic-kauntien  Raittiusliiton,  Frank 
Mattson,  Ivar  Ahonen  ja  H.  Moilanen  Minnesotan  Raittius- 
liiton, V.  Rautanen  ja  H.  Moilanen  Ohio-Penn.  ja  W.  V. 
Raittiusliiton  toimesta.  Kaukaisessa  Lännessä  saakka  tun- 
netut raittiuspuhujamme  matkustelivat  kieltolakiasiaa  tär- 
kentämässä  osaksi  Lännen  Raittiusliiton,  osaksi  Anti-Sa- 
loon League'in  toimesta.  Siellä  liikkuneista  puhujista  mer- 
kittäköön J.  Wargelin,  H.  Moilanen,  Ivar  Ahonen  y.  m. 

Anti-Saloon  League'ia,  jonka  laaja  ja  kauasulottuva  kiel- 
tolakitaistelu  kysyi  suuria  rahavaroja,  koetettiin  myöskin 
aineellisesti  tukea.  Niinpä  S.  K.-R.-Veljeysseura  useana 
vuotena  lahjoitti  sen  käyttövaroihin  $50.00  vuosittain.  Jot- 
kin raittiusliitot  tekivät  samoin.  Vieläpä  raittiusasiaa  in- 
nokkaasti ajavat  ja  tehostavat  seurakunnatkin  käsittivät 
Anti-Saloon  League'in  tärkeän  tehtävän  ja  tarjosivat  ra- 
hallista apuaan,  esim.  Fairportin  seurakunta  lahjoittamalla 
$20.00  vuosittain. 

Kun  v.  1912  Rochesterissa,  N.  Y.  pidettiin  yleinen  rait- 
tiuskongressi,  jossa  oli  edustajia  useista  maista  ja  kaikista 
Yhdysvaltain  eri  valtioista,  niin  siinä  oli  myöskin  Ameri- 
kan suomalainen  raittiusliike  edustettuna.  Minnesotan  val- 
tion kuvernööri,  valtionsa  ehdokkaita  nimittäissään,  valit- 
si kansalaisemme  Frank  Mattsonin  Evelethistä  yhdeksi 
edustajaksi  sanottuun  kongressiin  etupäässä  juuri  edusta- 
maan suomalaista  raittius-  ja  seurakuntaväkeä. 

Vaikka  oli  melkoisessa  määrin  yhteistoimintaa  amerik- 
kalaisten kanssa  niinä  vuosina,  jolloin  kiivaimmin  taistel- 
tiin Amerikan  kuivaamiseksi,  niin  sittenkin  kaiketi  suu- 
rimman ja  merkitsevimmän  työn  suorittivat  raittiusliitot 

ja  paikalliset  raittiusseurat  sekä  asian  innoittajina  että  ää- 
nestäjinä kukin  paikkakunnallaan. 

RAITTIUSLEHTIPUUHA. 

Meikäläinen  raittiusväki  kaipasi  omaa  uutislehtien  ta- 
paan toimitettua  sanomalehteä,  varsinkin  niinä  vuosina, 
jolloin  kieltolakitaistelu  kuului  päivänkysymyksiin.  Kaksi 
kertaa  kuukaudessa  ilmestyvä,  pienenpuoleinen  Raittius- 
lehti  ei  enää  vastannut  niitä  vaatimuksia,  joita  raittius  väen 
äänenkannattajalta  odotettiin.  Raittiuslehden  tiedot  rajoit- 
tuivat paikallisten  raittiusseurain  tiedonantoihin,  tilityk- 
siin y.  m.  Uuden,  laajemman  raittiuslehden  perustamisky- 
symys  herätettiin  Raittius- Vei  jeysseuran  johtokunnassa  v. 
1909  ja  sieltäpäin  alettiin  asiaa  kypsyttääkin.  Koottiinpa 
jo  ennakko  varo  jakin  raittiusväestön  sanomalehden  perus- 
tamista varten,  niin  että  niitä  v.  1910  oli  kerättynä  $450.00. 
Pidemmälle  ei  sillä  kertaa  päästykään. 

V.  1912  ryhdyttiin  uudelleen  raittiuskansan  äänenkan- 
nattajan perustamispuuhiin.  Asiaa  vireilläpitänyt  Veljeys- 
seuran  johtokunta  kirjoitti  raittiusliitoille,  pyysi  niiltä  ra- 
hallista avustusta  ja  kehoitti  raittiusyhtymiä  muodosta- 
maan pohjakerroksen  lehteä  kannattavaan  kustannusyhti- 
öön. Raittiusyhtymät  suhtaantuivat  esitettyyn  asiaan  suo- 
peasti ja  lupautuivat  kannattamaan  seuraavilla  määrillä. 


Kansallis-Raittius-Veljeysseura   $1000.00 

Kuparialueen  Raittiusliitto  .   600.00 

Minnesotan  Raittiusliitto    600.00 

Ohio-Pa.  ja  W.  V.  Raittiusliitto    500.00 

Lännen  Raittiusliitto    500.00 

Marquette-kauntin  Raittiusliitto    300.00 

Gogebic-kauntin  Raittiusliitto    150.00 

Illinoisin  Raittiusliitto    150.00 

Canadan  Raittiusliitto    200.00 


Yhteensä  $4000.00 

Raittiuslehti-Osakeyhtiön  virallinen  perustaminen  suori- 
tettiin Ishpemingissä,  Mich.  maalisk.  23  p.  1913  raittius- 
yhtymäin  ja  yksityisten  osakkeenomistajain  edustajako- 
kouksessa. Yhtiön  pääomaksi  asetettiin  $10,000.00  jaettuna 
tuhanteen,  10  dollarin  suuruiseen  osakkeeseen.  Johtokun- 
taan valittiin  Henry  Moilanen,  Hans  Lankinen,  K.  V.  Män- 
tylä, Alf.  Williamson,  Esa  Torkko,  Leander  Peterson  ja 
Edw.  Johnson. 

Uusi  Raittiuslehti  alkoi  ilmestyä  elokuussa  1913  Päivä- 
lehden kirjapainossa,  Duluthissa,  Minn.  Toimittajana  oli 
Aarne  Erwast  ja  liikkeenhoitajana  Hans  Lankinen.  "Tämä 
on  suuri  edistysaskel  raittiustyössämme  ja  uskomme,  että 
lehden  avulla  työmme  alkaa  taas  edistymään  ja  laajene- 
maan", kirjoittaa  v.  1914  Raittiuskalenterissa  Veljeysseu- 
ran  sihteeri  K.  V.  Mäntylä. 

Raittiuslehti-Osakeyhtiön  kokouksessa  helmik.  6  p.  1915 
korotettiin  yhtiön  pääoma  $50,000.00,  osakkeiden  hinnan 
ollessa  edelleenkin  10  dollaria  kappaleelta.  Yhtiö  otti  silloin 
myöskin  haltuunsa  Duluthissa  ilmestyvät  sanomalehdet 
Päivälehden  ja  Siirtolaisen.  Käytännöllisten  liikesyiden 
vaikutuksesta  amerikkalaistutettiin  ja  lyhennettiin  yhtiön 
pitkä  suomalainen  nimi.  Uudessa  asussaan  se  oli  "The  Fin- 
nish Press  Company".  Johtokunnalle  annettiin  valtuudet 
lisäluoton  hankkimiseen.  Amerikan  Kieltolakipuolueelta  oli 
luvassa  $5000.00  pitkäaikainen  laina,  jota  kuitenkaan  ei 
lopuksikaan  saatu.  Raittiusväellä  oli  nyt  suuret  hommat, 
tavallaan  kolme  sanomalehteä  painettavana,  hyvä  tarkoitus 
kaikin  puolin  ja  jalo  asia  edustettavana,  mutta  liikekoke- 
musta  puuttui. 

Raittiuslehti-Osakeyhtiön  edustajain  kokouksessa  Sault 
Ste  Mariessa,  Mich.  heinäk.  1915  todettiin  se  ikävä  seikka, 
että  liike  ei  jaksanut  nousta  tuottavalle  kannalle,  vaan 
näytti  luisuvan  alaspäin.  Yhtiön  rahallista  asemaa  päätet- 
tiin korjata  lisäluottoa  ottamalla.  Yhtiön  vuosikokoukses- 
sa Clevelandissa,  Ohiossa  heinäk.  1916  raittiusyhtymät  ja 
Veljeysseurakin  irtaantuivat  Raittiuslehteä  kustantavasta 

yhtiöstä  ja  itse  lehtikin  tappiota  tuottaneena  päätettiin  lak- 
kauttaa. Finnish  Press  Company  otti  haltuunsa  Päiväleh- 
den ja  Siirtolaisen,  siirtokansamme  vakiintuneet  vanhat 
lehdet,  joiden  julkaiseminen  jatkui.  Siihen  päättyi  Ameri- 
kan suomalaisen  raittiusväen  suurisuuntainen  sanomalehti- 
liike,  varoitukseksi  muille  niin  raittiusväelle  kuin  kirkko- 
kansalle ja  yksityisillekin  olemaan  mahdollisimman  varo- 
vaisia suuria  kustannuksia  kysyvien,  mutta  aineellisesti 
epävarmoja  tuloksia  tuottavien  sanomalehtien  julkaisemi- 
sessa. 

Raittiuslehden  julkaisemisesta  koitunut  tappio  oli  niin 
tasapuolisesti  jaettu  eri  raittiusyhtymäin  osalle,  ettei  siitä 
suoranaisesti  juuri  paljonkaan  kärsitty.  Olihan  Raittius- 
lehti  voimaperäisesti  ajanut  kieltolakiasiaa  ja  siten  osal- 
listunut amerikkalaisen  väestön  kieltolakitaisteluun. 


PÄÄ  YHDISTYSTEN  JA  RAITTIUSLIITTOJEN 
TOIMINTAA. 

Vaikka  onkin  myönnettävä,  ettei  siirtokansamme  rait- 
tiusliike 1910-luvulla  ollut  enää  sellaisessa  vauhdissa  ja 
nousussa  kuin  edellisellä  vuosikymmenellä,  niin  se  oli  kui- 
tenkin vielä  voimaperäinen  valistuspyrintö  ja  sen  saavu- 
tuksia voipi  edelleenkin  kunnioittaen  muistiinmerkitä. 

S.  K.-Raittius-Veljeysseuran  Hibbingissä,  Minn.  v.  1910 
viettämä  vuosikokous  raittius-,  laulu-  ja  soitto  juhlineen  on 
meikäläisten  onnistuneimpia.  Puhujista  mainittakoon  Suo- 
mesta saapunut  opettaja  Vilho  Reima  ja  Kieltolakipuolu- 
een  sihteeri  mr.  C.  Shields  Illinoisista.  Soitto-  ja  laulukil- 
pailuissa palkittiin  W.  W.  Wiitalan  johtama  Ishpemingin 
soittokunta,  Matti  Saarisen  johtama  Virginian  sekakuoro 
"Linnut",  Ivar  Ahosen  johtama  Hibbingin  mieskuoro  ja 
Herman  Luoman  johtama  "hätärieska".  Veljeysseuran  joh- 
tokuntaan valittiin  esimieheksi  Mikko  Skyttä,  varaes. 
Herman  Luoma,  kirjuriksi  Kalle  Mäntylä,  rahastonhoita- 

jaksi  Alex  Pantti  ja  lisäjäseniksi  Matti  Manner,  Frank 
Mattson  ja  M.  Karvonen. 

S.  K.-Raittius-Veljeysseuran  toimesta  ja  sen  rahallisella 
avustuksella  järjestettiin  Suomi-Opistolle  kaksivuotinen 
raittiusopetuskurssi,  tunti  viikossa.  Aineet  olivat  seuraavat: 

1.  Raittiustyö  kristillissiveelliseltä  kannalta. 

2.  Raittiushistoria. 

3.  Raittius  terveysopilliselta  kannalta. 

4.  Raittius  tilastolliselta  ja  taloudelliselta  kannalta. 

5.  Lasten,  ja  nuorison  raittiustyö. 

6.  Käytännöllinen  raittiustyö. 

Opiston  johtaja  tri  Nikander  luennoi  ensinmainitusta 
aineesta,  pastori  R.  Hartman  selosteli  Bergmanin  Raittius- 
historian  avulla  yleismaailmallista  raittiushistoriaa,  pasto- 
ri S.  Ilmonen  esitti  kuudessa  luennossa  Amerikan  raittius- 
liikkeen, maisteri  A.  M.  Heikinheimo  luennoi  aineesta  "Al- 
koholi terveysopillis-fysiologiselta  kannalta".  Mainitta- 
koon tässä  yhteydessä  myöskin,  että  Monessenissa  pidetys- 
sä vuosikokouksessa  tehdyn  päätöksen  mukaan  Raittius- 
Vei  jeysseura  tarjosi  kaksi  $60.00  suuruista  opiskeluavus- 
tusta.  Näitä  raittiusopetus-stipendejä  haki  kuusi  henkilöä. 
Toinen  annettiin  Heikki  Moilaselle,  joka  meni  Suomi-Opis- 
toon, ja  toinen  Juho  Järvelle,  joka  lähti  Suomeen  opiskele- 
maan. 

Raittiuspuhujia  oli  edelleenkin  liikkeellä  sekä  pääyhdis- 
tysten  että  raittiusliittojen  toimesta.  Merkittäköön  seuraa- 
vat raittiuspuhujat  ja  luennoitsijat:  Ivar  Ahonen,  M.  Leh- 
tonen, H.  Moilanen,  E.  Määttälä,  J.  Wargelin,  A.  Jalkanen, 
V.  Rautanen,  M.  Kokkonen,  J.  Hirvonen,  Hilma  Luoma, 
Veera  Tiura. 

Raittius- Vei jeysseuran  25:s<  vuosikokous  juhlineen  pidet- 
tiin Hancockissa,  Mich.  elok.  6  p.  1912.  Osanottajiksi  mer- 
kittiin johtokunnan  jäsenet  Mikko  Skyttä,  K.  V.  Mäntylä, 
Minnie  Perttula,  John  Beldo,  R.  Lappala,  Frank  Mattson 

ja  S.  Ilmonen,  raittiusseurain  edustajia  M.  Ylitalo,  I.  Huus- 
ko,  O.  Kotilainen,  Liina  Jokela,  Elias  Latunen,  T.  Leppälä, 
Johan,  Hirvikoski,  neiti  A.  Metsälä,  O.  Johnson,  H.  Ruona, 
I.  Syrjä,  Lotta  Hiltunen,  Nänni  Mattson,  mrs.  H.  Lammin- 
mäki, J.  Palmgärd,  Aatu  Rekonen,  Jenny  Hurja,  Edward 
Komula,  Emil  Kiviniemi,  mrs.  K.  Pulkkinen,  Kalle  Sand- 
berg, H.  Tulikangas,  K.  Karvonen,  Maria  Smeth,  J.  K.  Ku- 
latto,  Fanni  Häkkinen,  John  Järvenpää,  N.  Lusikka,  A. 
Videman,  Hulda  Juurikoski,  Kalle  Asiala  sekä  Amerikan 
Suomalaisen  Naisyhdistyksen  kunniavieraat  mrs.  Jokipii, 
mrs.  Kangas  ja  Maggie  Walz. 

Raittius- Vei jeysseuran  25-vuotisen  toiminnan  muistoksi 
ilmestyi  meikäläisiin  oloihin  katsoen  laajahko  kirjateos  ni- 
meltä S.  K.-R.-Vel  jeysseuran  Juhlajulkaisu.  Teoksen  pää- 
osan, 300  sivua,  käsittää  S.  Ilmosen  kirjoittama  "Amerikan 
Suomalaisen  Raittiusliikkeen  Historia".  Loppupuoli,  lähes 
sata  sivua,  on  omistettu  elämäkerrallisille  y.  m.  kirjoituk- 
sille. 

Raittiuden  Ystäväin  Yhdistyksen  vuosikokouksessa  Iron 
Beltissä,  Wis.  v.  1914  olivat  saapuvilla  johtokunnan  jäse- 
net Andrew  Mäki,  John  Honkanen,  Fanny  Jackson,  J.  B. 
Olson,  Jacob  Ilomäki,  J.  F.  Jackson,  S.  Kangas  ja  Frank 
Oja  sekä  edustajina  Sofia  Sjöblom,  Hilda  Lake,  J.  Wainion- 
pää,  Hilma  Oja,  J.  Isojoki,  Matti  Lippo  ja  Matti  Kaappela. 

Raittiusliittojen  toiminta  1910-luvulla  oli  suurin  piirtein 
katsottuna  työskentelyä  paikallisen  kieltolain  aikaansaa- 
miseksi, vuotuisten  raittiusjuhlain  järjestämiseksi  paikka- 
kunnilleen, raittiuspuhujain  ja  luennoitsijain  sekä  raittius- 
kurssien  ja  luentojen  järjestämiseksi  y.  m.  askartelua.  Voi- 
mistelua ja  urheilua  harrastettiin  yhä  enemmän  ja  moniin 
raittiusliittojen  toimeenpanemiin  kesäjuhliin  järjestettiin 
urheilukilpailut  nousevan  nuorison  urheiluharrastuksen  te- 
hostamiseksi. Mainitsemisen  ansaitsee  myöskin  kesällä 
1918  Ohio-Penn.  ja  W.  V.  Raittiusliiton  sekä  Sibelius-seu- 
ran yhdessä  viettämä  raittius-  ja  musiikkijuhla.  Tilaisuu- 
dessa esiintyi  juhlapuhujana  Suomen  senaatin  erikoislähet- 

ti  mr.  J.  P.  Walkeapää.  Juhlasta  jäänyt  runsaanpuoleinen 
rahallinen  tulo  lahjoitettiin  Amerikan  Punaiselle  Ristille. 

Idän  valtioissa  toimivista  raittiusseuroista  on  New 
Yorkin  Tähti-seura  ollut  voimaperäisin  ja  jäsenrikkain  vii- 
meisten kahdenkymmenen  vuoden  kuluessa.  Myöskin  vielä 
varsinkin  1910-luvulla  olivat  voimakkaita  Worcesterin, 
Quincyn,  Fitchburgin,  Maynardin,  Peabodyn,  Lanesville'in 
ja  Rockportin  raittiusseurat.  Viimeksimainituissa  kahdes- 
sa paikassa  huonontuneet  työolot  ovat  vaikuttaneet  suoma- 
laisten siirtymiseen  muualle,  niin  että  niissä  paikoissa  ovat 
siitä  saaneet  kärsiä  raittiusseuratkin. 

Sosialistinen  liike  1910-luvulla  heikonsi  yleensä  Ameri- 
kan suomalaista  raittiusliikettä  sangen  tuntuvasti  vaikut- 
tamalla sen  jäsenistön  vähentymiseen,  ja  monet  raittius- 
seurat  muuttuivat  sosialistiosastoiksi. 

RAITTIUSVÄEN  UUSIA  YHDISTÄMISYRITYKSIÄ. 

Yhteinen  sanomalehtipuuha  viritti  uudelleen  kysymyksen 
Amerikan  suomalaisen  raittiusväen  liittymisestä  yhteiseen 
johtoon.  Raittiuslehti-Osakeyhtiön  kokouksen  jälkeen  hei- 
näk.  26  p.  1915  kokoontui  kaikkiaan  54  edustajaa  Veljeys- 
seurasta,  neljästä  raittiusliitosta  ja  yksityisistä  raittius- 
seuroista  keskustelemaan  mahdollisuuksista  ja  keinoista, 
miten  saataisiin  raittiuskansan  voimat  yhteen.  Mielipiteet 
kuitenkin  olivat  perin  vastakkaisia.  Veljeysseuraan  kuulu- 
vat edustajat  uskoivat  raittiusväen  yhteenliittymisen  tule- 
van parhaiten  suoritetuksi  yhtymällä  Kansallis-Raittius- 
Veljeysseuran  johtoon.  Itsenäiset  seurat  katsoivat  välttä- 
mättömäksi pääyhdistysten  hajoittamisen  ja  uuden  muo- 
dostamisen. 

Neuvottelukokouksen  lopullisena  tuloksena  oli  komitean 
valitseminen  eri  ryhmistä  jatkamaan  yhdistämistoimenpi- 
teitä. Mutta  kun  itsenäisten  raittiusseurain  tuntui  olevan 

perin  vaikea  luopua  oikeuksistaan  ja  vapaudestaan,  niin  su- 
pistui yritys  silläkin  kertaa  tuloksettomiin  suunnitelmiin. 

Illinoisin  Raittiusliiton  toimesta  ryhdyttiin  yhdistämään 
Amerikan  suomalaista  raittiuskansaa.  Senlaatuinen  oli  ke- 
säk.  22  p.  1917  Waukeganissa,  111.  pidetty  neuvottelukokous. 
Koetettiin  keksiä  keinoja  niiden  esteiden  poistamiseksi,  jot- 
ka olivat  olleet  haittana  edellisissä  samaa  tarkoittavissa  yh- 
distämiskokouksissa.  Kokouksen  tuloksena  oli  seuraavan 
sääntöehdotuksen  laatiminen: 

1)  "  Tämän  Liiton  nimi  on  Amerikan  Kansallinen  Rait- 
tiusliitto.  (The  Finnish  National  Temperance  League.) 

2)  Liiton  tarkoitus  on:  Yhdistää  Yhdysvaltain  ja  Ca- 
nadan suomalaiset  raittiusseurat  yhteen  liittoon  työskente- 
lemään raittiuden  edistämiseksi  kristillissiveellisellä  poh- 
jalla ja  kaikilla  lainmukaisilla  keinoilla;  perustaa  kaikkialle 
Yhdysvaltoihin  ja  Canadaan  uusia  suomalaisia  raittiusseu- 
roja;  antaa  uusille  paikallisseuroille  .lupakirjoja;  kustantaa 
ja  levittää  kirjallisuutta,  lehtisiä  ja  julkaisuja;  toimeen- 
panna luentoja  sekä  yleensä  toimia  kansallisen  sivistyksel- 
lisen raittiustyön  eteen,  tärkeästi  silmällä  pitäen  etenkin 
nuorison  kasvatus-  ja  kehitystarpeita." 

Liiton  väliaikaiseen  johtokuntaan  valittiin  S.  Remsujeff, 
Antero  Riippa,  Johan  Salmen,  Henry  Moilanen,  Antti  Kor- 
jonen,  Johan  Tervaoja  ja  Fiina  Wiikki.  Toimikunnan  teh- 
täväksi annettiin  sanomalehtikirjoituksilla  kiinnittää  rait- 
tiusväen  mieltä  yhtymisasiaan  sekä  kaikilta  seuroilta  tie- 
dustaa kirjevaihdon  kautta  niiden  suhtautumista  tähän  yh- 
teiseen raittiusliittoon.  Johtokunta  kirjoitti  kaikille  pää- 
yhdistyksille,  raittiusliitoille  ja  eri  raittiusseuroille  kehoit- 
taen  niitä  liittymään  tähän  liittoon.  Vastaukset  osoittivat, 
että  24  raittiusseuraa  kannatti  liittymistä  ja  17  vastusti. 
Isoin  osa  jätti  kokonaan  kantansa  merkitsemättä  ja  kysely- 
kirjeen vastaamatta.  Kun  siis  yhtymisestä  huoltava  johto- 
kunta piti  kesällä  1919  kokouksen  Chicagossa,  niin  voitiin 
siellä  vain  murhemielin  todeta,  että  siirtokansamme  rait-. 
tiusväen  yhteenliittyminen  silläkin  kertaa  raukesi. 


XV. 


KIRKON  JA  KOULUN  TOIMIALOILTA. 

SUOMI-SYNOODIN  JA  KANSALLISKIRKON 
YHTYMISPUUHA. 

Tuskin  Amerikan  suomalaisen  raittiuskansan  yhteenliit- 
tymisyritteet  olivat  tuloksettomina  rauenneet  ja  mainingit 
laanneet,  kun  alettiin  puuhata  kahden  evankelis-luterisen 
kirkkokuntamme,  Suomi-Synoodin  ja  Kansalliskirkon,  yh- 
distämistä. Ensi  yrityksen  teki  Suomi-Synoodin  kirkollis- 
kokous 1913  Ishpemingissä,  Mich.  Yhtymisasiasta  keskus- 
teltaissa  korostettiin  sitä  epäkohtaa,  joka  haittasi  luterisen 
kirkkomme  toimintaa  Amerikan  suomalaisten  keskuudessa, 
kun  samoilla  pesäpaikoilla,  vieläpä  verraten  pienillä  suoma- 
laisasutuksilla oli  kaksi  seurakuntaa,  kaksi  kirkkoa,  kaksi 
pyhäkoulua.  Monilla  paikkakunnilla  asui  kaksi  suomalais- 
ta pappia,  jota  vastoin  toisilla,  isonpuoleisilla  ei  ollut 
yhtään  paikkakunnalla  asuvaa  seurakunnan  opettajaa.  Sa- 
moilla paikoilla  toimivien  kahden  pienen  seurakunnan  yh- 
tyminen tuottaisi  suurempaa  voimaa  kirkolliseen  työhön  ja 
kirkkokuntain  yhtyminen  poistaisi  sen  epäsäännöllisyyden, 
joka  vallitsi  seurakuntia  hoitavien  pastorien  asuinpaikkoi- 
hin katsoen.  Yleensä  kirkolliskokouksen  edustajat  suhtau- 
tuivat yhtymisasiaan  suopeasti,  mutta  yhtymisehdoista  ja 
menettelytavoista  syntyi  erimielisyyttä.  Suomi-Synoodin 
nimi  oli  niin  rakas,  ettei  siitä  olisi  hevillä  luovuttu,  mutta 
kuitenkin  katsottiin,  ellei  muuta  tietä  yhtymiseen  päästä, 
että  kummankin  kirkkokunnan  täytynee  luopua  nimestään 
ja  alkaa  yhteistyö  käyttäen  uutta  nimeä  ja  uusituin  sään- 

nöin.  Tässä  kirkolliskokouksessa  ei  yhtymisasiaa  yritetty- 
kään saattaa  lopulliseen  päätökseen,  siihen  kun  tarvittiin 
seurakuntain  suostumus.  Konsistori  velvoitettiin  kiertokir- 
jeellä tiedustelemaan  seurakuntain  mielipiteitä  yhtymis- 
asiasta.  Myöskin  kehoitettiin  kummankin  kirkkokunnan 
pappeja  pitämään  yhteinen  kokous  ja  siinä  neuvottelemaan 
kirkkokuntain  yhtymisasioista. 

Kansalliskirkkokunnan  Virginiassa,  Minn.  1913  pitämäs- 
sä vuosikokouksessa  keskusteltiin  myöskin  kirkkokuntien 
yhteenliittymisestä.  Edustajien  enemmistö  oli  sielläkin 
asialle  myötämielinen,  mutta  ei  vastustustakaan  puuttunut. 
Ratkaisevaa  päätöstä  ei  tehty,  vaan  annettiin  asian  kehit- 
tyä, ennenkaikkea  jäätiin  odottamaan,  miten  pappein  vel- 
jeysliitto  suhtautuu  yhtymisasiaan. 

Pappeinkokous.  Suomi-Synoodin  ja  Kansalliskirkon  pa- 
pit pitivät  Hancockissa,  Mich.  helmikuussa  1914  yhteisen 
neuvottelukokouksen.  Osanotto  siihen  oli  oloihimme  kat- 
soen harvinaisen  runsas.  Enemmistö  ev.-lut.  kirkkomme 
pappeja  silloin  yhdessä  neuvotteli  niiden  esteiden  poista- 
misesta, jotka  olivat  kirkkokuntain  yhtymisen  tiellä,  ja  kä- 
sitteiden ja  toiminnan  eroavaisuuksien  tasoittelemisesta, 
joista  vaikeimpiin  kuului  pappein  erilainen  oppi-  ja  sivis- 
tystaso. Kansalliskirkon  papit,  poikkeuksia  lukuunottamat- 
ta, olivat  silloin  enimmäkseen  maallikkopuhujista  ja  kolpör- 
tööreistä  vihittyjä,  itseoppineita  saarnamiehiä,  jotavastoin 
Suomi-Synoodin  papit,  paria  poikkeusta  lukuunottamatta, 
olivat  koulukasvatuksen  saaneita,  lukeneita  miehiä.  Pap- 
peinkokouksessa esiteltiin  Kansalliskirkon  papeille  kohtuul- 
lisen oppikurssin  suorittamista,  johon  nämä  suhtautuivat 
suopeasti  ja  myöntyvästi.  Suomi-Opiston  johtajan  tohtori 
J.  K.  Nikanderin  tehtäväksi  jätettiin  tällaisen,  etupäässä 
kirjevaihdon  avulla  suoritettavan  jumaluusopillisen  oppi- 
kurssin järjestäminen.  Kirkkokuntain  yhtyminen  käsitet- 
tiin mahdolliseksi  ainoastaan  siten,  että  kumpikin  kirkko- 
kunta luopuu  nimestään;  niinpä  yhdistyneen  kirkkokunnan 

nimeksi  esitettiin  Suomalais-Evankelis-Lutherilainen  Kirk- 
kokunta. 

Kirkkokuntain  vuosikokousten  yrityksiä.  Suomi- 
Synoodin  konsistori  tiedusteli  keväällä  1914  seurakuntain 
mielipidettä  yhtymiskysymyksestä.  Saapuneet  vastaukset 
osoittivat,  että  kirkkokuntain  yhtymistä  kannatti  85  pro- 
senttia Suomi-Synoodiin  kuuluvista  seurakunnista  ja  noin 
15  prosenttia  sitä  vastusti.  Osa  suositteli  yhtymistä  ilman 
minkäänlaisia  ehtoja,  toiset  asettivat  Suomi-Synoodin  ni- 
men säilyttämis-  y.  m.  ehtoja. 

Kummankin  kirkkokunnan  vuosikokouksissa  v.  1914  poh- 
dittiin yhtymisasiaa.  Edustajain  enemmistö  molemmissa 
kokouksissa  oli  asialle  suopea,  mutta  vastustustakin  ilmeni. 
Kummankin  kirkkokunnan  puolesta  valittiin  12-henkinen 
valiokunta  yhtymisasiaa  kehittämään  ja  mikäli  mahdollis- 
ta perillesaattamaan.  Valiokunnilla  oli  saman  vuoden  syys- 
puoleen Ironwoodissa,  Mich.  yhteiskokous,  jossa  valittiin 
pienempi  komitea  laatimaan  sääntöehdotusta  kirkkokun- 
nalle siten  evästettynä,  että  kummankin  voimassaolevan 
kirkkokunnan  säännöistä  otetaan,  mikä  katsotaan  sopivaksi, 
ja  lisäksi  luodaan  uutta.  Hancockissa  pidetyn  yhteisen  pap- 
peinkokouksen tekemiä  suunnitelmia  ja  sopimuksia  koros- 
tettiin myöskin  huomioonotettaviksi  sääntöehdotusta  laa- 
dittaessa. 

Yhtymisasia  oli  Suomi-Synoodin  ja  Kansalliskirkon  kir- 
kolliskokouksissa käsiteltävänä  v.  1915,  vaikka  innostus  sii- 
hen näytti  laimentuneen.  Suomi-Synoodin  kirkolliskokouk- 
sessa Hancockissa,  Mich.  esitettiin  kirkkokuntain  yhtymi- 
sen lainomaiset  vaikeudet,  sillä  kummankin  on  omaisuudes- 
taan luovuttava  ja  siirrettävä  uudelle  kirkkokunnalle,  mikä 
tuottaa  kustannuksia  ja  vaatii  lakimiesten  apua,  myöskin 
seurakunnat,  vaikka  omistavatkin  kirkko-omaisuutensa, 
joutuvat  jonkin  verran  kustannuksiin  siirtyessään  uuteen, 
yhdistettyyn  kirkkokuntaan.  Näin  ollen  alettiin  kirkkokun- 
tain yhdistämistä  pitää  kypsymättömänä  asiana.  Kuiten- 

kin  se  jätettiin  vielä  12-henkisen  valiokunnan  haltuun.  — 
Kansalliskirkkokunnan  vuosikokouksessa  Ironwoodissa, 
Mich.,  vähän  jälkeen  ensinmainitun  vuosikokouksen,  Suomi- 
Synoodin  edustajana  pastori  A.  Haapanen  selosteli  lain- 
omaisia vaikeuksia,  jotka  ovat  hidastuttaneet  ja  ehkäisseet 
yhtymisasiassa  eteenpäinpääsemistä.  Kansalliskirkkokun- 
nan vuosikokouksessa  tehtiin  asiasta  seuraava,  lakooninen 
päätös:  " Koska  naapurit  (Suomi-Synoodi)  eivät  ole  asi- 
assa menneet  eteenpäin,  ei  ole  meilläkään  syytä  kiirehtiä". 
Valiokunnalle  jätettiin  edelleenkin  yhtymisasian  kypsyttä- 
minen. 

Seuraavana  kesänä  1916  pidetyissä  kummankin  kirkko- 
kunnan vuosikokouksissa  kuului  yhtymisasia  päiväjärjes- 
tykseen, mutta  samalla  todettiin,  ettei  valiokunta  ollut  asi- 
assa saanut  toimeen  mitään  sellaista,  johon  olisi  voitu  poh- 
jautua, eikä  se  ollut  kyennyt  tasoittamaan  niitä  epätasai- 
suuksia, jotka  haittasivat  yhteenliittämistä.  Vaatimukset 
vain  kasvoivat  molemmin  puolin,  sensijaan  että  niiden  olisi* 
tullut  vähetä.  Suomi-Synoodin  puolelta  korostettiin  yhä  ää- 
nekkäämmin suuremman  oppimäärän  vaatimista  Kansallis- 
kirkon papeilta  ja  oppikurssin  suorittamista.  Kansallis- 
kirkkokunnan taholta  pidettiin  asiaan  kuuluvana,  että  jos 
kerran  kirkkokunnat  yhdistyvät,  niin  kansalliskirkkokun- 
nan papit  hyväksyttäkööt  sellaisinaan  yhdistyneen  kirkko- 
kunnan seurakuntain  opettajiksi,  vaatimatta  heiltä  erikoi- 
sia lisätutkintoja.  Yhtymisasia  raukesi  siihen. 

Molemmilla  kirkkokunnilla  oli  rehellisenä  ja  vilpittömä- 
nä tarkoituksena  siirtokansamme  evankelis-luterisen  väes- 
tön yhdistäminen  sellaiseksi  kokonaisuudeksi,  joka  voima- 
peräisemmin  kykenisi  suorittamaan  evankelioimis-  ja  kris- 
tillistä kasvatustyötä  heimolaistemme  keskuudessa  Ameri- 
kassa. Mutta  asian  kypsymättömyys  ja  seurakuntahuollon 
käsitteistä  olevat  erilaiset  mielipiteet  eivät  sallineet  tehtä- 
vän vakaumuksista  sellaisia  poikkeuksia,  jotka  pidettiin 
välttämättöminä  yhtymisehtoina.  Kirkkokunnat  pääsivät 
kuitenkin  toisiaan  lähemmä,  samoin  kuin  opettajat.  Vei- 

jeys-  ja  ystävyyssuhteet  lujittuivat,  toistensa  kunnioittami- 
nen lisääntyi  ja  yhteisymmärryskin  tehtäessä  Jumalan  val- 
takunnan kallista  työtä  melkoisesti  laajeni  ja  kasvoi,  niin 
että,  vaikka  kirkkokuntain  yhdistyminen  sillä  kertaa  rau- 
kesi, yhteenkuuluvaisuuden  tunne  ja  tarve  jäi  voimakkaa- 
na mieliin,  kehittämään  veljeysrakkautta  meikäläisten 
evankelis-luteristen  opettajain  ja  seurakuntain  keskuu- 
dessa. 


SUOMI-SYNOODIN  25-VUOTISMUISTOJUHLA. 

Niinkuin  kansojenkin  kehityksessä  on  aikoja,  jolloin  saa- 
vutettu päämäärä  taikka  jokin  tärkeä  tehtävä  suoritettuna 
antaa  aihetta  juhlimiseen,  samoin  myöskin  kirkkokuntain 
elämässä  tulee  ajankohtia,  jotka  aiheuttavat  juhlimisen  ja 
saavutettujen  ennätysten  kiitollista  muistelua.  Tällainen 
erikois  j  uhlansa  oli  Suomalais-E  vankelis-Lutherilaisella 
Kirkkokunnalla  kesäkuussa  1915,  sen  täyttäessä  toimin- 
tansa 25  ikävuotta.  Juhla  vietettiin  opistokaupungissa  Han- 
cockissa,  Mich.  ja  yhdistyi  siihen  pappeinvihkiäiset  ja  vuo- 
tuinen kirkolliskokous. 

Kirkolliskokous  ylitti  osanottajiinsa  katsoen  kaikki  edel- 
liset. Merkitsemme  tähän  edustajain  nimet,  joista  edusta- 
jista toiset  ovat  osallistuneet  useihin  muihinkin  kirkollis- 
kokouksiin ennen  ja  jälkeen:  John  I.  Luttio  ja  F.  F.  Mart- 
tila Savon  seurakunnasta,  Frederickistä,  S.  D.;  John  Huo- 
tari Lake  Nordenista,  S.  D. ;  Edw.  Isaac  Allstonista,  Mass. ; 
J.  Keränen,  J.  Tauriainen  ja  H.  Juntunen  Atlanticista, 
Mich.;  J.  Ketola  Amasasta,  Mich.;  A.  Nissilä,  mrs.  J.  D. 
Johnson,  mrs.  J.  Mäkinen,  mrs.  A.  Prittinen,  K.  Kinnunen, 
A.  Wesander,  A.  Luttinen,  W.  Seppänen  ja  tohtori  O.  Sor~ 
sen  Calumetista,  Mich.;  Ida  Piekkola,  K.  Kärkkäinen  ja  N, 
Finnilä  Mohawkista,  Mich.;  J.  Mäenpää  Elosta,  Mich.;  H. 
Möttönen,  K.  Lamberg,  E.  Johnson,  D.  Törmälä,  H.  Moila^ 
nen,  Kustaava  Nikkilä,  Maria  Salminen,  P.  Peterson,  O, 

Kaarto,  K.  Asiala,  J.  Okren,  S.  Uitto,  L.  Pyykkönen,  J.  Tau- 
riainen, A.  Leskelä  ja  Hilma  Akren  Hancockista;  K.  Sil- 
berg,  J.  Saari,  J.  Bogren  ja  Pekka  Aho  Ironwoodista,  Mich. ; 
Hanna  Grönberg,  Thyra  Rautalahti,  Ida  Kandelin,  J.  Matt- 
son, M.  Pesämäki,  K.  Elson,  Hanna  Elson,  M.  Ritari,  K.  A. 
Ruona  ja  J.  Kandelin  Ishpemingistä,  Mich.;  A.  Ripartti  ja 
Lydia  Ripartti  Lake  Citystä,  Mich.;  J.  Jouppi  Kalevasta, 
Mich.;  Peter  Hiltunen  ja  J.  Laamanen  Lairdista,  Mich.;  K. 
Huttu  Massista,  Mich.;  J.  H.  Närvä  De  Kalbista,  111.;  J. 
Erickson  Newberrystä,  Mich.;  H.  Tavajärvi,  Maria  Ström 
ja  J.  Lehtonen  Negauneesta,  Mich.;  J.  Ekola  Oskarista, 
Mich.;  L.  Seppänen  Painesdale'ista,  Mich.;  Hulda  Juuri- 
koski  ja  Aliina  Possi  Princetonista,  Mich.;  Elizabeth  Mä- 
kelä, Anna  Karjalainen  ja  M.  Saari  Republicista,  Mich.;  J. 
Järvenpää,  S.  Huotari,  M.  Kokko,  J.  Kärnä,  M.  Kivi  ja  M. 
Halonen  South  Rangeilta,  Mich.;  J.  Mäkinen  Chassellista, 
Mich.;  M.  Hurja  Crystal  Fallsista,  Mich.;  Maria  Korvela 
ja  Lizzie  Mäkelä  Palmerista,  Mich.;  N.  Sjögren  Trout 
Creekista,  Mich.;  S.  Hill  Baragasta,  Mich.;  J.  Johnson 
Brainerdista,  Minn. ;  K.  Nissi  Floodwoodista,  Minn.;  A. 
Mattila  New  York  Millsistä,  Minn. ;  J.  Saarinen  Spartasta, 
Minn.;  Anna  Bergroth  Brooklynista,  N.  Y. ;  Hulda  Härmä 
Clevelandista,  O.;  Alma  Lipsanen  Fairportista,  O.;  J.  Hir- 
vonen Uudesta  Waasasta,  Wis. ;  J.  Wäyrynen  Rock  Spring- 
sista,  Wyo. ;  Selma  Luttinen  ja  J.  Johnson  Sault  Ste  Ma- 
riesta,  Mich.;  Alma  Stenbäck  ja  J.  Timonen  Leadista,  S.  D.; 
Ida  Suominen  Uudesta  Suomesta,  Mich.;  J.  Syrjälä  ja  Liz- 
zie Wuornos  Wakefieldistä,  Mich.;  K.  Kaarto  ja  M.  John- 
son Wäinölästä,  Mich.;  L.  Siukonen  Chisholmista,  Minn.; 
A.  Rimpelä  French  Lake'iltä,  Minn.;  M.  Somero  Elystä, 
Minn.;  J.  Ridanpää  Evelethistä,  Minn.;  Lydia  Kangas  Mt. 
Ironista,  Minn.;  H.  Niemi  Superiorista,  Wis.;  J.  Isojoki 
Uudesta  Savosta,  Wis.  Kirkkokunnan  pastoreista  osallistui 
kirkolliskokoukseen  P.  Keränen,  V.  Koivumäki,  V.  Kuusis- 
to, E.  Määttälä,  M.  Luttinen,  A.  Haapanen,  L.  R.  Ahlman, 
S.  H.  Rönkä,  J.  K.  Nikander,  J.  Mänttä,  M.  Pesonen,  S.  Il- 

monen,  Br.  Vuornos,  B.  V.  Rautanen,  Y.  Joki,  G.  Lipsanen, 
J.  Wargelin,  R.  Hartman,  M.  Kortesmäki,  A.  Setälä,  M.  I. 
Kuusi,  A.  Rautalahti,  D.  A.  Samanen,  J.  J.  Hoikka,  E.  M. 
Merijärvi,  A.  Immonen,  O.  Mäki,  J.  Saarinen  ja  M.  Sahinen. 

Kirkolliskokousta  avatessaan,  vuosikertomuksen  yhtey- 
dessä, kirkkokunnan  esimies  tohtori  J.  K.  Nikander  lausui 
seuraavat  kuvaavat  sanat : 

" Rakkaat  seurakuntain  edustajat  ja  virkaveljet:  Kirkol- 
liskokouksemme nyt  on  samallainen  kuin  edellisetkin  kir- 
kolliskokouksemme, ja  kuitenkin  se  on  jossain  suhteessa  eri- 
lainenkin. Onhan  tämä  kokous  yhdistetty  kirkkokuntamme 
riemujuhlan  kanssa.  Viisikolmatta  vuotta  on  kirkkokun- 
tamme ollut  olemassa.  Se  on  pienestä,  vaatimattomasta 
alusta  kasvanut  siksi  mikä  se  nyt  on.  Tosin  ei  se  nytkään 
kovin  suuri  ole ;  mutta  suuri  ero  on  kuitenkin  tuon  alkavan 
kirkkokunnan  ja  nykyisen  kasvaneen  kirkkokunnan  välillä. 
Silloin  17  edustajaa  edusti  9  seurakuntaa,  nyt  141  edusta- 
jaa edustaa  138  seurakuntaa.  Silloin  oli1  kirkkokunnassam- 
me 4  pastoria,  nyt  34,  joka  luku  vielä  tämän  kokouksen  ai- 
kana lisääntyy  viidellä,  siis  39.  Silloin  oli  alkavassa  kirk- 
kokunnassa 6  kirkkoa,  nyt  89,  puhumattakaan  muista  ero- 
tuksista ja  edistyksistä,  joita  sen  perästä  on  tapahtunut, 
niinkuin  korkeampi  oppilaitos,  pyhäkoulut,  kesäkoulut 
y.  m.?' 

"Mitä  on  nyt  taaksepäin  katsoessa  kaikesta  tästä  ajatel- 
tava? Kun  muistelee  kaikkea  sitä  hapuilevaa  tointa,  joka 
näkyy  silmäimme  eteen,  mennessämme  25  vuotta  taakse- 
päin, ja  aikaa  sitä  ennen,  ja  niihin  ajatuksiin  ja  toiveisiin, 
joita  oli  silloin  kirkon  ystäväin  mielessä  ja  kun  katsomme 
sitten  kaikkeen  siihen,  mitä  nyt  on  Jumalan  avulla  kirkko- 
kunnassamme, menee  mieli  jonkinlaiseen  iloiseen  hymyyn, 
jonka  pohjalla  on  jonkinlainen  sisäinen  voimakas  iloinen 
tunne  sydämessä,  lämmittäen  koko  olentoa.  Niin  ainakin 
minulle  on  tehnyt  monta  kertaa.  Mutta  jokohan  omistai- 
simme kunniaa  ja  kiitosta  tuosta  työstä  itsellemme,  ajatel- 
len: noin  paljon  olemme  voimillamme  aikaan  saaneet!  Kau- 

kana  siitä!  Juuri  tässä  mielessä  arvelin  nuo  alussa  mainit- 
semat veisaa j an  sanat  tähän  tarkoitukseen  sopiviksi  muis- 
tuttajiksi meille  itsekkäille  ihmisraukoille :  'Iloitkoot  ja  rie- 
muitkoot Sinussa  kaikki  jotka  Sinun  autuuttasi  etsivät;  ja 
jotka  Sinun  autuuttasi  rakastavat,  sanokoot  aina:  Herra 
olkoon  suuresti  ylistetty'.  Herra  auttaa  ja  Herra  tekee  tä- 
näkin aikana  ihmeitä.  Meidän  ihmisten  tulee  olla  nöyriä 
palvelijoitaan,  työaseitaan.  Hän  antaa  siunauksen,  Hän 
tekee  työn.  Hänelle  tulee  kiitos  ja  kunnia." 

Suomi-Synoodin  tilasto  vuodelta  1915  osoittaa  siihen 
kuuluvan  138  seurakuntaa  ja  34  saarnapaikkaa,  jäsenluku 
30,778  henkeä.  Kirkkoja  samaan  aikaan  oli  89  ja  muuta- 
mia rakenteilla.  Pappiloita  19,  hautausmaita  25.  Edellä- 
mainittujen rahallinen  arvo  $419,677.00.  Pyhäkouluja  oli 
sanottuna  kirkkokunnan  riemuvuotena  174,  niissä  1086 
opettajaa  ja  8000  lasta,  kesäkouluja  49,  opettajia  niissä  54 
ja  oppilaita  2916.  Kristillisiä  nuorisoliittoja  oli  toiminnas- 
sa 25,  joiden  yhteinen  jäsenluku  arvioitiin  1500  hengeksi. 


SUOMI-OPISTON  SAAVUTUKSIA  JOHTAJA  J.  K. 
NIKANDERIN  VIIME  VUOSINA. 

Tohtori  J.  K.  Nikander,  joka  väliaikaisesti  lupautui  kan- 
sallista oppilaitostamme  johtamaan,  kunnes  saataisiin  Suo- 
mesta sellaiseen  asemaan  pätevä  koulumies  varsinaiseksi 
johtajaksi,  sai  väliaikaisesta  työstään  siunatun  elämänsä 
päätyön,  jossa  hänen  voimansa  ja  ikänsä  kuluivat  ja  jolla 
hän  jätti  kansamme  henkisiin  pyrintöihin  niin  paljon  ar- 
vokasta, että  jonkun  muun  on  vaikea  saavuttaa  yhtä  huo- 
mattavia tuloksia. 

Suomi-Opistoon  vakiintui  luotto  vuosi  vuodelta  ja  sen 
merkitys  oppilaitoksenakin  alkoi  saada  yleistä  tunnustusta 
ei  ainoastaan  siirtokansamme  keskuudessa,  vaan  myöskin 
amerikkalaisten  piirissä.  Opistoa  vastustavienkin  ääni  vai- 
keni sitä  mukaa  kuin  kansan  keskuudessa  varmentui  tietoi- 

suus  oman  oppilaitoksemme  välttämättömyydestä  henkisen 
kehityksen  tehostajana  ja  kirkollisen  elämän  elähyttäjänä. 
Opiston  yhteyteen  perustetusta  kauppakoulusta  lähetettiin 
vuosittain  useita  kymmeniä  kauppakurssin  suorittaneita 
liikeapulaisiksi  ja  konttoristeiksi,  ja  he  osoittivat  varsin 
hyvin  kykenevänsä  kilpailemaan  konttoristeina  niitten  suo- 
malaisten nuorten  kanssa,  jotka  olivat  samanlaisen  opin 
suorittaneet  amerikkalaisissa  kauppakouluissa,  vielä  muu- 
tamissa suhteissa  olivat  edelläkin,  varsinkin  taitavampina 
kielenkääntäjinä,  missä  sellainen  tuli  kyseeseen,  sillä  Suo- 
mi-Opiston kauppakoulukurssiin  kuuluu  sekin,  että  oppilaat 
perehtyvät  kääntämään  liikekirjeitä  englanninkielestä  suo- 
meksi ja  päinvastoin. 

Seminaarin  oppikurssin  suorittaneita  vihittiin  papeiksi 
väliin  joka  vuosi,  väliin  joka  toinen.  Niiden  lisäksi,  jotka 
ovat  jo  ennen  mainitut,  merkittäköön  v.  1915  seurakuntain 
palvelukseen  eroitetut  Antti  Immonen,  Eeli  M.  Merijärvi, 
Otto  Mäki,  Johan  Saarinen  ja  Matias  Sohinen.  Kaksi  vuot- 
ta myöhemmin  vihittiin  papeiksi  Antti  Karlin  (Karhu), 
Anton  Korhonen  ja  Niilo  Saastamoinen.  V.  1918  saivat 
pappisvihkimyksen  Samuel  W.  Autere,  Hugo  M.  Hillilä, 
Svante  Luoma  ja  Emil  J.  Paananen.  Saarnamiesten  puu- 
tetta yhä  lisääntyvissä  seurakunnissamme  saattoivat  vähän 
poistaa  seuraavat  Suomi-Opistossa  valmistuneet  ja  kesällä 
1920  vihityt:  Taito  A.  Kantonen.  Antti  Kuusisto,  Arvo  J. 
Korhonen  ja  Julius  E.  Laurila. 

Oppilaiden  lukumäärään  katsoen  Suomi-Opisto  saavutti 
ensimmäisen  ennätyksen  lukuvuonna  1909 — 1910,  jolloin 
126  nuorta  nautti  opetusta  kansallisessa  oppilaitoksessam- 
me. Oppilasluku  kuitenkin  parina  seuraavana  vuonna  taas 
laskeutui,  ollen  lukuvuonna  1911 — 1912  vain  91  oppilasta. 
Nousukausi  alkoi  kuitenkin  uudelleen  ja  saavutettiin  toi- 
nen ennätys  lukuvuonna  1914 — 1915,  jolloin  oppilasluku 
merkittiin  numerolla  145,  joista  kauppakoulussa  opiskeli 
51  nuorta  miestä  ja  naista.  Seuraavina  vuosina  oppilas- 
määrä taas  jonkin  verran  aleni,  vaihdellen  122  ja  134  vä- 

Iillä.  Lukuvuonna  1919 — 1920  saavutettiin  uusi  ennätys, 
jolloin  165  opiskelevaa  merkittiin  koulun  kirjoihin.  Oppi- 
lasluku ei  ole  jaksanut  siitä  korkeammalle  nousta  eikä  sii- 
näkään pysyä,  mutta  kuitenkin  se  on  pysynyt  aivan  näihin 
saakka  toisella  sadalla,  paitsi  parina  vuotena. 

Johtajan,  tohtori  J.  K.  Nikanderin  kuolema.  Tam- 
mik.  13  p.  1919  levisi  sellainen  surullinen  viesti,  että  Suomi- 
Opiston  j  ohta  j  a,  E  vankelis-Lutherilaisen  Kirkkokunnan 
esimies,  tohtori  J.  K.  Nikander  oli  äkkiä  kuollut  aivohal- 
vaukseen. Edellisen  päivän  iltana  hän  oli  tapansa  mukaan 
ottanut  kylmän  ammekylvyn  ja  siinä  saanut  halvauksen, 
joka  seuraavana  päivänä  katkaisi  tämän  uskollisen  Herran 
palvelijan  tehtävät  täällä  taistelevassa  seurakunnassa,  ja 
hän  pääsi  Herransa  lepoon.  Vainaja  oli  63  v.  3  kk.  ja  9  p. 
ikäinen. 

Perjantaina,  tammik.  17  p.  toimitettiin  hautaus.  Se  ei 
ollut  suruhetki  vain  omaisille,  siihen  osallistui  koko  siirto- 
kansamme kirkollinen  ja  kansallinen  väestö.  Häntä  rakas- 
tavat ystävänsä,  työtoverinsa  ja  virkaveljensä  saapuivat 
hautajaisiin  tuhansien  mailien  matkan  takaa  ja  vielä  kau- 
empaa saapui  surusähkösanomia  ja  kukkalaitteita.  Kun 
Hancockin  kirkkoon  olisi  vain  pieni  murto-osa  saattoväestä 
mahtunut,  toimitettiin  viimeinen  palvelus  vainajalle  Opis- 
ton pihamaalla.  Siellä  tuhansiin  lukeutuva  surusaattue- 
joukko  kaihomielin  ja  kyynelsilmin  kuunteli  vainajan  muis- 
tolle omistettuja  saarnoja  ja  puheita,  joita  pitivät  Suomi- 
Synoodin  varaesimiehenä  silloin  ollut  ja  esimiehen  tilalle 
astunut  pastori  J.  Wargelin,  pastori  Alf.  Haapanen  y.  m. 
Opiston  kuoro  W.  J.  Kukkolan  johdolla  lauloi  useita  suru- 
hymnejä.  Sen  jälkeen  monituhatlukuinen  joukko  suuntau- 
tui kohti  "Lake  Side"  kalmistoa,  jonne  vainajan  maallinen 
tomumaja  kätkettiin  Hancockin  seurakunnan  pastorin  M. 
Pesosen  toimittaissa  useiden  virkaveljien  avustamana  hau- 
tauksen siunauksineen.  Umpeenluotu  hautakumpu  peitet- 
tiin lukuisilla  seppeleillä  ja  kukkalaitteilla. 

Tohtori  J.  K.  Nikanderin  elämäntyöstä  kirjoittaa  Ame- 
rikan Suomettaressa  hänen  opettajatoverinsa  maisteri  J. 
A.  Kärkkäinen  seuraavaa:  "Se  päivätyö,  minkä  tohtori  Ni- 
kander-vainaja suoritti  siirtokansamme  keskuudessa,  oli 
niin  pitkä,  niin  monipuolinen  ja  laajakantoinen,  että  sitä 
tuskin  kukaan  niistäkään,  jotka  kaiken  aikaa  ovat  hänen 
mukanaan  olleet,  kykenee  sen  merkitystä  tällä  hetkellä  ta- 
juamaan. Vielä  vähemmin  kykenee  sitä  muutamilla  kynän- 
vedoilla  kuvaamaan  henkilö,  joka  vasta  muutamia  vuosia 
on  hänen  työtoverinaan  ollut. 

Monet  vastukset  oli  pastori  Nikanderilla  toimissaan  voi- 
tettavana. Monta  vastatuulta  sai  hän  soutaa,  monta  myrs- 
kyä kokea?  Moni  hänen  sijassaan  olisi  siirtynyt  tyynem- 
mille  työmaille,  ja  väliin  oli  hänelläkin  sellaisia  ajatuksia 
mielessään.  Mutta  rakkaus  siirtokansaamme,  tietoisuus, 
että  hänen  palvelustaan  tarvittiin,  piti  häntä  paikallaan." 

Päivälehden  johtavissa  kirjoituksissa  piirretään  vaina- 
jasta seuraava  kuva:  "Hän  (tohtori  Nikander)  oli  kuin 
luotu  siihen  johtaja-toimeen,  jota  hän  täällä  niin  harvinai- 
sella kyvyllä  hoiti,  vastuksista  huolimatta,  työn  paljoutta 
pelkäämättä.  Hän  oli  vihkinyt  itsensä  näille  aloille,  päät- 
tänyt täällä  elää  ja  täällä  kuolla  sen  työn  ääreen,  joka  hä- 
nen hartioilleen  kannettavakseen  oli  annettu.  Emme  tunne 
toista  miestä,  jota  voitaisiin  siinä  suhteessa  t:ri  Nikande- 
riin verrata.  Papistomme  joukossa  on  ollut  lahjakkaampia- 
kin, mutta  yhdelläkään  ei  ole  ollut  niitä  johtolahjoja,  jotka 
omasi  nyt  majoilleen  mennyt  kirkollisen  elämämme  suuri 
johtajasielu.  Tohtori  Nikanderin  nimi  tulee  poishaihtumat- 
tomasti  elämään  Amerikan  suomalaisten  historiassa,  sillä 
uskollisemmin  ei  ole  täällä  kukaan  elämäntyötänsä  suorit- 
tanut, eikä  niin  tinkimättömästi  kaikkia  voimiaan  kansam- 
me yhteiseksi  hyväksi  antanut,  kuin  hän  teki." 

Pastori  A.  Setälä  kirjoittaa  Nuorten  Ystävässä:  "Jokai- 
nen, joka  on  ollut  tekemisessä  ja  seurustelussa  vainajan 
kanssa,  myöntänee,  että  hänen  käytöksensä,  vaelluksensa 
ja  ulkonainen  esiintymisensä  oli  monessa  suhteessa  malli- 

kelpoista,  esimerkiksi  sopivaa.  Jouduin  ihmettelemään  hä- 
nen nöyrää,  sävyisää  esiintymistään." 

Tohtori  A.  Rautalahti  v.  1920  Kirkolliskalenteriin  paine- 
tussa vainajan  elämäkertaa  käsittelevässä  ansiokkaassa 
kirjoituksessaan  lausuu  lopuksi  seuraavaa:  " Tohtori  J.  K. 
Nikanderin  elämänvaiheita  ja  elämäntyötä  katsellessa  täy- 
tyy meidän  yhtyä  Jumalan  miehen  sanoihin:  'Herra  on 
kaikkein  korkein,  joka  tekee  suuria  töitä  nöyräin  kautta.' 
Tohtori  Nikanderin  rakastettu,  kunnioitettu  muisto  on  ai- 
na kauniina  ja  nousevia  sukupolvia  velvoittavana  säilyvä 
Amerikan  suomalaisen  kansan  kiitollisessa  sydämessä." 

Tohtori  J.  K.  Nikander  eli  ja  vaikutti  siihen  aikaan,  jol- 
loin kirkollinen  elämä  oli  siirtokansamme  keskuudessa  yh- 
tämittaisessa nousussa,  uutta  väkeä  saapui  Suomesta,  uu- 
sia suomalaisasutuksia  syntyi,  uusia  seurakuntia  perustet- 
tiin ja  kirkkoja  rakennettiin.  Siihen  aikaan  ei  tarvittu  niin 
välttämättömästi  organisoitsijaa  ja  aloittelijaa  eikä  uusien 
otteitten  suunnittelijaakaan,  kuin  saavutettujen  tuloksien 
ja  ennätyksien  taitavaa  tallentajaa  ja  joutuun  kasvavien 
seurakuntien  yhdessäpitämistä,  kuin  myöskin  pidättäväi- 
syyttä  tasaisessa,  terveellisessä  kehityksen  kulussa.  Tässä 
suhteessa  tohtori  Nikanderin  luonne,  persoona  ja  menette- 
lytapa ylittää  kaikkein  muitten  aikalaistensa.  Häneen  luo- 
tettiin ja  siitä  seurasi  myöskin,  että  häneen  liityttiin  ja  hä- 
nen johdollaan  samanaikainen  siirtokansamme  suoritti  siu- 
nauksellisen työn  seurakunnallisella  alalla. 


XVI. 


AMERIKAN  SUOMALAISIA  APUYHDISTYK- 
SIÄ,  SAIRAALOJA  Y.  M. 

SAIRASTUS-,  LOUKKAUS-  JA  HAUTAUS- 
APUYHDISTYKSIÄ. 

Mainitunlaatuiset  apuyhdistykset  ovat  aivan  yleisiä  Ame- 
rikassa. Useimmin  ne  ovat  jonkin  aatteellisen  yhtymän 
taikka  jotakin  pyrintöä  harrastavien  seurojen  yhteydessä 
ja  myöskin  seurakunnissa  huoltamassa  avuntarvitsijoita 
sairauden  ja  tapaturmien  kohdatessa.  Monet  salaseuratkin 
ovat  pääasiallisesti  apuyhdistyksiä,  esim.  Maccabee-,  Wood- 
man-  ja  Forester-seurat  y.  m.  Kaupunkipaikoissa  ja  kai- 
vosseuduissa  on  itsenäisiä,  paikallisia  apuyhdistyksiä.  Noi- 
hin amerikkalaisiin  apuyhtiöihin  alkoi  suomalaisia  liittyä 
jo  siirtolaisuutemme  alkuvuosista  saakka,  ja  1880-luvulla 
heitä  kuului  jäseninä  useihin  sairastus-  ja  loukkausapu- 
yhdistyksiin. 

Skandinavisen  raittiusjärjestön  Good-Templarien  yhtey- 
dessä oli  sekä  hautausapurengas  että  sairastusvakuutus. 
Jokaisen  pääyhdistykseen  kuuluvan  raittiusseuran  tuli  mak- 
saa jäsenverojen  yhteydessä  pieni  hautausavustussuoritus, 
niin  että,  kun  joku  raittiusseuraan  kuuluva  jäsen  kuoli,  an- 
nettiin hautauskuluiksi  sovittu  määrä,  $50.00  taikka  $100.- 
00.  Kun  v.  1888  muodostui  meikäläisiä  raittiusyhtymiä, 
niin  ne  kulkivat  Good-Templarien  viittoamaa  tietä.  Sekä 
Raittius- Veljeysseurassa  että  Raittiuden  Ystäväin  Yhdis- 
tyksessä maksettiin  jäsenten  kuoltua  $50.00  hautausapua, 

A.  S.  K.-R.-Veljeysseuran  Sairastusapuyhdistys. 
Kansallisen  raittiusjärjestömme  yhteyteen  perustettiin  v. 
1892  sairastus-  ja  loukkausapurengas,  johon  jäseniä  otettiin 
yksinomaan  Veljeysseuraan  kuuluvista  raittiusyhdistyksis- 
tä. Se  teki  hyvää  palvelusta  varsinkin  pienimmillä  suoma- 
laisasutuksilla, joissa  oli  raittiusseura,  mutta  puuttui  pai- 
kallinen sairastus-  ja  loukkausyhdistys.  Yhtiön  tilikirjat 
näyttävät  tuloja  v.  1900  $499.51  sekä  neljä  vuotta  myöhem- 
min, jolloin  liike  oli  suurimmillaan,  $1,459.85.  Kymmenen 
vuotta  myöhemmin  liikkeen  tulot  supistuivat  $239.59  ja 
vuotuiset  menot  alkoivat  ylittää  ne,  niin  että  vararahat  lop- 
puivat ja  liike  lakkasi.  Edellämainitut  merkinnät  osoitta- 
vat, ettei  Veljeysseuran  sairastusapuyhdistys  saanut  sel- 
laista kannatusta  siirtokansaltamme  eikä  edes  raittiusvä- 
eltä,  kuin  olisi  ollut  syytä  odottaa.  Ehkäpä  siihen  vaikuttivat 
paikalliset  sairastusapuyhdistykset.  On  otettava  huomioon, 
että  raittiusseurain  tuli  maksaa  jokaisesta  jäsenestään  pää- 
yhdistyksille  pieni  lisävero,  jolla  suoritettiin  hautauskulu- 
ja kuolemantapauksissa,  mutta  Veljeysseuran  sairastus- 
apurenkaaseen  kuuluminen  oli  jokaisen  yksityisen  jäsenen 
oma  asia,  ja  se  toimi  itsenäisenä  liikkeenä  Veljeysseuran 
valvonnan  alaisena. 

Paikalliset  sairastus-  ja  loukkausyhdistykset.  Jo 
1880-luvun  lopulla  ja  sitten  seuraavina  vuosikymmeninä 
kansalaisemme  perustelivat  asutuksilleen  omia  apuyhdis- 
tyksiä  tukemaan  toisiaan  sairauden  ja  loukkauksista  johtu- 
neen työttömyyden  aikoina.  Heidän  keskenäisiin,  paikalli- 
siin sairastus-  ja  loukkausyhdistyksiinsä  otettiin  jäseniä 
katsomatta,  kuuluivatko  vai  olivatko  kuulumatta  raittius- 
seuroihin  tai  seurakuntiin,  kuitenkin  rajoituksia  tehtiin, 
jotka  koskivat  asianomaisen  terveyttä  hänen  yhtyessään 
seuraan  ja  myöskin  hänen  elämäntapaansa,  jos  se  suoras- 
taan aiheutti  tauteja  y.  m.,  ja  saatettiin  sellainen  henkilö 
erottaakin.  Tällaiset  paikalliset  sairastus-  ja  loukkausapu- 
yhdistykset  olivat  tarpeellisia,  varsinkin  kaivosseuduilla, 

joissa  epäterveellinen  työ  ja  loukkaukset  tuottivat  tavallis- 
ta enemmän  sairautta. 

Amerikan  suomalaisilla  oli  1895  ja  1905  välillä  vajaa  sata 
sairastus-  ja  loukkausapuyhdistystä,  ei  ainoastaan  isommil- 
la asuinpaikoilla,  vaan  sellaisissakin  kaivoskylissä,  joissa 
heitä  asui  vain  muutamia  satoja.  Esimerkkinä  mainitta- 
koon Sandcoulee  ja  Belt  Montanasta,  Hanna  ja  Rock 
Springs  Wyomingista,  Burnett  ja  Carbonado  Washingto- 
nista,  Fort  Bragg  ja  Rockiin  Californiasta,  Warren  Ohiosta. 

Olosuhteet  viimeisten  kahden  vuosikymmenen  aikana 
ovat  muuttuneet  ja  meikäläisten  sairastus-  ja  loukkausapu- 
yhdistyksiä  on  tuntuvasti  vähentynyt.  Osaksi  siihen  on  ol- 
lut syynä  kansalaistemme  muutot  kaivospaikoilta  maa  n  vil- 
jelysseutuihin, mutta  myöskin  valtioitten  laatimat  vakuu- 
tuslait, jotka  takaavat  työläisille  tapaturman  sattuessa  lais- 
sa säädöstellyn  avun,  ja  myöskin  henkivakuutusyhtiöt  ovat 
alkaneet  järjestää  sairastus-  ja  loukkausvakuutuksia,  joi- 
hin kansalaisiamme  on  perheidensä  turvaamiseksi  yhtynyt 
melkoinen  joukko.  Kuitenkin  vieläkin  suomalaisia  sairas- 
tus- ja  loukkausapuyhdistyksiä  on  toimessa  huomattava 
määrä.  Niistä  merkitsemme  muutamia  huomatuimpia. 

Kaleva  Sairastus-  ja  Loukkausapuyhdistys  Calume- 
tissa,  Mich.  on  siirtokansamme  varhaisimpia  ja  alallaan 
huomatuimpia  apurenkaita.  Se  perustettiin  v.  1888.  Yhdis- 
tyksen jäsenluku  oli  korkeimmillaan  v.  1913,  jolloin  siihen 
kuului  noin  300  jäsentä.  Yli  nelikymmenvuotisen  toimin- 
tansa aikana  se  on  jakanut  avustusta  $90,000.00.  Samaan 
aikaan  on  sen  jäseniä  saatettu  hautaan  vähän  vaille  sata 
henkeä.  Kun  yleinen  työttömyys  ja  huono  työaika  maail- 
mansodan jälkeen  aiheutti  kansalaistemme  joukkosiirtymi- 
sen  Detroitiin  y.  m.,  niin  supistui  Kaleva-apuyhdistyksen 
jäsenluku  sangen  tuntuvasti.  Viime  aikoina  se  on  kuiten- 
kin taas  ollut  nousussa.  Yhdistyksen  jäsenluku  v.  1928  mer- 
kittiin 177  hengeksi,  ja  sen  vuositulot  olivat  $2648.05.  Sa- 
maan aikaan  kuuluivat  sen  johtokuntaan  Chas.  Helistö,  Ab- 

ram  Kivelä,  Matti  Oinas,  Emil  Kallio,  A.  V.  Nissilä,  Johan 
Vanhapiha,  Jacob  Moilanen,  John  Kananen,  Peter  Kallunki 
ja  Daniel  Anderson. 

Hancockin  Suomalainen  Sairastus-  ja  Loukkaus- 
apuyhdistys  perustettiin  v.  1892.  Yhdistyksen  toiminta  en- 
si vuosinaan  rajoittui  Houghton-kauntissa  asuvien  suoma- 
laisten keskuuteen,  mutta  myöhemmin  toiminta-aluetta  laa- 
jennettiin Baraga-,  Keweenaw-  ja  Ontonago-kaunteihin  se- 
kä v.  1927  laillistutettiin  koko  Michiganin  valtiota  käsittä- 
väksi sairastusapuliikkeeksi.  Perussääntöjen  2:nen  pykälä 
kuuluu:  " Tämän  yhdistyksen  tarkotus  on  varoillaan  tukea 
ja  auttaa  niitä,  jotka  joko  sairauden  tahi  tapaturman  kaut- 
ta tulevat  työhön  kykenemättömäksi;  sekä  kuolemanta- 
pauksissa toimittaa  säädyllinen  hautaus".  Yhdistyksen  jä- 
senluku oli  korkeimmillaan  v.  1913,  jolloin  siihen  kuului  300 
henkeä.  Nykyj äänkin  siihen  kuuluu  yli  kahdensadan  jäse- 
nen. Viimeisten  viidentoista  vuoden  aikana  se  on  jakanut 
sairastus-  ja  hautausapua  $30,668.00.  Yhtiön  varat  olivat 
vuoden  1929  alussa  $2,861.60. 

Suomalainen  Loukkaus-  ja  Sairastusapuyhdistys 
Auttaja  Ashtabula-Harborissa,  Ohiossa  perustettiin  v. 
1906.  Siitä  on  muodostunut  jonkinlainen  pääyhdistys,  sillä 
siihen  kuuluu  apuosastoja  Fairportista,  Conneautista, 
Eriestä,  Lowellville'ista,  Burtonista,  Bessemeristä  ja  New 
Castle'ista.  Tilivuotena  1929  "Alittaja"  maksoi  sairastus- 
ja  hautausapurahoina  $1,332.79,  ja  sen  vararahat  nousivat 
useihin  tuhansiin  dollareihin.  Johtokuntaan  kuuluvat  ny- 
kyjään Tuomas  Asunmaa  (kuoli  1930),  Kalle  Hukari,  John 
Toppari,  Esa  Hakala,  A.  Immonen,  Kalle  Autio  ja  Santeri 
Mäki.  Eri  paikkakunnilla  on  paikallinen  toimikunta  huo- 
lehtimassa sairaista  y.  m.  asioista.  Sen  kirjuri  kantaa  jä- 
sen- ja  kuukausimaksut  y.  m.  ja  välittää  avustus  jakelun 
sekä  kirjevaihdon  pääyhdistyksen  kanssa.  Muutamat  heis- 

tä  ovat  palvelleet  yhdistystä  vuosikymmeniä,  esim.  Elias 
Joki  New  Castle'ista  on  ollut  kirjurina  21  vuotta. 

MONESSEN  JA  MONONGAHELA  SUOM.  LOUKKAUS-,  SAI- 
RASTUS- JA  Hautausapurengas  perustettiin  Monessenissa, 
Pa.  v.  1906  ensin  paikalliseksi  apurenkaaksi,  sittemmin  laa- 
jennettiin Monongahela- jokilaaksossa  asuvien  suomalaisten 
keskuuteen,  ja  myöhemmin  ulotutettiin  Ohion  ja  West  Vir- 
giniankin valtioihin.  Se  on  olemassaolonsa  aikana  jakanut 
avustusta  monia  kymmeniä  tuhansia  dollareja.  Johtokun- 
taan kuuluivat  v.  1928  Johan  Kuivinen  ja  John  Bergovitz 
Monessenista,  Onni  Nurmi  ja  Matti  Saari  Weirtonista, 
John  Huttunen  ja  Hilma  Huttunen  New  Castle'ista,  Jacob 
Kalvesmäki  ja  Wm.  Johnson  Warrenista. 

Suomalainen  Apuyhdistys  Imatra  Brooklynissa,  N.  Y. 
on  toiminut  monet  vuosikymmenet  suur-New  Yorkin  suo- 
malaisten avustajana.  Jäsenmaksu  on  vain  $5.00  vuodes- 
sa, ja  kuitenkin  se  jaksaa  maksaa  sairastaville  jäsenilleen 
dollarin  päivässä  sekä  kuoleman  sattuessa  $100.00  hautaus- 
apua. Lisätuloja  se  hankkii  iltamilla  ja  muulla  tavalla. 
Johtokuntaan  kuuluvat  Henry  Aalto,  Antero  Riippa,  Kalle 
Soini,  Väinö  Sarlin,  Maikki  Helin,  Hulda  Wäre  ja  Matti 
Husu.  Imatralla  on  Brooklynissa  isonpuoleinen  talo,  jossa 
on  juhlasali,  pieniä  kokoushuoneita,  asuntoja  ja  varasto- 
huoneita. 

Naisyhdistys  Pyrkijä  perustettiin  Brooklynissa,  N.  Y. 
1895.  Se  toimii  varattomien  ja  sairastavien  suomalaisten 
naisten  avustamiseksi.  Nykyjään  siihen  kuuluu  puolisataa 
maksavaa  jäsentä.  Sairaustapauksissa  maksetaan  avustus- 
ta kahteenkymmeneenkin  dollariin  viikossa  viiden  viikon 
aikana  ja  kuolemantapauksessa  $100  hautausapua.  Johto- 
kuntaan kuuluvat  mrs.  Hanna  Lehtinen,  mrs.  Hilda  Aalto, 
mrs.  A.  Stark,  mrs.  Jenny  Aalto,  mrs.  Lempi  Groman,  mrs. 
Elsa  Linden  ja  mrs.  Söderlund. 

ishpemingin  ev.  luth.  seurakunnan  apuyhdistys 
juontaa  alkunsa  vuodelta  1894.  Jäsenluku  on  nykyjään  kah- 
densadan vaiheilla.  Apuyhdistys  ei  huolehdi  ainoastaan 
sellaisten  perheiden  ja  yksityisten  avustamisesta,  joissa 
sairaus  synnyttää  puutetta,  vaan  apua  annetaan  muistakin 
syistä  puutteeseen  joutuneille  perheille  ja  yksityisille.  Yh- 
distyksellä on  oma  huoltotoimikuntansa,  vaikka  se  muuten 
kuuluu  kiinteästi  seurakunnan  valvontaan  ja  johtoon. 

Yhdistyneet  Suomalaiset  Kaleva  Veljet  ja  Sisaret 
apuyhdistys  on  saanut  laajan  toiminta-alan  Lännen  suo- 
malaisten keskuudessa.  Varhaisimmista  siihen  liittyneistä 
apuyhdistyksistä  mainittakoon  v.  1885  San  Franciscossa  ja 
v.  1886  Astoriassa  sekä  samoihin  aikoihin  Fort  Braggissa 
perustetut  yhdistykset.  Nykyjään  Kaleva  Veljet  ja  Sisaret- 
liittoon  kuuluu  kolmattakymmentä  eri  paikkakunnilla  toi- 
mivaa apuyhdistystä.  Niistä  on  isoin  Astorian  seura,  jos- 
sa on  noin  1500  jäsentä.  Liittoon  kuuluvien  yhdistyksien 
yhteinen  jäsenluku  lähentelee  viittätuhatta  henkeä.  V.  1928 
Yhdistyneet  Kaleva  Veljet  ja  Sisaret  apuyhdistys  jakoi  sai- 
rastusapuna  $29,770.00  ja  hautausapua  $4,102.00.  Se  on 
nykyjään  laajin  meikäläisten  sairastus-  ja  hautausapu- 
yhtiö.  Se  tähtää  kauas  ja  korkealle.  Säännöissä  ovat  seu- 
raavat yhdistyksen  tarkoitusta  selostavat  pykälät:  1)  "Tä- 
män yhdistyksen  pyrkimyksenä  on  yhdistää  kaikki  suoma- 
laiset ja  heidän  perheensä  yhdeksi  suureksi  liitoksi  jonka 
tarkoituksena  on  kaikessa  tapauksessa  kansalaistemme 
henkisen  ja  aineellisen  tilan  kohottaminen,  auttaa  sairaita, 
loukkautuneita  ja  muutoin  apua  tarvitsevia  jäseniä  sekä 
haudata  kuolleet  yhdistyksen  jäsenet."  2)  "Tämä  yhdistys 
on  puolueeton,  eikä  ota  keskusteltavaksi  mitään  kysymystä, 
joka  on  valtiollista  taikka  uskonnollista  laatua." 

Näitä  Lännen  apuyhdistyksiä  myöskin  sanotaan  Lännen 
Veljeysseuroiksi.  Kuukautinen  jäsenmaksu  on  vain  dollari 
jokaiselta  jäseneltä.  Sairausapua  annetaan  kymmeneenkin 
dollariin  saakka  viikossa,  jolloin  otetaan  huomioon  asian- 

omaisen  aineellinen  tila,  ja  kuolemantapauksessa  on  hau- 
tausapu $100.  Jäsenmaksuilla  ei  saada  riittävästi  varoja, 
vaan  hankitaan  lisää  iltamilla,  konserteilla,  näytelmillä  ja 
tansseilla.  Voidaanpa  järjestää  ylimääräinen  keräyskin. 

Pääyhdistys  huoltaa  yleiset  asiat  ja  katsoo,  että  paikal- 
lisseurat  kykenevät  suorittamaan  silloinkin  avunantoa,  kun 
se  raskaimmin  koskee  jotakin  paikkakuntaa.  Pääyhdistys 
auttaa  varoillaan  sellaisia  paikallisyhdistyksiä,  jotka  tila- 
päisesti joutuvat  ylivoimaisiin  uhrauksiin.  Se  kykenee 
avustamaan  eri  apuatarvitsevia  yhdistyksiä  siten,  että  sii- 
hen liittyneet  liitot  ovat  velvolliset  suorittamaan  vuotuisen 
veronsa  sekä  järjestämään  ainakin  kerran  vuodessa  illan- 
vieton pääyhdistyksen  hyväksi. 

HENKIVAKUUTUSYRITTEITÄ. 

S.  K.-Raittius-Veljeysseuran  Henkivakuutusosasto 
perustettiin  v.  1895  etupäässä  Veljeysseuraan  kuuluvien 
raittiusseurain  jäseniä  varten.  Lähes  kymmenen  vuotta  se 
pysyi  pikkuliikkeenä,  vakuuttaen  vain  raittiusseurain  jä- 
seniä. V.  1904  vakuutusliike  uudistettiin  ja  sen  vakuutus- 
ala ulotutettiin  koko  suomalaista  siirtokansaa  koskevaksi, 
poistamalla  jäsenkelpoisuusvaatimuksista  raittiusseuraan 
kuuluminen.  Mutta  samalla  se  myöskin  lakkasi  olemasta 
Raittius- Vei  jeysseuran  hallintoon  kuuluvana  vakuutus- 
yhtiönä ja  otti  nimekseen  Suomalaisten  Keskenäinen  Hen- 
kivakuutusyhtiö. Liike  laillistutettiin  Michiganin  valtiossa 
ja  sille  valittiin  oma  johtokuntansa,  johon  tuli  pääasialli- 
sesti tunnettuja  raittiusmiehiä.  Suomalaisten  Keskenäisel- 
lä  Henkivakuutusyhtiöllä  näytti  olevan  lupaava  tulevai- 
suus, sillä  jo  v.  1909  kuului  siihen  851  vakuuttajaa  ja  vuo- 
situlot olivat  toistakymmentä  tuhatta  dollaria. 

Mutta  sitten  tapahtui  aivan  odottamatonta.  Michiganin 
valtiossa  uudistettiin  henkivakuutussäädökset  ja  tehtiin  ne 
niin  vaativiksi,  ettei  suomalaisten  pieni  henkivakuutusliike 

kyennyt  niitä  täyttämään,  sillä  tarvittiin  suuria  pääomia. 
Saman  kohtalon  alaisiksi  joutuivat  monet  muutkin  pienet 
vakuutusliikkeet.  Ne  pyrkivät  yhdistymään  ja  siten  muo- 
dostamaan niin  suuren  yhtymän  ja  saamaan  lain  vaatiman 
tarvittavan  vararahaston.  Siksi  Suomalaisten  Keskenäinen 
Henkivakuutusyhtiö  liittyi  amerikkalaiseen  The  Preferred 
Life  Insurance  Companyin,  jossa  vakuuttajat  saivat  säi- 
lyttää muuttumattomina  maksuehtonsa  ja  oikeutensa. 


SUOMALAISIA  SAIRAALOITA. 

Mikään  Amerikan  suomalainen  kirkkokunta  ei  ole  vielä 
jaksanut  rakennuttaa  ja  ylläpitää  sairaalaa,  niinkuin  mo- 
nien muiden  suurempien  kansallisuuksien  kirkkokunnat. 
Mutta  sensijaan  ovat  sillä  alalla  yksityiset  yritelleet.  Usein 
Amerikan  suomalaiset  lääkärit  ja  parantajat  ovat  perus- 
taneet yksityisiä  sairaaloita  ja  parantoloita. 

Ensimmäisen  suomalaisen  yksityissairaalan  perusti  toh- 
tori Charles  Sorsen  Laurium-nimiseen  kauppalaan,  taajan 
suomalaisasutuksen  keskuuteen  Calumetiin  v.  1898.  Monet 
vuodet  hän  jaksoi  sitä  ylläpitää  maineensaaneena  kirurgina 
tehden  lukuisia  leikkauksia,  niin  että  hoidokkaita  oli  pienen- 
lainen  sairaala  aina  jotenkin  täynnä.  Sairaalan  yhteydes- 
sä oli  myöskin  sairaanhoitokoulu,  ja  monet  siirtokansam- 
me varhaisimmat  sairaanhoitajat  ovat  tässä  laitoksessa 
opetuksensa  saaneet.  Tohtorin  odottamaton  kuolema  ai- 
heutti laitoksen  sulkemisen. 

Tohtori  A.  F.  Tanner  perusti  yksityissairaalan  Ely'in, 
Minnesotaan,  sikäläisen  suomalaisasutuksen  keskuuteen. 
Sairaala  oli  parhaimmillaan  v.  1904.  Se  sijaitsi  kauniilla 
paikalla  järviylängöllä  lähellä  kaupunkia,  samalla  kuin  s£n 
asema  oli  sangen  terveellinen.  Sairaalaan  kuului  puolisataa 
huonetta.  Tällaisten  laitosten  kannattavaisuus  on  aina  epä- 
varma, siksi  juuri  ne  nauttivatkin  joko  valtion,  kauntin, 
kunnan,  kaupungin  taikka  kirkkokuntain  apua. 

Tohtori  Oswald  Beckman  rakennutti  v.  1906  ajanmukai- 
sen sairaalan  Fort  Braggiin,  Californian  punapuumetsik- 
köön,  sikäläiselle  suomalaisasutusalueelle.  Niin  kauan  kuin 
hänen  terveytensä  salli  ja  hän  jaksoi  lääkärintyöt  suorit- 
taa, piti  hän  sairaalaa  yllä. 

Ishpemingin  Suomalaisen  Sairaalan  perusti  tohtori 
E.  I.  Lindgren  hoitaakseen  siinä  omia  sairaitaan.  Hän  suo- 
ritti lukuisia,  usein  varsin  onnistuneita  leikkauksia.  Hänen 
siirryttyään  Duluthiin,  Minn.,  jossa  hänellä  v.  1927  oli  yk- 
sityinen klinikka  ja  laboratorio,  Ishpemingin  sairaala  tuli 
joksikin  aikaa  tohtori  H.  Holmin  hoiviin,  mutta  tämän  muu- 
tettua Hancockin  suomalaisen  sairaalan  ylilääkäriksi  toh- 
tori John  Talso  otti  sairaalan  haltuunsa,  jossa  hän  yhä  edel- 
leenkin potilailleen  tarjoo  hoitoa. 

Hancockin  Suomalainen  Sairaala  perustettiin  v.  1917, 
ja  sen  aikaansaaminen  on  Hancockin  suomalaisten  liike- 
miesten ansiota,  joista  etupäässä  mainittakoon  John  Wäi- 
sänen,  Oskar  Norström,  Frank  Olson,  Matti  Mattson,  Ant- 
ti Petäjä  ja  Verner  Nikander.  Johtokuntaan  kuuluivat 
pastori  A.  Haapanen,  liikkeenhoitaja  E.  Pesonen,  maanvil- 
jelijät Emil  Johnson  ja  Kaaleppi  Seppänen,  mrs.  H.  Karhu 
ja  mrs.  A.  Kotila.  Sairaalalle  ostettiin  Hancockin  itäosasta, 
kauniilla  paikalla  oleva,  16-huoneinen  talo.  Laitoksen  yli- 
lääkärinä on  ollut  tohtori  H.  Holm.  Nykyjään  laitos  on  sul- 
jettuna. 

Luonnonparantoloita  on  siirtokansamme  keskuudessa 
ollut  lukuisasti,  eikä  niiden  luku  nykyjäänkään  ole  vähäi- 
nen, vaikka  niistä  useimmat  ovat  pieniä,  yksityislaatuisia. 
Aikoinaan  huomattavin  ja  suurimpia  vaatimuksia  vastaa- 
va luonnonparantola  oli  "Menahga  Health  Home",  jonka  O. 
O.  Jurva  rakennutti  kauniin  järven  rannalle,  havumetsikön 
laitaan  lähelle  Menahgan  rautatieasemaa,  Minnesotaan, 
New  York  Millsin  laajan  suomalaisasutuksen  pohjoisosaan. 

Laitos  ei  nähtävästi  aineellisesti  kannattanut,  koska  se  täy- 
tyi luovuttaa  saamamiehille.  Mr.  Jurvalla  on  nyt  paljon 
vaatimattomampi  luonnonparantola  Duluthissa,  Minn.  Ny- 
kyjään huomattavin  suomalainen  luonnonparantola  on  Wil- 
lamette  Boulevard  Sanitorium  Portlandissa,  Ore.  Sitä  hoi- 
tavat aviopuolisot  Peter  ja  Anna  Kokko,  kumpikin  suorit- 
tanut luonnonlääkärintutkinnon. 

Suomalaisia  sairaanhoitajattaria  alkaa  olla  keskuu- 
dessamme lukuisasti  ja  yhä  useampia  niitä  vuotuisesti  op- 
pikurssinsa suorittaneina  ilmaantuu.  Ensimmäisiä  ovat 
mrs.  Maria  Närä  (Dyni),  Julia  Uisteli,  mrs.  U.  A.  Sorsen 
(Oksanen),  mrs.  Leena  Jaaksi  (Micklow).  Maailmansodas- 
sa, Amerikan  Punaisen  Ristin  palveluksessa  olivat  seuraa- 
vat suomalaiset  sairaanhoitajattaret:  Aino  Gustafson,  Lis- 
sie  Heikkilä,  Anna  Honkanen,  Sofia  Johnson,  Maria  Lin- 
den, Helen  Sofia  Luomajoki,  Impi  Nykänen,  Sofia  Stabula 
ja  mrs.  W.  West  (Jenny  Abramson).  Useat  muut  suoma- 
laiset sairaanhoitajat  olivat  Amerikan  Punaisen  Ristin  pal- 
veluksessa täkäläisillä  sotaleireillä  ja  sotilassairaaloissa. 
E delleen  merkittäköön  varhaisimmista  sairaanhoita j atta- 
ristamme  seuraavat:  tohtorinna  J.  Talso  (Jenny  Mattson), 
pastorinrouva  A.  Korhonen  (Paulina  Louko),  pastorinrou- 
va  Ilma  Katajamaa,  mrs.  Selma  Bonsworth  (Olson),  pas- 
torinrouva Elisabeth  Peterson,  Helmi  Havunen,  mrs.  Jenni 
Burkhart  (Johnson),  mrs.  Saima  McLaughlin  (Huntus), 
mrs.  Elvira  Chapman  (Rintala),  mrs.  Ida  Gudd  (Latvala), 
mrs.  Ellen  Schalin  (Tolonen),  Hilda  Gran,  Anna!  Pihl,  Sel- 
ma Manninen,  Aina  Kaksonen,  Fanni  Jokinen,  Anna  Aho, 
Briita  Moilanen,  mrs.  Lillian  Clarke,  neidit  Margaret  Lind- 
holm ja  Hilja  Nikula. 


SISÄLLYSLUETTELO. 


vi  •  ^*VU 
Yleiskatsaus  suomalaisen  asutuksen  levenemiseen  Yhdysvalloissa  ja 
Canadassa  sekä  tilastoja    7 

Varhaisimpia  harrastuksia    14 

Raittiusliike   ja    kirkollinen   työ    siirtokansan    siveellisen  elämän 
kohottajana    35 

Amerikan  suomalaisen  kirkollisen  toiminnan  eri  otteita    57 

Suomi-Opisto  ja  Jumaluusopillinen  Seminaari    73 

Huomattavia  tapahtumia   34 

Aatteellisia  ja  kansallisia  pyrintöjä    97 

Amerikan  suomalaisen  raittiusliikkeen  kukoistusaika    112 

Am.  suom.  kirkollisen  elämän  nousukausi    136 

Amerikan  suomalaisten  koulualoilta    145 

Sosialismi  ja  Amerikan  suomalaiset    169 

Yritteliäisyyttä  sanomalehtialalla  189 

Surullisia  kokemuksia  kaivosliikealoilla    196 

Siirtokansan  musiikkiharrastuksia    206 

Kieltolakitaistelua  y.m.  raittiusväen  askartelua   224 

Kirkon  ja  koulun  toimialoilta    235 

Amerikan  suomalaisia  apuyhdistyksiä,  sairaaloja  y.m   247 


ENNAKKOTILAA  JIA : 


J.  Anttila,  Box  1104,  Weirton,  W.  V. 

Mrs.  Ida  Aronen,  Box  1556,  Weirton,  W.  V. 

Uljas  Aronen,  10  Jay  St.,  Gardner,  Mass. 

Carl  Clemo,  129  S.  Grant  St.,  Wilkes  Barre,  Pa. 

Tuomas  Eld,  Roseburg,  Idaho. 

John  Erkkilä,  L.  Box  946,  Monessen,  Pa. 

Kaupp.  Oskar  Hakel,  New  York;  Mills,  Minn. 

Alex  Hanka,  Rt.  2,  Box  86,  Annandale,  Minn. 

Gust  Hautala,  Box  38,  Sandcoulee,  Mont. 

Antero  W.  Havela,  1428  E.  3rd  St.,  Duluth,  Minn. 

C.  H.  Hillström,  225  Murray  St.,  Eureka,  Calif. 

Matti  Huhta,  Box  186,  Kearsarge,  Mich. 

Johan  A.  Huovinen,  Rt.  3,  Rock  Lake,  N.  Dak. 

Henry  Huttunen,  733  N.  12th  St.,  De  Kalb,  111. 

J.  H.  Hyvärinen,  Box  465,  E  ly,  Minn. 

Oskar  Ilmonen,  1708  Leslie  Ave.,  Detroit,  Mich. 

Fredrick  Immonen,  817  ^  Ridge  St.,  Newark,  N.  J. 

Elias  Joki,  712  Superior  St.,  New  Castle,  Pa. 

Mrs.  Elias  Järvi,  Gay,  Mich. 

Kaupp.  J.  Kandelin,  Ishpeming,  Mich. 

R.  Kari,  40  Eela  St.,  Ashtabula,  Ohio. 

Kaupp.  J.  Karvonen,  New  York  Mills,  Minn. 

F.  A.  Kesti,  Barrons,  Alta,  Can. 

Antti  Kilpelä,  344  Chestnut  St.,  Monessen,  Pa. 

K.  H.  Kiviluoma,  1431  Lewis  St.,  De  Kalb,  HL 

Samuel  Kivimäki,  Amasa,  Mich. 

J.  W.  Knuuttila,  Rt.  2,  Burton,  Ohio. 

Johan  Kola,  Box  28,  Ilwaco,  Wash. 

Oscar  Korpi,  150  Erie  St.,  Willoughby,  Ohio. 

Emanuel  Koski,  309  E.  Truman  St.,  Newberry,  Mich. 

Matti  Koski,  Box  3121,  Lowell,  Ariz. 

Oskar  Koski,  111  Myrttle  Ave.,  Ashtabula,  Ohio. 

Matti  Krivonen,  Box  124,  Clansy,  Mont. 

Charles  Kulman,  438— 42nd  St.,  Brooklyn,  N.  Y. 

Matti  Laine,  Wellfleet,  Mass. 

Otto  Laine,  Box  25,  Sundell,  Mich. 

Paul  Lantto,  L.  Box  254,  Ontonagon,  Mich. 

Maria  Lapinmäki,  404  Motheral  Ave.,  Monessen,  Pa. 

Kustaa  Lapinmäki,  404  Motheral  Ave.,  Monessen,  Pa. 

Alexander  Larson,  7443  Churchill  Ave.,  Detroit,  Mich. 

Hilda  Lauhala,  107  Washington  St.,  Hibbing,  Minn. 

Isak  Lehtimäki,  1441  W.  38th  St.,  Cleveland,  Ohio. 

Henry  Lillstrang,  Box  69,  Dodgeville,  Mich. 

Mandi  Lindgren,  91  Essex  St.,  San  Francisco,  Cal. 

Elias  Luoma,  527  George  St.,  Waukegan,  111. 

Mikko  Lyyski,  304  E.  John  St,,  Newberry,  Mich. 

William  Markkola,  Olney,  Ore. 

William  Matilainen,  76  Ash  St.,  Gardner,  Mass. 


Frank  Mattson,  Eveleth,  Minn. 

Mrs.  Fred.  Maunula,  Rt.  1,  Box  118,  Kettle  River,  Minn. 
Henry  Moilanen,  220 — 2nd  Ave.  N.,  Virginia,  Minn. 
John  Mäki,  Ishpeming,  Mich. 

Oskar  Mänty,  151  Eastern  Ave.,  Worcester,  Mass. 
Kalle  Niemelä,  Box  343,  Roskoe,  Pa. 

E.  Niironen,  Rt.  1,  Box  101,  Brush  Prairie,  Wash. 
Andrew  Nikkola,  Box  173,  Ely,  Minn. 

Albert  Nurmi,  4210  Quentin  Rd.,  Brooklyn,  N.  Y. 

Richard  Nurmi,  147  Vine  St.,  Willoughby,  Ohio. 

Jacob  Öberg,  102  Main  St.,  Maynard,  Mass. 

Isak  Ojantakanen,  85  High  St.,  Lanesville,  Mass. 

Kaarlo  Paananen,  L.  Box  513,  Newberry,  Mich. 

Walfrid  Palojärvi,  76  Ash  St.,  Gardner,  Mass. 

Maria  Parkkari,  Alderson,  Alta,  Can. 

Veikko  Pekkala,  1  Dartmont  St.,  Maynard,  Mass. 

Emil  Peterson,  218  Queen  St.  W.,  Sault  Ste  Marie,  Ont.,  Can. 

Kaupp.  A.  Piilola,  New  York  Mills,  Minn. 

Henry  Puskala,  Englewood,  S.  Dak. 

Parturi  J.  Ranta,  1  Water  St.,  Maynard,  Mass. 

Mrs.  Mathilda  Ritari,  Box  350,  Creighton  Mine,  Ont.,  Can. 

William  Row,  Barrons,  Can. 

Johan  Rusko,  Box  35,  Goble,  Ore. 

August  Ruuttila,  Rt.  1,  Box  61,  Goble,  Ore. 

Antti  Saari  (Pyöriäsaari) ,  33  James  St.,  Ely,  Minn. 

Henry  Saarinen,  1215  Noe  St.,  San  Francisco,  Cal. 

J.  E.  Salgen,  103  Ash  St.,  Ashtabula,  Ohio. 

Mrs.  Sofia  Sedeströrn,  6394  Trumbull  Ave.,  Detroit,  Mich. 

Alfred  Sedeströrn,  1757  Holden  Ave.,  Detroit,  Mich. 

Ossian  Siniluoto,  127  S.  Grant  St.,  Wilkes  Barre,  Pa. 

John  Sipilä,  Box  309,  Fort  Bragg,  Cal. 

Herman  Sippola,  Barrons,  Alta,  Can. 

M.  Steikari,  Rudyard,  Mich. 

Santeri  Strang,  Box  33,  Dodgeville,,  Mich. 

Paul  Suvanto,  Box  88,  Kearsarge,  Mich. 

John  Tervaoja,  121  W.  Superior  St.,  Ishpeming,  Mich. 

F.  W.  Thompson,  Amasa,  Mich. 

Andrew  Tikkanen,  Box  1,  Beacon  Hill,  Mich. 

Esa  Torkko,  Box  673,  Soudan,  Minn. 

Herman  Tulikangas,  Rt.  1,  Box  67,  Baraga,  Mich. 

Matti  Wesala,  2243  Indiandale  Ave.,  Detroit,  Mich. 

I.  G.  Wiinikka,  31  River  St.,  Maynard,  Mass. 

Nels  Viljamaa,  Box  683,  Tower,  Minn. 

Wäinö  Williams,  47  Parker  St.,  Maynard,  Mass. 


KIITOLLISUUDELLA  MERKITÄÄN  SEURAAVAT  KALE- 
VAN RITARIKUNTAAN  KUULUVAT  YHDISTYK- 
SET, "MAJAT"  JA  "TUVAT-,  HISTORIAN 
PAINATUSAVUSTAJINA : 


KALEVAN  RITARIKUNNAN 
YLI3IAJA. 

AURAN  3IAJA, 

1707  Highland  Ave.,      Detroit,  Mich. 

KALEVALAISEN  MAJA, 

Box  251,  Red  Lodge,  Mont. 

Kokoukset  l:senä  ja  3:ntena  maa- 
nantaina kuukaudessa,  Mattilan 
naalilla. 

KATAJAISEN  MAJA, 

Box  16,  Station  A., 
Worcester,  Mass. 

KULLERVON  MAJA, 

L.Box  222,  Mass,  Mich. 

LÄNTELÄISEN  MAJA, 

L.Box  63,  Fort  Brag-g-,  Calif. 

NYYRIKIN  MAJA, 

L.Box  188,  South  Pwang-e,  Mich, 

O  S  31 0  N  MAJA, 

Box  282,  Ironwoocl,  Mich. 

OTAVAN  MAJA, 

Box  523,  Eveleth,  Minn. 

PELLERVOISEN  MAJA, 

4223 — 7th  Ave.,  Brooklyn,  N.  Y. 

Kokoukset  l:senä  ja  3:ntena  per- 
jantai-iltana  kello  8. 

SAARELAISEN  MAJA, 

L.Box  53,  Mohawk,  Mich. 

SAAREN  MAJA, 

Ladysmith,  Br.  Col.,  Canada 

SALON  MAJA, 

Maynard,  Mass. 


SUVANTOLAISEN  MAJA, 

"Box  51,  Waukegan,  111. 

TIERAN  MAJA, 

L.Box  958,  Astoria,  Ore. 

Kokoukset  kuukauden  l:senä  ja 
3:ntena  keskiviikkona  Oddfellows 
rakennuksen  alakerrassa. 

VALON  MAJA, 

Floodwood,  Minn. 

Kokoukset  kuukauden  2:stna  ja 
4:ntenä  tiistaina. 


VEPSÄN  MAJA, 

|  L.Box  443,  De  Kalb,  111. 

VIRKKUSEN  MAJA, 

418 — 4th  St.,    Fairport  Harbor,  Ohio 

VUOKSEN  MAJA, 

221  W.  Superior  St.,      Duluth,  Minn. 

Kokoukset   kuukauden    2:sena  ja 
4:ntenä  perjantai-iltana. 

WÄINÄMÖISEN  MAJA, 

Cloquet,  Minn. 

VÄINÖN  MAJA, 

perustettu  1902.  Ely,  Minn. 

AALLOTTAREN  TUPA, 

221  W.  Superior  St.,      Duluth,  Minn. 

Kokoukset    kuukauden    2:sena  ja 
4:ntenä  torstaina. 

AINON  TUPA, 

Box  48,  Mass,  Mich. 


SUOMALAISEN    MAJA,  ALLITTAREN  TUPA, 

Wakefield,  Mich.      Nashwauk,  Minn. 


ANNIKIN  TUPA, 

4223 — 7th  Ave.,  Brooklyn,  N.  Y. 


MIELIKIN  TUPA, 

Box  143,  Red  Loclge,  Mont. 


AURATTAREN  TUPA, 

13211  Montville   Pl.,      Detroit,  Mich. 

Kokoukset  tiistaisin,  vuoroin  su- 
lettu ja  vuoroin  avonainen  ompelu- 
seuran kokous. 


ETELÄTTÄREN  TUPA. 

South  Range,  Mich. 

HONGATTAREN  TUPA, 

Box  10,  Fort  Bragg,  Calif. 

DIMETTÄREX  TUPA, 

Box  26,  Conneaut,  Ohio 

KALE VATTAREN  TUPA. 

L.Box  400,  Hancock,  Mich. 

KEVÄTTÄREN  TUPA, 

320  Fairmont  Ave.,  Jersey  City,  N.  J. 

KUUTTAREN  TUPA, 

Box  51,  Waukegan,  111. 

KYLLIKIN  TUPA, 

Ironwood,  Mich. 

LAAKSOTTAREN  TUPA, 

Box  61,  Wakefield,  Mich. 

LEMMETTÄREN  TUPA, 

Ashtabula  Harbor,  Ohio 

LOUHI  :i  I  VH  EN  TUPA, 

5  4   W.   75th   St.,       New  York,   N.  Y. 
( Kirje  vaihto -osoite.) 

LUO  N  N  OTT  A  R  i:  \  T I  IVA, 

BOX  732,  Hibbing-,  Minn. 

HELATTAREN    Tl  PA, 

Box  26,  Mohawk,  Mich. 


POHJOLATTAREN  TUPA, 

505  Eagle  St.,  Fairport  Harbor,  Ohio 

PÄIVÄTTÄRE  N  TUPA, 

Box  791,  Floodwood,  Minn. 

S  AL  OTT  ARE  N  TUPA, 

L.Box  1031,  Maynard,  Mass. 

Kokoukset  kuukauden  2:sena  ja 
4:ntenä  keskiviikkona. 

SAMMOTTAREN  TUPA, 

L.Box  11,  Ishpeming-,  Mich. 

Kokoukset  kuukauden  2:sena  ja 
4:ntenä  keskiviikkoiltana,  Kaleva- 
laisten naalilla. 


SINETTÄ REN  TUPA, 

L.Box  443,  De  Kalb,  111. 

Kokoukset  kuukauden  l:senä 
torstaina  sekä  miten  asiat  vaativat. 


SÄVELETTÄREN  TUPA, 

Nashwauk,  Minn. 

TYYNETTÄREN  TUPA, 

L.Box  431,  Astoria,  Ore. 

Kokoukset  kuukauden  2:sena  ja 
4:ntenä  perjantaina. 

VALOTTAREN  TUPA, 

Box  683,  Soudan,  Minn. 

V  AL  V  OTT  A  RE  N  TUPA, 

Box  95,  Eveleth,  Minn. 

VELLAMON  TUPA, 

Box  912,  Ely,  Minn. 

VÄINÖTTÄREN  TUPA, 

L.Box  187,  Cloquet,  Minn. 

Perustettu  1908. 


HISTORIAN  PAINATUSTA  AVUSTAVIA 
RAITTIUSSEUROJA: 


ILLINOISIN  RAITTIUSLIITTO. 
MINNESOTAN  RAITTIUSLIITTO. 


ALKU, 

Box   1253,  Maynard,  Mass. 


ELO, 


Winona, 


Mich. 


HEDELMÄ, 
203  Clinton  St.,  Warren,  Ohio 

ILMARINEN, 

Cloquet,  Minn. 

KASVI, 

529  Eagle  St.,  Fairport  Harbor,  Ohio 
KILPI, 

Conneaut,  Ohio 

PELASTUKSEN  SANKARI, 

Sault  Ste  Marie,  Ont.,  Canada 

RAJAVARTIA, 

13309   Woodrow   Wilson  Ave., 
Detroit,  Mich. 

SIIRTOLA, 

3701  Bosworth  Ave.,      Chicago,  111. 


SOVINTO, 

Ashtabula  Harbor, 


Ohio 


SOVINTO, 

202  Mahoning  St.,      Hibbing,  Minn. 

SOVITTAJA, 

67%  Laurell  St.,      Worcester,  Mass. 

SUOMEN  RUUSU, 

3509  Detroit  Ave.,      Cleveland,  Ohio 


TAIMI, 


Palmer, 


Mich. 


TAISTELIJA, 

Peabody,  Mass 

TOIVOLA, 

Box  967,  Crystal  Falls,  Mich. 

TOIVON  TÄHTI, 

Duluth,  Minn. 

TÄHTI, 

2061  Lexington  Ave.,  New  York,  N.Y. 

ULJAS  KOITTO, 

Suomi  Rcl  &  Nelson  St., 
Quincy,  Mass. 

UUSI  TOIVO, 

712  Superior  St.,        New  Castle,  Pa. 

VALON  LÄHDE, 

Box  95,  Eveleth,  Minn. 

VALON  TUOTE, 

Virginia,  Minn. 

VESI, 

Ely,  Minn.  Perustettu  1899. 

VOITON  LIPPU, 

532 — 4th  St.,  Monessen,  Pa. 

VÄINÖ, 

513 — 5th  St.   N.,       Ishpeming,  Mich. 

VÄINÖLÄ, 

58  Langsford  St.,    Lanesville,  Mass. 


ILMOTUSOSASTO : 


SUOMEN  PÄÄKONSULIN- 
VIRASTO 

5  STATE  ST.,        NEW  YORK,  N.  Y. 

VIRASTO 

VIRASTO 

JOEL  LINDFORS,  varakonsuli 

Toimittaa  varmasti  ja  nopeasti  kaikkia  toimivaltaansa  ulottuvia  asioita. 
PILETTEJÄ  MYYDÄÄN  ERI  LINJOILLE. 


PuhHin:    I  Jn  v<-ii  uort  07(»2. 


Sähkösanomao.soite:  Finlandia. 


VICTOR  H.  GRAN, 
lakimies, 

Attorney  at  Law 

212  Fargueson  Blclg.. 
DULUTH,  MINN. 

JOHN  MÄKI,  M.  L. 
Lakitoimisto 

510  First  National  Bank  Blclg-., 
DULUTH,  MINN. 

CHARLES  HIRSIMÄKI, 
lakimies, 

1926   Woolworth  Bldg., 
NEW  YORK,  N.  Y. 

W.  F.  LISANANTI 

4407  Eight  Ave.,  BROOKLYN,  N.  Y. 

TUORETTA    LIHAA,  LINTUJA 
JA  RUOKATAVARAA. 

MATTI  HILDONEN, 

kauppias 

L  ANE  S  VILLE,  MASS. 
Ruokatavara-  ja  leipurinliike. 

UNITED  CO-OPERATIVE 
SOCIETY  OF  MAYNARD 

56-62  Main  St., 
MAYNARD,  MASS. 
Yleinen  tukku-  ja  vähittäisliike. 


MATTI  KOKKO, 

Cliiropractic-pliysician 

210  Spexarth  Bldg., 
ASTORIA,  OREGON 

IVillamette  Blvd.  Sanitorium 

Monipuolisin  suomalainen 
luonnonparantola. 

Kokko   ja   Kokko,  luonnonlääkärit. 

467  Willamette  Blvd.,  Portland,  Ore. 

SUOMALAINEN  SAUNA 
JA  AURINKOKYLPEMö 


738— 41 th  St., 


BROOKLYN,  N.  Y. 


O.  E.  TUOMISTO, 

omistaja  ja  rakentaja. 

Yleisön    suosion    saavuttanut  sauna 
suur-Nevv  Yorkissa. 

Kaupungissa  vierailevat  kansalaiset 
tervetulleet  kylpemään. 


SUOMI  GROCERY  CO. 

161  Pleasant  St.,  GARDNER,  MASS. 
JOHN  TORPPA,  omistaja 
Yleinen  notaari. 
Myy  pilettejä  kaikille  linjoille. 

Charles  Unkarin  Osastoliike 

ASHTABULA  HARBOR,  OHIO 

Verestä    ruokatavaraa,    tuoretta  ja 
kylmää  lihaa,  taloustarpeita, 
maaleja,  seinäpapereja  y.m. 


Pilettejä  Suomeen  kaikille  linjoille 


Rahanvälitysliike  —  Vakuutustoimisto 

V.  POHJOLA  &  CO. 

23  E.  123  St.,  New  York,  N.  Y. 

Nykyään  vanhin  suomalainen  pilettiliike  New  Yorkissa, 
suurin  Amerikassa. 


POHJANTÄHTI 
OSUUSKAUPPA 

RUOKATAVARAA,  LEIPOMO-, 

MAITO-,     VAATE-  JA 
KIVIHIILIOSASTOT. 

Pääkonttori:   535  Eagle  St., 
FAIRPORT  HARBOR,  OHIO 

SAMPO   GRANITE  COMP. 
Kivenhakkaamo  ja  -hiomo 
A.  K.  Nisula 
Quincy,  Mass. 

Chester  Granite  &  Polishing 
Works 

A.  \VM.  TUOMISTO,  esimies. 
ALBERT  SOISALO,  rahastonh. 
JAMES  E.  RANTA,  johtaja. 


KOSKI 
MERCANTILE 
COMPANY 

Kauppaliikkeet 

Ishpemingissä,  Mich. 
ja  Gwinnissä,  Mich. 


H.  W.  ELSON  BOTTLING 
WORKS 

Suurin  ja  mitä  parhaimmin  laitettu 
suomalainen  virvotusjuomatehdas. 

ISHPEMING,  MICHIGAN. 


PIILOLA,  KELA,  MATT- 
SON &  CO. 

Inkorporeerattu  liike 


CHESTER, 


MASS. 


NEW  YORK  MILLS, 


MINN. 


DETROITIN,  MICH.,  ILMOTUSOSASTO. 


EVA  ANTTILA, 
ompelijatar 

Naisten  vaatteita  valmistetaan,  kor- 
jataan,   puhdistetaan    ja  silitetään. 

Työ  haetaan  ja  tuodaan  kotiin 
sekä  taataan. 

1614  Tyler  Ave. 
TELEF. :  Longfellow  0991. 

DAVID  P.  ANDERSON 

Funeral  Director  —  Hautaustoimisto 

13301  Woodrow  Wilson  Ave. 
TELEF. :  Long-fellow  9720. 

A.  A.  SEDESTRÖM 

3Iiesten  ja  naisten  vaate-  ja 
rihkamatavaraa. 

4107  Third  Ave.  at  Alexandrine. 
TELEF. :  Columbia  4073. 


JOHN  H.  HILL 


13646  Thompson  Ave. 


TELEF. :  Longfellow  2942. 


Ensiluokan  lihaa,  voita,  munia  y.m. 

Tilaukset  suoritetaan  joutuun 
ja  tuodaan  kotiin. 


MATTI  MANNER- 

Naisten  ja  miesten  vaatteita  valmis- 
tetaan,   puhdistetaan    ja  värjätään. 

Työ  taataan. 
13309     WOODROW    WILSON  AVE. 


Fred.  Wanhalan  leipurinliike 

13220  WOODROW  WILSON  AVE. 

Suomalaisia  ja  amerikkalaisia 
leivoksia  tukku-  ja  vähittäis- 
myyntihinnoilla. 


GUST  A.  MÄKI 
Vaatetusliike. 

Miesten  ja  poikasten  puku-  ja 
vaatetavaraa. 


E  LY, 


31INN. 


STYLE-SHOP 

Naisten  ja  lasten  vaatetusliike. 

Nannie  M.  Riikola,  omist. 
ELY,  MINN. 


ELY  FINNISH 
STOGK  CO. 


Suurin  sekatavarakauppa 
Vermillion  rauta-alueella 


Ely,  Minn. 


SUOMAL.  KESKENÄINEN 
PALOVAKUUTUSYHTIÖ 

Calumet,  Mich. 


Vakuuttaa  koko  Michiganin 
valtiossa  liike-  ja  asuinhuo- 
neita sisältöineen.  Uusia  jä- 
seniä otetaan  ilman  jäsen- 
maksua. 


KECKONEN  HARDWARE 
COMPANY 

CALUMET,  MICHIGAN 

Ostakaa    rautatavaranne  Kekkosen 
Rautakaupasta. 


ISAAC  HARRI- 

Kaasu-   ja   öljyasema    AV  oi veriuessa. 

Välittää    Firestone    taiereita  ja 
kaikenlaisia  autotarpeita. 

KEARSARGE,  MICH. 


R  U  D  Y  A  R  D 
C  0-0  P  E  R  A  T  I  V  E  CO. 

Yleinen  kauppa-  ja  maanvil- 
jelystuotteiden  välitysliike. 

Rudyardin  ihania  apilavainioita 
ihailemaan  tulleita  kesävieraita 
palvelemme  mielellämme  ja  an- 
namme  neuvoja  ja  matkaohjeita. 


Maan  vii  j  eli  j  äin  Keskenäinen 
Palovakuutusyhtiö 

CALUMET,  MICH. 
Perustettu  v.  1904. 
ON  EDISTYVÄ  YHTIÖ. 

HENRY  R.  ELKI 

3Iiesten  vaatetustavaraa  ja  kenkiä. 

Pukuja  ja  päällystakkeja  val- 
mistetaan mitan  mukaan. 

412 — 5th   Street,  Calumet,  Mich. 

Telef.  648. 

Kilpelä-veljesten  kaasuaseina 

Sinclair,  Texaco,  Pennsylvania  öljyä 
ja  kaasua.  —  Millerin  taattuja  taie- 
reita ja  autotarpeita  y.  m.  —  Tottu- 
neet koneitten  rasvaajat  ja  kierien 
puhdistajat.  —  Presto  pattereita, 
Stewart-Warner   radioita   y.  m. 

CALUMET.  MICH. 

The  Cloverland  Merc.  Co. 

HANS  LANKINEN,  johtaja. 
Vähittäismyynti-     ja  tukkuliike 

Myöskin  heiniä,  viljaa,  munia  y.m. 
RUDYARD,  MICH. 


CLOVERLAND    OIL  CO. 
Mackie  ja  Field, 

omistajat. 

Myövät   Johnsonin  etyli-kaasua 

tukuttain  ja  vähittäin,  samoin 
öljyä,  autorasvaa,  mobiloil'ia  y.m. 


RUDYARD,  MICH. 


Myyntiasemat: 
Soossa  ja  Rudyardissa,  Mich. 


JOHN  JACOBSON 

NEWBERRY, .  MICH,     f  / 

Ruokatavaraa,  eläintenrehua, 
tuoretta,  savustettua  ja 
suolattua  lihaa  y.m. 

JACOB  RANTALA 

Huone  No.   60.        Wolverine,  Mich. 
Suosittu   sauna  ja  suihkulaitos. 

Auki  lauantaisin  klo  2 — 12. 


J.  E.  BERGLUND 
DRY  GOODS  STORE 

Miesten  ja  naisten  Taute- 
ja rihkamatavaraa. 


NEWBERRY, 


MICH. 


Kings  River  Service  Station 

Ernest  Loukonen,  omistaja 

REEDLEY,  CALIP. 

Kaasua,  öljyjä  y.m.  autotarpeita 

Asuntoja  matkustajille  ja  ruokata- 
varaa. 


AMERIKAN  SUOMALAISTEN  HISTORIAA 
käsitteleviä  allekirjoittaneen  teoksia  on  saatavana  seuraavat: 

AMERIKAN  SUOMALAISTEN  HISTORIA  NO.  1. 

Selostelee  Delawaren  siirtokunnan  vaiheita  y.m. 

AMERIKAN  SUOMALAISTEN  HISTORIA  NO.  2. 
Kuvailee  nykyisen  siirtolaisuuden  varhaisimpia  vaiheita. 

AMERIKAN  SUOMALAISTEN  HISTORIA  NO.  3. 

Esittää  Amerikan  suomalaiset  asutukset  Yhdysvalloissa 
ja  Canadassa. 

Jokaisen  teoksen  hinta  on  dollari.  Saatavana  osoitteella: 

S.  ILMONEN, 
959  Hyperion  Ave.,  Los  Angeles,  Cal. 

